(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΕ΄

Σάββατο 10 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Γιαννιτσών, το 9ο Γυμνάσιο Καλαμαριάς Θεσσαλονίκης και το 1ο Γενικό Λύκειο Καβάλας, σελ.
3. Ανακοίνωση του Προέδρου τη Βουλής κ. Νικολάου Βούτση, σχετικά με την απόδοση 5 εκατομμυρίων ευρώ για την αντιμετώπιση της προσφυγικής κρίσης, σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση του σχεδίου νόμου του Υπουργείου Οικονομικών: "Κύρωση του Κρατικού Προϋπολογισμού οικονομικού έτους 2017", σελ.
2. Ονομαστική ψηφοφορία για την έγκριση του κρατικού Προϋπολογισμού του οικονομικού έτους 2017, σελ.
3. Ψηφοφορία με έγερση:

α) Επί του προϋπολογισμού των δημοσίων επενδύσεων και προσαρτημένων προϋπολογισμών και β) επί των προϋπολογισμών των αποκεντρωμένων διοικήσεων και των περιφερειακών υπηρεσιών υπουργείων, σελ.
4. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.
ΚΟΥΡΑΚΗΣ Α. , σελ.

ΛΥΚΟΥΔΗΣ Σ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΕΝΙΖΕΛΟΣ Ε. , σελ.
ΒΕΣΥΡΟΠΟΥΛΟΣ Α. , σελ.
ΒΟΥΤΣΗΣ Ν. , σελ.
ΔΕΝΔΙΑΣ Ν. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΛΥΚΟΥΔΗΣ Σ. , σελ.
ΤΣΑΚΑΛΩΤΟΣ Ε. , σελ.

Β. Επί προσωπικού θέματος:
ΔΟΥΖΙΝΑΣ Κ. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΤΖΑΒΑΡΑΣ Κ. , σελ.

Γ. Επί του σχεδίου νόμου του Υπουργείου Οικονομικών:
ΑΥΓΕΝΑΚΗΣ Ε. , σελ.
ΓΕΝΝΗΜΑΤΑ Φ. , σελ.
ΔΕΝΔΙΑΣ Ν. , σελ.
ΔΡΑΓΑΣΑΚΗΣ Ι. , σελ.
ΘΕΟΔΩΡΑΚΗΣ Σ. , σελ.
ΚΑΜΜΕΝΟΣ Π. , σελ.
ΚΟΝΤΟΝΗΣ Χ. , σελ.
ΚΟΥΤΣΟΥΜΠΑΣ Δ. , σελ.
ΛΕΒΕΝΤΗΣ Β. , σελ.
ΜΗΤΣΟΤΑΚΗΣ Κ. , σελ.
ΜΙΧΑΛΟΛΙΑΚΟΣ Ν. , σελ.
ΠΑΠΠΑΣ Ν. , σελ.
ΣΚΟΥΡΛΕΤΗΣ Π. , σελ.
ΣΤΑΪΚΟΥΡΑΣ Χ. , σελ.
ΤΖΑΒΑΡΑΣ Κ. , σελ.
ΤΖΑΝΑΚΟΠΟΥΛΟΣ Δ. , σελ.
ΤΣΑΚΑΛΩΤΟΣ Ε. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΒΑΚΗ Φ. , σελ.
ΔΗΜΑΣ Χ. , σελ.
ΔΗΜΗΤΡΙΑΔΗΣ Δ. , σελ.
ΚΟΥΙΚ Τ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΙΧΕΛΗΣ Α. , σελ.
ΜΠΑΛΑΟΥΡΑΣ Γ. , σελ.
ΜΠΟΥΡΑΣ Α. , σελ.
ΞΥΔΑΚΗΣ Ν. , σελ.
ΠΑΝΤΖΑΣ Γ. , σελ.
ΠΑΠΑΔΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΣΚΟΥΡΟΛΙΑΚΟΣ Π. , σελ.
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΕ΄

Σάββατο 10 Δεκεμβρίου 2016

Αθήνα, σήμερα στις 10 Δεκεμβρίου 2016, ημέρα Σάββατο και ώρα 14.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

Τον λόγο έχει ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, το περιεχόμενο του προϋπολογισμού αποκαλύπτει ότι η Κυβέρνηση συνεχίζει να υιοθετεί μη ρεαλιστικές υποθέσεις, συνεχίζει να ξοδεύει πολύτιμο χρόνο, συνεχίζει να εστιάζει εμμονικά στην υπερφορολόγηση της εμφανούς οικονομίας, συνεχίζει αμήχανα να παλινδρομεί ως προς τις μεταρρυθμίσεις. Δεν θέλει –ούτε μπορεί- να εκσυγχρονίσει το αξιακό σύστημα, να βελτιώσει την ανταγωνιστικότητα, να προωθήσει την εξωστρέφεια της οικονομίας, η οποία βρίσκεται σε παρατεταμένη χαμηλή και με ισχυρές αναταράξεις πτήση.

Γίνομαι συγκεκριμένος: Πρώτον, σήμερα η οικονομία βρίσκεται σε χαμηλότερο σημείο και με ασθενέστερη δυναμική σε σχέση με αυτή που παρέλαβε η Κυβέρνηση τον Ιανουάριο του 2015. Δύο χρόνια χάθηκαν, δυνητικός πλούτος εξανεμίστηκε. Πόσος; Σύμφωνα με την Ευρωπαϊκή Επιτροπή, 21 δισεκατομμύρια ευρώ. Νέα μέτρα επιβλήθηκαν. Πόσα; Σύμφωνα με το επικαιροποιημένο μνημόνιο, 9 δισεκατομμύρια ευρώ. Το διαθέσιμο εισόδημα συρρικνώθηκε. Πόσο; Σύμφωνα με την ΕΛΣΤΑΤ, κατά 5,5 δισεκατομμύρια ευρώ.

Σήμερα η Κυβέρνηση τρέχει άρον άρον και εκτός του περιεχομένου του υπό συζήτηση προϋπολογισμού να δώσει πίσω εφάπαξ ένα μικρό μέρος αυτής της μόνιμης απώλειας. Αφού επέβαλε τη μόνιμη περικοπή κύριων και επικουρικών συντάξεων, τη μόνιμη κατάργηση κοινωνικών επιδομάτων, τη μόνιμη αύξηση των ασφαλιστικών εισφορών, σήμερα προχωράει στη χορήγηση εφάπαξ υποπολλαπλάσιου βοηθήματος.

Όλα αυτά, την ίδια στιγμή που στερεί πόρους από την πραγματική οικονομία με τη στάση πληρωμών που έχει κηρύξει, την ίδια στιγμή που επιβάλλει φόρους, νέους φόρους, τετραπλάσιους φόρους για το 2017, όσο ένας επιπλέον ΕΝΦΙΑ -και κυρίως, μάλιστα, έμμεσους φόρους οι οποίοι πλήττουν ιδιαίτερα τα ασθενέστερα εισοδηματικά στρώματα- και την ίδια στιγμή που αναλαμβάνει δεσμεύσεις για πρόσθετα μέτρα λιτότητας για το 2018, αλλά και για τα επόμενα αρκετά χρόνια που θα πλήξουν όλους τους πολίτες. «Να σε κάψω Γιάννη, να σε αλείψω λάδι».

Δεύτερον, η πρόβλεψη της Κυβέρνησης για ανάπτυξη 2,7% το 2017, αν και ευχόμαστε να πραγματοποιηθεί, δεν είναι ρεαλιστική. Η Κυβέρνηση προβλέπει σημαντική αύξηση της ιδιωτικής κατανάλωσης. Από πού; Πόσο ρεαλιστικό είναι αυτό, όταν θα επιβληθούν νέοι φόροι ύψους 2,6 δισεκατομμυρίων ευρώ το 2017;

Η Κυβέρνηση προβλέπει μεγάλη αύξηση των επενδύσεων. Πόσο ρεαλιστικό είναι αυτό, όταν η Κυβέρνηση συνεχίζει την υπερφορολόγηση, συνεχίζει και διογκώνει την εσωτερική στάση πληρωμών και επιδεικνύει αναβλητικότητα στην υλοποίηση διαρθρωτικών αλλαγών;

Το έχω πει και το επαναλαμβάνω: Η Κυβέρνηση παρέλαβε την οικονομία στον πρώτο όροφο, την έριξε στο υπόγειο και σήμερα πανηγυρίζει που προσπαθεί να την ανεβάσει τουλάχιστον στο ισόγειο.

Τρίτη παρατήρηση: Η δημοσιονομική πολιτική της Κυβέρνησης καθοδηγείται από ιδεοληπτική εμμονή στη φοροκεντρική λιτότητα, η οποία δεν θα αποφέρει τα προσδοκώμενα αποτελέσματα. Οι απολογισμοί των μνημονιακών προϋπολογισμών το επιβεβαιώνουν. Μάλιστα, το 2015 τα φορολογικά έσοδα ήταν τα χαμηλότερα της τελευταίας δεκαετίας, παρά την επιβολή φόρων από τη σημερινή Κυβέρνηση.

Το πρωτογενές πλεόνασμα, όμως, το 2015 ήταν χαμηλότερο από το 2014, παρά την επιβολή νέων μέτρων.

Η μοναδική χρονιά, η μία και μοναδική χρονιά κατά την οποία παρατηρήθηκε σταθεροποίηση των φορολογικών εσόδων, ήταν το 2014. Θυμίζουμε ότι εκείνο το έτος η οικονομία επέτυχε θετικό ρυθμό οικονομικής μεγέθυνσης και η τότε κυβέρνηση προχώρησε σε στοχευμένες μειώσεις φορολογικών συντελεστών.

Τέταρτη παρατήρηση: Παρά την αγωνιώδη προσπάθεια της Κυβέρνησης να εξωραΐσει την κατάσταση, στα θεμέλια της ελληνικής οικονομίας υφίστανται ωρολογιακές βόμβες, όπως ενδεικτικά είναι η αύξηση των ληξιπρόθεσμων οφειλών των ιδιωτών προς το δημόσιο, οφειλές που ξεπερνούν πλέον το 50% του ΑΕΠ, αυξημένες φέτος κατά 10 δισεκατομμύρια ευρώ. Με αυτήν την εικόνα μπορεί κανείς να πανηγυρίζει για την υπέρβαση των στόχων στα έσοδα;

Πέμπτη παρατήρηση: Η Κυβέρνηση πανηγυρίζει, όμως, και για την τελευταία απόφαση του Eurogroup. Όπου ακούς, όμως, πολλά κεράσια, κράτα μικρό καλάθι, λέει ο λαός μας. Σωστά το λέει.

Σύμφωνα με την απόφαση, την οποία, επαναλαμβάνω, την έχει υπογράψει ο Υπουργός Οικονομικών, άρα έχει συμφωνήσει ο Υπουργός Οικονομικών επί του περιεχομένου της, η δεύτερη αξιολόγηση δεν έκλεισε, παρά τις περί του αντιθέτου διαβεβαιώσεις της Κυβέρνησης. Έτσι, η αβεβαιότητα διατηρείται, η αποπληρωμή των ληξιπρόθεσμων οφειλών του δημοσίου αναβάλλεται, η ένταξη στο πρόγραμμα ποσοτικής χαλάρωσης, που θα έπρεπε να έχει γίνει από τον Μάρτιο του 2015, μετατίθεται.

Επιπλέον, η Κυβέρνηση προσυπέγραψε και αποδέχεται ότι υπάρχει δημοσιονομικό κενό το 2018, το οποίο θα πρέπει να καλυφθεί με πρόσθετα μέτρα λιτότητας, ενώ η Κυβέρνηση προσυπέγραψε και αποδέχεται ότι και οι δημοσιονομικοί στόχοι θα παραμείνουν υψηλοί και για τα επόμενα χρόνια, μετά το 2018. Μάλιστα δεσμεύτηκε στην επίτευξη αυτών των στόχων με την εφαρμογή νέων μέτρων και τη μονιμοποίηση του κόφτη. Δεσμεύτηκε, δηλαδή, σε μόνιμους μηχανισμούς επιτροπείας της χώρας.

Αλήθεια, πού πήγαν οι δήθεν κόκκινες γραμμές;

Σε ό,τι αφορά το χρέος, τα άμεσα μέτρα που αποφασίστηκαν, έρχονται να καλύψουν ένα μικρό μέρος, μόλις το 12% της επιβάρυνσης που επέφεραν οι ανερμάτιστοι χειρισμοί της σημερινής Κυβέρνησης ως προς το χρέος. Πότε; Το 2060. Αν και κινούνται στη σωστή κατεύθυνση είναι λίγα. Θα έχουν θετική συνέπεια σε βάθος χρόνου, το επαναλαμβάνω γιατί είναι 12%. Αρκεί να συγκρίνει κανείς τις εκθέσεις του ΔΝΤ το 2015 και το 2016. Δεν συνδυάζονται με μείωση των πρωτογενών πλεονασμάτων, αλλά αντιθέτως συνοδεύονται με βαρύ τίμημα για τους πολίτες, ενώ τα αναγκαία μεσο-μακροπρόθεσμα μέτρα παραπέμπονται για το 2018, μετά την ολοκλήρωση του τρέχοντος προγράμματος.

Αυτές οι παρεμβάσεις δεν έχουν καμμία σχέση με τη διπλή αναδιάρθρωση του 2012, που οδήγησε σε σημαντική απομείωση του ύψους του χρέους και σε βελτίωση του προφίλ του χρέους, με αποτέλεσμα σήμερα, όπως καταγράφει και ο προϋπολογισμός σας, οι δαπάνες για τόκους να είναι οι μισές αυτών που ήταν το 2011.

Συμπερασματικά, η Κυβέρνηση για ακόμη μία φορά έβαλε τον πήχη ψηλά και πέρασε από κάτω. Αυτό είναι το οδυνηρό αποτέλεσμα της αναξιοπιστίας και της ανεπάρκειάς της. Πλέον δεν μιλάμε για αυταπάτες.

Κυρίες και κύριοι συνάδελφοι, κλείνοντας τονίζω ότι ο φοροκεντρικός προϋπολογισμός δεν σηματοδοτεί ένα ορθολογικό μείγμα οικονομικής αποτελεσματικότητας και κοινωνικής δικαιοσύνης.

Ενώ όλοι αναγνωρίζουμε ότι η δημοσιονομική ευστάθεια, αν και αναγκαία, δεν είναι από μόνη της ικανή για τη δυναμική μεγέθυνση της οικονομίας, η Κυβέρνηση δεν έχει σχέδιο αύξησης της ποσότητας, βελτίωσης της ποιότητας όλων των συντελεστών παραγωγής και προώθησης του τεχνολογικού εξοπλισμού τους και εκσυγχρονισμού της χώρας.

Η αλλαγή οικονομικής πολιτικής έχει καταστεί επιβεβλημένη, με την εμπροσθοβαρή υλοποίηση διαρθρωτικών αλλαγών, με την αλλαγή της δημοσιονομικής πολιτικής στην κατεύθυνση σταδιακής μείωσης των φορολογικών συντελεστών, και με την υιοθέτηση ενός στρατηγικού σχεδίου παραγωγικής ανασυγκρότησης της χώρας που θα στοχεύει σε μία ανταγωνιστική, σε μία εξωστρεφή οικονομία.

Αυτά, όμως, προϋποθέτουν πολιτική αλλαγή ώστε να σπάσει το καταστροφικό καθοδικό «σπιράλ», που οδηγεί όλο και βαθύτερα στο οικονομικό τέλμα και την κοινωνική μιζέρια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Σταϊκούρα.

Πέραν του Προεδρείου, είναι διακομματική παράκληση να τηρηθούν οι χρόνοι και αυτό θα παρακαλέσω και τους κυρίους Υπουργούς, διότι υπάρχουν κοινοβουλευτικές υποχρεώσεις και πρέπει οι Βουλευτές να φύγουν για να προλάβουν τις πτήσεις τους. Έτσι πρέπει να τελειώσουμε πριν από τις 21.30΄, για να γίνει η ψηφοφορία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πού να πάμε;

**ΔΗΜΗΤΡΙΟΣ ΚΥΡΙΑΖΙΔΗΣ:** Εμείς Δευτέρα εδώ θα είμαστε.

**ΠΡΟΕΔΡΕΥΩΝ (Δημήτριος Κρεμαστινός):** Είπα και για τους Υπουργούς.

Ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Προξενεί πραγματικά εντύπωση το να ακούς τους Βουλευτές της Αξιωματικής Αντιπολίτευσης να μιλούν για υπερφορολόγηση, τους Βουλευτές του κόμματος που είχαν δεσμεύσει το 2014 τη χώρα σε μία συμφωνία, η οποία προέβλεπε 20 δισεκατομμύρια ευρώ παραπάνω επιβάρυνση μέχρι το 2018 από αυτή που προβλέπει η συμφωνία την οποία έφερε η δική μας Κυβέρνηση.

Προξενεί, επίσης, εντύπωση το γεγονός ότι μιλούν για μη ρεαλιστικούς στόχους. Ποιοι στόχοι είναι μη ρεαλιστικοί; Ο στόχος του 3,5% το 2018. Ήταν ρεαλιστικοί οι στόχοι διατήρησης του πλεονάσματος στο 4,5% για πολλά χρόνια, όπως είχαν υπογράψει –επαναλαμβάνω- το 2014!

Έχω την αίσθηση, κυρίες και κύριοι Βουλευτές, ότι η Αντιπολίτευση και κυρίως, η Αξιωματική, ζει έναν χρόνο πίσω. Αυτή τη στιγμή τελειώνει μία χρονιά που έχει πολύ συγκεκριμένα οικονομικά αποτελέσματα. Η οικονομία έχει επιστρέψει στην ανάπτυξη από τη μέση του χρόνου και μετά και το τελευταίο τρίμηνο ανέβηκε στο 1,8% του ΑΕΠ. Η ανεργία έχει πέσει στο 23,1%, οι εξαγωγές αυξήθηκαν κατά 10%, οι επενδύσεις παγίων κεφαλαίων κατά 12,6%, η βιομηχανική παραγωγή τον Οκτώβρη κατά 7%, ο τουρισμός κατά 11%.

Απόψε συζητάμε έναν προϋπολογισμό που έχει και αυτός πάρα πολύ συγκεκριμένα χαρακτηριστικά. Είναι προϋπολογισμός ανάπτυξης και όχι απλώς επειδή προβλέπεται -όχι από την ελληνική πλευρά, αλλά και από τους θεσμούς- ότι το 2017 θα είναι μία πολύ καλή χρονιά για την οικονομία, αλλά γιατί, εκτός των άλλων, αυτός ο προϋπολογισμός προβλέπει την πλήρη επέκταση του κοινωνικού εισοδήματος αλληλεγγύης με 760 εκατομμύρια ευρώ, την αύξηση του προγράμματος δημοσίων επενδύσεων κατά 250 εκατομμύρια ευρώ, την αυξημένη χρηματοδότηση κατά 400 εκατομμύρια ευρώ για την ενίσχυση της υγείας, της κοινωνικής προστασίας και της παιδείας. Αυτή είναι η πραγματικότητα.

Δυστυχώς, η Αξιωματική Αντιπολίτευση πολιτεύεται σαν να μην έχουν συμβεί όλα αυτά και μιλάει αυτάρεσκα για καταστροφές και τέλματα. Αυτό που ζούμε τώρα είναι τέλμα! Αυτά που ζήσαμε τα προηγούμενα πέντε τελευταία χρόνια, τι ήταν άραγε;

Από κοντά ακούμε και ακρότητες, οι οποίες είναι απαραίτητες για να στηρίξουν το αλλοπρόσαλλο αφήγημα της Αντιπολίτευσης, ότι η δική μας διαπραγμάτευση στοίχισε στον ελληνικό λαό 100, 200, 300 δισεκατομμύρια ευρώ –ή δεν ξέρω πόσα- και η αναδιάρθρωση του χρέους με το PSI τον γλίτωσε από περίπου 600 δισεκατομμύρια ευρώ. Μέχρι και αυτό ακούσαμε!

Η αλήθεια, βέβαια, βρίσκεται στον αντίποδα. Νομίζουμε, κυρίες και κύριοι Βουλευτές, ότι είναι μία πάρα πολύ καλή στιγμή ο ελληνικός λαός να σκεφτεί με ψυχραιμία ποια θα ήταν η πραγματικότητα εάν δεν είχε επισυμβεί η πολιτική αλλαγή που έγινε τον Γενάρη του 2015 και επισφραγίστηκε τον Σεπτέμβρη του 2015.

Ας αναρωτηθούν, λοιπόν, οι Έλληνες και οι Ελληνίδες τώρα που σταθεροποιείται η οικονομία. Θα είχαμε αυτή την απόφαση του Eurogroup σε σχέση με το σκέλος που αφορά το δημόσιο χρέος, αν δεν είχε γίνει αυτή η πολιτική αλλαγή; Προφανώς και όχι. Διότι η επίσημη ελληνική θέση τότε ήταν ότι το χρέος είναι βιώσιμο και αυτό που χρειάζεται είναι μόνο ένα πιστοποιητικό βιωσιμότητας.

Πρέπει βέβαια να πούμε ότι το αποτέλεσμα αυτό δεν ήταν αποτέλεσμα μόνο της σκληρής διαπραγμάτευσης στα κλειστά δωμάτια των τεχνικών κλιμακίων. Ήταν αποτέλεσμα μίας πάρα πολύ μεθοδικά οργανωμένης διπλωματίας, την οποία η ελληνική Κυβέρνηση ανέπτυξε σε όλα τα επίπεδα. Από τον ίδιο τον Πρωθυπουργό, τον Υπουργό Οικονομικών, την Υπουργό Εργασίας και άλλους Υπουργούς, σε όλα τα επίπεδα εκτός σχεδιασμού και πολιτικής μεθοδολογίας τρόικας, διεκδικήσαμε και καταφέραμε να πείσουμε τους εταίρους μας.

Τι θα είχε γίνει με τις συντάξεις; Θα υπήρχε η εγγύηση της εθνικής σύνταξης, ακόμη και για τους αγρότες ή μήπως θα είχε εφαρμοστεί η ρήτρα μηδενικού ελλείμματος την οποία φανατικά επαναφέρει η Νέα Δημοκρατία; Πόσο μάλλον, να αναρωτηθεί ο κόσμος εάν η εφάπαξ δέκατη τρίτη σύνταξη, που θα καταβληθεί στις 22 Δεκεμβρίου, θα καταβαλλόταν και αν υπήρχε προοπτική ανάκαμψης των εισοδημάτων των χαμηλοσυνταξιούχων που έχουν πληγεί.

Θα υπήρχε μήπως πρόγραμμα που πετυχαίνει να βγάλει την οικονομία σε ανάπτυξη; Προφανώς και όχι διότι τα μεγάλα πλεονάσματα που είχε υπογράψει η Νέα Δημοκρατία δεν έβγαιναν και αυτό δεν το λέμε εμείς, τώρα το λέτε και εσείς. Το είπε εγκαίρως για το παλιό σας πρόγραμμα αυτός που είχε αναλάβει την ευθύνη να το εκτελέσει, ο κ. Χαρδούβελης. Αυτό κάνετε ότι το ξεχνάτε. Μιλάτε για κάποιο e-mail, το οποίο δεν είχε καμμία ουσιαστική αξία. Ήταν ένα e-mail που εστάλη κάποια στιγμή, μήπως και ξεκινήσει η συζήτηση, με την τρόικα τότε.

Η ουσία όμως αυτής της τοποθέτησης είναι και η παραδοχή ότι το success story που έχτισε η Νέα Δημοκρατία, βρίσκεται πάνω σε σαθρά θεμέλια και δεν έχει καμμία απολύτως βάση και καλό θα ήταν νομίζω να εγκαταλειφθεί.

Κυρίες και κύριοι Βουλευτές, επιτρέψτε μου δύο λόγια για θέματα που αφορούν το Υπουργείο Ψηφιακής Πολιτικής, Τηλεπικοινωνιών και Ενημέρωσης. Σε σχέση με την ψηφιακή πολιτική η χώρα δεν είχε για χρόνια ψηφιακή στρατηγική, καμμία μέριμνα από την πολιτεία. Το αποτέλεσμα είναι ότι είμαστε εικοστοί έκτοι στους είκοσι οκτώ στην ενσωμάτωση τεχνολογιών, πληροφορικής και επικοινωνιών.

Δεν υπήρχε καν Γραμματεία Ψηφιακής Πολιτικής, ενώ τώρα έχει συγκροτηθεί το Υπουργείο Ψηφιακής Πολιτικής, Τηλεπικοινωνιών και Ενημέρωσης. Η Γραμματεία Ψηφιακής Πολιτικής ήταν μία υποχρέωση που είχε αναλάβει η χώρα από το 2014 και βεβαίως δεν τελεσφόρησε.

Είμαστε πολύ χαμηλά στο ποσοστό επιχειρήσεων που χρησιμοποιούν την ηλεκτρονική τιμολόγηση για να προωθούν τα προϊόντα τους και τις συναλλαγές τους, πολύ χαμηλά στην απασχόληση, στις τεχνολογίες πληροφοριών και επικοινωνίας. Αυτό ήταν μία στατιστική που όταν την είδα και εγώ προσωπικά εξεπλάγην.

Είμαστε σχεδόν στο 1/3 του μέσου όρου απασχόλησης εξειδικευμένου ανθρώπινου εργατικού δυναμικού στις τεχνολογίες πληροφορικής και τεχνολογιών. Αυτό βεβαίως είναι το αποτέλεσμα της δραματικής ύφεσης και του συνεπακόλουθου γεγονότος ότι οι νέοι εκπαιδευμένοι άνθρωποι αναζήτησαν τα χρόνια που πέρασαν, να βρουν εργασία στο εξωτερικό, διότι εδώ, παρόλη την υψηλή τους εξειδίκευση, αυτό δεν ήταν δυνατόν. Είμαστε βεβαίως χαμηλά και στην ανάπτυξη των δικτύων υψηλής ταχύτητας.

Εμείς αμέσως συγκροτήσαμε και υποβάλλαμε τη νέα εθνική ψηφιακή στρατηγική στην Ευρωπαϊκή Ένωση, μετά από διαβούλευση που συνετελέσθη. Ήταν μία υποχρέωση που, όπως είπα, έπρεπε να είχε ολοκληρωθεί. Αξιοποιούμε λοιπόν τις νέες τεχνολογίες για να φτάσουμε στο σημείο να παρέχουμε ολοκληρωμένες υπηρεσίες και προς τους πολίτες και προς τις επιχειρήσεις. Μπορεί ο δημόσιος τομέας να γίνει πιο αποτελεσματικός.

Ενισχύουμε και ενθαρρύνουμε τις επιχειρήσεις να αναπτύξουν ψηφιακές υπηρεσίες, υπηρεσίες από επιχείρηση σε επιχείρηση. Στοχεύουμε στη συγκράτηση για τον επαναπατρισμό του ανθρώπινου δυναμικού υψηλής εξειδίκευσης. Ενισχύουμε τις ψηφιακές δεξιότητες του πληθυσμού.

Αλλάζουμε ριζικά και εκσυγχρονίζουμε τον τρόπο σχεδιασμού και προμήθειας των έργων τεχνολογίας, πληροφορικής και επικοινωνιών, ενώ παράλληλα πρέπει –και είναι πολύ σημαντικό, γιατί είχαμε το φαινόμενο πολλά έργα να προκηρύσσονται, να ξεκινούν να εκτελούνται και στη διάρκεια της εκτέλεσης και πριν την ολοκλήρωσή τους να θεωρούνται ξεπερασμένα- να εισάγουμε ευέλικτες μορφές υλοποίησης των έργων.

Στις τηλεπικοινωνίες έχουμε πολύ υψηλή στόχευση, διότι πιστεύουμε ότι αυτός ο τομέας μπορεί να γίνει η ατμομηχανή της νέας ανάπτυξης για την Ελλάδα στα χρόνια που έρχονται. Υπήρξε δυστυχώς και εδώ αδράνεια που μας οδήγησε, όπως είπα, στον πάτο της κατάταξης στην Ευρωπαϊκή Ένωση.

Ο στόχος μας είναι ένας στόχος φιλόδοξος, αλλά καθ’ όλα εφικτός, να εγκαταστήσουμε οπτικές ίνες για όλη την Ελλάδα, έτσι ώστε οι τηλεπικοινωνίες να μπορούν να σηκώσουν το βάρος της νέας ψηφιακής οικονομίας.

Για εμάς, κυρίες και κύριοι Βουλευτές, οι τηλεπικοινωνίες δεν είναι μόνο ότι έχουν το θετικό πρόσημο και ότι είναι αναγκαία προϋπόθεση για να επανεκκινηθεί η ανάπτυξη ως διατηρήσιμη στην ελληνικής οικονομίας. Οι τηλεπικοινωνίες μπορούν να αποτελέσουν και όχημα υλοποίησης πολλών κοινωνικών δράσεων. Ήδη δρομολογήσαμε και εφαρμόζουμε την πρώτη δράση, τη δωρεάν δορυφορική τηλεόραση στη Θράκη, αλλά και τρεις ακόμα πάρα πολύ σημαντικές δράσεις, οι οποίες δρομολογούνται και θα υλοποιηθούν το αμέσως επόμενο χρονικό διάστημα: δωρεάν ίντερνετ για πρωτοετείς φοιτητές, ειδικά κοινωνικά τιμολόγια για ειδικές κατηγορίες ατόμων με ειδικές ανάγκες και δωρεάν ίντερνετ στα παραμεθόρια νησιά.

Ο πυρήνας της δικής μας αντίληψης είναι ότι η πολιτεία οφείλει να λάβει όλα τα μέτρα, ώστε η χώρα να περάσει γρήγορα και συντεταγμένα στη νέα γενιά τεχνολογίας πληροφορικής και επικοινωνιών, αλλά χωρίς να μείνει κανένας πίσω. Είναι ζήτημα δημοκρατίας, είναι ζήτημα ισότητας, είναι ζήτημα δικαιοσύνης, είναι στον πυρήνα της αντίληψης που έχει αυτή η Κυβέρνηση για τη δίκαιη ανάπτυξη.

Εδώ, βεβαίως, στον αντίποδα των νεοφιλελεύθερων επιλογών, βρίσκεται ο ισχυρός ρόλος που καλείται να παίξει και το δημόσιο και η Κυβέρνηση, αλλά και οι αντίστοιχες ρυθμιστικές αρχές.

Σε σχέση με τα μέσα ενημέρωσης, γνωρίζετε όλοι ότι έχει συγκροτηθεί το Εθνικό Συμβούλιο Ραδιοτηλεόρασης. Ξεκινάμε άμεσα έναν κύκλο επαφών για να στηρίξουμε σε υποδομή, σε ανθρώπινο δυναμικό και ό,τι άλλο χρειαστεί το Εθνικό Συμβούλιο Ραδιοτηλεόρασης, για να υλοποιηθεί τάχιστα η διαδικασία αδειοδότησης. Δεν ξεκινάει από το μηδέν η πολιτεία. Έχει συσσωρεύσει γνώση και εμπειρία και πρέπει γρήγορα να προχωρήσουμε.

Κλείνω με το εξής, κυρίες και κύριοι Βουλευτές. Είμαστε στην τελευταία φάση της διαπραγμάτευσης και δύο είναι τα ανοικτά ζητήματα. Είναι δύο ζητήματα τα οποία φαίνεται ότι θα κρίνουν και την παραμονή του Διεθνούς Νομισματικού Ταμείου στο ελληνικό πρόγραμμα ή όχι, τα εργασιακά και το ζήτημα των πλεονασμάτων.

Στα εργασιακά η Νέα Δημοκρατία έχει μία ανήσυχη σιωπή. Το ΠΑΣΟΚ δεν το αναφέρω, διότι ειλικρινά θα ευχόμουν να συνταυτιστεί με τη θέση που εξέφρασε το Ευρωπαϊκό Σοσιαλιστικό Κόμμα, το οποίο ευθαρσώς τοποθετήθηκε υπέρ της επαναφοράς των συλλογικών διαπραγματεύσεων στην Ελλάδα.

Όμως, η Νέα Δημοκρατία είναι σαφές ότι ανησυχεί, διότι, αν αυτό το ζήτημα κερδηθεί, θα φανεί στα μάτια του κάθε εργαζόμενου ότι η κατάργηση των συλλογικών συμβάσεων στην Ελλάδα συνέβη όχι επειδή ήταν απαίτηση των δανειστών, αλλά επειδή ήταν στον πυρήνα του σκληρού νεοφιλελεύθερου προγράμματος της Νέας Δημοκρατίας, στο οποίο αμετανόητα επιμένει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μία τελευταία κουβέντα, αν επιτρέπετε, κύριε Πρόεδρε, για το θέμα των πλεονασμάτων. Λέει η Νέα Δημοκρατία να μειωθούν τα πλεονάσματα. Μάλιστα.

Δύο παρατηρήσεις θέλω να κάνω. Πρώτον, όταν λες ότι τα πλεονάσματα πρέπει να είναι κάτω του 3,5%, επειδή δεν βγαίνουν, φανταζόμαστε όλοι ότι το ίδιο ισχύει και για τα πλεονάσματα του 4,5%, τα οποία είχε η Νέα Δημοκρατία υπογράψει το 2014.

Με τη θέση της, λοιπόν, περί μείωσης των πλεονασμάτων το πρώτο πράγμα που κάνει είναι να υπονομεύει θεμελιακά όλο το αφήγημα ότι η Ελλάδα ήταν έτοιμη να απογειωθεί το 2014 και ξαφνικά, ήρθε η δική μας η Κυβέρνηση και τα γκρέμισε όλα.

Δεν θα απογειωνόταν η Ελλάδα, διότι είχε πέσει η υπογραφή για πλεονάσματα τα οποία δεν ήταν εφικτά. Δεν θα απογειωνόταν η Ελλάδα, διότι είχε κυβέρνηση η οποία δεν είχε καμμία μέριμνα για τους κοινωνικά αδύναμους, διότι δεν είχε μια Κυβέρνηση η οποία δεν αντιλαμβανόταν το μέγιστο κοινωνικό ζήτημα στην Ελλάδα από την εφαρμογή των δύο πρώτων μνημονίων, που ήταν το ζήτημα των ανισοτήτων. Η Ελλάδα θα είχε πισωγύρισμα, το οποίο και αποφύγαμε.

Δεύτερη παρατήρηση -και κλείνω- είναι η εξής. Προσέξτε: Λέει η Νέα Δημοκρατία ότι τα χαμηλότερα πλεονάσματα δεν πρέπει να επισυμβούν, δεν πρέπει να έρθουν, επειδή η Ελλάδα τα δικαιούται, επειδή αυτό είναι το οικονομικά θεμιτό και λογικό. Όχι. Θα έρθουν ως αντάλλαγμα βαθιών -λέει- μεταρρυθμίσεων.

Νομίζω ότι είναι πάρα πολύ καλή ευκαιρία να μας εξηγήσει η Νέα Δημοκρατία ποιες μεταρρυθμίσεις εννοεί. Διότι είναι σαφές ότι δεν εννοεί τη μεταρρύθμιση του δημοσίου τομέα, την οποία εμείς φέραμε και η Νέα Δημοκρατία καταψήφισε. Είναι σαφές αυτό. Εννοεί μία μεταρρύθμιση στο ασφαλιστικό μήπως; Μήπως τη ρήτρα μηδενικού ελλείμματος, την οποία γλυτώσαμε από την πλάτη του ελληνικού λαού και εσείς επιθυμείτε να επαναφέρετε; Ποιες είναι, λοιπόν, αυτές οι μεταρρυθμίσεις;

Θα ήθελα να τελειώσω με το εξής: Είναι προφανές ότι η Νέα Δημοκρατία διαφωνεί με την τελευταία μας απόφαση να δοθεί δέκατη τρίτη σύνταξη στους χαμηλοσυνταξιούχους και να απαλλάξουμε τα νησιά μας που υποφέρουν και από το προσφυγικό, από το βάρος του υψηλού συντελεστή του ΦΠΑ.

Νομίζω ότι θα πρέπει αυτή η αλήθεια να είναι πάρα πολύ σαφής και να τη διατυπώσει και ο Αρχηγός της Νέας Δημοκρατίας, να μας πει δηλαδή τι θα ήθελε να κάνουμε. Δεν ξέρω, αναρωτιέμαι πραγματικά μήπως χρειάζεται κάποια έκτακτη επιχορήγηση στα κόμματα για να εξοφληθεί το δάνειο της Νέας Δημοκρατίας ή να αναιρέσουμε τους φόρους που έχουμε βάλει στους καναλάρχες. Δεν ξέρω, είμαστε έτοιμοι να ακούσουμε και ιδέες.

Όμως, εάν διαφωνούν, θα πρέπει με ευθύνη της Αξιωματικής Αντιπολίτευσης να διατυπώσουν εδώ πρόταση και να μας εξηγήσουν εάν αυτό που είπε χθες ο Αντιπρόεδρός τους σε μία ραδιοφωνική εκπομπή είναι και επίσημη θέση της Νέας Δημοκρατίας που λέει: «Εμείς θα κάνουμε ό,τι ζητήσει ο Σόιμπλε και άλλα τόσα».

Περιμένουμε να σας ακούσουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Τζαβάρα, έχετε τον λόγο.

Κύριοι συνάδελφοι, θα ήθελα να σας παρακαλέσω να τηρηθεί ο χρόνος για τον ίδιο λόγο που ανέφερα προηγουμένως.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κύριε Υπουργέ, κατορθώσατε με την ομιλία σας να διαψεύσετε ακόμα και αυτούς που εδώ και χιλιάδες χρόνια λένε ότι κανένας δεν μπορεί να είναι ακροατής του λόγου του. Εσείς, πράγματι, πετύχατε να λέτε πράγματα τα οποία τα απευθύνετε στον εαυτό σας και σε όλους όσοι ταυτίζονται μαζί σας.

Πράγματι, αυτό μπορεί να ακούγεται σαν μια παραδοξολογία, αλλά είναι πολύ ενδιαφέρον να το συνδέσουμε με αυτά που έλεγε χθες ο εκλεκτός Καθηγητής της Φιλοσοφίας του Δικαίου και ένας από τους πιο αξιόλογους Βουλευτές που υπάρχουν σε αυτήν την Αίθουσα, ο κ. Κωνσταντίνος Δουζίνας.

Έτσι, λοιπόν, είναι πολύ εντυπωσιακό να ακούμε, τον τελευταίο καιρό ιδίως, το αφήγημα που είχατε μέχρι τότε που αρχίσατε να κυβερνάτε αυτόν τον τόπο στα χείλη ενός εκάστου εξ ημών να γίνεται διήγημα, γιατί πράγματι κάθε ένας από εσάς είτε έρχεται στο Βήμα και διαβάζει έναν προκατασκευασμένο λόγο είτε έρχεται εδώ και απευθύνει στο Σώμα έναν λόγο που τον κατασκευάζει τη στιγμή που τον εκφωνεί. Δεν κάνει τίποτα άλλο από το να διηγείται το πώς περνάει μέσα από την ψυχή του, μέσα από την γλώσσα του και μέσα από το μυαλό του αυτή η συναρπαστική εμπειρία που ως βίωμα τη γλεντάτε, θα έλεγα. Είναι αυτή η σχέση με την εξουσία, την εξουσία ως αυτοσκοπό που τη ζείτε σε όλες της τις εκφάνσεις και σε όλες της τις αναφορές. Γι’ αυτό, λοιπόν, σας αξίζουν συγχαρητήρια!

Όμως, ο ελληνικός λαός λυπάται και δυστυχεί, γιατί ακόμα και αυτό που πριν από δύο μέρες απηύθυνε στους δεινά δοκιμαζόμενους συνταξιούχους της χώρας ως δέκατη τρίτη σύνταξη –και που κάνατε και εσείς το λάθος να το επαναλάβετε από του Βήματος αυτού προηγουμένως- δεν είναι τίποτα άλλο παρά μια πολύ μεγάλη απάτη, γιατί ξέρετε πολύ καλά ότι δεν πρόκειται για δέκατη τρίτη σύνταξη και κυρίως δεν πρόκειται για την υπόσχεση που δώσατε στον ελληνικό λαό ότι θα επαναφέρετε ως τακτική αποδοχή κάθε συνταξιούχου κάτω από τα 850 ευρώ –ή τα 1200 ευρώ λέγατε, αν δεν απατώμαι- τη δέκατη τρίτη σύνταξη.

Πρόκειται, λοιπόν, για ένα βοήθημα. Άκουσα χθες κάποιον άλλον ομιλητή, ο οποίος διηγούμενος αυτήν την όμορφη εμπειρία της παροχής στον λαό, τη συνέδεσε με τα Χριστούγεννα. Αλήθεια, πιστεύετε και στα Χριστούγεννα; Αυτό θα είναι πολύ ενδιαφέρον. Μπράβο σας!

(Γέλωτες στην Αίθουσα)

Αυτό σημαίνει ότι μέσω της εξουσίας, ακόμα και ως αυτοσκοπό βιωμένης, έχετε γίνει καλύτεροι άνθρωποι.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΣΙΜΟΡΕΛΗΣ:** Καλά Χριστούγεννα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Επίσης! Και βοήθειά σας!

Όμως, υπάρχει και κάτι πολύ πιο ενδιαφέρον, το οποίο θα ήθελα να το αφιερώσω σε όσους εξ υμών έχουν την ψευδαίσθηση ότι σ’ αυτήν την περιπέτεια που ζουν να είναι αριστεροί άνθρωποι και άνθρωποι της εξουσίας ταυτόχρονα, έχουν την αφέλεια να πιστεύουν ότι ο λαός τούς ξεχωρίζει για ένα βασικό χαρακτηριστικό τους, για το ηθικό πλεονέκτημα της Αριστεράς. Αλήθεια, από πότε γίνατε ηθικολόγοι εσείς οι αριστεροί;

(Θόρυβος από την πτέρυγα του ΣΥΡΙΖΑ)

Είναι πολύ ενδιαφέρον αυτό που θα πω. Ακούστε με, σας παρακαλώ, γιατί αυτά που θα ακούσετε τουλάχιστον θα είναι αφορμή να προβληματιστείτε και λίγο, γιατί λέτε πολύ «ποίημα» εδώ κάθε φορά. Μάλιστα, οι περισσότεροι από εσάς το διαβάζουν χωρίς και να το πιστεύουν, και αυτό φαίνεται, είναι έκδηλο στον τρόπο με τον οποίο απευθύνονται στο Σώμα και κυρίως στον τρόπο με τον οποίο οι λέξεις που διαβάζουν -οι οποίες είναι ξένες- προσπαθούν να συνδεθούν με τη ψυχή τους που, κατά βάση και κατά βάθος, πρέπει να υποφέρει. Υποφέρει, βέβαια, γιατί αυτό που λέτε «ηθική» άρχισε να απασχολεί την Αριστερά από τότε που κατέρρευσε ο επαναστατικός μαρξισμός. Το λένε και τα βιβλία. Δεν το λέω εγώ αυτό.

Κυρίως αυτό που επίσης είναι πολύ σημαντικό και πρέπει κάποτε κάποιος να σας το πει, είναι ότι για να μπορέσει να ανταποκριθεί η Αριστερά σε αυτό που λεγόταν και λέγεται «ηθική», είτε με τη καντιανή της εκδοχή, είτε με την εκδοχή ενός πολύ αξιόλογου φιλόσοφου, του Άλεν Μπαντίου -που είναι αριστερός και δεν είναι φιλελεύθερος-, έφτασε στο σημείο να υιοθετεί την ηθική των ανθρωπίνων δικαιωμάτων.

Χθες, λοιπόν, περίμενα από τον κ. Δουζίνα να μιλήσει για αυτήν την ηθική, αλλά, δυστυχώς, αυτό που άκουσα από το στόμα του είναι να ομιλεί περί της ηθικής των αυτοανθρωπίνων αριστερών δικαιωμάτων. Ουσιαστικά ξεχώρισε την κοινωνία στους αριστερούς που έχουν ηθική και αυτή η ηθική, όπως είπε, συνδέεται με την ενσωμάτωση της ζωής τους και της ψυχής τους και της γλώσσας τους σε ένα σύνολο αρχών και αξιών, σαν και αυτό που υπηρετούν οι Υπουργοί, όπως είπε, οι οποίοι δεν είναι ταυτισμένοι με τις καρέκλες τους. Φανταστείτε να μας ακούν δηλαδή και να το επεξεργάζονται και με τις παραστάσεις που καθημερινά παίρνουν από τον τρόπο που ασκείτε την εξουσία, να προσπαθούν να βγάλουν συμπεράσματα. Εκεί είναι η απόλυτη σχιζοφρένεια. Δεν πειράζει όμως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ θεωρώ ότι ο κ. Δουζίνας, επειδή είναι ένας πολύ σοβαρός διανοούμενος -έχω μάλιστα με ενδιαφέρον διαβάσει τα περισσότερα βιβλία του- δεν πρέπει να ξεχνά ότι μέσα από αυτή τη θεωρία του ηθικού πλεονεκτήματος αυτό που πετυχαίνετε είναι να φτιάχνετε μία παράσταση για τον εαυτό σας, που δίνει στην αφεντιά σας ή στη συλλογικότητά σας ένα προνόμιο ή ένα χάρισμα ιστορικό. Δηλαδή σιγά σιγά παίρνετε αποστάσεις από την ιδέα του νοήματος της ιστορίας και ενσωματώνετε στην ιστορία το προνόμιο που έχετε να είστε ηθικοί άνθρωποι. Αυτά δεν είναι πράγματα που ταιριάζουν με την Αριστερά.

Αυτό που, επίσης, εντυπωσιάζει, μετά από όλα αυτά, είναι ότι πολλοί από εσάς ανεβαίνουν στο Βήμα και λένε πράγματα που δεν πιστεύουν. Αυτά, παραδείγματος χάρη, που έλεγε προηγουμένως ο κύριος Υπουργός. Όμως, το χειρότερο είναι ότι υπάρχουν άνθρωποι οι οποίοι ανεβαίνουν στο Βήμα και εμφανίζονται να πιστεύουν πράγματα που δεν ταιριάζουν στην Αριστερά. Πρέπει να το ξεκαθαρίσετε αυτό το θέμα.

(Χειροκροτήματα από τον Ανεξάρτητο Βουλευτή κ. Ιάσονα Φωτήλα)

Τέλος, κύριε Πρόεδρε, το πιο σοβαρό είναι ότι εχθές έκανε και ένα άλλο ολίσθημα ο κ. Δουζίνας.

**ΙΑΣΟΝΑΣ ΦΩΤΗΛΑΣ:** Ακούστε λίγο!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούω πάντα...

**ΙΑΣΟΝΑΣ ΦΩΤΗΛΑΣ:** Απευθύνομαι στους συναδέλφους του ΣΥΡΙΖΑ, όχι σε εσάς.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΖΑΒΑΡΑΣ:** …και ακούω και αυτούς προς τους οποίους απευθύνομαι.

**ΦΩΤΕΙΝΗ ΒΑΚΗ:** Το «ολίσθημα» του κ. Δουζίνα θέλουμε να ακούσουμε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κάντε ησυχία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, μπορώ να έχω ένα λεπτό ακόμη;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζαβάρα, σας έδωσα το λεπτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ.

Αυτό, βεβαίως, για το οποίο χθες ο κ. Δουζίνας νομίζω ότι βρήκε την ευκαιρία να μας μιλήσει, περί αληθείας, είναι ότι βρήκε την ευκαιρία να συνδέσει την αλήθεια με το νόημα που βγαίνει αν χωρίσουμε το «α» το στερητικό από τη λήθη. Όμως, η λέξη «λήθη» προέρχεται από το ρήμα λανθάνω, που σημαίνει κρύπτομαι.

Αυτό, λοιπόν, που έκανε χθες ήταν να σας εξαπατήσει ακόμα μία φορά -και αυτός μαζί με τους Υπουργούς και τον Πρωθυπουργό-, προσπαθώντας να παρουσιάσει ότι αυτό που η Νέα Δημοκρατία το εμφανίζει σαν την πολιτική απόφαση που έχει και ηθικό χαρακτήρα, να λέει την αλήθεια ανεξάρτητα από το πόσο είναι το κόστος που συνεπάγεται η εφαρμογή μιας τέτοιας αλήθειας, αυτό ακριβώς για πρώτη φορά στην πολιτική ιστορία των ιδεών της Μεταπολίτευσης γίνεται σύνθημα κομματικής δράσης, και αυτό σας ενοχλεί. Όταν και εσείς φτάσετε σε ένα ίδιο σημείο, τότε μπορεί να μιλήσει ο λαός μαζί μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Τζαβάρα.

Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτωνκ. Σταύρος Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι,μία και η συζήτηση αφορά αλήθειες και ψέματα και προσπάθειες εξαπάτησης, όπως αναφέρθηκαν από τον προηγούμενο ομιλητή, εδώ τίθενται ερωτήματα. Είναι αλήθεια ή ψέματα ότι η προηγούμενη συγκυβέρνηση ΠΑΣΟΚ-Νέας Δημοκρατίας είχε συμφωνήσει πλεονάσματα 4,5% και μάλιστα όχι για το 2018, αλλά για πολύ νωρίτερα; Αλήθεια!

Εμείς πετύχαμε τα πλεονάσματα που γνωρίζετε και ήδη δίνουμε έναν αγώνα για τη μείωση του ποσοστού πλεονάσματος για το 2018. Αυτό είναι αλήθεια ή ψέματα; Τελικά αυτό που πετύχαμε εμείς είναι μικρότερο σε κάθε περίπτωση από αυτό που είχε πετύχει η Νέα Δημοκρατία; Νομίζω ότι δεν χρειάζεται να είναι κανείς μαθηματική διάνοια για να καταλάβει ότι το 3,5% είναι μικρότερο του 4,5%. Αυτή είναι η αλήθεια, λοιπόν.

Δεύτερον, μας λέτε ότι καταργήσαμε το ΕΚΑΣ. Το είχατε κάνει σημαία επί έναν χρόνο τώρα και καθ’ ην στιγμή παρέχεται αυτό το επίδομα που είναι 4,7% παραπάνω απ’ αυτό που καταργήθηκε, έρχεστε εδώ να μας πείτε ότι ούτε αυτό είναι αλήθεια. Τι δεν είναι αλήθεια; Ότι είναι παραπάνω κατά 4,7% αυτό που δίνεται σήμερα από αυτό που καταργήθηκε χθες; Δεν νομίζω ότι και αυτό χρειάζεται καμιά ιδιαίτερη φιλοσοφία και σκέψη.

Έρχομαι στο τελευταίο. Μειώθηκε το χρέος και μπαίνουμε σε μία διαδικασία μείωσης του χρέους με τα βραχυπρόθεσμα μέτρα και την απόφαση του Eurogroup; Δεν υπάρχει κανένας να το αμφισβητεί. Εσείς τι περιμένατε; Περιμένατε πιστοποιητικό βιωσιμότητας του χρέους.

Η Κυβέρνηση του ΣΥΡΙΖΑ και η Κυβέρνηση Συνεργασίας μειώνει το χρέος κατά 22% του ΑΕΠ και εσείς περιμένατε πιστοποιητικό βιωσιμότητας από τον κ. Σόιμπλε! Αυτή είναι η πραγματικότητα. Αφού αυτή είναι η πραγματικότητα, ας μην επεκταθούμε περαιτέρω σε αλήθειες και ψέματα, διότι ο κατάλογος είναι μακρύς.

Κυρίες και κύριοι συνάδελφοι, όσον αφορά το Υπουργείο Δικαιοσύνης, Διαφάνειας και Ανθρωπίνων Δικαιωμάτων, θέλω να σας πω ότι ένας από τους τομείς που έπληξε η πολιτική της λιτότητας και της φτωχοποίησης τα προηγούμενα χρόνια ήταν ο τομέας της Δικαιοσύνης και ο σωφρονιστικός τομέας.

Αυτό, βεβαίως, έγινε διότι επί είκοσι ή τριάντα χρόνια αυτοί που μας κάνουν σήμερα κριτική ακολούθησαν μία πολιτική καταστροφής, χρεοκοπίας και αντιλαϊκών μέτρων. Επί είκοσι και τριάντα χρόνια ο ένας εναλλασσόταν στην εξουσία έναντι του άλλου με το ίδιο πρόγραμμα και τις ίδιες πρακτικές, μέχρι που έφθασαν να συγκυβερνούν, για να καταλάβουμε όλοι και τι εννοούσαν και τι έπρατταν και τι επιδίωκαν. Αυτοί, λοιπόν, έρχονται να κάνουν κριτική στην Κυβέρνηση για τον προϋπολογισμό.

Το τι επιδίωκαν και το τι έπρατταν νομίζω ότι το ξέρει ο καθένας. Ήταν να συνεχίσει το καθεστώς των «φίλων» του κ. Χριστοφοράκου και της SIEMENS να κυβερνά αυτόν τον τόπο μέσω της εναλλαγής στη νομή της εξουσίας. Δεν τους φθάνει μόνο αυτό, αλλά έρχονται σήμερα τα ίδια κέντρα -και άκουσα σήμερα και τον Αρχηγό της Αξιωματικής Αντιπολίτευσης- να κάνουν προτάσεις και για τα ζητήματα δικαιοσύνης. Ερωτώ και τη Νέα Δημοκρατία και το ΠΑΣΟΚ: Όλα αυτά τα οποία προβάλλουν σήμερα, μήπως είναι αυτά τα οποία προέβαλαν και κατά το παρελθόν, όταν ήταν στην Κυβέρνηση;

Αφού τα έχουν προβάλει τόσες φορές γιατί δεν τα υλοποιούσαν; Ποιος τους εμπόδισε; Αυτοδύναμες κυβερνήσεις είχαν, μαζί συμπορεύτηκαν επί τρία χρόνια μέχρι το 2015. Ποιος τους εμπόδισε; Κανένας, κύριοι συνάδελφοι.

Εκείνο που κάνει εντύπωση είναι, όμως, ότι το ίδιο πολιτικό προσωπικό, που σήμερα μας κάνει μαθήματα, ήταν αυτό που πέρασε από εδώ με τις τελευταίες κυβερνήσεις. Τι είχε πράξει για όλα αυτά τα ζητήματα ο Αρχηγός της Αξιωματικής Αντιπολίτευσης όταν ήταν Υπουργός των τελευταίων κυβερνήσεων ή η Πρόεδρος του ΠΑΣΟΚ όταν και αυτή ήταν Αναπληρώτρια Υπουργός του κ. Σαμαρά;

Όχι μόνο αυτό, όχι μόνο θέλουν να μας κάνουν μαθήματα για θέματα δικαιοσύνης, αλλά παραπληροφορούν και την κοινή γνώμη. Μας λένε ότι επανήλθαν οι επίορκοι δημόσιοι λειτουργοί στις θέσεις τους και ότι έχουν σταματήσει οι έλεγχοι φακέλων στο δημόσιο. Αλήθεια;

Εγώ στο Υπουργείο Πολιτισμού και Αθλητισμού, στον τομέα του αθλητισμού, που ήμουν μέχρι πρότινος, ξέρω ότι από το 2002 είχε να γίνει οικονομικός έλεγχος στις αθλητικές ομοσπονδίες. Επανασυστήσαμε εμείς το συμβούλιο ελέγχου, για να μάθουμε, επιτέλους, πού πήγαν τα λεφτά του ελληνικού λαού δεκατέσσερα χρόνια, που κανένας δεν ήλεγχε και τίποτα δεν γινόταν. Αυτή είναι η διαφορά μας. Εμείς υλοποιούμε ένα σχέδιο ελέγχου σε όλους τους τομείς της δημόσιας ζωής ενώ εσείς συνεχίζατε μέχρι την τελευταία ώρα να καλύπτετε αυτές τις καταστάσεις.

Μιλάνε, όμως, και για παρεμβάσεις στη δικαιοσύνη αυτοί που ερχόντουσαν εδώ με τροπολογίες και αμνήστευαν την απιστία των τραπεζιτών, που άλλαζαν για δεκαπέντε ημέρες τον Ποινικό Κώδικα, για να βγουν έξω οι υπόδικοι για τις μίζες των εξοπλιστικών, αυτοί που μετά από τρεις προσπάθειες –γιατί τρεις φορές είχε έρθει η συγκεκριμένη τροπολογία- αμνήστευαν όσους έδιναν απόρρητες πληροφορίες σε υποψήφιους επενδυτές. Αυτοί μας κάνουν μαθήματα!

Η Κυβέρνηση, λοιπόν, θέλει για άλλη μία φορά να τονίσει ότι όχι μόνο θα υπερασπιστεί τον παρεμπίπτοντα έλεγχο της συνταγματικότητας των νόμων από τα ελληνικά δικαστήρια, αλλά και θα σεβαστεί απολύτως τις αποφάσεις που εκδίδονται επ’ αυτών των ζητημάτων, είτε συμφωνεί είτε διαφωνεί.

Εδώ θέλω να πω κάτι το οποίο πρέπει να το ακούσουμε με προσοχή. Δέχθηκε η Κυβερνητική Εκπρόσωπος μία αήθη επίθεση μετά τη δημοσιοποίηση του αποτελέσματος της ψηφοφορίας στο Συμβούλιο της Επικρατείας. Παρεμπιπτόντως ακόμα περιμένουμε την απόφαση. Δηλαδή, η Κυβέρνηση δεν έχει τη δυνατότητα έκφρασης γνώμης; Διότι αν φτάσουμε σε τέτοια σημεία, τότε καταλαβαίνετε πολύ καλά για τι περιορισμούς μιλάμε.

Όπως, λοιπόν, έχουν το δικαίωμα οι δικαστικές ενώσεις και τα κόμματα να κρίνουν αυτά που είπε η Κυβερνητική Εκπρόσωπος άλλο τόσο έχει και η Κυβέρνηση τη δυνατότητα και το δικαίωμα να εκφράζει την άποψή της. Αυτό, όμως, δεν είναι παρέμβαση. Παρέμβαση στη δικαιοσύνη είναι όταν με πλάγια και δόλια μέσα επιχειρείται ο επηρεασμός των Ελλήνων δικαστών και εισαγγελέων. Αυτό ουδέποτε η ελληνική Κυβέρνηση το έκανε από τον Ιανουάριο του 2015 μέχρι σήμερα. Ας κοιτάξουν αλλού ορισμένοι.

Κυρίες και κύριοι συνάδελφοι, όσον αφορά τον προϋπολογισμό του Υπουργείου Δικαιοσύνης θέλω να πω ότι ο προϋπολογισμός αυτός είναι αυξημένος κατά 3 εκατομμύρια και μάλιστα έχει μπει ένα τέλος στην περιστολή των δαπανών για τη δικαιοσύνη. Όχι μόνο έχει μπει ένα τέλος και ένας φραγμός, αλλά έχουμε και αύξηση.

Αυτή, μάλιστα, την αύξηση θα τη διοχετεύσουμε στα σωφρονιστικά ιδρύματα. Διότι πρέπει να βελτιωθεί ακόμη περισσότερο η κατάσταση των κρατουμένων στις φυλακές, για να έχει αποτέλεσμα ο σωφρονισμός και για την κοινωνία και για αυτούς τους ανθρώπους οι οποίοι βρίσκονται στη φυλακή επειδή υπέπεσαν σε αδικήματα και τιμωρήθηκαν. Πρέπει να έχει ένα αποτέλεσμα και για αυτούς η διαδικασία την οποίαν υφίστανται και κοστίζει στον ελληνικό λαό.

Μου έκανε εντύπωση, σήμερα, κυρίες και κύριοι συνάδελφοι, ο πανικός στον οποίο βρίσκεται η Νέα Δημοκρατία. Ούτε λίγο ούτε πολύ, ο Αρχηγός της Αξιωματικής Αντιπολίτευσης στην ομιλία του στην Ένωση Δικαστών και Εισαγγελέων, στην ετήσια συνέλευσή της, ανέφερε ότι επί των ημερών του ΣΥΡΙΖΑ έχουν απολυθεί εννιάμισι χιλιάδες κρατούμενοι. Είναι εξωφρενικά πράγματα αυτά, διότι εδώ φαίνεται ότι οι άνθρωποι δεν έχουν καμμία εικόνα της πραγματικότητας.

Παραλάβαμε μία κατάσταση περίπου δώδεκα χιλιάδων κρατουμένων και σήμερα κρατάμε σταθερά τον αριθμό στις εννιάμισι χιλιάδες κρατούμενους. Δηλαδή, τι θέλουν να μας πουν; Ότι ήταν δεκαοκτώ ή είκοσι χιλιάδες οι κρατούμενοι; Πόσοι ήταν; Αυτός δε ο αριθμός, με την επιχορήγηση η οποία δίδεται και με τα μέτρα και τα προγράμματα τα οποία υλοποιούμε στις φυλακές, είναι ένας αριθμός ο οποίος είναι διαχειρίσιμος.

Όσον αφορά τα θέματα της στελέχωσης των δικαστικών Υπηρεσιών, θέλω να αναφέρω τα εξής. Επί των ημερών της Κυβέρνησής μας, έχουν διοριστεί το 2015 στο Συμβούλιο της Επικρατείας και στα Διοικητικά Δικαστήρια εκατόν οκτώ δικαστές και το 2016 δεκαοκτώ. Επίσης, έχουν διοριστεί το 2016 εξήντα πέντε δικαστικοί υπάλληλοι –και πάλι βάζοντας φραγμό σε αυτή την κατάσταση αποστελέχωσης των δικαστηρίων της χώρας.

Περαιτέρω, το 2015, έχουν διοριστεί στο σύνολο στα Πολιτικά και Ποινικά Δικαστήρια ενενήντα τρεις δικαστές, δεκατρείς εισαγγελείς, τέσσερις αρεοπαγίτες. Αυξήσαμε τις θέσεις μόλις το περασμένο δεκαπενθήμερο, με διάταξη την οποία δεν ψήφισε η Νέα Δημοκρατία, και αυξήσαμε και κατά επτά τις θέσεις των υποψήφιων Εισαγγελέων στη Σχολή Δικαστών. Επιπροσθέτως, για το 2017, έχουν προγραμματιστεί οι προσλήψεις χιλίων τριακοσίων σαράντα επτά δικαστικών υπαλλήλων. Αυτή είναι η έμπρακτη απόδειξη ότι η Κυβέρνηση εργάζεται σταθερά και μόνιμα για να μπορέσει να αλλάξει το τοπίο το οποίο παρέλαβε.

Θέλω, όμως, να πω και κάτι τελευταίο σήμερα στη Βουλή. Το εξήγγειλα πριν μερικές ώρες στην ετήσια γενική συνέλευση της Ένωσης Δικαστών και Εισαγγελέων. Πέρα από τα μέτρα επιτάχυνσης της έκδοσης δικαστικών αποφάσεων, τα οποία έχουν δρομολογηθεί και τα γνωρίζετε –τα έχουμε ήδη ανακοινώσει– η Κυβέρνηση δεσμεύεται ότι μέχρι το πέρας των θερινών διακοπών θα έχει ολοκληρώσει τις νομοθετικές πρωτοβουλίες σχετικά με τη σύσταση της Δικαστικής Αστυνομίας.

Τούτο, κυρίες και κύριοι Βουλευτές, διότι πιστεύουμε ακράδαντα ότι η συνέργεια ειδικών επιστημόνων και καταρτισμένων ανθρώπων, ως συνεργάτες, θα βοηθήσει στο έργο της απονομής δικαιοσύνης και θα μεταφέρει έναν όγκο δουλειάς από τους δικαστές και εισαγγελείς, οι οποίοι δεν έχουν οι άνθρωποι και τις τεχνικές γνώσεις σε πάρα πολλές περιπτώσεις να ανταποκριθούν, στους συνεργάτες τους.

Είναι ένας θεσμός ο οποίος καρκινοβατεί ενώπιον της Βουλής των Ελλήνων παραπάνω από δεκαπέντε χρόνια, όπως πολλά άλλα εκσυγχρονιστικά και εξυγιαντικά του δημόσιου βίου. Όμως και αυτό το μέτρο θα το υλοποιήσει η Κυβέρνηση της Αριστεράς, η Κυβέρνηση Συνεργασίας. Επαναλαμβάνω ότι είναι μια έμπρακτη απόδειξη πως εμείς δεν καθόμαστε με σταυρωμένα τα χέρια απέναντι στη διαφθορά και τη διαπλοκή. Την πολεμάμε με συγκεκριμένα νομοθετικά μέτρα, τα οποία στηρίζουμε σε κάθε περίπτωση, κάθε στιγμή της άσκησης της κυβερνητικής πολιτικής.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΔΟΥΖΙΝΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Επί προσωπικού; Τι προσωπικό, κύριε Δουζίνα; Ποιο είναι το προσωπικό; Πείτε ποιο είναι το προσωπικό.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Ο κ. Τζαβάρας επανειλημμένα αναφέρθηκε στο πρόσωπό μου και θα ήθελα ένα λεπτό για να απαντήσω.

**ΠΡΟΕΔΡΕΥΩΝ (Δημήτριος Κρεμαστινός):** Δεν είπε τίποτα κακό.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Αντίθετα, θέλω να πω ότι αυτό είναι ένα προσωπικό που δεν είναι οι συνηθισμένες αντεγκλήσεις. Πήρα τον λόγο για να ευχαριστήσω τον κ. Τζαβάρα, ο οποίος είναι ένας από τους λίγους ανθρώπους στη Νέα Δημοκρατία που διαβάζει και σκέφτεται.

Θα ήθελα, όμως, να πω μια κουβέντα για το ήθος και την ηθική, το ήθος της Αριστεράς. Η ελληνική γλώσσα και ο ελληνικός πολιτισμός έχει μια μεγάλη σοφία. Χρησιμοποιεί τη λέξη «ήθος» σε σχέση με δύο έννοιες που στις λατινογενείς χώρες είναι moralite, moralitat( ήθος, ηθική.) Για εμάς και τα δύο είναι μαζί. Για εμάς, επομένως, το ήθος και συγκεκριμένα, το αριστερό ήθος δεν είναι απλώς οι γενικοί κανόνες είτε θρησκευτικής είτε καντιανής μορφής, αλλά ένας βασικός χαρακτήρας, ένα ήθος και ένα ύφος μέσα στο οποίο συλλογικά λειτουργούμε στην κοινωνία.

Είδαμε – νομίζω - ένα πάρα πολύ καλό παράδειγμα αυτού του ήθους χθες όταν από τη μια πλευρά η Κυβέρνηση ανακοίνωσε ότι έδωσε αυτά τα λεφτά στους χαμηλοσυνταξιούχους και στα νησιά και από την άλλη είχαμε μια λιτανεία, μια σειρά δηλώσεων από την Αντιπολίτευση που προσπαθούσαν να είναι ο μεγαλύτερος Σκρουτζ, να καταργήσουν τα Χριστούγεννα για αυτόν τον κόσμο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, εκφεύγουμε από το προσωπικό, κύριε Δουζίνα.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Ποιος είναι ο μεγαλύτερος Σκρουτζ θα το μάθουμε αργότερα σήμερα!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζαβάρα, δεν θα κάνουμε διαλογική συζήτηση. Σας παρακαλώ. Ποιο είναι το προσωπικό το δικό σας;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι ένα ξεχωριστό προσωπικό, έτσι όπως το έθεσε ο προλαλήσας συνάδελφος και εσείς το δεχτήκατε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δεν το δέχτηκα. Το άκουσα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Με συγχωρείτε. Τον αφήσατε, ανέπτυξε τις απόψεις του σχετικά με ένα προσωπικό που είπε ότι είναι διαφορετικό από αυτό για το οποίο παίρνουν τον λόγο οι συνάδελφοι. Άρα, δικαιωματικά ζητώ και εγώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ναι, να πείτε τι όμως;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εν πάση περιπτώσει, εάν επιμένετε δεν θα μιλήσω.

**ΠΡΟΕΔΡΕΥΩΝ (Δημήτριος Κρεμαστινός):** Δεν θέλω να μιλήσετε γιατί θα ξαναζητήσει τον λόγο ο κ. Δουζίνας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ, λοιπόν, αναγνωρίζω ότι για πρώτη φορά ο Χέγκελ έκανε αυτήν τη διάκριση στη «Φαινομενολογία του Πνεύματος», αλλά δεν το έκανε για τον ΣΥΡΙΖΑ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζαβάρα και κύριε Δουζίνα, ξεφύγατε από το πνεύμα του προσωπικού.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ειδικά, όμως, για τα θέματα της ηθικής – και τελειώνω - ο κύριος συνάδελφος θα μου επιτρέψει τα Χριστούγεννα να του χαρίσω ένα βιβλίο, την «Ηθική» του Αλαίν Μπαντιού, που λέει όλα αυτά που είπατε και ακόμα χειρότερα για τον ΣΥΡΙΖΑ.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Τον προσκαλώ σε μια δημόσια συζήτηση και είμαι διατεθειμένος να το διοργανώσει η Νέα Δημοκρατία!

**ΠΡΟΕΔΡΕΥΩΝ (Δημήτριος Κρεμαστινός):** Θα τα πείτε τα Χριστούγεννα!

Ο κ. Αυγενάκης, Βουλευτής της Νέας Δημοκρατίας, έχει τον λόγο για επτά λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Κυρίες και κύριοι συνάδελφοι, κύριοι Υπουργοί, θα ξεκινήσω την εισήγησή μου για τον προϋπολογισμό της Κυβέρνησης για το 2017 χωρίς να μπω στον πειρασμό να μιλήσω για το «αριστερό ήθος», που το ακούσαμε και αυτό πρωί πρωί. Το ηθικό πλεονέκτημα της Αριστεράς μαζί με την Κυβέρνηση της Αριστεράς με δεκανίκι Ακροδεξιάς τελειώνει, όπως τελείωσε και το πλεονέκτημά σας!

Κυρίες και κύριοι της Κυβέρνησης, οι υπερβολές, οι δογματικές ακρότητες, τα ψέματα, ευτυχώς εκδικούνται. Δυστυχώς για όλους τους Έλληνες που είναι έρμαιο των δικών σας ιδεοληψιών.

Σε ό,τι αφορά, όμως, τον προϋπολογισμό είδαμε προχθές τον κ. Τσίπρα σε διάγγελμά του εν μέσω – παρακαλώ - της συζήτησης για τον προϋπολογισμό και εν μέσω των διαπραγματεύσεων για την ολοκλήρωση της αξιολόγησης να εμφανίζεται πανικόβλητος και να επιδίδεται σε μια προεκλογική δωροδοκία ξεχνώντας, αλήθεια, ότι εκείνος ήταν που έκοψε το ΕΚΑΣ και επέβαλε περισσότερους και μεγαλύτερους φόρους, ξεχνώντας τη νέα μείωση των συντάξεων που συμφώνησε ήδη με τους πιστωτές και τελικά ξεχνώντας ότι έκοψε τις άλλες δώδεκα συντάξεις για να δώσει τάχα τη δέκατη τρίτη σύνταξη. Φοβισμένος από την κοινωνική κατακραυγή προσπαθεί να κοροϊδέψει για άλλη μια φορά.

Μόνο που τώρα κανείς πια δεν τον πιστεύει. Κανείς δεν σας πιστεύει, κύριοι συνάδελφοι του ΣΥΡΙΖΑ. Και είναι περίεργο ότι ένας πρωθυπουργός δεν αντιλαμβάνεται ότι έχει καταντήσει αντικείμενο ανοικτής ειρωνείας και συχνά χλευασμού για τις παιδαριώδεις συμπεριφορές του, για τα ταξιδάκια στην Αβάνα, για τις παιδαριώδεις γκριμάτσες του σε μεγάλες συναντήσεις και τέλος πάντων για τη συνολική εικόνα του που ούτε την προσωπική του σοβαρότητα υπηρετεί, πολύ σοβαρότερο μας ενοχλεί, προσβάλλει τους Έλληνες πολίτες.

Κυρίες και κύριοι συνάδελφοι, η Κυβέρνηση ΣΥΡΙΖΑ-ΑΝΕΛ αφού κατέστρεψε την οικονομία της χώρας, αφού γκρέμισε ό,τι με κόπο και θυσίες ο ελληνικός λαός κατάφερε να χτίσει τα χρόνια της κρίσης, αφού εκτροχίασε την οικονομία επιβαρύνοντας το χρέος και δημιουργώντας ελλείμματα εκατομμυρίων φέρνει τώρα προς ψήφιση έναν προϋπολογισμό που μας πάει χρόνια πίσω, έναν προϋπολογισμό που καταργεί το κοινωνικό κράτος και το κράτος πρόνοιας, έναν προϋπολογισμό που αυξάνει την φορολογία, επιβαρύνει τους συνταξιούχους, στραγγαλίζει τους αγρότες, καταστρέφει τους ελεύθερους επαγγελματίες και την ιδιωτική οικονομία, που δεν σας ενδιαφέρει, καταργεί πλήθος κοινωνικών δαπανών, αυξάνει δυστυχώς τα ληξιπρόθεσμα χρέη του δημοσίου δημιουργώντας σημαντικά προβλήματα ιδίως στην παροχή υπηρεσιών υγείας.

Κυρίες και κύριοι συνάδελφοι του ΣΥΡΙΖΑ και των ΑΝΕΛ, εσείς μπορεί να είστε ικανοποιημένοι, αλλά η χώρα είναι πολύ πιο πίσω από το 2014. Το 2014 που αποφασίσατε να ρίξετε την προηγούμενη «τρισκατάρατη» κυβέρνηση, όπως λέγατε τότε, η χώρα είχε λειτουργικό τραπεζικό σύστημα. Σήμερα έχει ένα καθεστώς capital controls, τα οποία επιβλήθηκαν μετά την ηρωική διαπραγμάτευση και το δημοψήφισμα. Το θυμάστε φαντάζομαι.

Το 2014 οι καταθέσεις στις ελληνικές τράπεζες ήταν 173 δισεκατομμύρια ευρώ. Σήμερα είναι μόνο 133 δισεκατομμύρια ευρώ.

Το 2014 η χώρα είχε ανάπτυξη 0,8% και οι προβλέψεις της Κομισιόν έκαναν λόγο για ανάπτυξη 2,9% το 2015 και 3,7% το 2016. Αντ’ αυτού είχαμε ύφεση μείον 0,2% το 2015 και μείον 0,3% το 2016.

Σήμερα, αλήθεια, τι επιδιώκετε; Να ξαναγυρίσει η χώρα σε ρυθμούς ανάπτυξης, δηλαδή εκεί που ήταν το 2014 και να βγει με τις «πατερίτσες» της ποσοτικής χαλάρωσης - και μακάρι να τα καταφέρετε, η αλήθεια να λέγεται - δοκιμαστικά, βεβαίως, στις αγορές, δηλαδή εκεί που ήταν το 2014.

Ξέρετε, όμως, τι συμβαίνει, φίλες και φίλοι, αγαπητοί συνάδελφοι; Εσείς είστε οι πιο φανατικοί τελικά οπαδοί του κ. Σαμαρά και της κυβέρνησής μας, διότι επιδιώκετε να μας γυρίσετε εκεί που μας είχαν πάει πριν τρία χρόνια και δεν βλέπω μάλιστα να το καταφέρνετε ούτε αυτό.

Τώρα έχουμε νέους κυβερνητικούς πανηγυρισμούς σε σχέση με τα βραχυπρόθεσμα μέτρα για το χρέος. Τα μέτρα αυτά δεν οδηγούν σε καμμία περίπτωση σε ονομαστική μείωση του χρέους. Σας ζητούμε να σοβαρευτείτε και να μετράτε τους πανηγυρισμούς σας και φυσικά τα non paper που διανέμετε. Όσα οφείλαμε αυτά θα εξακολουθήσουμε να οφείλουμε. Πρόκειται απλώς για μια τροποποίηση του σεναρίου του ΔΝΤ για την εξυπηρέτηση του χρέους μέχρι το 2060. Τόσο απλά, τόσο καθαρά!

Σε αντιστάθμισμα για αυτό η Κυβέρνηση δεσμεύτηκε στο Eurogroup να διατηρήσει τον στόχο για το πρωτογενές πλεόνασμα, όχι στο 2% όπως έλεγε, αλλά στο 3,5% του ΑΕΠ και μάλιστα μεσοπρόθεσμα.

Τι σημαίνει αυτό, για όσους μας παρακολουθούν; Σημαίνει σχεδόν 3 δισεκατομμύρια παραπάνω μέτρα κάθε χρόνο. Επιδιώκατε ελάφρυνση του χρέους χωρίς μνημόνια και πήρατε μνημόνιο χωρίς ουσιαστική ελάφρυνση.

Σε ό,τι αφορά τις προβλέψεις του προϋπολογισμού, εκεί τα πράγματα δεν είναι απλά αισιόδοξα, είναι εκτός τόπου και χρόνου. Δηλώνουμε ξεκάθαρα: Μακάρι οι προβλέψεις του προϋπολογισμού να πετύχουν. Όλες, όμως, οι προβλέψεις είναι συνδεδεμένες με την πραγματοποίηση μεταρρυθμίσεων - σας διαφεύγει φαντάζομαι - και είναι γνωστό ότι έχετε αλλεργία στις μεταρρυθμίσεις.

Οι ίδιοι άλλωστε διακηρύσσετε συνεχώς ότι δεν πιστεύετε στο πρόγραμμα, συνδέετε την πρόβλεψή σας για ανάπτυξη 2,7% με την πρόβλεψη για αύξηση της ιδιωτικής κατανάλωσης και των επενδύσεων.

Λέτε ότι θα αυξηθεί κατά 1,8% η ιδιωτική κατανάλωση, τη στιγμή που φορτώνετε με τόσα φορολογικά βάρη τους πολίτες. Από τα 9 δισεκατομμύρια ευρώ μέτρα, που έχετε πάρει για την περίοδο 2015-2018, σχεδόν τα 7,5 δισεκατομμύρια είναι αυξήσεις φόρων και εισφορών.

Η 9,1% αύξηση στις επενδύσεις από πού θα έλθει, αλήθεια; Από τη γνωστή φιλοεπενδυτική σας στάση, που είδαμε και πρόσφατα με τη ΔΕΣΦΑ;

Ακόμα κι εσείς οι ίδιοι στην εισηγητική έκθεση, στη σελίδα 18, γράφετε: «Για σημαντικούς παράγοντες κινδύνου, που μπορούν να επηρεάσουν τις προβλέψεις», όπως - σας θυμίζω - είναι, παραδείγματος χάριν, η μη αντιμετώπιση των κόκκινων δανείων, η πλημμελής υλοποίηση μεταρρυθμίσεων, η περιορισμένη απορρόφηση ευρωπαϊκών πόρων και μια σειρά άλλων προϋποθέσεων.

Κυρίες και κύριοι συνάδελφοι της Κυβέρνησης, σας κληροδοτήσαμε ισοσκελισμένους προϋπολογισμούς, που δημιουργούσαν πρωτογενές πλεόνασμα κι εσείς, κύριοι της Κυβέρνησης, με την πολιτική της υπερήφανης διαπραγμάτευσης και της κοντόφθαλμης και ιδεοληπτικής πολιτικής, μας οδηγήσατε στην ύφεση, σε πρωτογενή δημοσιονομικά ελλείμματα, στην αύξηση του δημοσίου χρέους, σε τρίτο μνημόνιο και πολύ φοβόμαστε ότι μας οδηγείτε και στο τέταρτο μνημόνιο.

Κυρίες και κύριοι συνάδελφοι, με δυο λόγια έχουμε την ολοκληρωτική διάψευση της αντιμνημονιακής ρητορείας σας. Όλα αυτά που συμβαίνουν σήμερα σας τα λέγαμε. Τα θυμάστε. Σας κρούαμε τον κώδωνα του κινδύνου. Και αντ’ αυτού, εισπράττουμε, δυστυχώς, απαξιωτικές και συκοφαντικές απαντήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα θα χρειαστώ, κύριε Πρόεδρε.

Δυστυχώς, για όλα όσα κατηγορούμασταν ως Κυβέρνηση, τα εφαρμόζετε, αλλά, δυστυχώς, με τον χειρότερο δυνατό τρόπο και με καθυστέρηση δύο και τριών ετών. Υποτάσσεστε άνευ όρων στις απαιτήσεις των θεσμών, δεν έχετε κανέναν προσανατολισμό, κανέναν προγραμματισμό, κανένα σχέδιο και, παράλληλα, διατηρείτε με περίσσιο θράσος μια διπολική ρητορεία.

Η συνολική σας παρουσία ως Κυβέρνηση είναι ότι είστε ό,τι πιο τοξικό έχει περάσει από τη χώρα. Καταψηφίζουμε τον προϋπολογισμό για όλους τους παραπάνω λόγους, αλλά να θυμάστε ότι δύο χρόνια πριν τα πράγματα ήταν πολύ διαφορετικά και σαφώς πολύ καλύτερα. Ακόμη και σήμερα ο κ. Τσίπρας μπορεί να προσφέρει θετική υπηρεσία στην πατρίδα, αν φύγει άμεσα. Να φύγετε άμεσα και μαζί σας να πάρετε τη μιζέρια που φέρατε στους Έλληνες πολίτες και στις οικογένειές τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθητές και μαθήτριες και τρεις εκπαιδευτικοί συνοδοί από το 1ο Γενικό Λύκειο Γιαννιτσών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Τζανακόπουλος, ο Υπουργός Επικρατείας, έχει τον λόγο για δώδεκα λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ** **(Υπουργός Επικρατείας):** Ευχαριστώ πολύ, κύριε Πρόεδρε.

Είναι η πρώτη φορά που μου δίνεται η δυνατότητα να μιλήσω από αυτό εδώ το Βήμα.

Χαίρομαι πάρα πολύ που ο κ. Τζαβάρας, προσπαθώντας να απαντήσει σ’ έναν πραγματικό φιλόσοφο, αναγνώρισε, πιθανόν χωρίς να το θέλει, την υπεροχή της Αριστεράς επί της Δεξιάς αξιακά, θεωρητικά, πολιτικά.

Αυτή η υπεροχή είναι εξάλλου αυταπόδεικτη, αν κάποιος θα είχε την όρεξη να ακούσει την ομιλία που προηγήθηκε, την ομιλία του κ. Αυγενάκη, κι αν άκουγε τις χυδαίες ad hominem επιθέσεις που εξαπέλυσε ο κ. Αυγενάκης στον Πρωθυπουργό, αναπαράγοντας από αυτό εδώ το Βήμα, το Βήμα της Βουλής, τους γνωστούς λιβέλους της πιο σκοτεινής πλευράς του διαδικτύου.

Εν πάση περιπτώσει, αφού ο κ. Αυγενάκης ενθουσιάστηκε, ακούγοντας τον εαυτό του να μιλάει, όπως θα έλεγε και ο Ντεριντά, κύριε Τζαβάρα, μπορούμε όλοι μαζί να αφήσουμε όσα είπε στη λήθη ανεξαρτήτως της ετυμολογίας της.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό συμπτωματικά το είπε ο Χάιντεγκερ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ** **(Υπουργός Επικρατείας):** Κυρίες και κύριοι Βουλευτές, η συνεδρίαση για τον προϋπολογισμό μας δίνει τη δυνατότητα πάντα για μια συζήτηση εφ’ όλης της ύλης, που αφορά την οικονομία, την κοινωνία, τις δέουσες προτεραιότητες της κυβερνητικής πολιτικής, αλλά και τα ανταγωνιστικά πολιτικά σχέδια, την έκθεσή τους και τη σύγκρισή τους. Δεν αφορά, δηλαδή, μόνο την κοινοβουλευτική επανα-επιβεβαίωση συσχετισμών, δεδομένων, αλλά πρωτίστως αφορά τους πολίτες που ακούν και συγκρίνουν.

Σε αυτή τη συζήτηση έχουν εκτεθεί στην πραγματικότητα δύο σχέδια: Αυτό της σημερινής Κυβέρνησης και αυτό της Αξιωματικής Αντιπολίτευσης. Αυτά τα σχέδια είναι πραγματικά ανταγωνιστικά. Αντικατοπτρίζουν διαφορετικές πολιτικές καταγωγές, διαφορετικό πολιτικό ήθος, διαφορετικές προτεραιότητες και σε τελευταία ανάλυση και πάνω από όλα αντικατοπτρίζουν διαφορετικές κοινωνικές εκπροσωπήσεις.

Αντανακλούν τις ανάγκες δύο διαφορετικών κόσμων που συγκρούονται και θα συνεχίσουν να συγκρούονται. Από τη μια μεριά τις ανάγκες του κόσμου της εργασίας, των ανέργων, όλων όσων έχουν πληγεί βαρύτατα από την οικονομική κρίση και τη διαχείρισή της κατά την καταστροφική πενταετία 2010 - 2014, τις ανάγκες δηλαδή της κοινωνικής πλειοψηφίας. Από την άλλη μεριά, αντανακλούν τις ανάγκες του χρεοκοπημένου πολιτικού συστήματος και της οικονομικής ολιγαρχίας.

Όλες αυτές τις ημέρες της συζήτησης, αλλά και πριν από αυτήν, έχουν διαφανεί οι διαχωριστικές γραμμές, έχουν γίνει περισσότερο σαφείς από ποτέ, τουλάχιστον κοινοβουλευτικά. Διότι το σχέδιο και ο ορίζοντας αυτής της Κυβέρνησης, παρά τους γνωστούς δημοσιονομικούς περιορισμούς και παρά τις δυσκολίες που προκαλεί η επιτροπεία, για πρώτη φορά εδώ και δεκαετίες θέτει ως μέγιστη προτεραιότητα την αντιστροφή μιας καταστροφικής πορείας για την κοινωνική πλειοψηφία.

Διότι, ξέρετε πολύ καλά ότι σε μια οικονομία, η οποία έχει υποστεί μια πρωτοφανή διαδικασία εκκαθάρισης επί οκτώ συναπτά έτη, έχει έρθει η στιγμή της ανάκαμψης. Το πραγματικό ερώτημα, το μεγάλο κοινωνικό ζήτημα που βρίσκεται στον πυρήνα της πολιτικής σύγκρουσης είναι ποιος θα ωφεληθεί από αυτή την ανάκαμψη.

Γι’ αυτόν τον λόγο είναι κρίσιμη η παραμονή αυτής της Κυβέρνησης, ώστε η ανάπτυξη να λάβει αναδιανεμητικά χαρακτηριστικά, να ωφεληθούν από τον νέο πλούτο οι εργαζόμενοι και όχι η ολιγαρχία. Και είναι ακριβώς σε αυτό το σημείο που οι διαχωριστικές γραμμές χαράσσονται με τη μεγαλύτερη δυνατή σαφήνεια.

Χαράσσονται όταν η Αξιωματική Αντιπολίτευση, με περισσή αλαζονεία αλλά και περιφρόνηση για τον κόσμο της εργασίας, ονομάζει τις ελεύθερες συλλογικές διαπραγματεύσεις «ιδεοληπτική εμμονή της Αριστεράς», ενώ κατά τη γνώμη τους δεν είναι ιδεοληπτική εμμονή η προσήλωση σε ένα σχέδιο που θέλει την Ελλάδα ειδική οικονομική ζώνη, με πλήρως απορρυθμισμένη αγορά εργασίας, χωρίς εργατικά δικαιώματα, χωρίς καμμία εγγύηση προστασίας.

Στα χρόνια της καταστροφικής πενταετίας, ακριβώς αυτό το σχέδιο υλοποιήθηκε. Αυτό που προσπάθησαν και η Νέα Δημοκρατία αλλά και το ΠΑΣΟΚ ήταν να ενισχύσουν και να επιταχύνουν μια αυθόρμητη κίνηση της καπιταλιστικής οικονομίας σε κρίση. Υλοποίησαν ένα σχέδιο, το οποίο στόχευε στην ταχύτατη εκκαθάριση όλων των μη ανταγωνιστικών επιχειρήσεων και βεβαίως στη δημιουργία πόρων για την εντατικότερη εκμετάλλευση της εργασίας.

Στόχος τους ήταν η ανάκτηση της ανταγωνιστικότητας της ελληνικής οικονομίας, με τη μείωση του μεριδίου των μισθών στο συνολικό ΑΕΠ, με τη δημιουργία ενός νέου καθεστώτος κεφαλαιακής συσσώρευσης, ενός καθεστώτος ασύδοτου, χωρίς περιορισμούς, χωρίς όρια, χωρίς κανόνες.

Δεν είναι τυχαίο ότι η μερική απασχόληση στα χρόνια του ΠΑΣΟΚ και της Νέας Δημοκρατίας έγινε καθεστώς. Από το 38% που βρισκόταν περίπου το 2010 μέσα σε μια διετία το ποσοστό της μερικής απασχόλησης εκτινάχθηκε στο 59% στο τέλος της διακυβέρνησης των κυρίων Σαμαρά και Βενιζέλου.

Στόχος δικός μας δεν είναι μόνο ο περιορισμός αυτής της αυξητικής τάσης και πορείας, αλλά η συνολική αντιστροφή της. Γι’ αυτό είναι κρισιμότατη η έκβαση της μάχης για τις συλλογικές διαπραγματεύσεις.

Ξέρουμε ότι θα έχουμε τη Νέα Δημοκρατία απέναντι. Το έχει δηλώσει ο ίδιος της ο Πρόεδρος. Ξέρουμε, όμως, ότι είναι αναγκαία και η αποκατάσταση των συλλογικών διαπραγματεύσεων, όχι για λόγους ταυτοτικούς ή δικαίωσης της Αριστεράς, αλλά για λόγους επιβίωσης των ίδιων των εργαζομένων. Η κατάσταση εξαίρεσης που έχετε επιβάλει στην ελληνική αγορά εργασίας πρέπει να τελειώνει και θα κάνουμε το παν για να τελειώσει.

Την ίδια στιγμή, όμως, ο προϋπολογισμός αυτός αναδεικνύει και μια άλλη προτεραιότητα που σας εξοργίζει, εξοργίζει τη Νέα Δημοκρατία, εξοργίζει το ΠΑΣΟΚ: Τη στήριξη του κοινωνικού κράτους. Για πρώτη φορά μέσα στα χρόνια της κρίσης ο κοινωνικός προϋπολογισμός έχει αυξημένες πιστώσεις.

Αναφέρθηκαν συγκεκριμένα στοιχεία από τους αρμόδιους Υπουργούς, από τον Υπουργό Υγείας, από τον Υπουργό Παιδείας, από τον Αναπληρωτή Υπουργό Έρευνας, από την Υπουργό Εργασίας. Θα τα σταχυολογήσω: Επιπλέον 300 εκατομμύρια για τη στήριξη της υγείας και της εκπαίδευσης, 760 εκατομμύρια για την εφαρμογή του Κοινωνικού Εισοδήματος Αλληλεγγύης σε όλη τη χώρα, 100 εκατομμύρια για τη διευθέτηση στεγαστικών δανείων σε πολύ φτωχούς οφειλέτες, που δεν μπορούν να εξυπηρετήσουν τα δάνειά τους, καθώς και 250 εκατομμύρια για την αύξηση των δημόσιων επενδύσεων και τη χρηματοδότηση της έρευνας και προγραμμάτων για τον επαναπατρισμό νέων ερευνητών.

Είναι αυτά αρκετά; Θα ρωτούσε κανείς. Η απάντηση είναι, φυσικά, «όχι». Όμως, είναι αυτό που μπορούμε να κάνουμε με δεδομένους τους δημοσιονομικούς περιορισμούς που μας επιβάλλει η συμφωνία του Ιουλίου-Αυγούστου του 2015.

Αυτό που οφείλουν, όμως, να αναρωτηθούν οι πολίτες είναι τι θα συνέβαινε αν δεν είχε προηγηθεί η διαπραγμάτευση που τόσο πολύ αρέσκεται να λοιδορεί η Νέα Δημοκρατία, αλλά και το ΠΑΣΟΚ. Γιατί τόσο πολύ ενοχλεί η διαπραγμάτευση του 2015; Διότι απλούστατα εσείς δεν διαπραγματευτήκατε ποτέ, διότι ανέδειξε τη δική σας εθελούσια υποταγή στις βουλήσεις των δανειστών.

Τι θα συνέβαινε, πρέπει να αναρωτηθούμε, αν σήμερα για το 2016, αλλά και του χρόνου για το 2017 ίσχυε η συμφωνία που με πανηγυρισμούς υπογράφηκε το 2012; Ποιοι θα ήταν οι αντίστοιχοι δημοσιονομικοί περιορισμοί; Πρωτογενή πλεονάσματα 4,5%! Και τώρα ενοχλείται η Νέα Δημοκρατία και το ΠΑΣΟΚ από το 0,5% και το 1,75%. Εσείς που σήμερα εμφανίζεστε λάβροι κατά του 3,5% για το 2018 πρέπει να μας πείτε για πόσα χρόνια θα ίσχυε το 4,5%.

Ουδείς ισχυρίζεται ότι οι στόχοι είναι χαμηλοί, αλλά οι μόνοι που δεν δικαιούσθε να μιλάτε για αυτόν τον στόχο είστε εσείς που είχατε δεσμεύσει τη χώρα με το 4,5% μέχρι το 2031.

Σήμερα, λοιπόν, εσείς που μιλάτε για προϋπολογισμό λιτότητας και υπερφορολόγησης τι θα λέγατε στον ελληνικό λαό, αν έπρεπε να ψηφίσετε προϋπολογισμό με στόχο πλεόνασμα 8 δισεκατομμυρίων ευρώ, όπως είχατε υπογράψει;

Και μην επαναλάβετε τα περί ανάπτυξης του 3,5%. Ακόμη και ένα παιδί γνωρίζει ότι όλα αυτά είχαν γραφτεί στα χαρτιά για να βγαίνει η μελέτη βιωσιμότητας του χρέους, για να παρακαλάτε μετά για πιστοποιητικά βιωσιμότητας. Είχατε πέσει έξω σε όλους τους στόχους και σε όλες σας τις προβλέψεις καθ’ όλη τη διάρκεια των προγραμμάτων. Και θα πέφτατε ξανά έξω, γιατί ξέρετε πάρα πολύ καλά, όσο και αν τώρα κάνετε ότι το ξεχνάτε, ότι πλεονάσματα 4,5% και ανάπτυξη 3,7% δεν πηγαίνουν μαζί, αλληλοαναιρούνται.

Μη συνεχίζετε, λοιπόν, τη φαντασιοπληξία του success story. Και μην εκβιάζετε – κάποιοι από εσάς με νηπιακό πείσμα - μια αδύνατη και κωμικοτραγική ιστορική δικαίωση, που θα προκαλούσε απορία, αν δεν προκαλούσε απλώς τη θυμηδία. Σταματήστε να πανηγυρίζετε μόνοι εσείς για το καταγεγραμμένο πια στη συλλογική μνήμη ως εγκληματικό PSI, διότι καμμία επιχειρηματολογική ακροβασία, κανένας διεστραμμένος αλγόριθμος δεν μπορεί να διαγράψει ή να δικαιολογήσει τη λεηλασία των ασφαλιστικών ταμείων, την καταστροφή των μικροομολογιούχων, την εξαφάνιση των αποθεματικών των νοσοκομείων, την υποθήκευση των ελληνικών τραπεζών.

Το μόνο που κάνουν αυτές οι αφηγήσεις είναι να υποτιμούν την πολιτική συζήτηση και να τη μετατρέπουν σε έναν παραδοξολογικό μονόλογο.

Κυρίες και κύριοι Βουλευτές, θα μπορούσε κανείς να πει πολλά ακόμα, αλλά ο χρόνος είναι μονότροπος και δυστυχώς, αν προσπαθεί να τα πει κανείς όλα μαζί, γίνεται θόρυβος.

Επιτρέψτε μου, λοιπόν, να κλείσω με ένα σχόλιο για τις προχθεσινές ανακοινώσεις του Πρωθυπουργού. Πολλοί βιάστηκαν να τις χαρακτηρίσουν προεκλογικές και η απάντηση – αν και είναι κλισέ - είναι τουλάχιστον προφανής: Κρίνουν εξ ιδίων τα αλλότρια. Οι ανακοινώσεις αυτές δεν ήταν ούτε προεκλογικού χαρακτήρα παροχή ούτε και δώρο. Ήταν η ελάχιστη ένδειξη υποστήριξης, αλλά και πράξη καθήκοντος απέναντι στους ανθρώπους εκείνους που σηκώνουν στις πλάτες τους το βάρος πολλαπλών κρίσεων, όχι μόνο της οικονομικής κρίσης, αλλά και του προσφυγικού.

Και είναι σημαντικό να τονίσουμε τη διαφορά μεταξύ της εξαγγελίας αυτής και της καθόλου αντίστοιχης κίνησης που εγκαινίασε την απονενοημένη προεκλογική εκστρατεία του κ. Σαμαρά το 2014, διότι τότε κανένα πλεόνασμα δεν μοιράστηκε, όπως ψευδώς ισχυρίζεται η Νέα Δημοκρατία. Έγινε, αντίθετα, η πολιτική επιλογή εκτροχιασμού του τότε προγράμματος μπροστά στην προδιαγεγραμμένη πολιτική ήττα, διότι η δαπάνη των 450 εκατομμυρίων ευρώ να σας θυμίσω ότι έγινε με έντοκο γραμμάτιο, εγγράφηκε στον προϋπολογισμό του 2014 και οδήγησε στην αποτυχία του να πιαστεί ο στόχος για το 1,5% του πρωτογενούς πλεονάσματος. Να σας θυμίσω, επίσης, ότι ο λογαριασμός έγραψε 0,4% για το 2015, αφήνοντας ένα δημοσιονομικό κενό της τάξεως των 2 δισεκατομμυρίων ευρώ.

Ποιος, όμως, ενδιαφερόταν;

Το ζήτημα ήταν να ναρκοθετηθεί ο δρόμος για την Κυβέρνηση του ΣΥΡΙΖΑ, να εξαφανιστούν τα ταμειακά διαθέσιμα και να στηθεί το σκηνικό για την «αριστερή παρένθεση».

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα λεπτό, κύριε Πρόεδρε.

Δεν σας πέρασε, όμως, και δεν θα σας περάσει ούτε σήμερα, γιατί σήμερα δεν διανέμονται ανύπαρκτοι πόροι, αλλά η υπεραπόδοση των εσόδων και δεν τίθεται σε κίνδυνο ο στόχος για το 2016.

Όσο και αν η Νέα Δημοκρατία επιθυμεί τον εκτροχιασμό, για να μπορέσει να δικαιολογήσει τον σχεδιασμό της για το τέταρτο μνημόνιο, για ένα σκληρό πρόγραμμα λιτότητας, φορτώνοντάς το στον ΣΥΡΙΖΑ, δεν θα δικαιωθεί. Η δεύτερη αξιολόγηση θα κλείσει χωρίς νομοθέτηση μέτρων και με αποκατάσταση των συλλογικών διαπραγματεύσεων. Η μεγάλη προσπάθεια για την αντιστροφή πορείας που ακολουθήθηκε τις τελευταίες δεκαετίες θα συνεχιστεί.

Οι δυσκολίες είναι γνωστές. Τα εμπόδια είναι υπαρκτά και οι κοινωνικές αντοχές είναι περιορισμένες. Δεν πετάμε στα σύννεφα. Δεν πανηγυρίζουμε. Δεν θριαμβολογούμε. Με συνέπεια, ευθύτητα και ειλικρίνεια κοιτάμε τον ελληνικό λαό στα μάτια και του λέμε ότι θα κάνουμε το καλύτερο δυνατό. Στο τέλος, θα κριθούμε όχι μόνο από τις προθέσεις, αλλά και από το αποτέλεσμα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Σε τι συνίσταται το προσωπικό, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, από τα Πρακτικά της Βουλής προκύπτει ότι κατά τη χθεσινή αγόρευσή της η κ. Φωτίου μού απέδωσε χαρακτηρισμό περί απατεώνων, στον οποίο εγώ δεν αναφέρθηκα. Και θα ήθελα σας παρακαλώ και τους συναδέλφους που αδημονούν ένα λεπτό να εξηγήσω τι ακριβώς είπα.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κύριε Πρόεδρε, ως εισηγητής της Δημοκρατικής Συμπαράταξης ανέλυσα τους πίνακες 123 και 124 της εισηγητικής έκθεσης του προϋπολογισμού, στους οποίους περιλαμβάνονται τα μέτρα δημοσιονομικής προσαρμογής και είπα ότι οι περικοπές είναι 1,8 δισεκατομμύρια και οι φόροι 3 δισεκατομμύρια. Αυτό μας κάνει 4,8 δισεκατομμύρια. Έναντι αυτού λέει η Κυβέρνηση ότι θα μοιράσει το 20%, περίπου, σε κοινωνική πολιτική.

Είπα ότι αυτό είναι μία ταχυδακτυλουργία που έχει στόχο να εξαπατήσει τους πολίτες από τους οποίους η Κυβέρνηση με το μακρύ χέρι αφαίρεσε εισοδήματα και ότι έτσι απαντιέται ρητορικά το ερώτημα της κ. Φωτίου - που αναπαράγει ως σλόγκαν μία σατιρική εκπομπή - «απατεώνες είμαστε;». Η κ. Φωτίου είχε ρωτήσει και εγώ απάντησα ρητορικά. Και αν παρεξηγήθηκε η κ. Φωτίου – και τελειώνω με αυτό -, την παραπέμπω στα όσα είπε ο κ. Τσίπρας όταν μίλησε στα Γιάννενα, όταν χαρακτήρισε πολιτική απάτη την ανακοίνωση του κ. Σαμαρά για το κοινωνικό μέρισμα.

Αυτά, κύριε Πρόεδρε, και σας ευχαριστώ για τη δυνατότητα να διευκρινίσω.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο Υπουργός Εσωτερικών κ. Σκουρλέτης έχει τον λόγο για δώδεκα λεπτά.

**ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, διαδέχομαι στο Βήμα έναν νέο Υπουργό, τον Κυβερνητικό μας Εκπρόσωπο, ο οποίος με εμπεριστατωμένο τρόπο παρουσίασε πολλά από τα χαρακτηριστικά του προϋπολογισμού που συζητάμε σήμερα και έτσι με διευκολύνει και εμένα να μην επαναλάβω κάποια πράγματα.

Ο προϋπολογισμός που έχουμε μπροστά μας, που σε λίγες ώρες θα είναι νόμος του κράτους, έρχεται μετά από δύο τρίμηνα θετικής πορείας της οικονομίας. Με βάση τις εκτιμήσεις του ίδιου του προϋπολογισμού, αλλά κυρίως παραγόντων έξω από τη χώρα, το 2017 θα είναι η πρώτη χρονιά, μετά από πάρα πολλά χρόνια, που η Ελλάδα θα είναι σε τροχιά ανάπτυξης. Βεβαίως το στοίχημα είναι αυτή η τροχιά ανάπτυξης να σταθεροποιηθεί, να είναι βιώσιμη αυτή η επίτευξη των αριθμών και των μεγεθών. Υπάρχουν όλες οι προϋποθέσεις για να γίνει κάτι τέτοιο.

Το ερώτημα που τίθεται, είναι το εξής: Υπάρχουν δυνάμεις σήμερα στην Ευρώπη και έξω από την Ευρώπη που να θέλουν να ανακόψουν αυτή την πορεία; Υπάρχουν δυνάμεις που ενοχλούνται με την κυβερνητική πολιτική, η οποία δεν ενδίδει σε μια πολιτική ανακύκλωσης της λιτότητας, η οποία δεν υιοθετεί τη λογική των μνημονίων, αλλά προσπαθεί κάθε στιγμή να δημιουργήσει τους όρους απεμπλοκής από αυτές; Απαντάω ευθέως. Ναι, υπάρχουν.

Ο διάλογος που γίνεται αυτή τη στιγμή, στο πλαίσιο της ολοκλήρωσης της δεύτερης αξιολόγησης, επιβεβαιώνει μια τέτοια εκτίμηση. Οι απόψεις του Διεθνούς Νομισματικού Ταμείου και του κ. Σόιμπλε είναι εκείνες οι οποίες πραγματικά αποτελούν εμπόδιο, όχι η Ελλάδα να μην τηρήσει τις υποσχέσεις της με βάση τη συμφωνία του καλοκαιριού του 2015, αλλά είναι απόψεις οι οποίες διευρύνουν αυτή τη συμφωνία κατά το δοκούν. Θέτουν ζητήματα γιατί αποσκοπούν όχι απλώς να είμαστε συνεπείς με τους δημοσιονομικούς στόχους απέναντι στους οποίους έχουμε δεσμευτεί, αλλά να εμπεδωθεί ένα καθεστώς μνημονίου σήμερα στη χώρα μας.

Κυρίες και κύριοι, το Διεθνές Νομισματικό Ταμείο, που ήρθε στην Ευρώπη μέσω της Ελλάδας, δεν ήρθε για να φύγει ούτε από τη χώρα ούτε από την Ευρώπη. Είναι ο στυλοβάτης των πιο ακραίων νεοφιλελεύθερων απόψεων. Και γι’ αυτό αυτή τη στιγμή υπάρχει μια ιδιόμορφη συμμαχία, παρά τη φαινομενική διαφωνία σε σχέση με την αντιμετώπιση του ελληνικού χρέους ανάμεσα στον κ. Σόιμπλε και το Διεθνές Νομισματικό Ταμείο.

Είναι αυτές οι απόψεις που θέλουν μια νέα Ευρώπη γερμανοκεντρική, μια Ευρώπη διαρκούς λιτότητας, μια Ευρώπη λιγότερο δημοκρατική, παραβλέποντας όμως ότι αυτός ο δρόμος είναι ο δρόμος που αποδομεί τη σημερινή Ευρώπη, αποδομεί τη συνοχή της, είναι έξω από τις παραδόσεις της και ενισχύει την ακροδεξιά. Είναι αυτές οι απόψεις που θα δοκιμάσουν τα επόμενα χρόνια την ευρωπαϊκή πορεία και συνοχή.

Βεβαίως, η στόχευση αυτών των δυνάμεων είναι γνωστή και η στάση τους είναι αποκαλυπτική. Το ερώτημα είναι οι εγχώριες δυνάμεις τι λένε απέναντι σ’ αυτό. Τι λέει η Νέα Δημοκρατία, τι λέει το ΠΑΣΟΚ απέναντι σε αυτές τις δεδομένες στοχεύσεις εκ μέρους των συγκεκριμένων δυνάμεων;

Η στάση σας, κύριοι της Νέας Δημοκρατίας, είναι αποκαλυπτική. Συμπαρατάσσεστε στα ζητήματα των εργασιακών με το Διεθνές Νομισματικό Ταμείο. Δεν αισθάνεστε την ανάγκη να κάνετε την παραμικρή αυτοκριτική για τις δεσμεύσεις των κυβερνήσεών σας για 4,5% πρωτογενή πλεονάσματα. Τώρα το έχετε αλλάξει, αλλά αυτή είναι η ευκολία που σας δίνει η αντιπολίτευση.

(Στο σημείο αυτό την Προεδρική Έδρα καταλαμβάνει ο Ζ’ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τα έργα σας όμως ακόμα τα πληρώνουμε. Τη δική σας χρεοκοπία, κοινωνική και οικονομική, διαχειριζόμαστε αυτή τη στιγμή. Δεν αισθάνεστε την ανάγκη να πείτε «ναι, σφάλαμε». Αντίθετα επικοινωνείτε ιδεολογικά, πολιτικά και προγραμματικά με τον κ. Σόιμπλε και το Διεθνές Νομισματικό Ταμείο. Αυτά ο κόσμος τα γνωρίζει. Δεν απευθύνεστε σε αμνήμονες.

Κυρίες και κύριοι συνάδελφοι, προχθές ο Πρωθυπουργός εξήγγειλε μια σειρά μέτρων. Αυτά αποτελούν μια έμπρακτη επιβεβαίωση της κοινωνικής ευαισθησίας της Κυβέρνησης, της πρόθεσής της κάθε φορά που θα επιτυγχάνει τους στόχους της, κατά προτεραιότητα να απευθύνεται σε αυτούς που έχουν μεγαλύτερη ανάγκη.

Είναι ένα δείγμα γραφής που θα επαναληφθεί και στο τέλος του 2017, αν μας δοθεί η δυνατότητα. Είναι ένας προσανατολισμός κοινωνικής ευαισθησίας, είναι ένα διαφορετικό δείγμα γραφής από αυτούς που επιδιώκουν τελικά να γίνουν τα μνημόνια καθεστώς στη χώρα μας.

Ακούσατε πριν και από τον κ. Τζανακόπουλο πως ακριβώς προσπαθήσατε να διασκεδάσατε το μέτρο αυτό και το συγκρίνατε με τη δική σας πολιτική του 2014. Μάλιστα, άκουσα και έναν Βουλευτή εκ μέρους της Νέας Δημοκρατίας. Προφανώς δεν αντελήφθη και έλεγε «ο προϋπολογισμός που συζητάμε ήδη έχει ανατραπεί, διότι ο Πρωθυπουργός ανακοίνωσε μέτρα». Σας υπενθυμίζω ότι αφορούν μεγέθη του έτους που έκλεισε, του 2016, και δεν είναι δαπάνες που αφορούν το 2017, όπως κάνατε εσείς.

Προφανώς ο Βουλευτής σας, αν δεν κάνω λάθος ήταν ο κ. Γκιουλέκας, πήρε μαθήματα από τη δική σας πρακτική, τότε που το 2014 εγγράψατε το δήθεν κοινωνικό μέρισμα, που προέκυπτε από το δήθεν τότε πλεόνασμα, ως δαπάνη του τρέχοντος έτους, τινάζοντας στον αέρα τότε τον στόχο για πρωτογενές πλεόνασμα. Γιατί; Γιατί ακολουθούσατε το δρόμο της μεγάλης φυγής και της απόδρασης, βλέποντας ότι έρχεται ο ΣΥΡΙΖΑ στην εξουσία.

Αυτό το κάνατε σε όλα τα πεδία, σε όλα τα Υπουργεία. Είναι αυτά τα οποία μένουν ανεξίτηλα στη συνείδηση του κόσμου και σας αξιολογεί κάθε φορά που σας ακούει να μιλάτε.

Κυρίες και κύριοι συνάδελφοι, εμείς δεν είμαστε πρόθυμοι να παίξουμε αυτό τον ρόλο που εσείς μας προτείνετε. Άκουσα από τον Αντιπρόεδρο του κόμματός σας – όχι κάποιο άλλο στέλεχος, αλλά από τον Αντιπρόεδρο - ο οποίος προσπαθεί πάντοτε να είναι επικοινωνιακά στον αφρό, τον κ. Γεωργιάδη, να λέει: «Μα, πώς τόλμησαν και έκαναν αυτή τη διανομή από την υπεραπόδοση των στόχων, όταν δεν είχαν συνεννοηθεί με τους δανειστές;».

Και σας ερωτώ: Υπάρχει θέμα βαθμών ελευθερίας για εσάς που πρέπει να έχει η εκάστοτε δημοκρατικά εκλεγμένη κυβέρνηση; Δεν υπάρχει τέτοιο ζήτημα; Πώς τελικά βλέπετε τον ρόλο της ελληνικής Κυβέρνησης;

Προσέξτε, αν θέλετε να μετατρέψετε τη δημοκρατικά εκλεγμένη Κυβέρνηση της Ελλάδας σε πρακτορείο ή παράρτημα ή υποκατάστημα του κ. Σόιμπλε και τους Διεθνούς Νομισματικού Ταμείου, αυτό τον ρόλο σας τον χαρίζουμε. Εμείς δεν είμαστε πρόθυμοι για κάτι τέτοιο.

Την προηγούμενη εβδομάδα, κυρίες και κύριοι, βρέθηκα στο συνέδριο της ΚΕΔΕ και είχα εκεί τη δυνατότητα να ακούσω τον Αρχηγό της Αξιωματικής Αντιπολίτευσης, απευθυνόμενος με ένα έκδηλα αμήχανο τόνο και τρόπο προς τους εκλεγμένους δημάρχους, να μιλά για ελλείψεις στον χώρο της τοπικής αυτοδιοίκησης. Βεβαίως, η ζωή κάνει παιχνίδια.

Ποιος μιλάει για ελλείψεις προσωπικού στην αυτοδιοίκηση; Αυτός ο οποίος συνέδεσε το όνομά του με τη δημοτική αστυνομία, τους σχολικούς φύλακες, τους καθηγητές στα τεχνικά λύκεια και με όλους εκείνους που ένα καλοκαίρι είδαν να χάνουν τη δουλειά τους μέσα από την τηλεόραση. Αυτός ο οποίος ταυτίστηκε με τη διαθεσιμότητα και τις απολύσεις.

Αυτή είναι η πρότασή σας για το δημόσιο, σε μια στιγμή μεγάλης κοινωνικής και ανθρωπιστικής κρίσης που θα πρέπει το ελληνικό δημόσιο να συντρέχει απέναντι σε αυτούς που πλήττονται, και βεβαίως επλήγησαν από τις δικές σας πολιτικές, επί των ημερών σας.

Κυρίες και κύριοι, άκουσα και τον «σκιώδη Υπουργό Εσωτερικών» κ. Βορίδη στην παρέμβασή του τις προηγούμενες ημέρες να ρωτάει γιατί δεν είναι εγγεγραμμένα τα 214 εκατομμύρια των παρακρατηθέντων πόρων προς την τοπική αυτοδιοίκηση για το 2017. Και απαντώ: Διότι ήταν γνωστό εκ των προτέρων από απόφαση του 2009 ότι φθάσαμε στην τελευταία όγδοη δόση αυτής της συμφωνίας. Κατά συνέπεια, ήταν κάτι το οποίο γνωρίζαμε. Δεν πρόκειται, λοιπόν, για κάτι το οποίο δεν ήταν γνωστό.

Και κυρίως, θα έλεγα ότι δεν μπορείτε εσείς να κάνετε μια τέτοιου είδους κριτική. Διότι επί των ημερών των κυβερνήσεών σας και των συγκυβερνήσεών σας, η τοπική αυτοδιοίκηση έχασε πάνω από το 50% των πόρων της. Εμείς απευθυνόμενοι στο συνέδριο της ΚΕΔΕ, είπαμε ότι, βεβαίως, υπάρχει ένα ζήτημα αύξησης των πόρων προς την τοπική αυτοδιοίκηση. Και καλέσαμε σε έναν πραγματικά ειλικρινή διάλογο από την επόμενη μέχρι τώρα, τις αρχές του 2017, ώστε να δούμε πώς το 2017 θα είναι η αφετηρία μιας σταδιακής αύξησης των πόρων προς την τοπική αυτοδιοίκηση.

Η αύξηση αυτή, όμως, δεν μπορεί να μεταφράζεται μόνο σε μια οικονομική ενίσχυση. Πρέπει να δούμε, με βάση την πορεία εφαρμογής του «ΚΑΛΛΙΚΡΑΤΗ», τι χρειάζεται να αλλάξουμε. Και σήμερα είναι ώριμο να πάμε σε μια νέα μεταρρύθμιση του θεσμικού πλαισίου της αυτοδιοίκησης, η οποία θα αποσαφηνίζει τις σχέσεις με το κεντρικό κράτος με τους άλλους βαθμούς αυτοδιοίκησης, μια μεταρρύθμιση η οποία θα έχει το στοιχείο της αναπτυξιακής διάστασης, μια μεταρρύθμιση που θα ενθαρρύνει τις τοπικές κοινωνίες να εμπλέκονται στη διακυβέρνηση των τοπικών δήμων. Και αυτό μπορεί να γίνει μέσα από την καθιέρωση της απλής αναλογικής, δηλαδή μέσα από αυτό το οποίο εχθρεύεστε.

Και ρωτώ: Αν η τοπικότητα, έτσι όπως ορίζεται μέσα σε έναν δήμο, και ταυτόχρονα, η γνώση των πολύ συγκεκριμένων προβλημάτων τα οποία γνωρίζουν οι ίδιοι οι κάτοικοι στους δήμους, αποτελεί το πραγματικό έδαφος, έτσι ώστε όσοι θέλουν να ασχοληθούν με αυθεντικό τρόπο να εκφράζονται μέσα από ένα γνήσια δημοκρατικό εκλογικό σύστημα, αν ο χώρος λοιπόν της τοπικής αυτοδιοίκησης δεν είναι για την εφαρμογή μιας πιο δημοκρατικής εκπροσώπησης των ανθρώπων, ποιος άλλος χώρος είναι;

Γιατί, λοιπόν, το εχθρεύεστε; Ξέρετε γιατί; Διότι για σας η τοπική αυτοδιοίκηση είναι κατ’ εικόνα και ομοίωση της κεντρικής πολιτικής σκηνής. Όμως, αυτό είναι που διώχνει σήμερα τον κόσμο από τη συμμετοχή στα τοπικά προβλήματα, διώχνει τους ίδιους τους νέους.

Κυρίες και κύριοι συνάδελφοι, όλο το προηγούμενο διάστημα από το καλοκαίρι υπήρξε μία συστηματική προσπάθεια, μία επιχείρηση μιντιακής παραπληροφόρησης γύρω από ένα θέμα που χειρίστηκα επί μήνες, αυτό του ΔΕΣΦΑ. Γύρω απ’ αυτό φτιάχτηκε μία ολόκληρη ιστορία για το θέμα των ιδιωτικοποιήσεων και των επενδύσεων.

Εδώ, λοιπόν, σήμερα μας δίνεται η ευκαιρία να αποκαταστήσουμε ορισμένα πράγματα και να μάθει κυρίως ο κόσμος. Αυτός ο διαγωνισμός ολοκληρώθηκε το 2013 και τον είχατε κάνει εσείς, κύριοι της Νέας Δημοκρατίας. Προηγουμένως, για να ικανοποιήσετε τους υποψήφιους Αζέρους αγοραστές – που, σημειωτέον, είναι ένα φυσικό μονοπώλιο, δεν υπάρχει ανταγωνιστική αγορά σ’ αυτόν που διαχειρίζεται τα δίκτυα, είναι μόνος του κάποιος- κατά παράνομο τρόπο στην περιουσιακή βάση αυτής της εταιρείας ενσωματώσατε κρατικές και ευρωπαϊκές ενισχύσεις κατά παράβαση της ευρωπαϊκής νομοθεσίας.

Το κάνατε; Το κάνατε! Όμως, ενώ γνωρίζατε ότι στη «SOCAR», επειδή είναι εταιρεία παραγωγός φυσικού αερίου, δεν δίνεται ταυτόχρονα το δικαίωμα να διαχειρίζεται και δίκτυα φυσικού αερίου – βάση πάντοτε το ενωσιακό δίκαιο - παρ’ όλα αυτά προχωρήσατε στον διαγωνισμό.

Έκτοτε, ο διαγωνισμός και τα αποτελέσματά του καταταλαιπωρήθηκαν. Εμείς ήρθαμε να διορθώσουμε αυτό που εσείς σκόπιμα είχατε κάνει προς όφελος της αζέρικης εταιρείας, δηλαδή να πάρουμε μία νομοθετική πρωτοβουλία που να απαγορεύει να υπάρξουν αυξήσεις της τάξης του 68% για τις ελληνικές επιχειρήσεις και για τα ελληνικά νοικοκυριά.

Τι λέτε, στις δεδομένες συνθήκες αντέχουν οι ελληνικές βιομηχανίες που χρησιμοποιούν φυσικό αέριο να επιβαρύνονται με 68% παραπάνω στα τέλη χρήσης φυσικού αερίου; Το αντέχουν; Προστατεύονται έτσι οι θέσεις εργασίας ή οι επενδύσεις, για τις οποίες κόπτεστε; Ποια συμφέροντα, λοιπόν, συνδέουν στελέχη σας με τους Αζέρους, με την αζέρικη «SOCAR»; Κοιταχτείτε μεταξύ σας και αναρωτηθείτε, διότι προφανώς κανείς δεν μπορεί να ισχυριστεί ότι αυτή η πολιτική εξυπηρετεί την επένδυση, την απασχόληση στην Ελλάδα και τις ελληνικές επιχειρήσεις.

Εάν το είχαμε κάνει εμείς εξαρχής, θα το είχαμε κάνει διαφορετικά – το δείξαμε αυτό σε ένα άλλο μοντέλο διαχείρισης των δημόσιων δικτύων, στον ΑΔΜΗΕ - διότι αυτήν τη στιγμή η άποψη που κερδίζει χώρο στην Ευρώπη, η άποψη που ενισχύεται, είναι ότι όπου υπάρχουν δίκτυα, πρέπει αυτά να ελέγχονται από το δημόσιο. Μ’ αυτόν τον τρόπο - κάτι που μας είπε και η Ευρωπαϊκή Τράπεζα Επενδύσεων - όταν υπάρχει το δημόσιο κατά 50% συν 1%, εξασφαλίζεται και χαμηλή χρηματοδότηση.

Όλα τα άλλα, λοιπόν, που λέτε, ότι δηλαδή επειδή ναυάγησε ο ΔΕΣΦΑ χάθηκαν επενδύσεις και θέσεις εργασίας, είναι απόλυτα ψεύδη σαν αυτά που λέτε και σε δεκάδες άλλες περιπτώσεις.

Κυρίες και κύριοι συνάδελφοι, οι δυσκολίες είναι πολλές και δεδομένες. Δεν ήμασταν αυτοί οι οποίοι προσπαθήσαμε να μιλήσουμε με μία γλώσσα ωραιοποίησης. Θα διαπιστώσετε ότι αυτό που έκανε ο Πρωθυπουργός προχθές δεν είναι μία προεκλογική κίνηση, διότι δεν είναι στους σχεδιασμούς μας να πάμε για εκλογές. Δεν έχει ανάγκη ο τόπος τις εκλογές. Δεν αντέχει η οικονομία τις εκλογές.

Αυτό το ομολογούν που και που και τα δικά σας στελέχη, κύριοι της Νέας Δημοκρατίας. Απλά και μόνο η ρητορική αντιπολιτευτική σας σας κάνει να τα λέτε αυτά. Βεβαίως, φωνάζετε για εκλογές για να καλύψετε την ουσία και το στίγμα των προτάσεών σας, που είναι αυτές του ΔΝΤ και του κ. Σόιμπλε. Αυτό προσπαθείτε να καλύψετε, ότι δηλαδή δεν έχετε τίποτα καινούργιο να παρουσιάσετε σήμερα στην ελληνική κοινωνία, τίποτα διαφορετικό από αυτά που έγιναν τα χρόνια που ήσασταν στη διακυβέρνηση και οδήγησαν στα σημερινά αδιέξοδα.

Εμείς θα συνεχίσουμε στον ίδιο δρόμο μ’ αυτήν την αποφασιστικότητα που χαρακτηρίζει τους ανθρώπους που έρχονται από την Αριστερά, δίνοντας καθημερινά μικρές και μεγάλες μάχες για να υπερασπιστούμε το μεγαλύτερο κομμάτι του ελληνικού λαού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας.

**ΝΙΚΟΛΑΟΣ ΔΕΝΔΙΑΣ:** Κυρίες και κύριοι συνάδελφοι, ενώ θα ήταν εύκολος ο ρόλος του Κοινοβουλευτικού Εκπροσώπου της Αντιπολίτευσης στη συζήτηση για τον προϋπολογισμό καθίσταται δύσκολος. Καθίσταται δύσκολος, γιατί οι περισσότεροι Υπουργοί οι οποίοι εισηγούνται τον προϋπολογισμό και τα κεφάλαια που αφορούν το Υπουργείο τους, κατανέμουν τον χρόνο κατά 90% για να σχολιάσουν τα προ ετών πεπραγμένα ή μη πεπραγμένα της κυβέρνησης 2012 - 2014 και κατά το ένα δέκατο μόνο στο να εισηγηθούν αυτό το οποίο είναι το κύριο αντικείμενο της συζήτησης, δηλαδή τη διάθεση των κονδυλίων και την εξήγηση των προτεραιοτήτων που έχουν στον χώρο του Υπουργείου τους.

Θα έχετε παρατηρήσει, κατ’ αρχάς, ότι ο Αρχηγός της Αξιωματικής Αντιπολίτευσης, ο κ. Μητσοτάκης, καίτοι απών, έχει την τιμητική του. Δεν υπάρχει ένας Υπουργός που να μη σχολιάσει δική του άποψη. Βεβαίως, θα μου πείτε ότι είναι η πίεση των δημοσκοπήσεων, ότι οι δεκαπέντε και παραπάνω μονάδες διαφοράς είναι πάρα πολλές, ότι είναι ανάγκη.

Όμως, εν πάση περιπτώσει, είναι αναγκαίο - και θα ήθελα να αναφερθώ ιδιαίτερα στον κύριο Υπουργό Δικαιοσύνης, γιατί νομίζω ότι τον ενδιαφέρει να το ακούσει- όταν γίνεται σχόλιο για τον Αρχηγό της Αντιπολίτευσης, καλό θα ήταν να υπάρχει δεδομένη αντίληψη ότι πιθανότατα ξέρει τι λέει.

Προηγουμένως ο κύριος Υπουργός της Δικαιοσύνης -δικαιολογημένος, κατά τα άλλα, γιατί είναι νέος στο Υπουργείο- σχολίασε με δηκτικό τρόπο την αναφορά του Προέδρου της Νέας Δημοκρατίας σήμερα το πρωί στην Ένωση Δικαστών και Εισαγγελέων περί απόλυσης εννέα χιλιάδων κρατουμένων. Μάλιστα, έκανε και αθροίσεις. Είπε: «Πώς έχουμε εννέα χιλιάδες και εννέα χιλιάδες που αφήσαμε, είχαμε δεκαοκτώ χιλιάδες;». Θεώρησε ο κύριος Υπουργός και η Κυβέρνηση ότι έτσι εξουδετερώθηκε το επιχείρημα του Προέδρου της Νέας Δημοκρατίας.

Κύριε Υπουργέ, έχω στα χέρια μου απάντηση του Υπουργείου στο οποίο προΐστασθε και βεβαίως έχετε δίκιο. Ο αριθμός δεν είναι εννέα χιλιάδες. Είναι εννέα χιλιάδες διακόσιοι σαράντα εννέα απολυθέντες, επτά χιλιάδες εξακόσιοι εβδομήντα τέσσερις με τον ν.4322/2015 και άλλοι χίλιοι πεντακόσιοι εβδομήντα πέντε με τον ν.4411/2016.

Το καταθέτω στα Πρακτικά για την ενημέρωσή σας.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απλώς, θα παρακαλούσα και τους υπολοίπους κυρίους Υπουργούς να θεωρούν ότι, εν πάση περιπτώσει, εν αντιθέσει με την Κυβέρνηση, συνήθως η Αντιπολίτευση είναι προσεκτική και κάνει σωστά τη δουλειά της.

Πάμε τώρα στα όσα άλλα ενδιαφέροντα ακούσαμε. Μας ελέχθη υπό μορφή πρόκλησης εδώ, πρόκλησης-απάντησης, στο σχόλιο και του Αρχηγού της Νέας Δημοκρατίας και πολλών συναδέλφων Βουλευτών, ότι το 3,5% πρωτογενές πλεόνασμα για διάρκεια μακρότατη είναι πάρα πολύ υψηλό και δεν αντέχεται. Μας ελέχθη, λοιπόν, ως επιχείρημα καταλυτικό, για να μας διαλύσει. Το 3,5% είναι μεγαλύτερο από το 4,5%;

Μάλιστα, κυρίες και κύριοι συνάδελφοι. Το 3,5% είναι μεγαλύτερο από το 4,5%, γιατί το 4,5% στεκόταν πάνω σε ανάπτυξη 3,7% και, επίσης, το 4,5% αφορούσε έναν χρόνο, το 2018. Το 3,5% αφορά πέραν της δεκαετίας και πέραν του προγράμματος.

Όσο, λοιπόν, και αν ακούγεται περίεργο, ακούγεται περίεργο μέχρι τη Β΄ δημοτικού. Μετά τη Β΄ δημοτικού, όταν κανείς μπορεί να αναγνώσει τους αριθμούς και πέραν του ενός, δηλαδή μπορεί να συνδυάσει πέραν των δυο στοιχείων, ακούγεται κατανοητό.

Ναι, κυρίες και κύριοι συνάδελφοι, το δικό σας 3,5% είναι πολύ μεγαλύτερο από το δικό μας 4,5% του ενός χρόνου. Να είμαστε συνεννοημένοι. Το να εξαπατούμε την ελληνική κοινωνία δεν βοηθάει σε κάτι.

**ΧΡΗΣΤΟΣ ΜΑΝΤΑΣ:** Εσείς ξέρετε τη συμφωνία;

**ΝΙΚΟΛΑΟΣ ΔΕΝΔΙΑΣ:** Επίσης, για να είμαστε σαφείς για το τι συζητάμε, τι έχει συμβεί όλα αυτά τα χρόνια εδώ; Διότι μας παρουσιάστηκε μια κατάσταση ωσάν η Ελλάς το 2014 επί της κυβέρνησης συνεργασίας βρισκόταν προ του χείλους της αβύσσου και αιφνιδίως εξεγέρθη, αποτίναξε τον ζυγό εκείνης της κυβέρνησης, ήρθε η λαοπρόβλητη δική σας Κυβέρνηση, της λαϊκής συνεργασίας ΣΥΡΙΖΑ - ΑΝΕΛ και όλα βαίνουν καλώς, με δυσκολίες, με μάχες, με αντιπαραθέσεις κατά των κακών. Οι κακοί αλλάζουν ρόλο. Είναι οι ίδιοι, αλλά, όταν σας βολεύει στον λόγο σας, είναι οι κακοί, όταν δεν σας βολεύει, είναι καλοί. Ό,τι θέλετε. Εν πάση περιπτώσει, όμως, τα καταφέρατε όλα.

Κυρίες και κύριοι συνάδελφοι, να πάμε στα λίγα βασικά πριν πάμε στα περαιτέρω;

Το ΑΕΠ φέτος που συζητούμε, το 2016, είναι 20 δισεκατομμύρια λιγότερο από ό,τι θα ήταν, αν είχε συνεχίσει η κυβέρνηση συνεργασίας. Θα σας καταθέσω τις στατιστικές της Ευρωπαϊκής Επιτροπής. Είναι οι ίδιες τις οποίες επικαλείστε κι εσείς, είναι η ίδια πηγή που επικαλείται για του χρόνου την ανάπτυξη.

Μας έχετε κοστίσει -όχι συνολικά- μόνο στο ΑΕΠ 20 δισεκατομμύρια. Αυτό είναι το δεύτερο κατατεθέν για τα Πρακτικά.

Σας τις καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στα μη αμφισβητούμενα. Οι καταθέσεις έχουν μειωθεί κατά 40 δισεκατομμύρια ευρώ - κάτι που δεν αμφισβητείται -, 133 δισεκατομμύρια ευρώ τώρα και 173 δισεκατομμύρια ευρώ τον Δεκέμβρη του 2014.

Τα κόκκινα δάνεια έχουν ανέβει στα 110 δισεκατομμύρια ευρώ. Ήταν λιγότερα από 70 εκατομμύρια ευρώ. Ήταν 39,9% τότε, άνω του 45% είναι τώρα.

Μήπως αμφισβητούμε ότι οι δύο συστημικές τράπεζες από τις τέσσερις σε στιγμή οικονομικής κρίσης στερούνται διοικήσεως επί έξι μήνες περίπου; Μήπως το δημόσιο στις ληξιπρόθεσμες οφειλές του έχει φτάσει να χρωστάει στον ιδιωτικό τομέα 6,2 δισεκατομμύρια ευρώ, όταν χρώσταγε μόνο 3,8 δισεκατομμύρια ευρώ το 2014; Έχετε φεσώσει δηλαδή, για να τα λέμε λαϊκά, τον ιδιωτικό τομέα με περίπου 3 δισεκατομμύρια ευρώ ακόμα.

Μήπως η απορρόφηση του ΕΣΠΑ είναι 2,33% στα τομεακά και 2,53% στα περιφερειακά μόνο, όταν υπάρχει ανάγκη επενδύσεων στην αγορά; Μήπως έχουμε αποεπένδυση; Μήπως δηλαδή οι επενδύσεις το 2015 ήταν μείον 261 εκατομμύρια ευρώ;

Θα μου πείτε: «Το 2014 τι κάνατε;». Θα σας απαντήσω. Είχαμε 1,26 δισεκατομμύριο ευρώ θετικό. Το 2015 γυρνάμε σε αποεπένδυση.

Ο μόνος αριθμός ο οποίος έχει μια έννοια και πρέπει να τον κοιτάξει κανείς είναι αυτό που είπε ο κ. Παππάς προηγουμένως. Είπε: «Ναι, καλά είναι αυτά που λέτε, αλλά έχουμε γυρίσει στην ανάπτυξη.».

Τι επικαλείται ο κ. Παππάς; Επικαλείται ότι το ΑΕΠ το τρίτο τρίμηνο του 2016 ανέβηκε κατά 1,8%. Είναι σωστό, είναι αληθές. Πού είναι το ψεύδος; Ξέρετε σε τι βασίζεται; Βασίζεται στα τρίμηνα. Τα τρίμηνα -αυτό ίσως είναι τεχνικό και δεν το γνωρίζουμε όλοι- συγκρίνονται με το ίδιο τρίμηνο του προηγούμενου χρόνου. Το ίδιο τρίμηνο του προηγούμενου χρόνου, του 2015, δηλαδή, ήταν ένα από τα χειρότερα τρίμηνα στην ελληνική οικονομική ιστορία οποτεδήποτε. Ξέρετε γιατί; Διότι ήταν τα capital controls. Ξαφνικά η χώρα παρέλυσε, εστερήθη τραπεζικού συστήματος.

Έρχεται, λοιπόν, η Κυβέρνηση τώρα και βασίζει το σκεπτικό της ανάκαμψης πάνω στην αύξηση εκείνου του τριμήνου, του τριμήνου που δεν υπήρξε τίποτα απολύτως, δεν εκινείτο τίποτα.

Καταθέτω τον πίνακα στα Πρακτικά, συγκριτικά, για να ξέρετε τι νούμερα μας λένε σε αυτή την Αίθουσα.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, κυρίες και κύριοι συνάδελφοι, στο θέμα της οικονομικής σας επιτυχίας νομίζω ότι απαντήσαμε επαρκώς.

Πάμε τώρα στο θέμα του σεναρίου της αναδιανομής, διότι ο κ. Τζανακόπουλος προηγουμένως - στον οποίο εύχομαι καλή επιτυχία, είναι νέος Υπουργός, σιδεροκέφαλος, να είναι καλά - μας είπε ότι η ανάπτυξη είναι δεδομένη.

Μακάρι, κύριε Υπουργέ. Φοβάμαι ότι είναι απλώς αναζητούμενη. Όμως, είναι στη δική σας λογική.

Πώς θα αναδιανείμουμε, λέει, ο κ. Τζανακόπουλος. Κατ’ αρχάς, ποιος είναι ο εχθρός; Είναι η επιχειρηματικότητα. Κακοί άνθρωποι αυτοί που θέλουν το κέρδος. Κανείς δεν πρέπει να κερδίζει σε αυτή τη χώρα. Να πάνε στη Βουλγαρία να κερδίσουν, να πάνε στην Κύπρο να κερδίσουν. Η Ελλάδα δεν χρειάζεται επιχειρήσεις. Μας ενδιαφέρει μόνο η αναδιανομή. Η δημιουργία πλούτου δεν μας ενδιαφέρει, την έχουμε λελυμένη, θα έρθει αυτόματα.

Κυρίες και κύριοι συνάδελφοι, θα σας διαβάσω κάτι ενός πολιτικού του δικού σας χώρου. Δεν είναι Έλληνας. Μεταφράζω πρόχειρα: «Η Γαλλία έχει ανάγκη από τις επιχειρήσεις της, από όλες τις επιχειρήσεις της. Διότι είναι οι επιχειρήσεις της, που, με την καινοτομία, με το ρίσκο του κεφαλαίου τους, με το ρίσκο των μετόχων τους, με την κινητοποίηση των υπαλλήλων τους απαντούν στις ανάγκες των πελατών τους, δημιουργούν την αξία, γεννούν τον πλούτο, ο οποίος μας ωφελεί όλους.». Συνεχίζει στα γαλλικά: «Et moi, j’ aime l’ enterprise». Αυτός, κυρίες και κύριοι συνάδελφοι, είναι ο υποψήφιος πρόεδρος της Γαλλίας, o κ. Μανουέλ Βαλς. Εσείς έχετε κάτι εναντίον των επιχειρήσεων προφανώς.

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, πάμε τώρα στην αναδιανομή. Εσείς, κυρίες και κύριοι συνάδελφοι, οι οποίοι υποτίθεται ότι κήδεσθε των φτωχών, πείτε μου, επιβάλλετε φόρους 2,5 με 2,6 δισεκατομμύρια ευρώ -είναι 1,1 δισεκατομμύριο άμεσους φόρους και το υπόλοιπο έμμεσους φόρους- αλλάζετε τη γενική αρχή της Κεντροαριστεράς ότι οι έμμεσοι φόροι είναι άδικοι; Το αλλάζετε αυτό.

Δεύτερον, οι έμμεσοι φόροι που επιβάλλετε είναι 437 εκατομμύρια ευρώ ΦΠΑ. Ποιον βλάπτει; Βλάπτει τους πλουσίους ή βλάπτει τους φτωχούς;

Τα 266 εκατομμύρια ευρώ φορολόγησης στην μπίρα, τον καφέ και τα τσιγάρα, κατ’ ουσίαν, κυρίες και κύριοι συνάδελφοι, ποιον βλάπτουν; Θέλετε να μας πείτε; Μπιρίτσες πίνουν οι πλούσιοι στην Ελλάδα, οι φτωχοί δεν πίνουν; Επίσης, θυμάστε και το κρασί που το είχατε φορολογήσει, μαζί με το τσίπουρο, σε προηγούμενη εκδοχή σας; Η κινητή τηλεφωνία, η τηλεόραση, όλα αυτά ποιον αφορούν; Αφορούν τους πλουσίους και τους υπερπλουσίους; Σας ρωτάω, για να ξέρουμε ποιον φορολογείτε, δηλαδή.

Εν πάση περιπτώσει, όμως, είναι προφανές ότι στρέφεστε κατά πάντων, πλουσίων και φτωχών, πενήτων και μη πενήτων. Οποιοσδήποτε αναπνέει σε αυτή τη χώρα πρέπει να φορολογηθεί έως θανάτου. Αυτή είναι η δική σας αντίληψη των πραγμάτων.

Όμως, αν έχετε την καλοσύνη, μπορείτε να μου πείτε κάτι, σχετικά με την ανεργία; Διότι καυχηθήκατε εδώ για τη μείωση της ανεργίας. Πράγματι η ανεργία είναι περίπου στο 23%. Πάντα τα οικονομικά μεγέθη έχουν αναλύσεις που χρειάζονται και ένα «ξύσιμο». Πρέπει να διαβάζεις λίγο παραπάνω. Έχετε δει καθόλου πού έχει καταντήσει η μακροχρόνια ανεργία στην Ελλάδα; Μόνο το 8,6% αυτών που ήταν άνεργοι το πρώτο τρίμηνο βρήκαν δουλειά στην Ελλάδα το δεύτερο τρίμηνο. Είναι ο χειρότερος αριθμός στην Ευρωπαϊκή Ένωση. Ο χειρότερος! Είμαστε εικοστοί όγδοοι! Η μακροχρόνια ανεργία, η οποία αποτελεί βόμβα στα θεμέλια αυτής της χώρας, την τσακίζει. Και η μακροχρόνια ανεργία αυξάνεται, δεν μειώνεται! Αυτή είναι η αλήθεια.

Όμως, κυρίες και κύριοι συνάδελφοι, εδώ υπάρχουν και μερικά άλλα πράγματα, τα οποία θα πρέπει να μας απαντηθούν προς το τέλος. Παρακολουθήσαμε δύο ομιλίες. Η μία ήταν του Υπουργού Οικονομικών κ. Τσακαλώτου, ο οποίος μας είπε στην παρέμβασή του –θα έχει τον λόγο αργότερα- ότι έχει περίπου συμφωνηθεί η αξιολόγηση ως προς τον έναν χρόνο –η διαφορά, η οποία και θα καλυφθεί, είναι μόλις 20 εκατομμύρια ευρώ- και μένουν στην κακή εκδοχή, όπως μου είπατε, κύριε Υπουργέ, λιγότερα από 200 εκατομμύρια για τον επόμενο χρόνο.

Μέχρι εκεί, οφείλω να σας πω -δεν μου άρεσαν τα σχεδόν 200 εκατομμύρια- ότι έφυγα με κάποια γαλήνη. Όμως, την επόμενη ημέρα ήταν εδώ ο συνάδελφός σας κ. Χουλιαράκης.

Ο κ. Χουλιαράκης, λοιπόν, μας είπε και κάτι άλλο, το οποίο και ξέρετε. Μας είπε ότι το Διεθνές Νομισματικό Ταμείο ζητάει 4,5 δισεκατομμύρια μέτρα για το 2019. Πρέπει να σας πω ότι αυτό, που αποτελεί τη σημαντικότερη τοποθέτηση οιουδήποτε Υπουργού εδώ, είναι κάτι το οποίο οφείλει να εξηγηθεί. Μάλιστα, σας παρακαλώ και αμέσως από εσάς, για να μπορούμε να το απαντήσουμε. Διότι οτιδήποτε υπάρχει, εμείς σας το λέμε ξεκάθαρα. Εμείς σας είπαμε -και σας το ξαναλέω- ότι θέλουμε να τελειώσει η αξιολόγηση με τον καλύτερο δυνατό τρόπο. Αυτό είναι το συμφέρον της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε δύο λεπτά.

Όμως, αν χρειαζόμαστε 4,5 δισεκατομμύρια μέτρα για να κλείσει η αξιολόγηση ως προς το ΔΝΤ, τότε πολύ φοβάμαι ότι τα πράγματα είναι σχεδόν στα όρια του δραματικού. Παρακαλώ για τις εξηγήσεις σας.

Θα εκμεταλλευτώ ένα λεπτό ακόμη από τον χρόνο μου για να σας πω, κυρίες και κύριοι συνάδελφοι, το εξής: Πέρα από τα οικονομικά, τον προϋπολογισμό, τις προβλέψεις, τις διαφωνίες, υπάρχουν ευρύτερα θέματα, εκτός προϋπολογισμού, τουλάχιστον σε δεύτερη ανάγνωση, τα οποία δεν πηγαίνουν καλά.

Πρώτον, αναφέρομαι στο μεταναστευτικό. Η διαχείριση την οποία κάνετε στο μεταναστευτικό είναι τραγική και πάνω σ’ αυτό δένει ο εκβιασμός, απ’ ό,τι αντιλαμβάνομαι, του Τούρκου Προέδρου και της τουρκικής κυβέρνησης. Η αύξηση των εισροών χθες δεν μπορεί να είναι κάτι τυχαίο. Αφ’ ενός, λοιπόν, φοβάμαι ότι ο Υπουργός Μεταναστευτικής Πολιτικής πλέον όχι απλώς δεν κάνει καλά τη δουλειά του, αλλά δεν έχει και αίσθηση ότι δεν την κάνει καλά και αφ’ ετέρου η χώρα αντιμετωπίζει μείζον πρόβλημα, για το οποίο θα πρέπει να μας εξηγήσετε εάν έχετε να κάνετε κάτι παραπάνω. Διότι αυτά που κάνετε δεν επαρκούν.

Στις εξωτερικές σχέσεις, επίσης, η κατάσταση δεν είναι καθόλου καλή. Οι πάντες –οι πάντες!- έχουν σηκώσει ανάστημα εναντίον της πατρίδας μας, είτε αυτοί είναι ισχυροί είτε ανίσχυροι είτε έχουν διαφορές είτε δεν έχουν. Θεωρούν ότι ήρθε η ώρα να λογαριαστούν με την Ελλάδα ή, εν πάση περιπτώσει, να καταγράψουν διεκδικήσεις εναντίον της Ελλάδος. Και εκεί οφείλουμε να είμαστε σοβαροί. Πρέπει να σας πω…

**ΧΡΗΣΤΟΣ ΜΑΝΤΑΣ:** Ποιοι είναι οι πάντες;

**ΝΙΚΟΛΑΟΣ ΔΕΝΔΙΑΣ:** Οι γείτονές μας! Δεν γνωρίζετε ότι οι γείτονές μας έχουν υψώσει διεκδικήσεις εναντίον της χώρας; Εγώ σας το λέω; Διότι, αν σας το λέω εγώ, κύριε συνάδελφε, τότε το πράγμα είναι λίγο επικίνδυνο.

**ΧΡΗΣΤΟΣ ΜΑΝΤΑΣ:** Δύο είναι.

**ΝΙΚΟΛΑΟΣ ΔΕΝΔΙΑΣ:** Α, το ότι είναι δύο σάς ικανοποιεί!

**ΧΡΗΣΤΟΣ ΜΑΝΤΑΣ:** Όχι.

**ΝΙΚΟΛΑΟΣ ΔΕΝΔΙΑΣ:** Α, εντάξει.

Αν μου επιτρέπετε, κυρίες και κύριοι της Κυβέρνησης, θέλω να καταλάβω κάτι. Διότι προηγουμένως ο κ. Σκουρλέτης, εν τη ρύμη του λόγου, του είπε ότι το 90%, κύριε Υπουργέ, ήταν εναντίον της Νέας Δημοκρατίας. Όμως, γενικά, όταν αναφερθήκατε στις ευρύτερες πολιτικές, είπατε ότι αυτές οι πολιτικές ενισχύουν την ακροδεξιά.

Για να σας ρωτήσω, λοιπόν: Η επίσκεψη στο Καστελλόριζο ενισχύει ή δεν ενισχύει την ακροδεξιά; Η παράταξη των Βουλευτών σας μόνο δίπλα στους Βουλευτές της Χρυσής Αυγής ενισχύει ή δεν ενισχύει την ακροδεξιά;

Εσείς, κυρίες και κύριοι συνάδελφοι, με συγχωρείτε, αλλά είστε πολύ περήφανοι γι’ αυτό; Για να ξέρω! Δηλαδή, αυτό το πράγμα είναι αυτό που θέλετε για τον τόπο; Την κοινή μας τοποθέτηση απέναντι του οιουδήποτε εγείρει διεκδίκηση εναντίον της Ελλάδος, με αυτόν τον τρόπο θα την απαντήσετε; Με την παράταξη με τους Βουλευτές της Χρυσής Αυγής; Πολύ φοβάμαι, βέβαια, ότι πολλοί από εσάς αισθάνονται πολύ χειρότερα από εμάς που σας είδαμε.

Πέραν αυτού, λοιπόν, έρχομαι στα σαράντα χρόνια, γιατί ακούγεται συχνά. «Εσείς τα σαράντα χρόνια» και ξανά «τα σαράντα χρόνια» και δώσ’ του «τα σαράντα χρόνια» και «όλοι τα σαράντα χρόνια» και «εξομοίωση τα σαράντα χρόνια»!

Κυρίες και κύριοι συνάδελφοι, θα δεχόμουν να συζητήσω αυτό το επιχείρημα, εάν δεν υπήρχε μια βασική παράμετρος που το διαφοροποιεί, ότι εσείς κατ’ αρχάς δεν κυβερνάτε μόνοι, κυβερνάτε σε συνασπισμό με ένα κόμμα του οποίου ο Αρχηγός υπήρξε Βουλευτής της Νέας Δημοκρατίας για το μεγαλύτερο διάστημα από τα χρόνια για τα οποία κατηγορείτε τη Νέα Δημοκρατία.

Σαν να μην έφτανε αυτό, όμως, το μεγαλύτερο κομμάτι των στελεχών σας -όχι των κοινοβουλευτικών, αν και είναι αρκετά, αλλά των ευρύτερων στελεχών σας- ή αν θέλετε ένας τεράστιος αριθμός, προέρχονται από το ΠΑΣΟΚ και μάλιστα οφείλω να πω όχι από το καλύτερο κομμάτι του ΠΑΣΟΚ.

Κανονίστε, λοιπόν, και αποφασίστε. Αυτά τα σαράντα χρόνια αν θέλετε να τα καταδικάσετε συνολικά, μπράβο, αλλά διαγράψτε αύριο το πρωί από τον ΣΥΡΙΖΑ οποιοδήποτε στέλεχος είχε παρουσία στο ΠΑΣΟΚ και, εκτός αυτού, αν θέλετε, διαλύστε τον συνασπισμό με τους Ανεξάρτητους Έλληνες και τελειώστε με αυτή την ιστορία. Ή αλλιώς σταματήστε την ιστορία των σαράντα ετών. Δεν μπορεί να έχετε και τις δύο όψεις του νομίσματος μαζί σας.

Καταλήγω λέγοντας ότι τα πράγματα δεν είναι καθόλου καλά. Εγώ δεν νομίζω ότι του κ. Χουλιαράκη τού διέφυγε και μίλησε για 4,5 δισεκατομμύρια. Θα μας δώσει απάντηση, βεβαίως, ο κ. Τσακαλώτος κι ελπίζω αμέσως.

Αλλά, ούτως ή άλλως, κυρίες και κύριοι συνάδελφοι, έχετε κοστίσει πάρα πολύ ακριβά στην ελληνική κοινωνία, έχετε κοστίσει πανάκριβα στη χώρα και στον τόπο. Είναι φανερό –σας το λέω πάντοτε και σας το λέω χωρίς να θέλω ούτε να σας υβρίσω ούτε να σας προκαλέσω- ότι απέρχεστε. Το πόσο καιρό θα παραμείνετε στην εξουσία -αν είναι λίγες εβδομάδες, ελάχιστοι μήνες, λίγος καιρός- αυτό δεν είναι σημαντικό. Αυτό το οποίο είναι σημαντικό, και θα είναι σημαντικό και για σας στο μέλλον, είναι να μην προκαλέσετε περισσότερη ζημιά στον τόπο. Αυτό, λοιπόν, μπορείτε να το κάνετε καταψηφίζοντας τον παρόντα προϋπολογισμό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Δένδια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 9ο Γυμνάσιο Καλαμαριάς Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Υπάρχει αναφορά στον κ. Κοντονή. Προφανώς μπορεί να χρειαστεί μία απάντηση από τον κ. Κοντονή. Έχουν ενδιαφέρον οι επιχειρηματολογημένοι διαξιφισμοί -το Προεδρείο δεν διαφωνεί-, ζωντανεύουν τη συζήτηση. Αλλά για εσάς, κύριε Τσακαλώτε, τι ακριβώς ελέχθη;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αν ήθελε για ένα λεπτό να του εξηγήσω.

**ΝΙΚΟΛΑΟΣ ΔΕΝΔΙΑΣ:** Έχει δίκιο ο Υπουργός. Του απηύθυνα τον λόγο και είναι σοβαρό.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, μετά.

Κύριε Κοντονή, έχετε τον λόγο για δύο λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Ο αξιότιμος εκπρόσωπος της Νέας Δημοκρατίας προέβη σε μία δήλωση προηγουμένως, καταθέτοντας και στα Πρακτικά την απάντηση του Υπουργείου Δικαιοσύνης, σχετικά με τους πολίτες οι οποίοι ήταν κρατούμενοι και αποφυλακίστηκαν.

Θέλω να πω ότι η απάντηση διαλαμβάνει το εξής: «Επισημαίνουμε για πρώτη φορά μείωση του πληθυσμού των κρατουμένων χιλίων πεντακοσίων ατόμων του Καταστήματος Κράτησης Κορυδαλλού αφ’ ενός μετά την εφαρμογή των διατάξεων του ν.4322, που απέφεραν σημαντική εκτόνωση στο σωφρονιστικό σύστημα, με μείωση του μέσου όρου πληθυσμού των καταστημάτων κράτησης κατά 18,3%, μείωση του μέσου όρου από δώδεκα χιλιάδες σαράντα επτά σε εννέα χιλιάδες οκτακόσιους σαράντα».

Αυτό σας είπα, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Τι λέτε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό που λέω, κύριε Δένδια. Και να μην πλαστογραφείτε εκ του Βήματος της Βουλής αποφάσεις και απαντήσεις.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βαριές κουβέντες!

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μη μου λέτε, λοιπόν, τι λέω. Σας απαντώ.

Όχι μόνο αυτό, αλλά διαβάζετε στον πίνακα τις αποφυλακίσεις με τις μεταβατικές διατάξεις για ενήλικες, οι οποίες ούτως ή άλλως, ίσχυαν και είναι του ύψους των έξι χιλιάδων πεντακοσίων πενήντα τριών, ενώ οι αποφυλακίσεις με βάση τον νόμο που είχε ψηφίσει η Κυβέρνηση ήταν εκατόν τριάντα τρεις.

Θέλω, λοιπόν, να σας πω, ότι εσείς αθροίζετε σε αυτόν τον αριθμό ακόμη και αυτούς που επρόκειτο να αποφυλακιστούν υπό κανονικές συνθήκες. Τι θέλατε, να τους κρατήσουμε στη φυλακή; Βλέπετε, λοιπόν, ότι εδώ πιθανώς έχει γίνει μια παρανόηση και είμαι στη διάθεσή σας ανά πάσα ώρα και στιγμή να σας εξηγήσω ή διαβάζετε λάθος τον πίνακα αυτόν.

Σε κάθε περίπτωση, όμως, το έγγραφο του Υπουργείου Δικαιοσύνης σάς λέει ότι είχαμε δώδεκα χιλιάδες σαράντα επτά κρατουμένους και φτάσαμε στις εννέα χιλιάδες οκτακόσιους σαράντα –αυτό που σας είπα εγώ σήμερα. Δεν ήταν δυνατόν ποτέ να φτάσουμε σε απόλυση αυτού του μεγέθους που αναφέρατε, το οποίο ανέφερε και ο Αρχηγός της Αξιωματικής Αντιπολίτευσης.

Αν θέλετε, να το καταλάβετε. Αν δεν θέλετε, τι να σας πω; Εγώ μπορώ να σας αναλύσω έτι περαιτέρω αυτόν τον πίνακα, τον οποίο διαβάζετε. Σας ξαναλέω ότι αθροίζετε κρατούμενους που αποφυλακίστηκαν, οι οποίοι θα είχαν αποφυλακιστεί σε κάθε περίπτωση.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, είναι κατανοητό. Ευχαριστώ πολύ.

Κύριε Δένδια, έχετε τον λόγο για ένα λεπτό.

**ΝΙΚΟΛΑΟΣ ΔΕΝΔΙΑΣ:** Μου αρκεί, κύριε Πρόεδρε.

Κυρίες και κύριοι συνάδελφοι, ουδέποτε έχω φέρει συνάδελφο σε δύσκολη θέση σε αυτή την Αίθουσα και προσπάθησα και στην τοποθέτησή μου για τον Υπουργό Δικαιοσύνης να είμαι κομψός. Απλώς, χρειάστηκε να το κάνω, επειδή ανεφέρθη στον κύριο Πρόεδρο της Αξιωματικής Αντιπολίτευσης και αυτό είναι το κοινοβουλευτικό μου καθήκον.

Επαναλαμβάνω, σαφώς, χωρίς να θέλω να σχολιάσω τα όσα είπε περί πλαστογραφίας κ.λπ., τα οποία δεν τον τιμούν, ότι η απάντηση του Υπουργείου λέει τα εξής: Με τον ν.4322/2015 οι αποφυλακίσεις ήταν επτά χιλιάδες εξακόσιες εβδομήντα τέσσερις. Με τον ν.4411/2016 οι αποφυλακίσεις ήταν χίλιες πεντακόσιες εβδομήντα πέντε. Αυτό είναι το έγγραφο. Δεν τίθεται θέμα εξήγησης, κύριε Υπουργέ, τίθεται θέμα ανάγνωσης. Σας παρακαλώ, μην επιμείνετε. Δεν υπάρχει κανένας λόγος.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επιμένω, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Καλά, μπορεί να επιμείνετε εσαεί.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάνετε λάθος.

**ΝΙΚΟΛΑΟΣ ΔΕΝΔΙΑΣ:** Σε αυτή την περίπτωση, όμως, το θέμα είναι διδαχής αναγνώσεως και όχι γνώσεως Υπουργείου.

**ΠΡΟΕΔΡΕΥΩΝ (Σπυρίδων Λυκούδης):** Λοιπόν, κύριε Τσακαλώτο…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αν μου επιτρέπετε, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Μα, κύριε Κοντονή, έχει διευκρινιστεί το θέμα. Τι άλλο θα πείτε; Θα πείτε κάτι και θα σας ξαναπεί κάτι άλλο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θέλω μόνο τριάντα δευτερόλεπτα.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Απευθύνομαι σε σας, κύριε Δένδια. Ξέρω ότι είστε άνθρωπος καλής πίστεως.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το λέει το έγγραφο, κύριε Υπουργέ.

**ΝΙΚΟΛΑΟΣ ΔΕΝΔΙΑΣ:** Στείλτε μου άλλη απάντηση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, όχι. Προσέξτε. Σας ξαναλέω και πάλι, ότι η τροπολογία η οποία είχε ψηφιστεί από τη Βουλή αναφέρεται σε όλο το άρθρο του συγκεκριμένου νόμου, σε όλο. Για αυτή την κατηγορία των ειδικών κρατουμένων, οι οποίοι αποφυλακίστηκαν, το έγγραφο σας το λέει στον πίνακα καθαρά. Είναι εκατόν τριάντα τρεις.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, ευχαριστούμε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Οι υπόλοιποι θα είχαν απολυθεί σε κάθε περίπτωση, είτε είχε ψηφιστεί ο νόμος για την αναπηρία είτε δεν είχε ψηφιστεί. Πώς αλλιώς να σας το πω;

**ΠΡΟΕΔΡΕΥΩΝ (Σπυρίδων Λυκούδης):** Ωραία, κύριε Υπουργέ, έχουν ειδοποιηθεί οι Αρχηγοί να είναι στην ώρα τους για να μιλήσουν. Παρακαλώ, να σεβαστούμε τη διαδικασία που έχει προκαθοριστεί. Έτσι όπως πάμε, μπορεί να είναι ενδιαφέρουσα η συζήτηση, αλλά θα βγούμε εκτός χρονικών ορίων.

Κύριε Τσακαλώτο, θέλετε τον λόγο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, για να απαντήσω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Για ένα μόνο λεπτό, σας παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω ότι ο πιο εύκολος τρόπος για να σας εξηγήσω αυτό που ρωτήσατε, είναι ξεκινώντας από το γιατί ψηφίσαμε τον κόφτη τον Μάη. Γιατί; Διότι υπάρχει μια διαφορά όσον αφορά τη μακροοικονομική βάση στην οποία είμαστε και την απόδοση των μέτρων ανάμεσα σε εμάς συν τους ευρωπαϊκούς θεσμούς και το Διεθνές Νομισματικό Ταμείο.

Δηλαδή, λόγω διαφορετικών εκτιμήσεων, το ΔΝΤ λέει, εδώ που είμαστε, με τα μέτρα που πήραμε, το 2018 θα φτάσουμε στο 1,5% πρωτογενές πλεόνασμα, ενώ εμείς και οι Ευρωπαίοι λέμε ότι θα φτάσουμε στο 3,5% πλεόνασμα. Γι’ αυτό οι Ευρωπαίοι έλεγαν ότι εμείς δεν θέλουμε κόφτη και ότι, με αυτά τα μέτρα που πήραν οι Έλληνες, πιστεύουμε ότι θα φτάσουν το 3,5%. Το ΔΝΤ έλεγε, όμως, ότι εγώ δεν το πιστεύω και θέλω άλλα μέτρα.

Άρα, όταν λέω τώρα ότι υπάρχει λίγο μεγαλύτερη διαφορά με το ΔΝΤ, εννοώ ότι αυτοί θεωρούν ότι χρειάζονται όχι 200, αλλά 300 εκατομμύρια ευρώ, για να φτάσουμε το 1,5%. Ποτέ δεν έχει αλλάξει το ΔΝΤ τη θέση του. Για την περίοδο μετά το 2018, δηλαδή το 2019 και το 2020, σου λέει ότι με αυτά τα μέτρα και έτσι όπως είναι η Ελλάδα θα φτάσει στο 1,5%.

Ο καβγάς για τον κόφτη –για το αν θα πρέπει να πάρουμε άλλα μέτρα, αν πρέπει να τα νομοθετήσουμε, αν υπάρχει ένας άλλος μηχανισμός– είναι γιατί υπάρχει αυτή η μεγάλη διαφωνία μεταξύ του ΔΝΤ και των ευρωπαϊκών θεσμών και ημών, της ελληνικής Κυβέρνησης, γι’ αυτά τα πράγματα.

Άρα ο κ. Χουλιαράκης αναφερόταν στο πώς πας από το 1,5% στο 3,5%, ενώ εγώ έλεγα ότι το ΔΝΤ, για να κλείσει το 2018, που νομίζει ότι θα φτάσει στο 1,5%, ζητάει 300 εκατομμύρια ευρώ, ενώ οι ευρωπαϊκοί θεσμοί 200 εκατομμύρια ευρώ. Νομίζω το εξήγησα.

**ΝΙΚΟΛΑΟΣ ΔΕΝΔΙΑΣ:** Μάλιστα. Και μετά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το ίδιο.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Βασίλειος Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κυρίες και κύριοι Βουλευτές, βλέπω ότι γίνονται κοκορομαχίες για το τίποτε και διερωτώμαι εάν υπάρχει σεβασμός προς τον κόσμο ο οποίος υποφέρει. Διότι, εδώ η Νέα Δημοκρατία, όπου παρίσταμαι σε συζητήσεις, λέει ότι τώρα θα τα κάνει όλα τέλεια. Όμως δεν είναι καινούργιο κόμμα η Νέα Δημοκρατία. Προ δύο ετών είχε την εξουσία. Γιατί δεν τα έκανε τότε; Δεν νομίζω ότι είναι άλλη η Νέα Δημοκρατία. Είναι η παλιά Νέα Δημοκρατία, η ίδια, απλά αλλάξανε τον επικεφαλής. Είναι πιο έξυπνος ο κ. Μητσοτάκης από τον κ. Σαμαρά; Δεν νομίζω. Να βασιστούμε, δηλαδή, σε αυτό, ότι είναι εξυπνότερος ο κ. Μητσοτάκης, ενώ ο κ. Σαμαράς ήταν βλάκας; Με το ίδιο υλικό, με την ίδια νοοτροπία υπόσχονται ότι θα τα σώσουν όλα, ότι θα τα λύσουν όλα. Τέλος πάντων, αυτό είναι θέμα πια νοημοσύνης του κόσμου.

Προ ημερών, μιλώντας σε έναν τηλεοπτικό σταθμό ανέφερα ότι για την άμυνα της χώρας αξίζει να δώσουμε όλοι 200 ευρώ από τη σύνταξή μας και τον μισθό μας. Το είπα τελείως αυθόρμητα, γιατί βλέπω ότι κάθε μέρα απειλούν οι Τούρκοι. Εμείς τι κάνουμε; Βγαίνει ο Πρόεδρος της Δημοκρατίας και απλώς απαντάει ότι δεν δίνουμε τίποτα, δεν παραχωρούμε τίποτα. Πού θα πάει, όμως, αυτό το πράγμα; Αυτοί να απειλούν ότι θα μας στείλουν τις σημαίες με κούριερ και εμείς να βάζουμε τον Πρόεδρο να απαντάει; Γίνεται ανάλωση του Προέδρου. Ο Πρόεδρος πρέπει να έχει έναν σεβασμό και προς τον εαυτό του και προς το έθνος. Εάν αναλίσκεται να απαντάει σημαίνει ότι μπαίνει στο παιχνίδι των τρελών. Γιατί από εκεί έχουμε παρανοϊκούς ανθρώπους, που δεν σέβονται τις διεθνείς συμβάσεις, που δεν σέβονται τίποτα και που κάθε μέρα ό,τι θυμούνται χαίρονται.

Άρχισαν, λοιπόν, τα κανάλια να με βρίζουν και να λένε ότι ο Λεβέντης θέλει να μειώσει 200 ευρώ τις συντάξεις του κόσμου, ενώ είναι γνωστές οι θέσεις της Ένωσης Κεντρώων, ότι αυτό το ζητώ για πάνω από 1.500 ευρώ. Επιπλέον, ζητώ οι τριακόσιες τριάντα χιλιάδες τριπλές συντάξεις να συγχωνευθούν σε μία και να μην είναι καμμία πάνω από 1.500 ευρώ. Ζητώ το ένα εκατομμύριο εκατόν πενήντα χιλιάδες διπλές συντάξεις να συγχωνευθούν και εκείνες σε μία και να μην είναι καμμία πάνω από 1.500 ευρώ και ζητώ να καταργηθούν και οι ογδόντα χιλιάδες συντάξεις των πλουσίων.

Είναι μάρτυρας ο κ. Κατρούγκαλος, που, όταν με επισκέφθηκε, του το ζήτησα αυτό, αλλά μου έδωσε μια περίεργη απάντηση. Είπε ότι δεν συμφωνεί ο Πρόεδρος της Δημοκρατίας. Όταν τον ρώτησα «γιατί δεν κόβετε από τους πλουσίους τις συντάξεις, που έχουν από ενοίκια ή από τόκους καταθέσεων, από μερίσματα εταιρειών ή από άλλες πηγές πάνω από 3.000 ευρώ μηνιαίως;», μου είπε ότι το έχει συζητήσει με τον Πρόεδρο της Δημοκρατίας και ότι είναι αντισυνταγματικό.

Νομίζω ότι είναι ώρα να κάνουμε γενναία πράγματα για την πατρίδα. Όμως, εν πάση περιπτώσει, δεν είδα καμμία πτέρυγα της Βουλής να λέει ότι χρειάζεται να εξοπλίσουμε τη χώρα. Η χώρα είναι εξοπλισμένη; Φρόντισα να πληροφορηθώ και μου είπαν ότι τα F-35 νέας γενιάς, πέμπτης γενιάς, πρέπει να τα παραγγείλουμε οπωσδήποτε, αν θέλουμε ισορροπία στο Αιγαίο. Εκτός αν θέλουμε περιπάτους τούρκικους και εμάς να βγαίνει ο Πρόεδρος να απαντάει, οπότε κάποια στιγμή θα καταλήξουμε σε θερμό επεισόδιο, μην έχετε καμμία αμφιβολία.

Αγαπάτε πολύ τον κόσμο. Περισσότερο από εμένα αγαπάτε τον κόσμο και η πατρίδα ας όψεται! Έτσι το αισθάνομαι.

Έκανα, λοιπόν, επιστολή στον Πρόεδρο της Δημοκρατίας και τον παρακάλεσα να συνέλθει η Σύνοδος Αρχηγών, να καλέσουμε τους Αρχηγούς των τριών Όπλων, να μας πουν την ακριβή εικόνα της χώρας. Ο Πρόεδρος της Δημοκρατίας μάς πήρε τηλέφωνο και είπε ότι ο Πρωθυπουργός, βάσει του νέου Συντάγματος, εισηγείται Συμβούλιο Αρχηγών. Έστειλα αμέσως την ίδια επιστολή και στον κ. Τσίπρα. Έχουν περάσει επτά μέρες. Ο κ. Τσίπρας είχε άλλες δουλειές, ήταν στην Κούβα, είχε σοβαρότερες δουλειές, είχαμε να θάψουμε τον Κάστρο!

Εν πάση περιπτώσει, στην Αίθουσα αυτή κανείς δεν έχει ενδιαφέρον για την άμυνα της χώρας; Είπαμε: από όσους παίρνουν πάνω από 1.500 ευρώ. Δίνω την εξήγηση. Επιπλέον, η Αίθουσα αυτή να κάνει και μια παραχώρηση. Τρεις μισθούς κάθε χρόνο οι Βουλευτές να διαθέσουν για την άμυνα της χώρας. Τρεις μισθούς, το ακούσατε; Θα το κάνουμε επίσημη πρόταση στο πρώτο νομοσχέδιο. Τρεις μισθούς. Θέλω να δω τον βαθμό πατριωτισμού εκάστου. Για την άμυνα της χώρας να διαθέσουν τρεις μισθούς οι Βουλευτές. Τι θέλετε, δηλαδή; Γιατί έξω λένε: «Δώστε εσείς». Αμέσως αρχίσανε τα σχόλια.

Έβγαιναν σε ένα κανάλι και με λοιδορούσαν ότι θέλω να κόψω συντάξεις. Η Ένωση Κεντρώων αντιμετωπίζει έναν ρατσισμό ενημέρωσης, δηλαδή δεν λένε την ανακοίνωσή μας ολόκληρη, λένε ό,τι θέλουν, κόβουν μια σειρά και μετά αρχίζουν τα δυσμενή σχόλια.

Δεν ξέρω τι κάνει ο Υπουργός Τύπου, ο κ. Παππάς, πώς το αντιλαμβάνεται. Έχουν βάλει στην ΕΡΤ κάθε απόγευμα να μιλάνε μεταξύ τους κάποιοι δημοσιογράφοι. Κάποιοι δημοσιογράφοι μιλάνε μεταξύ τους, άλλος είναι του ΠΑΣΟΚ κραγμένος, άλλος της Νέας Δημοκρατίας, άλλος του ΣΥΡΙΖΑ. Αυτοί οι άνθρωποι μιλάνε μεταξύ τους και κοινοβουλευτικό κόμμα δεν βλέπει την ανακοίνωσή του να δημοσιεύεται, κόβουν μια λέξη μόνο, που δεν αποδίδει το νόημα. Τα κανάλια μεταδώσανε ότι ζητάω να κοπούν 200 ευρώ από όλο τον κόσμο. Αυτό μεταδώσανε! Ως πότε θα ανεχθούμε αυτόν τον ρατσισμό, να μην μπορεί κοινοβουλευτικό κόμμα να μιλήσει στον λαό;

Θα σας πω και κάτι για τις συντάξεις, γιατί οι θεσμοί ήρθαν και είπαν κάτι άλλο, το οποίο φαίνεται ότι δεν το παρακολουθήσατε ορισμένοι ούτε της Πλειοψηφίας. Η θέση η δική μου είναι να προστατεύσουμε τις συντάξεις των 1.500 ευρώ πάση θυσία. Οι θεσμοί είπαν 1.200 ευρώ μεικτά να είναι η μεγίστη σύνταξη. Εκεί θα καταλήξουμε.

Σας προειδοποιώ ότι πάμε για μισθούς και συντάξεις Βουλγαρίας, αν δεν παίρνουμε μέτρα. Θέλω να γραφτεί στα Πρακτικά αυτό, να κρατηθεί και η κασέτα. Εάν υπάρχει ατολμία από την Αίθουσα λήψης μέτρων, θα γίνουμε Βουλγαρία, γιατί στο μεταξύ δεν έρχεται καμμία επένδυση. Βλέπετε να έρχεται τίποτα; Κάνουν φιλότιμες προσπάθειες, από ό,τι φαίνεται εδώ, οι αρμόδιοι Υπουργοί Οικονομικών. Βλέπουν μπροστά τους αυτοί καμμία επένδυση;

Ξέρετε, όταν σε μια χώρα προσπαθούμε να βάζουμε ΦΠΑ στα νησιά, να βάζουμε φόρους στην κινητή τηλεφωνία, στον καφέ, στη συνδρομητική τηλεόραση, να βάζουμε παντού φόρους και δι’ αυτού του τρόπου να πιστεύουμε ότι θα λυθεί το οικονομικό πρόβλημα της χώρας, τότε είμαστε ανόητοι. Πρέπει να μπει ανάπτυξη, νέο αίμα στην οικονομία. Υπάρχει περίπτωση να μπει έτσι όπως πάμε, με εκατόν πενήντα τρεις Βουλευτές και με τον κ. Καμμένο να λέει στον Μακαριώτατο Ιερώνυμο «ό,τι ώρα μού πεις ρίχνω την Κυβέρνηση»; Θα έρθει εδώ επενδυτής; Εν πάση περιπτώσει, μια Κυβέρνηση που δεν έχει καταφέρει δύο χρόνια να φέρει επενδυτή θα το καταφέρει στον τρίτο χρόνο; Μακάρι. Μακάρι να είστε θαυματοποιοί!

Νομίζω ότι ένα κοινοβουλευτικό κόμμα, την Ένωση Κεντρώων, που βασίζεται στην κοινή λογική και λέει πράγματα απλά, όπως να σώσουμε ό,τι μπορούμε σ’ αυτή την γκρεμιζόμενη χώρα, δεν το αφήνετε να επικοινωνήσει με τον κόσμο, να μάθει ο κόσμος τις απόψεις του. Αυτό είναι ευθύνη του Υπουργού Τύπου να το κάνει, κατά τη γνώμη μου. Δεν μπορεί και η ΕΡΤ, ας πούμε, από μια δήλωση έξι σειρών να παίρνει μόνο μια σειρά και να είναι αυτή η ανακοίνωση της Ένωσης Κεντρώων. Πρέπει να τη μεταδώσει όλη. Μεταδίδει κουτσομπολιά, μεταδίδει άλλα πράγματα και δεν μεταδίδει την επίσημη ανακοίνωση των κομμάτων. Αυτά θυμίζουν άλλες εποχές, όχι εποχές δημοκρατούμενες, κυριαρχούμενες από δημοκρατική αντίληψη.

Δώσατε 640, 620 εκατομμύρια –δεν παρακολούθησα τα νούμερα-για τη λεγόμενη δέκατη τρίτη σύνταξη. Τελικά, δεν είναι βέβαια δέκατη τρίτη σύνταξη, καθώς δεν αναφέρεται σε όλους, αλλά αναφέρεται σ’ αυτούς που παίρνουν μέχρι 800 τόσα ευρώ. Αυτό δεν το κατακρίνω. Εγώ κατακρίνω το ότι δεν συνεννοηθήκατε.

Πρέπει η Ελλάδα να μην αυθαιρετεί. Γιατί διαλέγουμε δρόμους σύγκρουσης με την Ευρώπη και δεν διαλέγουμε δρόμους συνεννόησης; Αν έλεγε ο κ. Τσίπρας «συνεννοήθηκα και το υφιστάμενο περίσσευμα συμφωνούν όλοι να διατεθεί στους φτωχούς», θα λέγαμε όλοι «μπράβο». Οι ξένοι εξέφρασαν την έκπληξή τους.

(Θόρυβος από την πτέρυγα του ΣΥΡΙΖΑ)

Δεν σας νοιάζει; Διαλέγετε δρόμο σύγκρουσης με την Ευρώπη; Θέλω να ξέρω: Τι απλούστερο από το να συνεννοηθεί μια Κυβέρνηση με τους ξένους επί του θέματος αυτού; Δεν έπρεπε; Αφού συνεννοείστε για τόσα άλλα.

Αυτό δεν είπα να μην το κάνετε, επαναλαμβάνω. Να το κάνετε. Όμως, να συνεννοηθείτε. Δίνετε στις Βρυξέλλες εικόνα σύγκρουσης. Σας το λέω αυτό επισήμως ότι το δίνετε και ότι ετοιμάζεστε για σύγκρουση. Θυμόσαστε τον παλιό εαυτό σας, τον αντιμνημονιακό εαυτό σας, τον εαυτό της δραχμής. Αυτό προετοιμάζετε, δηλαδή πάτε να οδηγηθείτε σε μια κατάσταση ότι με την Ευρώπη συγκρουόμεθα, αφού η Ευρώπη δεν μας τα δίνει.

Λέγατε ότι θα πάρετε κούρεμα για το χρέος και είχα εδώ, απ’ αυτή την Αίθουσα προειδοποιήσει τον Τσίπρα ότι δεν θα πάρει τίποτα.

**ΧΡΗΣΤΟΣ ΑΝΤΩΝΙΟΥ:** Γιατί, δεν πήραμε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ναι, πήρατε! Μη σας πω τι πήρατε!

(Γέλωτες στην Αίθουσα)

Έτσι; Πήρατε; Πρέπει να ντρέπεστε, γιατί εννοούσατε κούρεμα χρέους. Αυτό εννοούσατε κι αφήστε τώρα τα υπόλοιπα. Όλοι εσείς που βγαίνατε στα κανάλια εννοούσατε κούρεμα χρέους. Δεν εννοούσατε επιμηκύνσεις και χαλαρώσεις και τέτοια πράγματα. Να εξηγούμεθα.

Τίποτα, λοιπόν, δεν πήρατε. Ο ίδιος ο Πρωθυπουργός βγήκε και απείλησε για εκλογές. Εντάξει, η Νέα Δημοκρατία έχει τη δική της άποψη περί εκλογών. Όμως, ο ίδιος ο Πρωθυπουργός δεν απείλησε με εκλογές;

(Θόρυβος από την πτέρυγα του ΣΥΡΙΖΑ)

**ΓΕΩΡΓΙΟΣ ΠΑΝΤΖΑΣ:** Πότε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όχι; Τότε δεν γνωρίζετε ελληνικά.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, ρητορικές ερωτήσεις κάνει ο κύριος Πρόεδρος. Δεν σας ρωτάει για να απαντάτε. Σας παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Η κουβέντα του κ. Τσίπρα μεταφράστηκε ως πρόκριμα εκλογών, εάν η Ευρώπη δεν συναινέσει, έτσι όπως το εννοείτε. Γι’ αυτό λέω ότι επανέρχεστε στη σύγκρουση και διαλέγετε δρόμο σύγκρουσης κι είστε επικίνδυνοι. Γιατί η Ελλάδα αυτή τη στιγμή θέλει μια κυβέρνηση να συνεννοηθεί με την Ευρώπη και όχι μια κυβέρνηση να έλθει σε σύγκρουση με την Ευρώπη. Αν έχετε κάτι τέτοιο στον νου σας, στο βάθος του μυαλού σας, παρακαλώ να φύγετε το γρηγορότερο, διότι λέω ότι όποιος πρωθυπουργός βγάλει την Ελλάδα από το ευρώ, θα πάει και φυλακή. Το είχα πει και παλιά. Ευτυχώς ο Τσίπρας έσωσε τον εαυτό του. Το είχα πει πολύ πριν πάει να τα υπογράψει όλα τον Ιούνιο του 2015 και μου λέγατε «υπερβολή». Όμως, είδατε τι ωραία; Ενώ έσκιζε μνημόνια, ενώ μούντζωνε, ενώ ένωνε «Νότους» κατά του Βορρά, είδατε πώς ξεβρακώθηκε κοινώς; Ή δεν σας αρέσει η λέξη;

(Θόρυβος από την πτέρυγα του ΣΥΡΙΖΑ)

Τι νομίζετε ότι έκανε ένα βράδυ του Ιουνίου ο Τσίπρας έξω; Συμφωνία; Συμφωνία έκανε; Τέλος πάντων.

Θέλω να πω δύο λόγια και για την Κύπρο, γιατί ο Αναστασιάδης εμφανίζεται ότι θέλει να κάνει συμφωνία και λέει ότι η διαφορά τους ήταν ότι, ενώ δέχονταν πενήντα χιλιάδες οι Τούρκοι, θέλει εξήντα επτά χιλιάδες η ελληνοκυπριακή πλευρά να επιστρέψουν στα Κατεχόμενα.

Εγώ προειδοποίησα τον Αναστασιάδη, εάν δεν φύγουν οι έποικοι και τα στρατεύματα κατοχής της Κύπρου, να μη βάλει την υπογραφή του, γιατί θα είναι προδοτική. Τον προειδοποίησα και αμαρτίαν ουκ έχω! Από εκεί και πέρα, ας κάνετε ό,τι θέλετε. Και ο Καραμανλής κάποτε, με τη Συμφωνία της Ζυρίχης και του Λονδίνου, έβαλε τους Τούρκους ως εγγυήτρια δύναμη και μετά οι Τούρκοι έκαναν απόβαση. Και μετά ήρθε η δικτατορία, η χούντα, η τραγωδία της Κύπρου και λοιπά.

Επίσης, θα ήθελα να αναφερθώ στο θέμα των Σκοπίων. Μίλησα χθες σε ένα συνέδριο του ΝΑΤΟ και το ΝΑΤΟ έκανε ότι θα προστατεύσει τις ακτές στο Αιγαίο από τους πρόσφυγες, ότι κάνει περιπολίες και λοιπά. Είπα, λοιπόν, όταν έγινε απόβαση της Τουρκίας στην Κύπρο το 1974, το ΝΑΤΟ τι έκανε; Ουδετερότητα!

Τώρα, εάν επιτεθεί η Τουρκία σε ένα νησί, έχετε την πεποίθηση ότι θα πάει το ΝΑΤΟ να μας προστατεύσει; Γιατί νομίζετε ότι θέλω την παραγγελία των αεροσκαφών; Γιατί στο Αιγαίο υπάρχει η ισορροπία του τρόμου. Δεν θα έρθει κανένα ΝΑΤΟ, καμμία Μέρκελ και κανένας Ευρωπαίος να πολεμήσει δίπλα μας.

Το έχω ξαναπεί στην Αίθουσα, αλλά αξίζει να το πω άλλη μια φορά, ότι μου είπε ένας πρεσβευτής ότι ο Καραμανλής, ο Τσίπρας, ο Σημίτης, ο Μητσοτάκης έχουν συμφωνήσει στο «Nova Macedonia». Εσείς, μου είπε, κύριε Λεβέντη, διαφωνείτε; Απάντησα: «Αυτοί συμφώνησαν. Την κοινωνία τη ρώτησαν;». Συμφωνεί ο λαός να δοθεί η λέξη «Μακεδονία»; Όλοι εσείς εδώ συμφωνείτε; Εάν συμφωνείτε, μπράβο σας! Να πάρετε όλοι βραβείο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εσείς τι λέτε; Πείτε μας τη γνώμη σας!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο πρεσβευτής έχει σχέση με τα αεροπλάνα;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει! Αφήστε ποιος ήταν ο πρεσβευτής. Εσείς είστε οι καλύτεροι πρεσβευτές τού να δοθεί το όνομα!

(Θόρυβος από την πτέρυγα του ΣΥΡΙΖΑ)

Κυρίες και κύριοι, μίλησα σήμερα στους εισαγγελείς και στους δικαστές, οι οποίοι έχουν ένα μισθοδικείο, βάσει του Συντάγματος και πληρώνονται και καθορίζεται η αμοιβή τους και τους είπα: «Είστε η μόνη τάξη που καθορίζετε εσείς την αμοιβή σας. Αυτό δεν είναι προς τιμήν σας, γιατί και οι άλλοι άνθρωποι είναι και έχουν στομάχι και οι εργάτες και οι άνεργοι και οι λιμενικοί και οι στρατιωτικοί.».

Όμως, εκείνοι δεν έχουν μισθοδικείο να κάνουν ό,τι θέλουν. Μόνο οι δικαστικοί. Τιμώ τους δικαστές, αλλά δεν είναι ωραίο σε ένα Σύνταγμα μια κοινωνική τάξη να ορίζει αυτή τον μισθό της.

Επίσης, τους είπα και κάτι άλλο, γιατί ο Γεώργιος Παπανδρέου, ο Γέρος της Δημοκρατίας, είχε μιλήσει κάποτε για «κράτος δικαστών». Όταν η δικαιοσύνη βγάζει αποφάσεις που έχουν δημοσιονομικό αποτέλεσμα, δηλαδή, για παράδειγμα, προσφεύγει ένας κλάδος που του έκοψαν τη σύνταξη από το 2009 και ζητάει πίσω τις περικοπές και κρίνουν οι δικαστές ότι ορθά το ζητεί και ότι πρέπει να επιστραφούν 500 εκατομμύρια, από πού θα τα γυρίσουμε;

Οι δικαστές δεν πρέπει να βγάζουν αποφάσεις με δημοσιονομικό και οικονομικό αποτέλεσμα, διότι δεν γνωρίζουν την κατάσταση των οικονομικών του κράτους. Δεν έχουν αυτό το δικαίωμα και δημιουργούν διχασμό στην κοινωνία. Οι δικαστές πρέπει να κοιτάνε τη νομιμότητα και τη συνταγματικότητα κάθε απόφασης της διοίκησης, γιατί αλλιώς πάμε σε συγκρούσεις εξουσιών. Όπως οφείλει η κυβέρνηση να σέβεται τις δικαστικές αποφάσεις, έτσι και αυτοί δεν πρέπει να μπαίνουν στα χωράφια της εκτελεστικής εξουσίας, κυρίες και κύριοι.

Στη Σύρο υπάρχει ένα ναυπηγείο, το «Νεώριο», το οποίο αργοπεθαίνει. Πήγε η Κυβέρνηση και έδωσε μια δεξαμενή του Πολεμικού Ναυτικού, για να πάρουμε 4 εκατομμύρια. Σε αυτούς τους εργαζομένους οφείλονται δεκαεννέα μισθοί. Με τα 4,5 εκατομμύρια που έδωσε η Κυβέρνηση θα πάρουν έναν ή ενάμιση μισθό.

Τι θα γίνει με τους ανθρώπους αυτούς;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όλους τους μισθούς θα τους πάρουν.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Νομίζω ότι είναι χρέος της ελληνικής Κυβέρνησης να αναθέτει δουλειές του Πολεμικού Ναυτικού εκεί. Είναι μια ευκαιρία. Γιατί να τις αναθέτουμε σε ιδιωτικά ναυπηγεία; Είναι ένα χρέος, είναι μια ιστορική εταιρεία. Γίνεται αποβιομηχάνιση της χώρας, εάν αυτό το ναυπηγείο κλείσει.

Εφιστώ λίγο την προσοχή της Κυβέρνησης, διότι αργοπεθαίνουν. Τους κόβουν και το ρεύμα.

Υπάρχει στον «9,84» ένα σκάνδαλο 37 εκατομμυρίων ευρώ. Οι άνθρωποι που μετέχουν εκεί είναι του ΠΑΣΟΚ, του ΣΥΡΙΖΑ, της Νέας Δημοκρατίας, οι οποίοι, απολογούμενοι δήλωσαν ότι ο δήμαρχος τους έλεγε να τα ξοδεύουν. Βλέπουμε έξοδα σε μανικετόκουμπα, λουλούδια, ό,τι θέλεις.

Εκεί, γιατί δεν μιλάτε; Λέτε ότι κυνηγάτε τη διαφθορά και τη διαπλοκή. Πώς την κυνηγάτε; Συγκαταλέγεται στις τάξεις σας άνθρωπος ο οποίος δήλωσε απλό μέλος διοικητικού συμβουλίου. Δηλαδή, συγγνώμη, το απλό μέλος ΔΣ δεν γνώριζε τι γίνεται εκεί; Είσαι μέλος του ΔΣ και υπογράφεις, για να ξοδεύονται λεφτά του Δήμου Αθηναίων; Αυτά τα λεφτά δεν είναι λεφτά;

Εδώ σας βλέπω πολύ ήρεμους. Δηλαδή, πόσα έπρεπε να είναι, 37 δισεκατομμύρια, για να ασχοληθούμε; Διερωτώμαι, κύριοι, γιατί δεν μιλάτε. Βλέπω την Αίθουσα…

(Θόρυβος από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο δήμαρχος έχει ευθύνη;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όλοι έχουν ευθύνη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο δήμαρχος έχει ευθύνη; Πείτε μας!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχει. Ακούστε, όμως.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Αυτός έχει την πρώτη.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πείτε ότι είστε δήμαρχος και διορίζετε ένα διοικητικό συμβούλιο. Ποιος ξοδεύει τα λεφτά, ο δήμαρχος ή το διοικητικό συμβούλιο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι, ποιος τα δίνει;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Το ΔΣ δεν έχει ευθύνη; Συγγνώμη, εδώ εισάγετε πρωτάκουστους κανόνες. Το ΔΣ δεν έχει ευθύνη; Αυτό μας λέτε; Ο δήμαρχος έχει ευθύνη, βεβαίως.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δήμαρχος είναι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Γι’ αυτό είπα Νέα Δημοκρατία…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Έχει σχέση με τον ΣΥΡΙΖΑ το ΔΣ του «9,84»;

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, δεν κάνετε διάλογο τώρα, για να ενημερώσετε αν είναι στον ΣΥΡΙΖΑ το διοικητικό συμβούλιο. Προχωρήστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Νομίζω ότι μεταξύ των κατηγορουμένων συγκαταλέγεται Βουλευτής σας. Εάν σφάλλω…

**ΔΗΜΗΤΡΙΟΣ ΔΗΜΗΤΡΙΑΔΗΣ:** Αν βρήκατε κάτι, πείτε το και σε εμάς. Τι είναι αυτά που λέτε;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, τι θέλετε εσείς τώρα; Να σας ενημερώσει για τη σύνθεση του διοικητικού συμβουλίου; Μα, είναι δυνατόν;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Μπορεί να σφάλλω. Ρωτώ τους Υπουργούς. Υπάρχουν Υπουργοί εδώ που ασχολούνται με τη διαφθορά. Μα, δεν καταγγέλλω εγώ κάτι, αναπαράγω είδηση, η οποία δημοσιεύτηκε σε όλον τον Τύπο. Δεν νομίζω ότι από εμένα το ακούτε, κύριοι συνάδελφοι. Για όνομα της Παναγίας!

Έχουμε τις εταιρείες δημοσκοπήσεων. Σας είπα την άλλη φορά ότι ήμουν στην Αμερική και στη μια δημοσκόπηση…

Είπα κανένα ψέμα; Δηλαδή, δεν υπάρχει Βουλευτής σας στο ΔΣ του «9,84» την εποχή που ετρώγοντο λεφτά;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Το ΔΣ δεν έχει καμμία σχέση με τον ΣΥΡΙΖΑ!

(Θόρυβος από την πτέρυγα του ΣΥΡΙΖΑ)

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ύπαγε οπίσω μου, Σατανά! Όταν διοικείται ένας οργανισμός, από το ΔΣ δεν διοικείται; Από ποιον διοικείται;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Βεβαίως!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Από τον γάιδαρο της γειτονιάς;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεν έχει καμμία σχέση με τον ΣΥΡΙΖΑ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Σας παρακαλώ, κύριοι! Ανεχθήκαμε πολλά, κύριοι!

(Θόρυβος από την πτέρυγα του ΣΥΡΙΖΑ)

Μπράβο, αφού τα στηρίζετε όλα! Το ίδιο έκαναν και στο ΠΑΣΟΚ και στη Νέα Δημοκρατία.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Μα, δεν έχει καμμία σχέση με τον ΣΥΡΙΖΑ, κύριε! Δεν έχουμε σχέση! Πώς το λένε;

**ΠΡΟΕΔΡΕΥΩΝ (Σπυρίδων Λυκούδης):** Εσείς τώρα τι όρεξη είναι αυτή που έχετε, κύριε συνάδελφε; Τι σας έχει πιάσει ξαφνικά;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δηλαδή, όλα αυτά που αναγράφει ο Τύπος είναι όλα ψευδή και εσείς είστε οι άγιοι;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεν έχουμε σχέση, κύριε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν υπάρχει Βουλευτής σας που μετείχε στο ΔΣ;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεν έχουμε σχέση, κύριε!

**ΠΡΟΕΔΡΕΥΩΝ (Σπυρίδων Λυκούδης):** Το ακούσαμε, κύριε συνάδελφε, ενημερωθήκαμε ότι δεν έχετε σχέση. Μην επιμένετε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν έχετε σχέση. Αν δεν έχετε σχέση, ζητώ συγγνώμη. Αν έχετε, όμως, σχέση, όπως θεωρώ, και προσπαθείτε να τα συγκαλύψετε, δεν πράττετε σωστά. Παρακολουθεί ο κόσμος. Νομίζω ότι εγράφησαν εις τον Τύπο ποιοι είναι οι υπόδικοι. Έτσι δεν είναι; Και ότι θα έρθει και εδώ η δικογραφία προς άρση ασυλίας, έτσι εγράφη. Μπορεί να σφάλλω. Δεν ξέρω, μπορεί να σφάλλω. Θα το δούμε.

Στις δημοσκοπήσεις, λοιπόν, στην Αμερική μια δημοσκόπηση είχε 5,5% μπροστά τον Τσίπρα και άλλη μία 12,5% μπροστά τον Μητσοτάκη. Και γέλασε ένας γερουσιαστής και μου λέει «τι γίνεται;».

Εζήτησα να γίνει μία ανεξάρτητη αρχή, ώστε κάθε εταιρεία που κάνει δημοσκόπηση, να καταθέτει εκεί όλα τα στοιχεία, να εγκρίνονται -ει δυνατόν αυθημερόν- και μετά να ανακοινώνονται. Εδώ έχει γίνει το «όποιος θέλει, γράφει ό,τι θέλει» στην πρώτη σελίδα.

Δεν κάνετε καμμία κίνηση. Φαίνεται ότι το χάος εξυπηρετεί. Τώρα μπορεί να μην εξυπηρετεί εσάς, όμως δεν σκέπτεσθε μόνο το σήμερα. Ξέρετε, πολλές φορές η Αντιπολίτευση, όταν κουκουλώνει ένα σκάνδαλο που τη ζημιώνει, το κουκουλώνει διότι σου λέει: «Θα ξανάρθω κάποια στιγμή, γιατί να χάσω τα όπλα με τα οποία ταΐζω κουτόχορτο τον κόσμο;». Τα όπλα αυτά ήταν χρήσιμα επί δεκαετίες και στο ΠΑΣΟΚ και στη Νέα Δημοκρατία, που έκαναν το παιχνίδι του δικομματισμού.

Εάν, λοιπόν, δεν δημιουργηθεί μία αντικειμενική αρχή ελέγχου των δημοσκοπήσεων θα έχουμε εδώ τη μια μέρα να προηγείται ο ένας και την άλλη να προηγείται ο άλλος και θα γελάει και ο κόσμος μαζί μας.

Ο κ. Μητσοτάκης, που μιλάει και σήμερα που τον άκουσα στον Άρειο Πάγο είπε ότι εκείνος θα δώσει το ένα, εκείνος το άλλο, εκείνος όλα. Αυτό το θεωρώ αυθάδεια.

Εγώ πιστεύω ότι έχει έρθει η ώρα των συμμαχικών κυβερνήσεων και δεν πρέπει να βγαίνουν ως μεσσίες ή υποψήφιοι μεσσίες κάποιοι να εξαγγέλλουν ότι θα κυβερνούν. Είναι θράσος. Το να λες σε έναν λαό ότι θα τον κυβερνήσεις είναι μέγιστο θράσος, κατά την ταπεινή μου γνώμη.

Αυτό θέλησα να αλλάξω, ψηφίζοντας την απλή αναλογική και άρχισαν και έγραφαν ότι πάω με τον ΣΥΡΙΖΑ, ενώ και ο ίδιος ο Τσίπρας ήξερε από την πρώτη μέρα ότι εγώ δεν θυσιάζω πορεία σαράντα ετών για να πάω μαζί του και με κανέναν, ούτε με τον Θεό τον ίδιο. Επί σαράντα χρόνια πολέμησα το δικομματικό σύστημα και δεν θα αλλάξω τώρα. Ό,τι πει ο λαός. Αφήνω την τύχη μου στον λαό και μου είναι αρκετό.

Εγώ, ξέρετε, πάντα είχα προσωπική επαφή με τον απλό ψηφοφόρο. Είμαι ο άνθρωπος που συνομιλώ με τον περιπτερά, συνομιλώ με τον απλό άνθρωπο. Και μου λένε μάλιστα πολλοί: Γιατί κάθεσαι και μιλάς στον δρόμο με τους τάδε; Μα είναι το κεφάλαιό μου. Είναι η δύναμή μου. Γι’ αυτό δεν φοβάμαι και αν φεύγουν Βουλευτές. Δεν φοβάμαι γιατί έναν μου παίρνουν, πέντε θα δώσει ο λαός. Δεν φοβάμαι. Να το ξέρουν όλοι. Έχω προσωπική σχέση με την κοινωνία. Μην το ξεχάσετε αυτό και εσείς και όλοι των εταιρειών δημοσκοπήσεων και οι πάντες. Να μην το ξεχνούν.

Ο κ. Μητσοτάκης, λοιπόν, λέει ότι έρχεται ως μεσσίας και θα είναι καλύτερος μεσσίας από τον Τσίπρα. Θα είναι πιο καλός μεσσίας. Εγώ θα αγωνιστώ να αποδείξω ότι η εποχή του «μεσσιανισμού» τελείωσε και πρέπει να γυρίσουμε σελίδα.

Και αν πτώχευσε η χώρα από τις αυτοδύναμες κυβερνήσεις πτώχευσε. Δεν πτώχευσε από τις κυβερνήσεις συνεργασίας και συμμαχίας. Πτώχευσε από τον καθέναν που κυβερνούσε και που στον βωμό της παραμονής του έκανε ρουσφέτια, έκανε σκάνδαλα, για να παραμείνει στην εξουσία.

Και αν κατηγορώ την κ. Γεννηματά, την οποία κατά τα άλλα συμπαθώ, είναι γιατί αν κάνει γύρο θριάμβου ο Μητσοτάκης θα το οφείλει σε αυτήν. Το ΠΑΣΟΚ είναι ένα κόμμα που είχε πάντα την απλή αναλογική στα κιτάπια του και δεν έπρεπε να το κάνει αυτό. Αν έχει πενήντα έδρες στο τσεπάκι του ο κ. Μητσοτάκης και ζητάει εκλογές, το οφείλει στην κ. Γεννηματά. Αυτό ο λαός θα το τιμωρήσει. Και δεν το λέω αυτό με μίσος.

Η κ. Γεννηματά θεωρεί ότι εγώ το λέω για να την κυνηγήσω, να την επιτιμήσω. Εγώ την εκτιμώ και ο πατέρας της ήταν ο μόνος από το ΠΑΣΟΚ με τον οποίο είχα συνομιλία. Εν έτει, όμως, 2016 πάει και δίνει πενήντα έδρες σε έναν Μητσοτάκη, που ξέρει ποιος είναι, ότι πρόδωσε τον Γεώργιο Παπανδρέου, ότι είναι ο αρχιμάγειρας της αποστασίας. Πάει και του δίνει αυτές τις πενήντα έδρες.

 Ποιος λαός θα συγχωρήσει τέτοιο έγκλημα; Ποια κοινωνία θα συγχωρήσει αυτό το έγκλημα; Είναι μέγα έγκλημα και θα το δούμε, θα το αντιληφθούμε φανερούμενο ενώπιόν μας την ημέρα των εκλογών, ενώ, αν ήξερε ο κ. Μητσοτάκης ότι δεν είχε το μπόνους των πενήντα εδρών, θα έπαιρνε τις εκατόν πέντε εδρούλες του και θα συνεργαζόταν από τώρα για να γίνει οικουμενική κυβέρνηση.

Και την οικουμενική, κυρίες και κύριοι, δεν τη ζητώ από καπρίτσιο. Αισθάνεστε όλοι ότι αυτό χρειάζεται και αυτό θα είναι η τελική λύση. Θα σας πω, γιατί ζητώ την οικουμενική. Γιατί όπου συζητώ με τον έξω κόσμο, μου λένε ότι απαράβατη προϋπόθεση για να έρθουν επενδύσεις, είναι να γίνει μία μεγάλη κυβέρνηση.

Το αισχρό με τις εταιρείες δημοσκοπήσεων είναι το εξής: Μέχρις ότου βγει ο Μητσοτάκης Αρχηγός της Νέας Δημοκρατίας έβαζαν το ερώτημα περί οικουμενικής. Από την ημέρα που βγήκε ο Μητσοτάκης, έπαψαν να το λένε και στις δημοσκοπήσεις. Δεν βάζουν το ερώτημα, εάν ο λαός θέλει μία μεγάλη κυβέρνηση.

Έπαψαν να το βάζουν και σίγουρα έχει βάλει το χεράκι του ο κ. Μητσοτάκης να μην υπάρχει ούτε ως ερώτημα το ενδεχόμενο αυτό. Γιατί ξέρει καλά και εστιάζει ότι η επιστροφή του στην εξουσία περνάει μέσα από την ενισχυμένη και μέσα απ’ αυτά που έγιναν σε αυτήν εδώ την Αίθουσα προ τριμήνου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, να ολοκληρώνουμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εν πάση περιπτώσει, αυτό να το προσέξετε. Είχα ζητήσει από τον κ. Χατζηνικολάου σε μία συνάντησή μας, να κάνει δημοσκόπηση και να βάλει το ερώτημα πόσοι θέλουν οικουμενική, γιατί είχε πει ότι το 70% του λαού θέλει οικουμενική. Από τη στιγμή που έγινε ο κ. Μητσοτάκης Αρχηγός της Νέας Δημοκρατίας έπαψε να είναι ερώτημα στις δημοσκοπήσεις.

Για το θέμα των δημοσκοπήσεων, αν φύγει ο ΣΥΡΙΖΑ και δεν το έχετε διορθώσει και το παραδώσετε στη Νέα Δημοκρατία, ώστε ο καθένας να κάνει ό,τι θέλει με τις δημοσκοπήσεις, θα έχετε κάνει το μέγιστο των εγκλημάτων εσείς του ΣΥΡΙΖΑ, δηλαδή αν παραδώσετε τη νομοθεσία όπως είναι σήμερα, που μπορεί ο ένας να πει «τριάντα μονάδες μπροστά ο ΣΥΡΙΖΑ» και ο άλλος να λέει «πενήντα μονάδες μπροστά η Νέα Δημοκρατία».

Κυρίες και κύριοι, δεν θέλω να απασχολήσω άλλο την Αίθουσα αυτή. Προφανώς, υπό τις συνθήκες που υπάρχουν, το κόμμα μας, η Ένωση Κεντρώων, δεν θα ψηφίσει τον προϋπολογισμό, γιατί τον θεωρεί αντιλαϊκό, φορομπηχτικό και θεωρεί ότι δεν έχει αναπτυξιακό περιεχόμενο.

Πιστεύω πως, επειδή η λύση του προβλήματος της χώρας είναι μέσω της ανάπτυξης, όσους φόρους και εάν βάζουμε, σε όποιες κοινωνικές τάξεις και εάν τους βάζουμε, εάν κόβουμε τον ΦΠΑ λίγο από τρία νησιά και το βάζουμε σε πέντε άλλους ελεύθερους επαγγελματίες, αυτός είναι ένας δρόμος προς το γκρεμό.

Πιστεύω ότι θα έχουμε σύντομα εκλογές. Γιατί το πιστεύω; Γιατί πόσο μπορεί να κρατήσει μία κυβέρνηση, βάζουσα φόρους και κόβουσα μισθούς και συντάξεις; Πόσο; Πείτε μου. Τέσσερα χρόνια; Ξέρετε, όμως, πώς θα είναι η Ελλάδα σε τέσσερα χρόνια;

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, σας παρακαλώ ολοκληρώστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Και ένα τελευταίο. Είμαι ο μόνος, φαντάζομαι, στην Αίθουσα που μιλάω από ψυχής.

Στις 21 Δεκεμβρίου θα μιλήσω εδώ στο Σύνταγμα, σε ένα ξενοδοχείο…

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Καλείτε και εμάς, κύριε Πρόεδρε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσάς δεν νομίζω. Εσάς από το ένα αυτί μπαίνει και από το άλλο βγαίνει.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο Πρόεδρος της Κοινοβουλευτικής Ομάδας των Ανεξαρτήτων Ελλήνων Πάνος Καμμένος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, συζητούμε τον προϋπολογισμό και είναι, πράγματι, μία ιδιαίτερη μέρα σήμερα. Από το 1993 που βρίσκομαι στην Αίθουσα αυτή, συζητώντας προϋπολογισμούς, είναι η πρώτη φορά που η Αντιπολίτευση είναι απούσα. Τρεις Βουλευτές της Αντιπολιτεύσεως κατά τη συζήτηση του κρατικού προϋπολογισμού βρίσκονται στην Αίθουσα.

 Είναι ξεκάθαρο πια ότι σε αυτή τη συζήτηση του προϋπολογισμού η Αξιωματική Αντιπολίτευση προτιμά να είναι απούσα.

**ΑΝΔΡΕΑΣ ΛΟΒΕΡΔΟΣ:** Η Αξιωματική!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ναι, από το ΠΑΣΟΚ είστε εσείς. Έχετε δίκιο. Και ο κ. Αμυράς από το Ποτάμι. Αντιλαμβάνομαι κι εγώ ότι αν ήμουν Αντιπολίτευση στη θέση σας, θα προτιμούσα να είμαι απών.

Διότι στη συζήτηση του προϋπολογισμού φέτος, ως είθισται, θα πρέπει να γίνεται σύγκριση με την περσινή συζήτηση του προϋπολογισμού, γι’ αυτά που έλεγε η Αντιπολίτευση για το τι θα γίνει φέτος, γι’ αυτά που έχουν επιτευχθεί από το κυβερνητικό έργο και γι’ αυτά τα οποία θα έρθουν την επόμενη χρονιά στον προϋπολογισμό που η Κυβέρνηση κατέθεσε και τους στόχους που έχουμε βάλει.

Εγώ θα ζητήσω σήμερα, στο πρώτο μέρος της ομιλίας μου, από τον ελληνικό λαό που παρακολουθεί με ιδιαίτερη αγωνία αυτή τη συζήτηση -ασχέτως αν η Αντιπολίτευση αγνοεί τη συζήτηση αυτή- να σκεφτεί ποιος θα ήταν ο προϋπολογισμός, εάν δεν ήταν η σημερινή κυβέρνηση του Αλέξη Τσίπρα, του ΣΥΡΙΖΑ και των Ανεξαρτήτων Ελλήνων, και αν ο ελληνικός λαός είχε επιλέξει να είναι κυβέρνηση η Νέα Δημοκρατία, με Πρωθυπουργό τον Κυριάκο Μητσοτάκη. Να δούμε, δηλαδή, τι θα είχε προαναγγελθεί για τον ελληνικό λαό και την οικονομία της χώρας για το 2017.

 Όλα ξεκινούν με μια συνέντευξη πραγματικά από καρδιάς που έδωσε ο Αντιπρόεδρος της Νέας Δημοκρατίας πριν από λίγες ημέρες, στον ραδιοφωνικό σταθμό «ΣΚΑΪ» και τον δημοσιογράφο Άρη Πορτοσάλτε, όταν είπε ότι εμείς θα δεχόμασταν κατά 100% αυτά τα οποία ζητεί ο Υπουργός Οικονομικών της Γερμανίας κ. Βόλφγκανγκ Σόιμπλε και οι δανειστές. Και όχι μόνο αυτά, αλλά και ακόμα παραπάνω.

Ποια είναι αυτά, λοιπόν, και τα ακόμα παραπάνω; Να τα βάλουμε λίγο και να δούμε τι σημαίνουν για τη ζωή του μέσου Έλληνα πολίτη; Να δούμε, δηλαδή, τι θα σήμαινε για τον ελληνικό λαό για το 2017, αν η πολιτική του επιλογή δεν ήταν αυτή η Κυβέρνηση, αλλά μια άλλη κυβέρνηση;

Αν, λοιπόν, κυβέρνηση ήταν μια κυβέρνηση Νέας Δημοκρατίας και ΠΑΣΟΚ –γιατί έτσι μαζί πλέον είναι στα πάντα- θα ψήφιζαν μέτρα στον φετινό προϋπολογισμό ύψους πάνω από 8,8 δισεκατομμύρια ευρώ, βασισμένα στο 4,5% πλεόνασμα του ΑΕΠ, για το οποίο είχαν δεσμευτεί για τρία χρόνια, το 2017, το 2018 και το 2019. Αυτά είχε υπογράψει ο κ. Σαμαράς με τον κ. Βενιζέλο.

Οι επικουρικές συντάξεις θα είχαν εκμηδενιστεί. Θα ήταν μηδέν! Οι συνταξιούχοι θα έβλεπαν στο ΑΤΜ μείωση στο εισόδημά τους πάνω από 50%. Αυτοί ήταν η προαναγγελία της Αξιωματικής Αντιπολίτευσης και του ΠΑΣΟΚ στην προηγούμενη κυβέρνηση, βάσει αυτών που είχαν δεσμευτεί με τους δανειστές το 2017.

Οι συνταξιούχοι δεν θα απολάμβαναν του προνομίου της ελάχιστης εγγυημένης σύνταξης. Και βεβαίως, ο προϋπολογισμός αυτός θα είχε τιναχτεί στον αέρα. Οι ίδιοι, δηλαδή, συνταξιούχοι που σήμερα προστατεύτηκαν, με όλες τις προσπάθειες που έκανε αυτή εδώ η Κυβέρνηση για να προστατέψει την ελάχιστη εγγυημένη σύνταξη, θα είχαν απωλέσει στο σύνολό τους τη σύνταξή τους.

Η ανεργία, βάσει των προϋπολογισμών και των υπογραφών που είχαν μπει, θα είχε μείνει σταθερή στο 26% ή και θα αυξανόταν ακόμη περισσότερο, εφόσον ο κ. Μητσοτάκης έκανε τον λόγο του έργο και απέλυε δεκαπέντε χιλιάδες υπαλλήλους.

Πραγματικά, έχει σκεφτεί κανείς από τους δημοσίους υπαλλήλους τι θα συνέβαινε, αν δεν ήταν στην Κυβέρνηση Πρωθυπουργός ο Αλέξης Τσίπρας και αν αυτή η Κυβέρνηση δεν είχε παλέψει, όπως πάλεψε, για την παραμονή των εργαζομένων στις θέσεις τους και είχε επικρατήσει η άποψη ότι απολύουμε δημοσίους υπαλλήλους για να ικανοποιήσουμε το πρόγραμμα που αυτοί είχαν υπογράψει;

Είχαν μιλήσει για τα κόκκινα δάνεια. Θέλω να πω ότι αν ακολουθούσαν την άποψη του κ. Βόλφγκανγκ Σόιμπλε, όπως είπε ο Αντιπρόεδρος της Νέας Δημοκρατίας ότι θα εφάρμοζε ή θα εφαρμόσει εάν, ο μη γένοιτο, δοθεί λαϊκή εντολή, σημαίνει ότι όπως τον Δεκέμβριο του 2014 μας παρέδωσαν 80 δισεκατομμύρια ευρώ κόκκινα δάνεια, ενώ παρέλαβαν 22 δισεκατομμύρια ευρώ κόκκινα δάνεια από την κυβέρνηση του Κώστα Καραμανλή, θα επέρχετο η πλήρης καταστροφή της αγοράς και των τραπεζών, οι οποίες θα ήθελαν και νέα κεφαλαιοποίηση το 2017, ακριβώς ό,τι συμβαίνει σήμερα στην Ιταλία. Η Ελλάδα θα είχε μετατραπεί σε μια βίλα οργίων, με τον κ. Φούχτελ να βρίσκεται εδώ και τα κοράκια να έχουν υφαρπάξει την πρώτη κατοικία.

Αυτή εδώ η Κυβέρνηση προστάτεψε την πρώτη κατοικία. Θα είχαν ξεπουλήσει νύχτα, ως συνηθίζουν, τα κόκκινα δάνεια. «Ναι σε όλα», αυτή είναι η προαγγελία, την οποία κάνει ο Αντιπρόεδρος της Αξιωματικής Αντιπολιτεύσεως στο ραδιόφωνο λίγες ώρες πριν αρχίσει ο κρατικός προϋπολογισμός. Βεβαίως μάλιστα…

**ΑΘΑΝΑΣΙΟΣ ΜΠΟΥΡΑΣ:** Τι λέει;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εγώ τι λέω;

**ΑΘΑΝΑΣΙΟΣ ΜΠΟΥΡΑΣ:** Μέχρι 31-12-2014 υπήρχε διά νόμου. Τώρα απλά δεν πηγαίνουν οι συμβολαιογράφοι. Αυτή είναι η διαφορά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Μπούρα, να σας ρωτήσω κάτι; Ακούσατε την συνέντευξη του Αντιπροέδρου του κόμματός σας;

**ΑΘΑΝΑΣΙΟΣ ΜΠΟΥΡΑΣ:** Συνεχίστε την ομιλία σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Είπε ότι θα ακολουθήσει όλες τις υποδείξεις που έλεγε ο Υπουργός Οικονομικών της Γερμανίας κ. Σόιμπλε, ναι ή όχι; Το ακούσατε;

**ΑΘΑΝΑΣΙΟΣ ΜΠΟΥΡΑΣ:** Τι λέτε τώρα;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αυτό ακριβώς έλεγε. Εκτός εάν πια υπάρχουν Βουλευτές της Νέας Δημοκρατίας που δεν συμφωνούν με την επίσημη γραμμή της Νέας Δημοκρατίας. Όμως, αυτό οφείλουν να το εκφράσουν με τη σημερινή τους ψήφο στον κρατικό προϋπολογισμό. Εάν συμφωνείτε, σημαίνει ότι όλα αυτά τα οποία σας περιγράφω, θα συνέβαιναν ή ακόμα θα συμβούν αν έρθετε στην εξουσία, μετά βέβαια το 2019 που θα γίνουν οι εκλογές.

Για να δούμε, λοιπόν και το παρελθόν, τι συνέβη με το PSI. Κουρέψατε 140 δισεκατομμύρια ευρώ ομόλογα. Η αλήθεια είναι ότι είναι 106 δισεκατομμύρια ευρώ. Ταυτόχρονα, γι’ αυτό το εγκληματικό PSI δανειστήκατε 30 δισεκατομμύρια ευρώ, προκειμένου να «λαδώσετε» αυτούς που συμμετέχουν, 5,5 δισεκατομμύρια ευρώ για τόκους και 48 δισεκατομμύρια ευρώ για την ανακεφαλαιοποίηση των τραπεζών, αφού κουρέψατε τα πανεπιστήμια, τα νοσοκομεία, τα μετοχικά ταμεία, δηλαδή αφού κουρέψατε ουσιαστικά τον πλούτο του ελληνικού λαού.

Είναι βέβαιο ότι ο σημερινός προϋπολογισμός, εάν συζητείτο με τα πολιτικά δεδομένα τα οποία εσείς ανακοινώνετε, σήμερα θα ήταν πολύ διαφορετικός και θα είχε ως θύματα το σύνολο του ελληνικού λαού.

Ακούω τώρα φωνές οι οποίες αντιδρούν στην απόφαση της Κυβέρνησης να μοιράσει ένα μέρος από αυτό το πλεόνασμα που με το αίμα του πλήρωσε ο ελληνικός λαός.

Σας ερωτώ ευθέως: Έχετε αντίρρηση για την παραμονή του ΦΠΑ στα ίδια επίπεδα στα νησιά μας που δέχθηκαν όλες αυτές τις μεταναστευτικές ροές; Πιστεύω ότι έχετε αντίθεση.

**ΑΘΑΝΑΣΙΟΣ ΜΠΟΥΡΑΣ:** Εσείς το αυξήσατε. Τώρα απλώς αναστέλλεται. Δεν καταργείται.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Συμφωνείτε;

**ΧΡΙΣΤΟΣ ΔΗΜΑΣ:** Εσείς το αυξήσατε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Εμείς το αυξήσαμε; Να σας θυμίσω ότι εσείς το υπογράψατε. Και όχι απλώς το υπογράψατε, αλλά τότε, όταν γίνονταν οι συνομιλίες, λέγατε ότι δεν υπάρχει ουσιαστικά και υποχρέωση της χώρας να διατηρήσει τα νησιά κάτω των δυο χιλιάδων κατοίκων. Λέγατε ότι είναι ζημιογόνα αυτά τα νησιά.

**ΧΡΙΣΤΟΣ ΔΗΜΑΣ:** Εσείς φέρατε τους μετανάστες…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Έχετε αντίρρηση στο να δοθεί αυτή η δέκατη τρίτη σύνταξη στους συνταξιούχους κάτω των 850 ευρώ;

**ΑΘΑΝΑΣΙΟΣ ΜΠΟΥΡΑΣ:** Σύνταξη είναι; Δεν καταλαβαίνω.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να την κόψουμε;

**ΧΡΙΣΤΟΣ ΔΗΜΑΣ:** Αν υπάρχει πλεόνασμα…

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Συμφωνείτε ή διαφωνείτε;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, κάνετε ομιλία, δεν κάνετε διάλογο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, είστε πολύ νεότερος στη Βουλή για να μου πείτε αν κάνω διάλογο ή όχι. Η Βουλή είναι ο ιερός τόπος διαλόγου της δημοκρατίας.

Απευθύνομαι προς την Αντιπολίτευση…

**ΠΡΟΕΔΡΕΥΩΝ (Σπυρίδων Λυκούδης):** Διαλόγου αλλά όχι με αυτόν τον τρόπο. Ακολουθεί ο Πρωθυπουργός, ακολουθούν στελέχη…

**ΤΕΡΕΝΣ – ΣΠΕΝΣΕΡ - ΝΙΚΟΛΑΟΣ ΚΟΥΙΚ (Υφυπουργός Εξωτερικών):** Επί της ουσίας συμφωνείτε, κύριε Μπούρα; Σοβαρευτείτε. Δεν είστε με τον Μητσοτάκη.

**ΑΘΑΝΑΣΙΟΣ ΜΠΟΥΡΑΣ:** Εσύ να σοβαρευτείς. Εσύ έχεις φύγει από τη σοβαρότητα. Εγώ παραμένω σοβαρός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θέλετε να σταματήσω, κύριε Πρόεδρε;

Θέτω ερωτήματα των οποίων την απάντηση τη δίνει ο ίδιος ο ελληνικός λαός.

Η απάντηση, λοιπόν, κυρίες και κύριοι συνάδελφοι, είναι ότι ουσιαστικά αυτό το οποίο η Κυβέρνηση βάσει της πολιτικής της κατάφερε μέσω του πλεονάσματος να το μοιράσει στους φτωχότερους είναι αυτό που ενοχλεί την Αξιωματική Αντιπολίτευση και ολόκληρη την Αντιπολίτευση.

Αυτό γίνεται για έναν απλό λόγο, διότι η Αξιωματική Αντιπολίτευση και η Αντιπολίτευση έχουν ως πολιτική τους την εφαρμογή όχι της πολιτικής που χαράσσουν οι ίδιοι, αλλά της πολιτικής -όπως ομολόγησε ο Αντιπρόεδρος της Αξιωματικής Αντιπολιτεύσεως- που χαράσσουν οι δανειστές. «Θα κάνουμε», λέει, «περισσότερα για να αποδείξουμε ότι οι μεταρρυθμίσεις έγιναν». Με θύματα ποιους; Με θύματα τον ελληνικό λαό.

Κυρίες και κύριοι συνάδελφοι, για το Υπουργείο Εθνικής Άμυνας, που έχω την πολιτική ευθύνη, θέλω να σας πω ότι αυτά τα χρόνια, παρ’ ότι ο προϋπολογισμός μειώθηκε, όπως εσείς είχατε συμφωνήσει, έγιναν πολύ περισσότερα πράγματα από ό,τι στο παρελθόν. Ο αριθμός των νοσηλευθέντων στα στρατιωτικά νοσοκομεία έφτασε τις τριακόσιες πενήντα χιλιάδες πολίτες, στρατιωτικούς και μη. Ο αριθμός των συσσιτιούχων στις στρατιωτικές λέσχες από τέσσερις χιλιάδες εξήντα επτά το έτος 2012, τέσσερις χιλιάδες εβδομήντα οκτώ το 2013, έφτασε τις οκτώ χιλιάδες επτακόσιες εβδομήντα δύο.

Οι Ένοπλες Δυνάμεις προσέφεραν στο κοινωνικό σύνολο. Δεν μιλώ για τη διάθεση τμημάτων σε απόδοση τιμών. Μιλώ για τις αεροδιακομιδές. Από το έτος 2013 με δεκατέσσερις ώρες πτήσεως, με ενενήντα δύο ώρες το 2014, με εκατόν σαράντα οκτώ το 2015, φτάσαμε οι Ένοπλες Δυνάμεις να προσφέρουν σε αεροδιακομιδές με μόνιμο ελικόπτερο που βρίσκεται στη Σύρο διακόσιες πενήντα πέντε ώρες. Έχουμε καταφέρει να αντιμετωπίσουμε περιστατικά που μέχρι σήμερα κατέληγαν θανατηφόρα για τα νησιά του Αιγαίου.

Η διάθεση των πτητικών μέσων στη δασοπυρόσβεση μόνο από τον στρατό από δώδεκα ώρες και δέκα λεπτά το 2012 με τα Σινούκ έφτασε τις τριακόσιες εξήντα οκτώ ώρες. Ήταν η πρώτη χρονιά που δεν θρηνήσαμε θύματα. Οι διαθεσιμότητες των οπλικών συστημάτων με σκληρή μείωση του προϋπολογισμού, έφτασαν στα άρματα μάχης από το 88% στο 94%, στα ελικόπτερα στο 49% από το 40%, στα πυροβόλα μάχης το 91% από το 82%, στα αντιαεροπορικά πολυβόλα από 68% το 2014 στο 90%, στα μηχανήματα του μηχανικού στο 86% από το 70%, στα μη επανδρωμένα αεροχήματα από το 51% στο 57%.

Καταφέραμε με τον προϋπολογισμό και τις οικονομίες, τις οποίες θα επεξηγήσω επακριβώς πού έγιναν, να φτάσουμε στο να φτιάξουμε σπίτια για το προσωπικό, για αξιωματικούς, υπαξιωματικούς και ΕΠΟΠ, από δεκατρία σπίτια που έγιναν το 2014 σε ενενήντα εννιά μέχρι σήμερα, θα περάσουμε τα εκατό μέχρι το τέλος του χρόνου και του χρόνου σε διακόσια σπίτια για τα στελέχη των Ενόπλων Δυνάμεων.

Για το έτος 2017 έχει εξασφαλιστεί η χρηματοδότηση εκατόν σαράντα επτά διαμερισμάτων και υπάρχουν θετικές ενδείξεις για την εξασφάλιση επιπλέον πιστώσεων από το Πρόγραμμα Δημοσίων Επενδύσεων, αλλά και την εκποίηση ευχρήστου, αλλά μη επιχειρησιακά αναγκαίου στρατιωτικού εξοπλισμού, που πρόκειται να καλύψει μέχρι το τέλος της τετραετίας το 100% των αναγκών του προσωπικού των στελεχών των Ενόπλων Δυνάμεων.

Προχωρήσαμε σε κατάργηση των ρουσφετιών στους στρατεύσιμους, με αποτέλεσμα να έχουμε διπλασιάσει την ετοιμότητα σε όλες τις μονάδες της παραμεθορίου, στον Έβρο και στα νησιά και βεβαίως, με παροχές προς τους στρατευσίμους. Μόνο και μόνο η κάλυψη των φυλακίων σε διαδίκτυο, σε ίντερνετ από 0% το 2012, το 2013 και το 2014 έχει φτάσει στο 50% το 2016 και το 2017 στο 100%. Οι στελεχώσεις όλων των μονάδων ξεπερνούν το 60%. Είχαμε τη δυνατότητα με τις οικονομίες οι οποίες έγιναν στον προϋπολογισμό του Υπουργείου Άμυνας, να δώσουμε επιτέλους τους αριθμούς ημερών εκτός έδρας από δύο μήνες το 2014, από έναν μήνα το 2013, σε οκτώ μήνες το 2015 και το 2016 να έχουμε ξεπεράσει τους έξι μήνες.

Προχωρήσαμε σε αύξηση των διακλαδικών ασκήσεων, οι οποίες από μία άσκηση το 2012 έφτασαν τις έξι το 2016.

Βεβαίως, οι τακτικές μεταθέσεις του στρατιωτικού προσωπικού ολοκληρώθηκαν όλες στις αρχές του Ιουνίου, ενώ μέχρι το 2014 ξεπερνούσαν την 15η Αυγούστου.

Χαρακτηριστικό παράδειγμα της κατάργησης των ρουσφετιών και της λειτουργίας των Ενόπλων Δυνάμεων βάσει των αποφάσεων της στρατιωτικής ηγεσίας, είναι ότι ο αριθμός των ενδικοφανών προσφυγών που υποβλήθηκαν από τα στελέχη –το χαμηλό ποσοστό των προσφυγών κρίνεται με βάση τη δίκαιη αντιμετώπιση των στελεχών- το 2016 βρίσκεται στο 2,89%. Το έτος 2012 είχαμε 35,51% ενδικοφανείς προσφυγές. Το 2013 είχαμε είκοσι πέντε. Το 2014 είχαμε τριάντα μία. Δεν γίνονται δεκτές ενδικοφανείς προσφυγές διότι δεν κατατίθενται, λόγω του ότι υπάρχει ένα δίκαιο σύστημα στις Ένοπλες Δυνάμεις.

Κατασκευάσαμε την ΜΟΜΑ με νομοθετική ρύθμιση. Προχωρήσαμε ουσιαστικά στην κοινωνική παροχή εκ μέρους των Ενόπλων Δυνάμεων και του μηχανικού σε διακόσια είκοσι πέντε έργα το 2016, από είκοσι επτά έργα το 2013. Βεβαίως, οι διαθέσιμες πιστώσεις για την αμυντική οργάνωση παραμένουν στα ίδια επίπεδα.

Κυρίες και κύριοι συνάδελφοι, συνοπτικά η μείωση του προϋπολογισμού του Υπουργείου Εθνικής Άμυνας για την περίοδο 2009-2016 υπερβαίνει το 52% και σε απόλυτες τιμές το 3,4 ευρώ, καθιστώντας, μεταξύ άλλων, το Υπουργείο Εθνικής Άμυνας τον πρωταγωνιστή στις περικοπές.

Αναφορικά, όμως, με τον προϋπολογισμό του 2017, ο οποίος έχει κατατεθεί για ψήφιση, οι πιστώσεις για αποδοχές παρουσιάζουν αύξηση κατά 4%, σε σχέση με αυτές του περασμένου έτους, με αναπροσαρμογή των ασφαλιστικών εισφορών υπέρ του ΕΦΚΑ και στο πλαίσιο εφαρμογής του ν. 4387/2016.

Τα σχετικά κονδύλια για τις λειτουργικές δαπάνες παρουσιάζουν μείωση της τάξης του 4%, η οποία προέρχεται από σχεδιασμένες και πλήρως κοστολογημένες δράσεις των Γενικών Επιτελείων και όχι ως αποτέλεσμα μιας άναρχης περικοπής.

Οι δε πιστώσεις για τα εξοπλιστικά παρουσιάζουν μείωση κατά 20% ή 123 εκατομμύρια ευρώ, ωστόσο παρουσιάζονται αυξημένες κατά 17,5 εκατομμύρια ευρώ, σε σχέση με τα ανώτατα όρια πιστώσεων, όπως αυτά αποτυπώθηκαν στο μεσοπρόθεσμο πλαίσιο δημοσιονομικής στρατηγικής.

Επί αυτών των στοιχείων είναι κρίσιμο να επισημανθεί ότι η συνολική μείωση των πιστώσεων του προϋπολογισμού του Υπουργείου Εθνικής Άμυνας δεν ξεπερνά το 2%, σε σχέση με το 2016, συνεκτιμημένων πάντοτε των περικοπών που είχε υποστεί τα προηγούμενα χρόνια της τάξης του 50%.

Κατόπιν συνεργασίας των οικονομικών υπηρεσιών του Υπουργείου Εθνικής Άμυνας με τις αντίστοιχες υπηρεσίες του Υπουργείου Οικονομικών, υποβλήθηκε προς τη Βουλή των Ελλήνων προς ψήφιση το σχέδιο κρατικού προϋπολογισμού του 2017, επί του οποίου τα ανώτατα όρια πιστώσεων που αφορούν τον προϋπολογισμό του Υπουργείου Εθνικής Άμυνας του 2017 είναι αυξημένα κατά 80 εκατομμύρια ευρώ περίπου, σε σύγκριση με αυτά που υποβλήθηκαν από το ΥΠΕΘΑ στο Υπουργείο Οικονομικών και αφορά σε πιστώσεις αποδοχών.

Παρά τις περιορισμένες πιστώσεις και τις περικοπές των προηγούμενων ετών, υλοποιήθηκε εντός του έτους 2016 η καταβολή των προβλεπόμενων από το π.δ.293, ημερών εκτός έδρας, το επίδομα παραμεθορίου. Η υπ’ όψιν δαπάνη δε, αντιμετωπίσθηκε εντός των ορίων για τον προϋπολογισμό των οικείων Γενικών Επιτελείων, για να καταβληθεί στην προσπάθεια συνέχισης για το επόμενο έτος. Για το 2013 και 2014 δεν είχε καταβληθεί ούτε 1 ευρώ.

Στην κατηγορία δε των εξοπλιστικών προγραμμάτων και διαβλέποντας εγκαίρως το πρόβλημα της περικοπής πιστώσεων για το επόμενο έτος, με τη στενή συνεργασία του Υπουργείου Εθνικής Άμυνας, της ΓΔΟΣΥ, με τις υπηρεσίες του Υπουργείου Οικονομικών και του Ελεγκτικού Συνεδρίου, εξασφαλίστηκαν οι αναγκαίες προμήθειες οπλικών συστημάτων, κυρίως τα follow on support, δηλαδή οι συντηρήσεις.

Αξίζει να σημειωθεί πως τα προηγούμενα έτη η απορρόφηση των σχετικών πιστώσεων κυμαινόταν σε επίπεδα της τάξης του 22% το 2011 και του 59% το 2014. Το 2015 και το 2016 έφτασαν σε ποσοστά άνω του 95%.

Αυτά τα λέω διότι ουσιαστικά με οικονομίες που έγιναν στο Υπουργείο Εθνικής Άμυνας, όχι μόνο εξυπηρετήσαμε τις ανάγκες των στελεχών, αλλά και παράλληλα εξοπλίσαμε την εθνική μας άμυνα με τα απαιτούμενα έργα.

Προχωρήσαμε σε νομοθεσίες, όπως η εκποίηση του υλικού, του επιχειρησιακού μεν, αλλά μη αναγκαίου. Πυρομαχικά τα οποία δεν χρησιμοποιούνται, πωλούνται. Και τα έσοδα αυτών των εξοπλιστικών συστημάτων δίνονται προς όφελος του προσωπικού και για αντικατάσταση των πυρομαχικών όπλων μας.

Προχωράμε στη χρήση της περιουσίας των ταμείων του Υπουργείου Εθνικής Άμυνας. Αυτά τα οποία καθόντουσαν ανεκμετάλλευτα επί ολόκληρη εικοσαετία ήταν 34 δισεκατομμύρια ευρώ. Αυτά τα ακίνητα του Υπουργείου Εθνικής Άμυνας δίνονται προς εκμετάλλευση, προς ενοικίαση για εκατό χρόνια, με αποτέλεσμα να έχουμε έσοδα το 2017 με τους μικρότερους υπολογισμούς γύρω στα 300 εκατομμύρια ευρώ τον χρόνο! Ελπίζω ότι μετά από τρία ή τέσσερα χρόνια θα φτάσουμε στα 500 και στα 600 εκατομμύρια, που αναλογούν στο 1/3 ουσιαστικά των δαπανών του Υπουργείου Εθνικής Άμυνας.

Όσον αφορά το προσφυγικό ζήτημα, η συμμετοχή των Ενόπλων Δυνάμεων ήταν ουσιώδης. Τόσο για τη συμμετοχή στην επιχείρηση του ΝΑΤΟ, SNMG2, όσο και για τη συνδρομή για τα hot spots και τις ανοικτές δομές φιλοξενίας, το Υπουργείο Εθνικής Άμυνας επιβάρυνε τον κρατικό προϋπολογισμό με τις δαπάνες των προσφυγικών ροών, με δεδομένο ότι αιτήθηκε και έλαβε χρηματοδότηση μόνο από την Ευρωπαϊκή Ένωση. Από τα emergency assistant funds της Ευρωπαϊκής Ένωσης πήραμε 88,8 εκατομμύρια ευρώ και, επίσης, από τα Ταμεία Ασύλου Μετανάστευσης και Ένταξης και από το Ταμείο Εσωτερικής Ασφάλειας των Συνόρων. Παρά το γεγονός ότι υπήρχε δυνατότητα να αιτηθεί χρηματοδότηση από τα αποθεματικά του Υπουργείου Οικονομικών, δεν πήραμε ούτε ένα ευρώ! Όλα τα χρήματα βγήκαν από επιδοτήσεις της Ευρωπαϊκής Ένωσης και η Ελλάδα βγήκε ασπροπρόσωπη για το θέμα της μετανάστευσης και του προσφυγικού.

Η απορρόφηση των ευρωπαϊκών κονδυλίων τα οποία αφορούν τη διαχείριση των μεταναστευτικών και προσφυγικών ροών χρηματοδοτουμένων από την Ευρωπαϊκή Ένωση αναμένεται να ανέλθει στο υψηλότερο ποσοστό απορρόφησης μέχρι σήμερα.

Όσον αφορά το ασφαλιστικό και το συνταξιοδοτικό εν ενεργεία στελεχών, σημειώνεται ότι προτάθηκαν νομοθετικές βελτιώσεις αναφορικά με τα όρια ηλικίας και τις συνθήκες συνταξιοδότησης που ίσχυαν με τις διατάξεις του ν.3865/2010 και βελτιώθηκαν με τις κατηγορίες των στρατιωτικών στον ν.4407/2016.

Δόθηκε μεταβατική περίοδος για τους στρατιωτικούς των διατάξεων 4387/2016 μέχρι 30-6-2016 καλύπτοντας περιπτώσεις αποστρατειών και αυτεπάγγελτης αποστρατείας.

Με συντονισμένες ενέργειες υλοποιήθηκε απεμπλοκή των μετοχικών ταμείων του Υπουργείου Εργασίας και παράλληλα τροποποιήθηκε ο τρόπος υπολογισμού του εφάπαξ των στρατιωτικών με το άρθρο 35 του ν.4387/2016 που κατήργησε τη ρήτρα του αξιόμαχου που ίσχυε με τον νόμο του 2014. Και αυτό δεν έγινε αυθαίρετα, αλλά επαναφέροντας τις οικείες καταστατικές διατάξεις των ειδικών λογαριασμών μέχρι 31-12-2014.

Η εν λόγω πρόταση βασίστηκε σε μελέτες και διαβεβαιώσεις των διοικήσεων των ταμείων ότι είναι βιώσιμα, διασφαλίζοντας τα ίσα δικαιώματα για τις μελλοντικές γενιές. Και αυτά έγιναν πλήρως αποδεκτά από όλους.

Επιπροσθέτως προχωρήσαμε σε συντονισμένες ενέργειες για τον τομέα της αμυντικής βιομηχανίας. Ήδη έχουμε προχωρήσει σε σύναψη διεθνών συμφωνιών που θα δώσουν ζωή στην αμυντική μας βιομηχανία στη δημόσια, την κρατική, αλλά και την ιδιωτική. Υπέγραψαν εταιρείες με την Αίγυπτο, την Ινδονησία, με την Ινδία, με τρίτες χώρες και στην πολιτική ανοίγματος των αμυντικών συμφωνιών πέραν του ΝΑΤΟ και της Ευρωπαϊκής Ένωσης, με χώρες της Μέσης Ανατολής, της Βόρειας Αφρικής, αλλά και περιοχών εκτός του ΝΑΤΟ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχουμε προχωρήσει σε ενίσχυση της αμυντικής μας βιομηχανίας και μάλιστα αυτές οι συμφωνίες φέρνουν επενδύσεις σε κλειστά εργοστάσια, όπως αυτό της ΕΛΒΟ.

Προχωρήσαμε για την έρευνα και την τεχνολογία με την αξιοποίηση όλου του δυναμικού μας, ακόμα και των στρατευσίμων. Και όπως προανέφερα, θα αποτελέσει ισχυρό πολλαπλασιαστή ισχύος στη χώρα. Και καταβάλλουμε διαρκή προσπάθεια απορρόφησης και αξιοποίησης των σχετικών κονδυλίων. Έχει δημιουργηθεί ειδική ομάδα στο Υπουργείο Εθνικής Άμυνας, που είναι πλέον σε θέση με τη διαχειριστική αρχή να προχωρήσει σε απορρόφηση προγραμμάτων περίπου στο 85%, το μεγαλύτερο ποσοστό που έχει επιτευχθεί μέχρι σήμερα!

Κυρίες και κύριοι συνάδελφοι, είναι αλήθεια ότι ζούμε σε μια εποχή όπου η πολιτική αντιπαράθεση είναι πολύ οξεία. Όμως, εγώ θα ήθελα να ζητήσω από όλες τις συναδέλφισσες και τους συναδέλφους για το θέμα του Υπουργείου Εθνικής Άμυνας να γυρίσουμε πίσω στην εποχή που η Βουλή των Ελλήνων κατά τη συζήτηση του προϋπολογισμού ψήφιζε ομόφωνα υπέρ του προϋπολογισμού στον τομέα της Εθνικής Άμυνας.

Η εθνική άμυνα δεν είναι αντικείμενο αντιπαραθέσεων είναι αντικείμενο χάραξης μιας εθνικής πολιτικής.

Σας διαβεβαιώ όλους, και την Κυβέρνηση και τα κυβερνώντα κόμματα, αλλά και την Αντιπολίτευση, ότι η βούληση του Υπουργείου Εθνικής Άμυνας είναι αυτή η πολιτική να χαραχθεί από κοινού. Κάναμε δεκτές σχεδόν όλες τις τροπολογίες που κατατέθησαν από την Αντιπολίτευση κατά τη συζήτηση των νομοσχεδίων. Αυτή είναι η γραμμή την οποία θα ακολουθήσουμε και στο μέλλον.

Είναι ώρα, λοιπόν, όλοι μαζί να στείλουμε ένα μήνυμα από τη Βουλή των Ελλήνων και σήμερα στη συζήτηση του κρατικού προϋπολογισμού ότι μπορεί να έχουμε πολιτικές αντιπαραθέσεις οξείες, αλλά η εθνική άμυνα αποτελεί έναν χώρο συνεννόησης όλων μας.

Βλέπω τις τελευταίες ημέρες να υπάρχει μια σκληρή κριτική, μια κριτική η οποία έχει να κάνει με την επίσκεψη την οποία προγραμματίσαμε και συμφωνήσαμε όλοι στην Επιτροπή Εξωτερικών και Άμυνας στη Βουλή για τη συνεδρίαση στο Καστελόριζο. Θέλω να διευκρινίσω δύο πράγματα γιατί δεν πρέπει να υπάρχουν τέτοιου είδους παρεξηγήσεις για το θέμα της άμυνας.

Ο ίδιος επικοινώνησα με τον Αρχηγό της Αξιωματικής Αντιπολίτευσης και τον παρακάλεσα για την επίσκεψη αυτή να συμμετέχει η Αξιωματική Αντιπολίτευση. Προς τιμήν του ο Πρόεδρος της Νέας Δημοκρατίας μού είπε ότι αν δεν είναι επίσημη συνεδρίαση θα εξετάσει την περίπτωση συμμετοχής Βουλευτών της Νέας Δημοκρατίας. Γι’ αυτόν τον λόγο η αποστολή αυτή οργανώθηκε, ανακοινώθηκε και ουσιαστικά πραγματοποιήθηκε.

Με μεγάλη μου λύπη την προηγούμενη ημέρα ενημερώθηκα από τον Τομεάρχη Εξωτερικών της Νέας Δημοκρατίας, τον κ. Κουμουτσάκο, ότι τελικά η Αξιωματική Αντιπολίτευση δεν θα συμμετέχει. Αυτό μου το ανακοίνωσε στην εορτή της Αγίας Βαρβάρας, δηλαδή, την προηγούμενη ημέρα της αποστολής. Ο λόγος ήταν ότι δεν συνεδρίασε η Εθνική Επιτροπή Εξωτερικών του Υπουργείου Εξωτερικών. Του εξήγησα ότι αυτό δεν έχει να κάνει με το Υπουργείο Εξωτερικών. Το Υπουργείο Εθνικής Άμυνας, όποτε ζητήθηκε από την Αξιωματική Αντιπολίτευση και όποτε ζητηθεί, θα κάνει πλήρη ενημέρωση σε όλα τα στελέχη της Βουλής των Ελλήνων.

Έτσι, λοιπόν, οδηγηθήκαμε σε αυτή την αποστολή που δεν μπορούσε να ακυρωθεί, διότι ήταν μία αποστολή, που αν ακυρωνόταν θα είχε άλλου είδους εθνικές συνέπειες και βεβαίως με ένα τεχνητό πολιτικό offside, κάποιοι επέλεξαν να βάλουν μπροστά τους συμμετέχοντες και όχι την αποστολή.

Θέλω να σας διαβεβαιώσω –και εσάς, κύριε Πρόεδρε της Αξιωματικής Αντιπολιτεύσεως- ότι δεν υπάρχει καμμία πρόθεση το Υπουργείο Εθνικής Άμυνας να κάνει παράτες ή εκδηλώσεις εντυπωσιασμού. Έχουμε κάθε πολιτική βούληση να υπάρξει μία εθνική γραμμή στην εθνική άμυνα. Θα το πράξουμε με όλες μας τις δυνάμεις και, αν θέλετε, μία κακή στιγμή που δεν συνυπήρχαμε σε αυτή την αποστολή, μπορούμε να τη διορθώσουμε με μελλοντικές ενέργειες.

Όσον αφορά τις ανακοινώσεις για τις οποίες έχω από τη μεριά της Αντιπολίτευσης κριθεί τις τελευταίες ημέρες θέλω να σας θυμίσω ότι αυτές οι ανακοινώσεις, οι οποίες έγιναν και οι απαντήσεις προς την Τουρκία δεν είναι ανακοινώσεις που έχουν να κάνουν με εμπλοκή στην εξωτερική πολιτική. Έχουν να κάνουν με την προκλητικότητα της Τουρκίας. Όταν αμφισβητούνται δεκαέξι ελληνικά νησιά, όταν βγαίνουν Βουλευτές του κυβερνώντος κόμματος της Τουρκίας και λένε ότι θα κατεβάσουν τις ελληνικές σημαίες από τα ελληνικά νησιά, όταν μιλάει ο Πρωθυπουργός της Τουρκίας για κατάργηση της Συνθήκης της Λωζάνης δεν πρέπει να υπάρχει μια απάντηση; Δεν πρέπει να υπάρχει μια απάντηση, η οποία να είναι ξεκάθαρη;

Και απευθύνομαι στους συναδέλφους του ΠΑΣΟΚ. Τι θα έκανε ο Ανδρέας Παπανδρέου, εάν ήταν αυτή η προκλητική στάση της Τουρκίας;

**ΑΝΔΡΕΑΣ ΛΟΒΕΡΔΟΣ:** Ήταν Πρωθυπουργός.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα σας θυμίσω ότι πριν πει το περίφημο αυτό «Βυθίσατε το Χόρα» και ο Γεράσιμος Αρσένης και ο μακαρίτης ο Γιάννης Χαραλαμπόπουλος τέτοιου είδους κινήσεις είχαν κάνει. Υπήρχε τότε επίσκεψη στο Καστελόριζο της Επιτροπής Εθνικής Άμυνας, που πρωτοστάτησε το ίδιο το ΠΑΣΟΚ.

Άρα, λοιπόν, αφήστε το πεδίο της Εθνικής Άμυνας και μιλάω ειλικρινά, κύριε Λοβέρδο. Νομίζω ότι μπορούμε να βρούμε άλλους χώρους στους οποίους μπορούμε να έχουμε αντιπαράθεση. Θέλω να σας καταθέσω την ειλικρινή βούληση του Υπουργείου Εθνικής Άμυνας να υπάρχει μια εθνική γραμμή. Σε αυτό μπορείτε να συμβάλετε όλοι σας. Ας αφήσουμε απ’ έξω την εθνική άμυνα.

Όσον αφορά άλλα κόμματα της Αντιπολίτευσης που βγαίνουν και κάνουν δηλώσεις, το καλύτερο που θα μπορούσαν να κάνουν είναι να έρθουν να απαντήσουν στα δικαστήρια, όταν τους κάνουμε αγωγές, επειδή τα όργανά τους αναφέρουν τα ίδια που λένε οι ίδιοι, και να μη φεύγουν, τρέχοντας από τα δικαστήρια και να επαναλαμβάνουν τέτοιου είδους δηλώσεις. Εμείς, πάντως, δηλώνουμε ότι την παράδοση του κ. Γιάννου Παπαντωνίου, τον οποίο υπηρετήσατε, δεν πρόκειται να την ακολουθήσουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Καβάλας.

Καλώς ήρθατε στο ελληνικό Κοινοβούλιο, αγαπητοί φίλοι.

(Χειροκροτήματα απ’ όλες τις πτέρυγες της Βουλής)

 Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κυρίες και κύριοι συνάδελφοι, η προκλητικότητα ορισμένων απαιτεί κάποιες απαντήσεις. Για να είμαι ειλικρινής, περίμενα ο κ. Καμμένος σήμερα να λουφάξει και να μην αναφέρει τίποτε γι’ αυτό το ταξίδι στο Καστελόριζο και στη Ρω, να μην αναφέρει τίποτα για την εκδρομή των Χρυσαυγιτών παρέα με τους ΑΝΕΛ και τους Βουλευτές του ΣΥΡΙΖΑ –μία σελίδα που θα πρέπει να ξεχάσουμε.

Αντί, λοιπόν, να λουφάξει, αντί με κάποιον τρόπο να καταλάβει το Σώμα ότι έχει μετανιώσει γι’ αυτή την κίνηση, επιμένει να υπερηφανεύεται για την εκδρομή –επαναλαμβάνω– και για τις φωτογραφίες, που βγήκαν στο Καστελόριζο με χρυσαυγίτες Βουλευτές, με Βουλευτές του ΣΥΡΙΖΑ και των ΑΝΕΛ. Ακόμη και τα σχόλια των στελεχών του ΣΥΡΙΖΑ δεν τον έκαναν να καταλάβει το μεγάλο του λάθος.

 Εμείς, λοιπόν, λέμε ότι υπάρχει περιθώριο για μία εθνική γραμμή, για μία πατριωτική γραμμή. Η πρότασή μας είναι μία: Να υπάρχει σύσταση Εθνικού Συμβουλίου Ασφαλείας, όπως υπάρχει σε όλες σχεδόν τις κανονικές χώρες. Και εκεί, με πρωτοβουλία του Πρωθυπουργού, βέβαια, οι Αρχηγοί των Κομμάτων, οι πρώην Πρωθυπουργοί, οι Υπουργοί Εξωτερικών και Άμυνας, η ηγεσία του στρατεύματος, η ηγεσία των Υπηρεσιών Ασφαλείας να συζητά τα εθνικά θέματα.

Το προτείναμε, υπάρχει ένα μεγάλο μέρος της Αντιπολίτευσης που το δέχεται και νομίζω ότι αυτή τη στιγμή που έχουμε αυτούς τους κινδύνους στα εθνικά θέματα θα πρέπει η κυβερνητική πλειοψηφία να φύγει από τη γραμμή την οποία λαθεμένα χάραξε το προηγούμενο διάστημα και να πάει σε μία γραμμή πατριωτική, όπως είναι το Εθνικό Συμβούλιο Ασφαλείας.

Ας πάω, όμως, σε αυτά που είναι προγραμματισμένα να συζητήσουμε, τα του προϋπολογισμού. Να ξεκινήσω με το ημιτελές χριστουγεννιάτικο παραμύθι της κυβερνητικής πλειοψηφίας. Η οικονομία πάει καλά, λεφτά περισσεύουν και μπορούν να μπουν στην ουρά οι συνταξιούχοι να αρχίσουν να τα εισπράττουν. Και βέβαια μετά τις γιορτές τούς τα ξαναπαίρνουμε πίσω.

Νομίζω, κύριοι της Κυβέρνησης, ότι θα πρέπει να ξεφύγετε από την αντίληψη ότι οι πολιτικοί είναι κάτι σαν τον Αϊ Βασίλη. Ο τόπος χρειάζεται σχέδιο και προτεραιότητες. Και ρωτώ: Με ποια κριτήρια μοιράζετε αυτά τα χρήματα; Αν το κριτήριό σας είναι ο πόνος και η φτώχεια, λεφτά χρωστάτε και στους ανέργους του ιδιωτικού τομέα, στους κατεστραμμένους του ιδιωτικού τομέα, στους μακροχρόνια άνεργους, που δεν έχουν καμμία απολύτως κοινωνική προστασία και θα κάνουν Χριστούγεννα χωρίς να μπει ούτε ένα ευρώ στο σπίτι, αυτούς που δεν γυρνάτε να κοιτάξετε, κύριοι της Συμπολίτευσης.

Πού πάνε, όμως, τα λεφτά από τους φόρους; Είναι ένα αιώνιο ερώτημα σε αυτή τη χώρα. Διαβάζουμε τον προϋπολογισμό σας και διαπιστώνουμε ότι τα λεφτά δεν πάνε στους ανέργους, τα λεφτά δεν πάνε στους φτωχούς.

Η Ελλάδα έχει με διαφορά την υψηλότερη ανεργία στην Ευρώπη, αλλά δίνει τα λιγότερα ποσά για τους άνεργους και την υποστήριξη της απασχόλησης. Έχουμε το υψηλότερο ποσοστό ανθρώπων της Ευρώπης που ζουν ή κινούνται στα όρια της φτώχειας, δηλαδή 36%. Θεσπίσαμε τελευταίοι –πιλοτικά- το ελάχιστο εγγυημένο εισόδημα το 2014. Η πρώτη Κυβέρνηση Τσίπρα το κατάργησε.

Είμαστε τελευταίοι και στις δαπάνες υγείας. Η κατάσταση στα νοσοκομεία είναι απελπιστική, αλλά εμείς συνεχίζουμε να δαπανούμε τα λιγότερα λεφτά στην Ευρωζώνη για την υγεία.

Τα λεφτά δεν πάνε και στη στήριξη της οικογένειας, τη στήριξη των νέων ζευγαριών, τη στήριξη των οικογενειών, τη στήριξη των πολύτεκνων οικογενειών. Το 2008 είχαμε εκατόν δέκα οκτώ χιλιάδες γεννήσεις και το 2014 μόνο ενενήντα δύο χιλιάδες γεννήσεις, δηλαδή είμαστε η πιο γερασμένη κοινωνία, προτελευταίοι σε γεννήσεις στην Ευρωπαϊκή Ένωση. Παράλληλα, είμαστε προτελευταίοι στις δαπάνες για τη στήριξη της οικογένειας. Τα λεφτά δεν πάνε ούτε στη νέα γενιά. Τα λεφτά πάνε κυρίως –και το ξέρουμε- στο πελατειακό κράτος. Έτσι γινόταν, έτσι γίνεται.

Οι δαπάνες για γενικές υπηρεσίες στην Ελλάδα είναι υπερδιπλάσιες από το μέσο όρο της Ευρώπης. Διπλασιάσατε τις γραμματείες στα Υπουργεία και τώρα έχουμε εκατόν πενήντα μία γραμματείες, γενικές, ειδικές, τομεακές, αναπληρωματικές. Εκατόν πενήντα μία! Η έκθεση του Γενικού Λογιστηρίου του Κράτους που συνόδευε το νομοσχέδιο –αυτό με τον κόφτη- και προέβλεπε να κάνουμε άλλες εβδομήντα πέντε γραμματείες δεν έδινε κόστος. Κάνοντας, όμως, μια απλή μαθηματική πράξη, έναν πολλαπλασιασμό, με τον μισθό του γραμματέα που είναι περίπου 4.000 ευρώ ακαθάριστα, προκύπτει ότι θα έχουμε ένα πρόσθετο κόστος μόνο για τα πρόσωπα που θα μπουν στις γραμματείες 3,5 εκατομμύρια ευρώ τον χρόνο.

Φτιάξατε και Γραφείο Πρωθυπουργού στη Θεσσαλονίκη. Γιατί όχι στο Ηράκλειο; Γιατί όχι στην Καλαμάτα; Ο προϊστάμενος θα μισθοδοτείται με 2.500 ευρώ τον μήνα, συν άλλοι τέσσερις μετακλητοί, συν είκοσι τρεις αστυνομικοί που θα φύγουν από τη φύλαξη της Θεσσαλονίκης και θα πάνε να φυλάνε ένα άδειο γραφείο, συν 1.000.000 ευρώ δηλαδή. Είναι αυτό που λένε «φασούλι το φασούλι φουσκώνουν οι σπατάλες».

Το Υπουργείο Μακεδονίας - Θράκης τι θα κάνει; Παρεμπιπτόντως αναζήτησα τη δράση του Υπουργείου στην επίσημη ιστοσελίδα. Η τελευταία αναπτυξιακή πρωτοβουλία του Υπουργείου Μακεδονίας - Θράκης ήταν το 2007.

Και βέβαια έχουμε τις προσλήψεις των μετακλητών υπαλλήλων, που σπάνε το ένα ρεκόρ μετά το άλλο. Μόνο οι μετακλητοί του Μεγάρου Μαξίμου στοιχίζουν 2.000.000 ευρώ.

Κυρίες και κύριοι, εάν μειωθεί η κρατική σπατάλη κατά 3%, δηλαδή εάν τα έξοδα από 49% υποχωρούσαν στο 46%, δεν θα χρειαζόταν καμμία αύξηση της φορολογίας. Από το 2009, όμως, οι φόροι συνεχώς αυξάνονται, παρ’ ότι η οικονομία είναι σε ύφεση και οι πολίτες δεν έχουν να πληρώσουν.

Είμαστε πρωταθλητές και στους εταιρικούς φόρους. Η Ελλάδα είναι η μόνη χώρα του ΟΟΣΑ που αύξησε τους συντελεστές φορολογίας επιχειρήσεων και το 2015. Έχουμε υψηλό κόστος ασφαλιστικών εισφορών, γραφειοκρατία και βέβαια ακριβό χρήμα και σπάνιο χρήμα από τις τράπεζες.

Στα χρόνια της κρίσης ο ΦΠΑ έφτασε από το 18% στο 24% και είναι ο μεγαλύτερος πλέον ΦΠΑ στην Ευρωζώνη. Βέβαια βάζουμε φόρους και σε ό,τι κινείται, με αποτέλεσμα να είμαστε οι πρώτοι στην Ευρωζώνη και στους έμμεσους φόρους. Ελπίζω να καταγράφεται τις πρωτιές.

Ο λογαριασμός της πρώτης αξιολόγησης είναι 3,6 δισεκατομμύρια αύξηση φόρων και εισφορών και μόλις 400 εκατομμύρια μείωση δαπανών. Μόνο το 2016 ο ΣΥΡΙΖΑ αύξησε τις δαπάνες του κράτους κατά 1,7% και τώρα στέλνει τον λογαριασμό στον ιδιωτικό τομέα. Σύμφωνα με τον προϋπολογισμό σας το κράτος θα εισπράξει ή θα προσπαθήσει να εισπράξει συν 2,6 δισεκατομμύρια περισσότερους φόρους το 2017.

Προσέξτε. Συστήσατε εκατόν είκοσι μία νέες δομές σύμφωνα με τους τελευταίους είκοσι τέσσερις νόμους. Σε ογδόντα έξι από αυτές τις εκατόν είκοσι μία δομές δεν προβλέπετε ούτε καν ακριβή αριθμό προσωπικού, προφανώς για να μπορεί η Κυβέρνηση να προσλαμβάνει κατά το δοκούν. Δημιουργείτε, δηλαδή, προϋποθέσεις για νέα ελλείμματα γιγαντώνοντας το πελατειακό κράτος.

Τελευταίο παράδειγμα που αποκαλύφθηκε. Η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.», ΚΤΥΠ όπως την ξέρουν οι περισσότεροι, προσέλαβε διακόσιους είκοσι υπαλλήλους εν μέσω κρίσης για να τους προσθέσει ήδη στους τριακόσιους τριάντα, δηλαδή, αύξηση προσωπικού περίπου 66%. Προσέξτε, όμως. Το 2016 η ΚΤΥΠ προκήρυξε δύο μόνο διαγωνισμούς, για αυτό ίσως χρειάζεται και διπλασιασμό των υπαλλήλων. Είμαστε τυχεροί δηλαδή που δεν έκανε τρεις διαγωνισμούς, γιατί τότε θα έπρεπε να είχαμε τριπλάσιο προσωπικό.

Μόνο πενήντα πέντε από τους εκατόν δεκαοκτώ νόμους, που έχετε ψηφίσει, συνοδεύονται από εκτίμηση του κόστους από το Γενικό Λογιστήριο του Κράτους. Στις περισσότερες, δηλαδή, περιπτώσεις το Γενικό Λογιστήριο του Κράτους αρκείται απλώς να διαπιστώσει ότι υπάρχει κόστος, το οποίο όμως δεν μπορεί να υπολογιστεί.

Κυρίες και κύριοι, αποτελεί πρόκληση για την επιστήμη ο προϋπολογισμός της Κυβέρνησης, γιατί προσδοκάτε αύξηση των φορολογικών εσόδων κατά 2,6 δισεκατομμύρια ευρώ, όπως είπαμε, και ταυτοχρόνως προβλέπετε ότι η οικονομία θα αναπτυχθεί 2,7%, δηλαδή αυξάνετε την φορολογία και θεωρείτε ότι η ανάπτυξη θα συνεχίσει ανενόχλητη. Και αυτό είναι όντως άξιο επιστημονικής μελέτης.

Τι θα έπρεπε να κάνουμε κατά τη δική μας εκτίμηση και νομίζω κατά την εκτίμηση ενός μεγάλου μέρους της παραγωγικής, δημιουργικής Ελλάδας; Θα έπρεπε να μειώσουμε σε αυτόν τον προϋπολογισμό τους φόρους, έστω και συμβολικά, έτσι ώστε να σηματοδοτήσουμε τη στροφή της πολιτείας υπέρ της επιχειρηματικότητας, υπέρ των επενδύσεων. Θα έπρεπε να ενισχύσουμε τους πολίτες που είναι θύματα της κρίσης, τους ήρωες, κυρίως, του ιδιωτικού τομέα, οι οποίοι αντιμετωπίζονται τα τελευταία χρόνια ως παιδιά ενός κατώτερου θεού. Και ως τρίτη προτεραιότητα αυτού του Προϋπολογισμού θα έπρεπε να ήταν η ενίσχυση των επενδυτικών δαπανών.

Ο αναπτυξιακός νόμος προβλέπει, όμως, μόνο 430 εκατομμύρια για όλη την πενταετία, χρήματα που φτάνουν δεν φτάνουν για μία μεγάλη σοβαρή επένδυση. Και δεν ξέρω αν το έχετε προσέξει, αλλά με τον νέο νόμο, τον ν.4412, έναν νόμο που καθορίζει εκ νέου την ανάθεση έργων και τις προμήθειες αγαθών και περιουσιών από το δημόσιο, έναν νόμο που προετοιμαζόταν έναν χρόνο, έναν νόμο που ψηφίστηκε τον Αύγουστο, σήμερα, τέσσερις μήνες μετά, τίποτα δεν έχει υλοποιηθεί, δεν γίνεται καμμία προκήρυξη έργου και τα αποτελέσματα είναι να κινδυνεύουμε πλέον να χάσουμε τα ποσά από το τρέχον ΕΣΠΑ.

Κυρίες και κύριοι, το έχουμε πει πολλές φορές στη Βουλή και το λέμε συνεχώς ότι πρέπει να μειώσουμε το κομματικό πελατειακό κράτος. Πρέπει να δυσκολέψουμε τη ζωή -και νομίζω ότι εδώ θα συμφωνήσουμε όλοι- των φοροφυγάδων και των φοροφαγάδων, να βάλουμε εμπόδια στην απάτη.

Σήμερα στην ελληνική κοινωνία υπάρχει ένας πόλεμος ανάμεσα σ’ αυτούς που πληρώνουν και ανάμεσα σ’ αυτούς που δεν πληρώνουν. Υπάρχουν κάποιοι -τα κορόιδα- που πληρώνουν φόρους, δάνεια, εισφορές και κάποιοι που φοροδιαφεύγουν, δεν πληρώνουν τα δάνειά τους ή απαιτούν όλο και περισσότερο ευνοϊκές διατάξεις. Και αυτά ασχέτως της οικογενειακής τους περιουσίας. Θα εξηγήσω τι εννοώ στη συνέχεια.

Αν δεν υπάρξουν καθαροί κανόνες ταυτόχρονα με έναν πατριωτισμό, νομίζω ότι δεν έχουμε μέλλον ως χώρα.

Αυτό αφορά και κάποιες επιχειρήσεις, αυτές κυρίως που έχουν βασιστεί στις παροχές από το δημόσιο, από το κομματικό κράτος δηλαδή και τη διαφθορά, και κάποιες άλλες επιχειρήσεις, που έχουν ασπαστεί το δόγμα: «Τα κέρδη έξω και δικά μας και τα χρέη μέσα και δικά σας»!

Εάν δεν αλλάξει αυτή η αντίληψη, πολύ φοβάμαι ότι σύντομα η χώρα θα καταντήσει μια «αποεπενδυμένη» χώρα, γιατί κανείς ξένος δεν πάει σ’ ένα κράτος, που οι ντόπιοι επενδυτές φεύγουν.

Κυρίες και κύριοι, θα πρέπει να θεσπιστεί -και θα καταθέσουμε συγκεκριμένη πρόταση το επόμενο διάστημα- ένας μοναδικός ατομικός κωδικός δικαιούχου από το δημόσιο. Ακόμα και σήμερα πολλές απολαβές του δημοσίου –μισθοί, επιδόματα, αποζημιώσεις –έρχονται από διαφορετικά κανάλια με αποτέλεσμα να εμποδίζεται ο έλεγχος. Ταυτόχρονα, πρέπει να γίνεται οικογενειακή διασταύρωση απολαβών, για να μην έχουμε ατομικά φτωχούς, που εισπράττουν επιδόματα ή έχουν ελαφρύνσεις, ενώ έχουν μια πλούσια οικογένεια δίπλα τους.

Αναφέρω χαρακτηριστικά τα κόκκινα δάνεια. Η τεχνολογία απάτης έχει επεκταθεί τόσο πολύ που εμφανίζονται μέλη πλούσιων οικογενειών ως ατομικοί δανειολήπτες, προκειμένου να τύχουν ευεργετικών διατάξεων.

Να θεσπιστεί, λοιπόν, οικογενειακός κωδικός, που θα επιτρέπει, εκτός όλων των άλλων -για να πάω και σε μερικά επίκαιρα γεγονότα- όταν κάποιος πιάνεται να καταστρέφει δημόσια περιουσία, ο λογαριασμός να πηγαίνει στην οικογένειά του -είναι νομοθέτημα που έχει γίνει στην Αγγλία του Κάμερον το 2012- γιατί νομίζω ότι ο χουλιγκανισμός στα γήπεδα, στις γειτονιές και στα πανεπιστήμια πρέπει να τελειώσει.

Αυτοί που καταστρέφουν -και δεν ξέρω αν βλέπετε τα στοιχεία που δίνονται κατά καιρούς από την Αστυνομία- είναι παιδιά πολλές φορές των βορείων και των νοτίων προαστίων και όχι των δυτικών. Τους τρώει η ανία στο σπίτι και κάτι πρέπει να κάνουν στην πόλη ή στο γήπεδο ή στις γειτονιές. Αυτοί, λοιπόν, θα πρέπει να ξέρουν ότι θα κληθούν να πληρώσουν τον λογαριασμό.

Δεν καταλαβαίνω, πραγματικά, γιατί στην Ελλάδα της κρίσης, στην Ελλάδα της πτώσης, το καμένο τρόλεϊ να το πληρώνει το γκαρσόνι, η πωλήτρια, αυτοί που δουλεύουν, δηλαδή, στον ιδιωτικό τομέα και όχι η οικογένεια αυτού που το έκαψε.

Μιλάγαμε, όμως για τον προϋπολογισμό. Να πάω ξανά στη μεγάλη εικόνα. Πρέπει να καταργηθούν -και το προτείνουμε- τα μυστικά κονδύλια του Υπουργείου Εξωτερικών, τα μυστικά κονδύλια του Υπουργείου Εθνικής Αμύνης, και, βέβαια, ο προϋπολογισμός της Βουλής να περάσει στον έλεγχο του Υπουργείου Οικονομικών, όπως γίνεται για όλα τα Υπουργεία. Και η αυτοδιοίκηση θα πρέπει να γίνει -και αυτό θα ήταν μια τολμηρή αλλαγή- δημοσιονομικά αυτοτελής, να έχει τους φόρους της, να έχει και να ελέγχει τις δαπάνες της.

Το πρόβλημα της χώρας, κυρίες και κύριοι, είναι σήμερα η μεγάλη αποεπένδυση. Αυτό έχει ρημάξει τη χώρα. Περίπου από +10% του ΑΕΠ, που είχαμε πραγματικές νέες επενδύσεις στο παρελθόν, σήμερα έχουμε πάει στο -7% του ΑΕΠ.

Εάν δεν επανέλθουμε, λοιπόν, σε μια εποχή επενδυτικής πρωτοβουλίας, όλα τα υπόλοιπα που συζητάμε δεν θα έχουν κανένα αποτέλεσμα. Για τους επενδυτές το πρόβλημα είναι προφανώς η φορολογία και οι ασφαλιστικές εισφορές. Αλλά, νομίζω ότι ένα πρόσθετο στοιχείο, που αποτρέπει τις επενδύσεις και είναι εύκολο, σχετικά, να αντιμετωπιστεί, είναι η μεγάλη ευκολία με την οποία αλλάζουμε τους κανόνες του παιχνιδιού στην Ελλάδα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Με μια βραδινή τροπολογία, την οποία κανείς δεν μπορεί να καταλάβει, τα πάντα μπορεί να αλλάξουν. Επίσης, με μια υπουργική απόφαση που κανείς δεν πρόσεξε, μπορεί να αλλάξουν οι όροι του παιχνιδιού. Είναι, λοιπόν, πολύ σημαντικό να μπούμε σε ένα καθεστώς σταθερότητας, εάν θέλουμε να έχουμε επενδύσεις.

Κυρίες και κύριοι, τα στοιχεία λένε ότι η μαύρη εργασία σε αυτή τη χώρα αυξάνεται συνεχώς και για πρώτη φορά αυτό το καλοκαίρι οι εργαζόμενοι μερικής απασχόλησης ξεπέρασαν σε αριθμό τους εργαζομένους πλήρους απασχόλησης.

Ο προϋπολογισμός της Κυβέρνησης προβλέπει φορολογικά έσοδα από τις επιχειρήσεις μειωμένα κατά 7%, παρ’ ότι αυξάνονται οι φορολογικοί συντελεστές. Τι σημαίνει αυτό; Είναι μια παραδοχή ότι οι επιχειρήσεις θα συνεχίσουν να κλείνουν, θα συνεχίσουν να μειώνουν τα κέρδη τους, θα συνεχίσουν να είναι ζημιογόνες. Η ελληνική οικονομία είναι στον αναπνευστήρα και νομίζω ότι με τις επικοινωνιακές καθυστερήσεις των διαπραγματεύσεων δεν έχετε εξασφαλίσει ούτε τη σταθερή τροφοδοσία με οξυγόνο της ελληνικής οικονομίας.

Το Γραφείο Προϋπολογισμού της Βουλής λέει για τις δαπάνες του προϋπολογισμού: «Οι δαπάνες, ως ποσοστό του ΑΕΠ, κατατάσσονται στις υψηλότερες στην Ευρωζώνη. Μόνο σε Φινλανδία και Γαλλία το ποσοστό είναι υψηλότερο».

Ας θέσω, λοιπόν, ξανά το ερώτημα, που είναι το μεγάλο ερώτημα, το οποίο θα πρέπει να απαντήσει όχι μόνο η Βουλή αλλά η χώρα και οι πολίτες: Θα συνεχίσουμε να συντηρούμε οργανισμούς-φαντάσματα, αντιπαραγωγικές ΔΕΚΟ, στρατιές μετακλητών και συμβούλων, ενοίκια για γραφεία, όταν η περιουσία του δημοσίου ρημάζει ή θα μειώσουμε τους φόρους; Αυτό είναι το δίλημμα. Τρίτος δρόμος δεν υπάρχει, δεν έχει εφευρεθεί.

Ο προϋπολογισμός μιας χώρας, κυρίες και κύριοι συνάδελφοι, πρέπει να είναι ισορροπημένος ανάμεσα στα χρέη του χθες, στις ανάγκες του σήμερα και στην προοπτική του αύριο. Πρέπει να αλλάξουμε προτεραιότητες. Θα το πούμε για άλλη μια φορά ότι πρέπει να μειώσουμε την κρατική σπατάλη, να χτυπήσουμε τη διαφθορά και τη φοροδιαφυγή και να δώσουμε λεφτά και για το αύριο και όχι για το κομματικό και πελατειακό κράτος, όχι για τους κομματικούς στρατούς και τις συντεχνίες.

Δυστυχώς, όπως αποδεικνύεται από τα έργα και της ημέρες αυτής της Κυβέρνησης, δεν βλέπω πολλούς πρόθυμους σε αυτή την Αίθουσα γι’ αυτή τη μεγάλη στροφή. Εμείς, πάντως, θα επιμείνουμε, γιατί νομίζω ότι μπορούμε να τα αλλάξουμε όλα, χωρίς να γκρεμίσουμε τη χώρα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ τον Πρόεδρο του Ποταμιού κ. Θεοδωράκη.

Τον λόγο έχει ο κ. Δημήτριος Κουτσούμπας, Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της Κυβέρνησης, έχετε πάρει μεγάλη κατρακύλα! Δεν σας σταματάει τίποτα ούτε και σας σώζει τίποτα, ούτε ο Κάστρο ούτε ο Πανάγιος Τάφος ούτε τα «πάρε, δώσε» με τους Αμερικάνους, τον Ομπάμα και τον Νετανιάχου, τους Ισραηλινούς τώρα πρόσφατα. Σας τέλειωσε τώρα και ο Νότος, οι ηγέτες του Νότου, ο Ρέντσι, ο Ολάντ. Δεν σας σώζουν ούτε τα νυχτερινά διαγγέλματα, για να δώσετε κάποια ψίχουλα από τα «ματωμένα» πλεονάσματα που έχει δημιουργήσει ο λαός μας με την πολιτική σας, εκτός και αν θεωρείτε ότι θα σας διασώσουν τα ταξιδάκια με τους ΑΝΕΛ και τους χρυσαυγίτες –παρέα όλοι μαζί- στο Καστελόριζο.

Δεν υπάρχουν πλέον λέξεις για να εκφράσουμε το αίσχος αυτής της πολιτικής. Είπαμε από εδώ, από αυτό το Βήμα και άλλες φορές ότι γίνατε καλύτεροι από τους δασκάλους σας στην εξαπάτηση του ελληνικού λαού, αλλά δεν φανταζόμασταν ποτέ ότι μέσα σε λιγότερο από δύο χρόνια θα παίρνατε και πτυχίο!

Κυρίες και κύριοι, τόσο η κατάθεση του φετινού προϋπολογισμού όσο και η πολιτική της Κυβέρνησης τα προηγούμενα χρόνια, καθώς και η πρόσφατη συμφωνία στο Eurogroup, δεν αφήνουν κανένα περιθώριο για αυταπάτες ότι θα ανοίξει κάποιος δρόμος για ανακούφιση και ανάκτηση των απωλειών του λαού μας στο προσεχές μέλλον.

Η Κυβέρνηση προωθεί αποφασιστικά απανωτά νέα πλήγματα στο εισόδημα και στα δικαιώματα του λαού, για να ανακάμψουν τα κέρδη του κεφαλαίου. Και η Αξιωματική Αντιπολίτευση της ζητά, ουσιαστικά, να επιταχύνει στην ίδια αντιλαϊκή κατεύθυνση.

Αυτή τη σκληρή πραγματικότητα δεν θα καταφέρει τελικά να την κρύψει καμμιά προπαγανδιστική προσπάθεια της Κυβέρνησης, του συστήματος, όσο ευρηματική και αν είναι αυτή.

Καλούμε και από αυτό το Βήμα τους μισθωτούς, τους εργαζόμενους, τον λαό να μη συμβιβαστεί με αυτή την πορεία που τον οδηγεί σε μόνιμη ανασφάλεια, σε σκληρή εκμετάλλευση, στην εξαθλίωση, να μη συμβιβαστεί με τους μισθούς πείνας, με τη μόνιμη ανεργία των νέων, με τον εξευτελισμό των συνταξιούχων, με την οδύσσεια των αυτοαπασχολουμένων επαγγελματιών, να σηκώσει το ανάστημά του και να οργανώσει την αντεπίθεσή του, να απαιτήσει να ζήσει με αξιοπρέπεια, να απαιτήσει να ικανοποιηθούν οι ανάγκες του και όχι απλά να επιβιώνει.

Ασφαλώς, η Κυβέρνηση θα συνεχίσει την προσπάθειά της να εμφανίζει το μαύρο άσπρο, να συγκαλύπτει την κλιμάκωση της επίθεσης ενάντια στον λαό. Σε αυτόν τον τομέα είναι πραγματικά ακούραστη. Όσο ήταν αντιπολίτευση, ακούγαμε για τα νταούλια που θα χτυπά και θα χορεύουν στον ρυθμό τους οι αγορές. Μετά παρουσίασαν εκείνο το ουτοπικό σχέδιο φιλολαϊκής αλλαγής εντός της Ευρωπαϊκής Ένωσης, που θα προωθούσαν τάχα μαζί με τις σοσιαλδημοκρατικές κυβερνήσεις του Ρέντσι στην Ιταλία, του Ολάντ στη Γαλλία, με τη στήριξη των Ηνωμένων Πολιτειών.

Τώρα που οι πολιτικοί τους φίλοι στην Ευρωπαϊκή Ένωση υποχρεώνονται ο ένας μετά τον άλλο να παραιτηθούν, αφού «μάτωσαν» και τους δικούς τους λαούς, ο Πρωθυπουργός συνεχίζει το παραμύθι της επερχόμενης δίκαιης ανάπτυξης. Μας καλεί να αποδεχθούμε ως περασμένα-ξεχασμένα όσα χάσαμε, να κάνουμε νέες προσωρινές θυσίες και να αναμένουμε μελλοντικά οφέλη από την ανάκαμψη των κερδών των μονοπωλιακών ομίλων και από την επαναδιαπραγμάτευση των όρων αποπληρωμής του κρατικού χρέους. Δεν υπάρχει μεγαλύτερο ψέμα. Η ανάκαμψη των κερδών του κεφαλαίου απαιτεί να αυξηθεί ο βαθμός εκμετάλλευσης, να επεκταθεί και να αυξηθεί το ξεζούμισμα των εργαζομένων, να μεγαλώνει η ψαλίδα ανάμεσα στο επίπεδο της παραγωγικότητας και των μισθών.

Γι’ αυτό, παρά τις διαφορές τους, η Ευρωπαϊκή Ένωση, το Διεθνές Νομισματικό Ταμείο, η άρχουσα τάξη στη χώρα μας, ο ΣΕΒ, η Κυβέρνηση, τα άλλα αστικά κόμματα, συγκροτούν ενιαίο μπλοκ, σε τελευταία ανάλυση, για να περάσουν αυτές οι αντιλαϊκές αναδιαρθρώσεις και τα μέτρα που ισοπεδώνουν πραγματικά δικαιώματα.

Γι’ αυτό και ο πραγματικός αντίπαλος του λαού μας δεν είναι μόνο το κουαρτέτο των δανειστών, αλλά και η αστική τάξη της χώρας, την οποία υπηρετούν τόσο η Κυβέρνηση ΣΥΡΙΖΑ όσο και η Αξιωματική Αντιπολίτευση.

Γι’ αυτό και δεν χωρά καμμία αναμονή ούτε ανοχή απέναντι στη συγκεκριμένη πολιτική της Κυβέρνησης Τσίπρα – Καμμένου.

Η επίθεση του κεφαλαίου δεν πρόκειται φυσικά να σταματήσει με την πιθανή προσωρινή, αναιμική έξοδο από τη φάση αυτή της καπιταλιστικής κρίσης. Η επίθεση του κεφαλαίου θα συνεχιστεί, τα αστικά επιτελεία βάζουν όλο και περισσότερο τους λαούς στο στόχαστρο, καθώς η διεθνής καπιταλιστική οικονομία βρίσκεται σε πορεία επιβράδυνσης και κανένα ιμπεριαλιστικό κέντρο δεν μπορεί σήμερα να λειτουργήσει ως η ατμομηχανή αύξησης του ρυθμού ανάπτυξής της.

Τα πολλά κεφάλαια που δεν μπορούν να επενδυθούν με ικανοποιητικό ποσοστό κέρδους αποτελούν τον μεγάλο πονοκέφαλό τους. Η δυσκολία μιας ελεγχόμενης απαξίωσης αυτού του υπερσυσσωρευμένου κεφαλαίου βασανίζει το πολιτικό σύστημα στα διάφορα καπιταλιστικά κράτη. Δεν είναι απλή και εύκολη υπόθεση, για παράδειγμα, να χρεοκοπήσουν κράτη και διεθνείς όμιλοι τραπεζών. Χωρίς, όμως, αυτή την απαξίωση, την καταστροφή υπερσυσσωρευμένου κεφαλαίου, δεν διαμορφώνονται και προϋποθέσεις για μία, μεσοπρόθεσμη έστω, σταθερή ανάπτυξη. Κάτι τέτοιο δεν μπορεί να γίνει εύκολα, αυθόρμητα μέσω της λειτουργίας απλά της καπιταλιστικής αγοράς.

Ο ανταγωνισμός των επιμέρους κεφαλαίων, των διαφορετικών κρατών, των διαφορετικών ιμπεριαλιστικών συμμαχιών δεν επιτρέπει να βρεθεί μια κοινά αποδεκτή λύση. Γι’ αυτό τους βλέπουμε να τσακώνονται σαν τα σκυλιά και ακόμα χειρότερα. Έτσι, οξύνονται αυτές οι αντιθέσεις ανάμεσα στα διάφορα ιμπεριαλιστικά κέντρα και αυξάνει ο κίνδυνος γενικευμένων πολεμικών συγκρούσεων, κάτι που επανειλημμένα έχουμε πει ως κόμμα από αυτό εδώ το Βήμα της Βουλής και δημόσια σε άλλες περιπτώσεις.

Ανησυχούμε ιδιαίτερα για τις εξελίξεις στη γειτονιά μας, με τους σχεδιασμούς, με τους ανταγωνισμούς των ισχυρών να δυναμώνουν και να φέρνουν πιο κοντά τον κίνδυνο ακόμη και μιας γενικότερης πολεμικής ανάφλεξης.

Η Κυβέρνηση έχει βαριές ευθύνες γιατί εγκλωβίζει τη χώρα μας ακόμα πιο βαθιά σε επικίνδυνους τυχοδιωκτισμούς, σε σχεδιασμούς του ΝΑΤΟ, των Ηνωμένων Πολιτειών της Αμερικής, της Ευρωπαϊκής Ένωσης, που ευθύνονται και για τους πολέμους και για τους ξεριζωμένους, τους πρόσφυγες και για την επαναχάραξη συνόρων, αλλά και την υπόθαλψη της προκλητικότητας, της επιθετικότητας της Τουρκίας, που έφτασε να δηλώνει ωμά ότι δεν αναγνωρίζει την ελληνικότητα, λέει, δεκαοκτώ νησιών του Αιγαίου, να αμφισβητεί τη διεθνή Συνθήκη της Λωζάνης, να μιλάει ανοιχτά για «Τούρκικη Δημοκρατία της Βόρειας Κύπρου», την ίδια στιγμή που προωθείται με γοργούς ρυθμούς και ισχυρές πιέσεις ένα νέο διχοτομικό σχέδιο για το Κυπριακό, το οποίο αλλάζει ριζικά την ουσία του προβλήματος ως προβλήματος εισβολής και κατοχής.

Κυρίες και κύριοι, κάτω από το βάρος αυτών των αντιθέσεων, των αδιεξόδων του συστήματος της εκμετάλλευσης, που όλα τα άλλα κόμματα υπερασπίζεστε με νύχια και με δόντια, δυναμώνει και το αστικό εθνικιστικό ρεύμα, που προβάλλει τον προστατευτισμό στην οικονομία, την επανεξέταση διεθνών συμφωνιών, τόσο στις Ηνωμένες Πολιτείες της Αμερικής όσο και στη Γαλλία, στην Ιταλία, σε άλλα ευρωπαϊκά κράτη.

Δεν πρόκειται για φιλολαϊκές, για αντισυστημικές δυνάμεις, αλλά για πολιτικούς που προσπαθούν να θωρακίσουν το κεφάλαιο στη χώρα τους, στον σκληρό διεθνή ανταγωνισμό, που οξύνεται έτσι κι αλλιώς. Υπηρετούν, όπως οι φιλελεύθεροι κοσμοπολίτες πολιτικοί, τον ίδιο θεό, την εξουσία του κεφαλαίου, αλλά με διαφορετικό τρόπο.

Οι λαοί δεν πρέπει να εγκλωβιστούν στη διαπάλη αυτών των δύο ρευμάτων, που αφορά μόνο το συμφέρον του στρατοπέδου των μονοπωλιακών ομίλων. Η πολιτική των σημερινών σοσιαλδημοκρατικών και φιλελεύθερων κυβερνήσεων όχι μόνο δεν ανακόπτει, αλλά στην ουσία βοηθά να δυναμώσει το εθνικιστικό, το φασιστικό ρεύμα σε ολόκληρη την Ευρώπη.

Σε κάθε περίπτωση, οι μονοπωλιακοί όμιλοι δεν πρόκειται ποτέ να καλέσουν τους εργαζόμενους, για να τους επιστρέψουν τις απώλειές τους, μόλις ανακάμψουν τα κέρδη τους. Θα συνεχίσουν σταθερά να απαιτούν και νέες θυσίες, για να αναβαθμίζουν την ανταγωνιστικότητά τους.

Οι διακηρύξεις της Κυβέρνησης για την ανάγκη να μπει ένα τέλος στη λιτότητα, όπως λέει, δεν αφορούν κάποια ουσιαστική ανακούφιση των εργαζομένων, αλλά αφορούν άμεσα και έμμεσα την κρατική ενίσχυση της κερδοφορίας του κεφαλαίου. Ακόμα κι αν μειωθούν οι υπερβολικές απαιτήσεις για ετήσια πρωτογενή πλεονάσματα, από το 3,5% στο 2%, η αντιλαϊκή επίθεση θα συνεχισθεί, με την επιτάχυνση των προγραμμάτων, που εδραιώνουν το καθεστώς της εργασιακής ζούγκλας, χωρίς δικαιώματα για τους μισθωτούς και άλλους αυτοαπασχολούμενους.

Επίσης, και αν υπάρξει τελικά κάποια μικρή ανάκαμψη, από το 2017 και μετά, η επιστροφή στο προ κρίσης επίπεδο της ελληνικής οικονομίας απαιτεί πάνω από δέκα χρόνια συνεχούς ανάπτυξης με ρυθμούς άνω του 2%, δηλαδή ένα εξαιρετικά απίθανο ενδεχόμενο.

Κυρίες και κύριοι, ας αφήσουμε τις προβλέψεις για τα ερχόμενα χρόνια και ας δούμε τι διδάσκει η σκληρή πραγματικότητα. Ποιος ενισχύθηκε και ποιος δέχθηκε απανωτά πλήγματα όλα αυτά τα χρόνια; Ας δούμε πώς μεταφράστηκαν στη ζωή οι ριζοσπαστικές, δήθεν, διακηρύξεις του ΣΥΡΙΖΑ, που τάχα θα οδηγούσαν σε έναν φιλολαϊκό καπιταλισμό.

Τι κάνατε αυτά τα δύο χρόνια, κύριε Τσίπρα; Εφαρμόσατε με απόλυτη συνέπεια όλους τους στόχους που προβλέπονται στα μνημόνια για τη δημοσιονομική εξυγίανση, στο πλαίσιο των γενικότερων στρατηγικών επιλογών της Ευρωζώνης για την ανάγκη δημοσιονομικής πειθαρχίας. Ακολουθείτε μια γραμμή που δεν αποτελεί επιλογή μόνο του «κουαρτέτου», αλλά και της εγχώριας αστικής τάξης της χώρας, αφού η επίτευξη δημοσιονομικών πλεονασμάτων εγγυάται τη δυνατότητα του αστικού κράτους να χρηματοδοτεί αυτή την καπιταλιστική ανάπτυξη.

Αυτή τη χρηματοδότηση υπηρετεί και ο περιβόητος κόφτης δαπανών σας, που αφήνει στο απυρόβλητο τις δαπάνες για τη χρηματοδότηση των κατασκευαστικών ομίλων μέσα από το Πρόγραμμα Δημοσίων Επενδύσεων και για υπόλοιπες δαπάνες, για αγορές από τους ομίλους και την ίδια στιγμή προβλέπει μόνιμο τσεκούρωμα μισθών, συντάξεων, δαπανών, όποτε ο κρατικός προϋπολογισμός χρειάζεται χρήμα.

Ισχυρίζεστε χωρίς ίχνος ντροπής πως το φορολογικό σας σύστημα γίνεται πιο δίκαιο. Τα λέτε αυτά την ώρα που μειώσατε κι άλλο το αφορολόγητο όριο στα 8.600 ευρώ και φορολογείτε ακόμα κι αυτόν που εισπράττει 700 ευρώ τον μήνα. Με τις απανωτές αυξήσεις στον ΦΠΑ και σε άλλους έμμεσους φόρους, ρουφάτε το αίμα του λαού, χρεώνοντας πάνω από 1.000 ευρώ ετησίως κάθε λαϊκή οικογένεια.

Θα μείνετε στην ιστορία, κύριε Τσίπρα, μαζί με τον κ. Κατρούγκαλο ως οι πραγματικοί δήμιοι του ασφαλιστικού συστήματος. Όχι απλώς αποδεχθήκατε όλες τις αντιασφαλιστικές μεταρρυθμίσεις των προηγούμενων κυβερνήσεων, αλλά κάνατε και ό,τι δεν τόλμησαν εκείνες, ό,τι δεν μπορούσαν οι προηγούμενοι. Φέρατε την πλήρη ανταποδοτική λειτουργία και ξεθεμελιώσατε τον όποιον αναδιανεμητικό χαρακτήρα είχε απομείνει στο ασφαλιστικό σύστημα.

Η αντιμεταρρύθμισή σας, ο νόμος-«λαιμητόμος» δεν πρόκειται να ξεχαστεί. Τις αλλαγές σας τις κατάλαβαν όλοι οι συνταξιούχοι που είδαν τις συντάξεις τους να μειώνονται συνεχώς. Σας αναγνωρίζουμε, όμως, όλοι πως έχετε απύθμενο θράσος, και εσείς και οι Υπουργοί σας, όταν κοροϊδεύατε τους συνταξιούχους, λέγοντάς τους πως οι συντάξεις δεν μειώνονται, παίζοντας με τις λέξεις ανάμεσα στην κύρια και την επικουρική σύνταξη.

Η μεταρρύθμισή σας μειώνει δραστικά τις συντάξεις όλων όσων δεν έχουν βγει ακόμα στη σύνταξη, ενώ με τη σταδιακή κατάργηση της ατομικής διαφοράς θα αντιμετωπίσουν και οι σημερινοί συνταξιούχοι νέες μεγάλες απώλειες. Οι συνταξιούχοι, βεβαίως, το γνωρίζουν αυτό πολύ καλά, γι’ αυτό και διαμαρτύρονται.

Εσείς, όμως, δεν διστάσατε να στείλετε μέχρι τους πραιτοριανούς σας να κτυπήσουν ακόμα και τους πατεράδες τους, δείχνοντας τι εστί στην πράξη το «πρώτη φορά αριστερά». Βέβαια, οι συνταξιούχοι δεν πρόκειται να σας δώσουν κανένα συγχωροχάρτι, όσα διαγγέλματα προεκλογικά, προπαγανδιστικά ή οτιδήποτε άλλο κάνετε. Τα τρικ εξαπάτησης τα έχουν μάθει όλοι πλέον απέξω και ανακατωτά!

Κυρίες και κύριοι, ασφαλιστικό και φορολογία πνίγουν κυριολεκτικά και τους αυτοαπασχολούμενους επαγγελματίες. Τους σπρώχνουν στην ανεργία. Συνυπολογίζοντας ΦΠΑ, φόρο εισοδήματος, ασφαλιστικές εισφορές και τα πάγιά του, ένας αυτοαπασχολούμενος θα πρέπει να κάνει ετήσιο τζίρο σχεδόν 60.000 ευρώ για να του μένουν στην τσέπη 1.000 ευρώ τον μήνα, χωρίς δώρα.

Τον ίδιο στόχο υπηρετεί και η πολιτική σας για τη φορολογία των ακινήτων. Φορολογείτε με αίμα τις λαϊκές οικογένειες με τον ΕΝΦΙΑ και την ίδια στιγμή, οι μεγάλες επιχειρήσεις πληρώνουν ψίχουλα για τα ακίνητα. Στόχος σας είναι να προωθήσετε τη μαζική αλλαγή ιδιοκτησίας, να δώσετε σε μεγάλους ομίλους τα σπίτια και τη γη των λαϊκών οικογενειών για ένα κομμάτι ψωμί. Και το προωθείτε αυτό με χίλιους δυο τρόπους.

Φορολογείτε τη λαϊκή στέγη και βγάζετε στον σφυρί, για παραδειγματισμό, σπίτια ανθρώπων που δεν μπορούν να πληρώσουν τα τεράστια χρέη, στα οποία το σύστημά σας τους εξανάγκασε. Προχωρήσατε στην πώληση των κόκκινων δανείων σε εκείνα τα funds που πριν από μερικούς μόλις μήνες αποκαλούσατε «όρνεα των αγορών».

Το πιο κραυγαλέο παράδειγμα που αποκαλύπτει τον πραγματικό σας χαρακτήρα είναι οι ιδιωτικοποιήσεις. Πριν από τις εκλογές κατηγορούσατε τον κ. Σαμαρά πως ξεπουλούσε τη χώρα. Βγάζατε πύρινους λόγους χαρακτηρίζοντας το νερό κοινωνικό αγαθό και ως έγκλημα τα επενδυτικά σχέδια στο Ελληνικό. Η δική σας Κυβέρνηση ήταν που προχώρησε, όμως, όπως ανέφερε ο νέος Υπουργός Οικονομικών σας πριν από μερικές ημέρες, από το βήμα της ΕΣΕΕ -αν καταλάβαμε καλά βέβαια τα σπαστά ελληνικά του- στο μεγαλύτερο πρόγραμμα ιδιωτικοποιήσεων που γίνεται παγκοσμίως. Έτσι ακριβώς το είπε, το μεγαλύτερο πρόγραμμα ιδιωτικοποιήσεων που γίνεται παγκοσμίως, στην Ελλάδα από την Κυβέρνησή σας!

Προχωρήσατε με τον διαχωρισμό της ΔΕΗ από τον ΑΔΜΗΕ, που αποτελεί κοινοτική κατεύθυνση και απαίτηση των υπόλοιπων ιδιωτικών ομίλων στον συγκεκριμένο κλάδο, για να διασφαλιστούν σχετικά ισότιμοι όροι στον ανταγωνισμό και θεσμοθετήσατε τις δημοπρασίες ηλεκτρικής ενέργειας, που επιτρέπουν σε μονοπωλιακούς ομίλους που δραστηριοποιούνται στην απελευθερωμένη ενέργεια να αγοράζουν φθηνά από τη ΔΕΗ και να πουλούν ακριβά. Και έχετε το θράσος να το εμφανίζετε αυτό ως αντίσταση στην πολιτική των ιδιωτικοποιήσεων.

Υλοποιείτε ουσιαστικά τη γραμμή που προωθείται σε όλη την Ευρωπαϊκή Ένωση, για παραπέρα προώθηση της απελευθέρωσης και πλήρη ευθυγράμμιση της λειτουργίας των κρατικών επιχειρήσεων, με στόχο τη μεγαλύτερη κερδοφορία, χωρίς να αποκλείει και μια άμεση ιδιωτικοποίησή τους.

Καλείτε τους επίδοξους νέους επενδυτές να νοικιάσουν για ενενήντα οκτώ χρόνια από το κράτος, επενδύοντας πολύ λιγότερα κεφάλαια. Δεν προστατεύετε κανένα δημόσιο συμφέρον. Με αυτά που κάνετε, προστατεύετε μόνο τις τσέπες και τα κέρδη των μονοπωλιακών ομίλων.

Ισχυρίζεστε πως όλα αυτά γίνονται για να κερδίσουμε ελάφρυνση του χρέους, πως πρόκειται για θυσίες που πιάνουν τόπο. Ο ισχυρισμός σας δεν στέκει. Τα μέτρα που παίρνετε εσείς και όλοι οι προηγούμενοι ανοίγουν τον δρόμο για την κερδοφορία του μεγάλου κεφαλαίου. Γι’ αυτό και λαμβάνονται παντού σε ολόκληρο τον κόσμο.

Κυρίες και κύριοι, επιχειρείτε να εμφανίσετε τη μείωση του χρέους ως πανεθνικό στόχο. Όμως, τι θα κερδίσει, αλήθεια, ο εργατοϋπάλληλος, ο νέος, ο φοιτητής, ο φτωχός αγρότης, ο αυτοαπασχολούμενος επαγγελματίας βιοτέχνης, ακόμα και αν μειωθεί το χρέος; Θα αυξηθούν οι μισθοί, οι συντάξεις, το εισόδημα, τα κοινωνικά επιδόματα;

Για όλους αυτούς η μείωση του χρέους σημαίνει αταλάντευτη συνέχιση της ίδιας πολιτικής. Σημαίνει νέα μέτρα, κόφτες και περιορισμούς. Σημαίνει μια ζωή μίζερη για όσους περιμένουν και όσο περιμένουν πως θα τους λύσετε εσείς τα προβλήματα. Μοναδικοί κερδισμένοι είναι οι φίλοι σας που σας επαινούν, οι μεγαλομέτοχοι επιχειρήσεων, οι βιομήχανοι, οι τραπεζίτες, οι εφοπλιστές, οι μεγαλέμποροι, που θα δουν περισσότερο ζεστό χρήμα για τις επενδύσεις τους.

Ακόμα πιο απατηλός είναι ο ισχυρισμός ότι τα χειρότερα πέρασαν και έρχονται καλύτερες μέρες. Ο κρατικός προϋπολογισμός για το 2017 αποτελεί εργαλείο νέας αφαίμαξης του λαού προς όφελος του κεφαλαίου. Οι δημοσιονομικές παρεμβάσεις για το 2017 ύψους 4.011 εκατομμυρίων ευρώ για τη δημοσιονομική εξυγίανση είναι αποκαλυπτικές για το ποιος θα πληρώσει, για το ποιος θα ματώσει γι’ αυτά τα πρωτογενή πλεονάσματα.

Από αυτά, τα περίπου 3 εκατομμύρια ευρώ θα προέλθουν από τις αυξήσεις των φορολογικών εσόδων, με αποτέλεσμα τα φυσικά πρόσωπα να πληρώσουν 14,5% παραπάνω φόρους σε σχέση με το 2016. Όμως, και οι έμμεσοι φόροι, οι φόροι στους καταναλωτές, που επιβαρύνουν ιδιαίτερα τα λαϊκά εισοδήματα, θα αυξηθούν κατά 5,3% σε σχέση με το 2016.

Και για να μην έχουμε και καμμιά αμφιβολία για το ποιος πληρώνει τα σπασμένα της κρίσης, τα φορολογικά έσοδα από τις επιχειρήσεις θα μειωθούν κατά 7% σε σχέση με το 2016.

Όμως, ο λογαριασμός δεν σταματάει εδώ. Τα λαϊκά στρώματα θα πληρώσουν μερικά εκατομμύρια ευρώ παραπάνω σε ανταποδοτικά τέλη προς τους δήμους, με σκοπό το κράτος να μειώσει ακόμα περισσότερο τη χρηματοδότηση προς αυτούς, μια χρηματοδότηση που επί της ουσίας αν εξαιρέσουμε τη μισθοδοσία και τις μεταβιβαστικές δαπάνες, αγγίζει τα 400 εκατομμύρια ευρώ, για να καλύψουν με αυτά τις λειτουργικές τους ανάγκες, τις δαπάνες οι τριακόσιοι είκοσι πέντε δήμοι και οι δεκατρείς περιφέρειες της χώρας.

Όμως, έχουμε και συνέχεια. Για την αύξηση των εισφορών για την κοινωνική ασφάλιση, εξαιτίας και του νόμου Κατρούγκαλου, οι εργαζόμενοι θα πληρώσουν 928 εκατομμύρια ευρώ περισσότερα και ταυτόχρονα θα μειωθούν περαιτέρω οι συντάξεις κατά 717 εκατομμύρια ευρώ, με τα 375 εκατομμύρια ευρώ να αφορούν στις νέες μειώσεις στις επικουρικές συντάξεις, ενώ οι χαμηλοσυνταξιούχοι θα είναι για μια ακόμα χρονιά τα μεγάλα θύματα, αφού η σταδιακή κατάργηση του ΕΚΑΣ το 2017 θα πάρει ακόμα μεγαλύτερες διαστάσεις αφαιρώντας άλλα 586 εκατομμύρια ευρώ.

Η Κυβέρνηση χρησιμοποιεί τη διατήρηση ορισμένων κονδυλίων του κρατικού προϋπολογισμού για την υγεία - πρόνοια στα περσινά επίπεδα, προκειμένου να πείσει ότι αυτό δήθεν σηματοδοτεί αντιστροφή της άσχημης κατάστασης.

Αυτή η καθήλωση των κονδυλίων, τη στιγμή που οι ανάγκες αυξάνονται κατακόρυφα, τη στιγμή που ήδη η κατάσταση λειτουργίας των δημόσιων νοσοκομείων είναι εκρηκτική, σηματοδοτεί ουσιαστικά την εδραίωση του σημερινού απαράδεκτου και επικίνδυνου καθεστώτος των τεράστιων ελλείψεων σε προσωπικό, σε εξοπλισμό, σε φάρμακα, σε αναλώσιμα, της ενταντικοποίησης της εργασίας του υγειονομικού προσωπικού, γιατρών, νοσηλευτών και άλλων.

Η Κυβέρνηση, παίρνοντας τη σκυτάλη από τις προηγούμενες, επιταχύνει τους ρυθμούς εφαρμογής των μέτρων, προκειμένου τα δημόσια νοσοκομεία να προσαρμοστούν πλήρως στην εμπορευματοποίηση των υπηρεσιών τους και στους κανόνες της επιχειρηματικής δράσης.

Κυρίες και κύριοι, το κεφάλαιο και η κυβέρνησή του ετοιμάζουν, λοιπόν, μια εφιαλτική ατζέντα για την επόμενη μέρα. Προβάλλουν ως μονόδρομο το διαρκές τσάκισμα του λαού και ζητούν από τους εργαζόμενους να βάλουν πλάτη, να αποδεχτούν την εκτέλεσή τους.

Απευθυνόμαστε σε όλους τους μισθωτούς του ιδιωτικού και του δημόσιου τομέα, στους αυτοαπασχολούμενους, στους ανέργους, στους συνταξιούχους. Όλοι εμείς μπορούμε να φέρουμε στο προσκήνιο τη δική μας ατζέντα, την απαίτησή μας να ικανοποιηθούν οι σύγχρονες ανάγκες μας. Μπορούμε και πρέπει να οργανώσουμε την αγωνιστική απάντηση, να αλλάξουμε τους συσχετισμούς σε κάθε κλάδο, σε κάθε τόπο δουλειάς, σε κάθε γειτονιά, σε κάθε πόλη και χωριό.

Τα πράγματα θα ήταν πολύ χειρότερα αν δεν υπήρχε η αντίσταση, η αντίδραση πρωτοπόρων δυνάμεων, ταξικών δυνάμεων που πολεμούν, που παλεύουν με το ΚΚΕ στην πρώτη γραμμή όλα αυτά τα χρόνια.

Ο δρόμος για την ικανοποίηση των αναγκών μας μπορεί να ανοίξει μόνο αν σημαδέψουμε σωστά. Σήμερα, δεν αρκεί να αντισταθούμε αποφασιστικά μόνο στις νέες αντιδραστικές αλλαγές που ετοιμάζει η Κυβέρνηση. Αντεπίθεση σημαίνει ότι απαιτούμε αποφασιστικά να πληρώσει το μεγάλο κεφάλαιο, για να αναπληρώσουμε τις μεγάλες λαϊκές απώλειες. Αντεπίθεση σημαίνει κλιμάκωση των αγώνων για ανατροπή της κυβερνητικής πολιτικής, προετοιμασία για αποφασιστικές συγκρούσεις.

Σε αυτή την κρίσιμη συγκυρία ο κάθε μισθωτός, ο κάθε εργάτης, εργαζόμενος ο κάθε αυτοαπασχολούμενος, επαγγελματοβιοτέχνης, έμπορος, ο κάθε βιοπαλαιστής αγρότης, ο οποίος επιλέγει αυτόν τον δρόμο, τον δρόμο του αγώνα απέναντι στην άρχουσα τάξη, μπορεί να κάνει τη διαφορά. Κάθε επιτυχημένη απεργιακή μάχη, κάθε βήμα στην ανασύνταξη του εργατικού κινήματος είναι πλήγμα στην καρδιά αυτών των μέτρων αυτού του συστήματος, είναι βήμα για να σπάσει το κλίμα της μάταιης αναμονής φιλολαϊκής λύσης από επίδοξους ψεύτες, δήθεν σωτήρες και από τα παζάρια ανάμεσα στους εκπροσώπους και του ελληνικού και του γερμανικού και του γαλλικού και του αμερικανικού κεφαλαίου.

Το σύνολο των εξελίξεων που προαναφέραμε οδηγεί σε ένα βασικό συμπέρασμα: Χρειάζεται ριζική αλλαγή πορείας για να αυξηθεί και να προσανατολιστεί σωστά η εγχώρια αγροτική και βιομηχανική παραγωγή για την κάλυψη των λαϊκών αναγκών, για να αξιοποιηθούν οι πλούσιες εγχώριες ενεργειακές πηγές προς όφελος όλης της κοινωνίας.

Για να βγούμε από τον σημερινό βάλτο της κρίσης στον τομέα των κατασκευών, στη ναυπηγική βιομηχανία, πρέπει να ξεριζώσουμε το καπιταλιστικό κέρδος, δηλαδή το συνεχές ξεζούμισμα των εργαζομένων ως γνώμονα της πορείας ανάπτυξης της ελληνικής οικονομίας. Πρέπει η εργατική τάξη να πάρει στα χέρια της τα κλειδιά της εξουσίας, της οικονομίας, ώστε να υπάρξει επιστημονικός, κεντρικός σχεδιασμός της οικονομίας, της παραγωγής, με γνώμονα τις λαϊκές ανάγκες.

Ασφαλώς, αυτή η δύσκολη προσπάθεια δεν είναι ένα μονόπρακτο έργο. Η έκβαση αυτού του μεγάλου αγώνα κρίνεται στις μάχες που δίνουμε σήμερα και στις ακόμα σκληρότερες που θα χρειαστεί να δώσουμε αύριο. Όμως, δεν υπάρχει άλλος εύκολος δρόμος για να λυτρωθεί ο λαός από τα βάσανά του.

Η ψήφος του ΚΚΕ στον αντιλαϊκό αυτό προϋπολογισμό είναι ένα μεγάλο και στεντόρειο «όχι», ένα «όχι» που πρέπει να αντηχήσει και σαν καμπάνα προειδοποίησης, όχι απλά σε αυτή την Αίθουσα αλλά να ακουστεί σαν καμπάνα σε όλη την Ελλάδα, σηματοδοτώντας αφύπνιση του λαϊκού, του εργατικού κινήματος σε συμμαχία όλων των κοινωνικών δυνάμεων της ανατροπής, με μεγάλους ισχυρούς αγώνες διαρκείας. Μόνο έτσι υπάρχει ελπίδα, μπορεί να υπάρξει και διέξοδος για τον λαό.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Κουτσούμπα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Καβάλας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επί τη ευκαιρία, θα ήθελα να πω, επειδή μας βλέπει και πολύς κόσμος, ότι, όταν λέμε «ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ»», κάθε φορά είναι μια διαφορετική έκθεση. Εδώ και μερικές μέρες έχει ξεκινήσει μια εξαιρετική έκθεση με πάρα πολύ σημαντικά ντοκουμέντα που έχουν έρθει και από τη Ρωσία για τον Καποδίστρια, τα οποία δεν ήταν καν στη ιστοριογραφική γνώση μας, την οποία θα πρέπει να βρούμε την ευκαιρία για τους προσεχείς μήνες που θα μείνει να την επισκεφθούμε. Το λέω και δημόσια, διότι -το γνωρίζουμε- γίνονται από το Ίδρυμα τέτοιες επισκέψεις κ.λπ..

Θα παρακαλέσω πολύ την κ. Φωτεινή Γεννηματά, Πρόεδρο της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ, να έρθει στο Βήμα και να πάρει τον λόγο.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ –ελπίζω και αυτή τη φορά να μας ακούει από το Γραφείο του, κατά τη συνήθη του τακτική δεν είναι μέσα στην Αίθουσα- κουραστήκαμε να σας ακούμε να μιλάτε για δήθεν σκληρές διαπραγματεύσεις. Επιστρέφετε κάθε φορά στην Ελλάδα, στη Βουλή, σαν τον Σεβάχ τον Θαλασσινό και μας διηγείστε δήθεν μάχες και κατορθώματα για την ελπίδα που έρχεται, για το σήμερα που είναι καλύτερο από το χθες, για το χαμόγελο που επιστρέφει. Αλήθεια, σε ποιους;

Ντυθήκατε αριστερός επαναστάτης στον επικήδειο του Φιντέλ και οι δανειστές έγιναν δυνάστες. Όμως, με το που επιστρέψατε, έγιναν και πάλι οι προστάτες σας. Πόσους ρόλους ακόμα θα υποδυθείτε, κύριε Τσίπρα;

Ακούστε, λοιπόν. Βιαστείτε, γιατί εκτός από τον χρόνο που τελειώνει, τελειώνουν και τα κοστούμια, οι στολές παραλλαγής στο βεστιάριο του συγκυβερνήτη σας και δεν μπορεί να σας παρακολουθήσει.

Όλη αυτή η παρωδία, όμως, γίνεται εξοργιστική, όταν ερχόμαστε εδώ να συζητήσουμε με όλα αυτά που μας φέρνετε σαν προϋπολογισμό του 2017. Και λέω «σαν», γιατί αυτός δεν είναι προϋπολογισμός. Τελικά, είναι απολογισμός ήττας. Είναι ένα πικρό ημερολόγιο δύο χαμένων ετών.

Κι εσείς πανηγυρίζετε. Φύσηξε ο αέρας της ανάπτυξης και δεν τον νιώσαμε; «Κουρέψατε» το χρέος και δεν το πήραμε χαμπάρι; Γέμισε η χώρα φουγάρα ή εγκαταλείφθηκε αυτό το πλάνο; Σκίσατε τα μνημόνια και δεν το έγραψε η «ΑΥΓΗ» για να το μάθουμε όλοι; Τίποτα απ’ όλα αυτά δεν έγινε. Δυστυχώς, απολύτως τίποτα!

Προς τι, λοιπόν, οι θριαμβολογίες; Προς τι η μεγάλη γιορτή για το Eurogroup; Είναι αποτυχία δύο σταδίων. Πήρατε το χειρότερο για τη χώρα που ζητούσε το Διεθνές Νομισματικό Ταμείο και το χειρότερο για τη χώρα που ζητούσαν οι Ευρωπαίοι. Πήρατε μία αναδιάρθρωση που θα αποδώσει στους Έλληνες μετά από είκοσι τέσσερα χρόνια και έναν στόχο για πρωτογενή πλεονάσματα 3,5% που πολύ απλά είναι αδύνατον να επιτευχθεί.

Αλυσοδέσατε τη χώρα, κύριε Πρωθυπουργέ. Αυτή είναι η αλήθεια κι αφήστε τα πανηγύρια!

Όμως, φυσικά, έτσι και το Διεθνές Νομισματικό Ταμείο βρίσκει ένα φύλλο συκής, ώστε να επιστρέψει στο πρόγραμμα και ο κ. Σόιμπλε και οι Ευρωπαίοι ξενοιάζουν όχι μόνο μέχρι τις γερμανικές εκλογές, που είχαν στο μυαλό τους, αλλά για αρκετά χρόνια. Μια χαρά τους εξυπηρετήσατε!

Μάλιστα, χάρη στην πολύ πετυχημένη διαπραγμάτευσή σας έχουμε δύο μνημόνια στο κατώφλι μας, το «Μνημόνιο ΙΙΙ Plus» με το Διεθνές Νομισματικό Ταμείο και, αφού όλοι προεξοφλούν –και ο προϋπολογισμός το επιβεβαιώνει- ότι η χώρα θα αργήσει να βγει στις αγορές, υπάρχει και το «Μνημόνιο IV» που έρχεται για μετά το 2018. Το μοναδικό ερώτημα που έχει μείνει αναπάντητο μέχρι αυτή την ώρα είναι ποιος θα το υπογράψει.

Η πατρίδα μας για άλλη μία φορά πληρώνει ακριβά το γεγονός ότι δεν υπάρχει εθνική ομοψυχία και εθνική στρατηγική. Ό,τι χτίστηκε με μεταρρυθμίσεις μέσα στην κρίση, όποια χαραμάδα ελπίδας πήγε να ανοίξει με πολλές δυσκολίες και με μεγάλες θυσίες, όλα έγιναν καπνός, γιατί ο ΣΥΡΙΖΑ έπρεπε να αλλάξει την Ευρώπη! Και στο επίκεντρο μόνιμα ο ελληνικός λαός, η μεσαία τάξη που αντιμετωπίζει την ισοπέδωση, τη φτωχοποίηση, με συνεχή μέτρα, με την ύφεση, τους φόρους και την ανεργία.

Οι οικογένειες που σήμερα μας παρακολουθούν από την τηλεόραση είμαι σίγουρη ότι θα περίμεναν από όλους εμάς, μαζί, να τους δώσουμε μια πραγματική ελπίδα. Αντί γι’ αυτό, στο ίδιο έργο θεατές: Δημιουργική ασάφεια, πρόγραμμα-γέφυρα, θεωρία παιγνίων, απειλές για εκλογές και παροχές μίας χρήσης.

Εμείς δεν θα κρατήσουμε την ίδια μίζερη στάση που κράτησε ο κ. Τσίπρας τα προηγούμενα χρόνια -σας υπενθυμίζω ότι μέρισμα δόθηκε και το 2014- γιατί αντιλαμβανόμαστε απόλυτα ότι οι συμπολίτες μας, τους οποίους αφορά το μέτρο αυτό, έχουν απόλυτη ανάγκη έστω και αυτά τα χρήματα, έστω και για μία φορά.

Όμως, μη μας προκαλείτε και από πάνω, κύριε Πρωθυπουργέ, και μιλάτε για δέκατη τρίτη σύνταξη, γιατί ακούστε καλά: η δέκατη τρίτη σύνταξη αφορά μόνιμο μέτρο, δεν δίνεται πετσοκομμένη και εφάπαξ. Και, πολύ περισσότερο, για να μιλάμε για δέκατη τρίτη σύνταξη, θα έπρεπε να έχετε δώσει τη δωδέκατη, αλλά εσείς τους την έχετε πάρει και αυτή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Τα πλήρωσαν πάρα πολύ ακριβά οι Έλληνες αυτά τα μέτρα. Πήρατε 7,2 δισεκατομμύρια ευρώ από την τσέπη των Ελλήνων με το μνημόνιό σας τα δύο χρόνια. Οι χαμηλοσυνταξιούχοι πλήρωσαν χάνοντας το ΕΚΑΣ. Πλήρωσαν έμμεσους φόρους. Πλήρωσαν αύξηση εισφορών στις συντάξεις για την υγεία.

Όμως, εδώ υπάρχει και ένα άλλο πολύ μεγάλο θέμα. Το πλεόνασμα του 1,1 δισεκατομμύριο ευρώ, που είναι πάνω από τον στόχο, δεν οφείλεται στην ανάπτυξη αλλά στην υπερφορολόγηση των Ελλήνων πολιτών.

Κάθε ευρώ που μπαίνει στα δημόσια ταμεία είναι τίμημα σκληρών θυσιών και προέρχεται από όλους αυτούς τους ανθρώπους στην Ελλάδα, που σε πείσμα όλων προσπαθούν να κρατήσουν τις επιχειρήσεις τους ανοιχτές. Αυτοί οι πολίτες αδικαιολόγητα πλήρωσαν επιπλέον 1,1 δισεκατομμύριο ευρώ. Και επιστρέφετε σε κάποιους από αυτούς 617 εκατομμύρια ευρώ. Και μένουν απ’ έξω οι άνεργοι, οι ανάπηροι και άλλες ευαίσθητες κατηγορίες του πληθυσμού. Πολύ μεγάλη επιτυχία, κύριε Τσίπρα! Συγχαρητήρια! Colpo grosso!

Μόνο που πρέπει να ξέρετε ότι τώρα ο ελληνικός λαός σάς γνωρίζει πολύ καλά. Σας έχουν καταλάβει όλοι. Δεν μπορείτε τώρα πια να ξεγελάσετε κανέναν. Και ό,τι και να εξαγγείλετε, έχετε τελειώσει στη συνείδηση του ελληνικού λαού.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Έρχομαι τώρα στην ωμή πραγματικότητα. Ελάτε να μιλήσουμε για όλα. Ας αρχίσουμε από τα εθνικά θέματα. Η αλήθεια είναι ότι η ελληνική Κυβέρνηση απλά δεν μπορεί να ορθώσει ανάστημα απέναντι στις τουρκικές προκλήσεις.

Ο Τούρκος Πρόεδρος πρέπει να γνωρίζει ότι η Ελλάδα δεν θα υποχωρήσει μπροστά στις αλλοπρόσαλλες απειλές του.

Με σύνεση, ναι, και νηφαλιότητα πρέπει να προασπίσουμε την αξιοπρέπεια και τα δικαιώματά μας, αλλά η ελληνική Κυβέρνηση οφείλει, επιτέλους, να κατανοήσει ότι ο ρόλος της δεν είναι απλά να εκδίδει ανακοινώσεις.

Καλούμε, λοιπόν, την Κυβέρνηση και πάλι να σταματήσει αυτή τη μακάρια στάση και να ζητήσει την ενεργοποίηση της ρήτρας αμοιβαίας συνδρομής της Ευρωπαϊκής Ένωσης, προκειμένου να προστατεύσει τα ελληνικά συμφέροντα αλλά και να θέσει τους Ευρωπαίους εταίρους μας προ των ευθυνών τους.

Να πω και κάτι ακόμα. Επιβάλλεται να σταθούμε στο πλάι της Κυπριακής Δημοκρατίας και στην αποφασιστική αυτή φάση που έχει εισέλθει, στο πλαίσιο των συνομιλιών που ξαναρχίζουν για την επίλυση του Κυπριακού, με βάση πάντα την πάγια αρχή: η Λευκωσία αποφασίζει και η Ελλάδα συμπαραστέκεται. Με στόχο μια δίκαιη και βιώσιμη λύση που θα στηρίζεται στις αποφάσεις και στις αρχές του ΟΗΕ και στο ευρωπαϊκό κεκτημένο.

Σημείο δεύτερο και ιδιαίτερα κρίσιμο είναι το προσφυγικό. Εκεί η Κυβέρνηση έχει σηκώσει, πραγματικά, τα χέρια ψηλά. Στη συμφωνία Ευρωπαϊκής Ένωσης και Τουρκίας μοιάζει παρατηρητής αμέτοχος, σαν να είναι τρίτο εκτελεστικό μέρος, χωρίς δικαίωμα γνώμης και ψήφου. Έχετε υποχρέωση να διεκδικήσετε από τους Ευρωπαίους εταίρους να υλοποιήσουν τις δεσμεύσεις τους απέναντι στη χώρα.

Η Κυβέρνηση δημιουργεί και συντηρεί εστίες κινδύνου και για τους πρόσφυγες και για τις τοπικές κοινωνίες. Τα νησιά του ανατολικού Αιγαίου -αλλά και της Δωδεκανήσου- βρίσκονται πραγματικά στην πρώτη γραμμή όλης αυτής της υπόθεσης, παρά το γεγονός ότι έχουν δείξει απίστευτη αλληλεγγύη όλο αυτό το διάστημα. Πραγματικά, έχουν ξεπεράσει τα όρια των δυνατοτήτων τους.

Και, τουλάχιστον, έστω και την τελευταία ώρα, μας ακούσατε, γιατί είπαν κάποιοι ότι εμείς αυξήσαμε, λέει, τον ΦΠΑ στα νησιά. Μα, τι άλλο ψέμα θα ακούσουμε επιτέλους; Είμαστε εμείς που το καθιερώσαμε, το προστατέψαμε μέσα στην κρίση, σας είπαμε μην το αποδεχθείτε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Εσείς το προτείνατε. Πήγα στην Χίο και σας πρότεινα να υπάρξει αναστολή ως αντισταθμιστικό μέτρο γι’ αυτά που περνάνε αυτή την ώρα τα νησιά μας. Οι Βουλευτές μας κατέθεσαν ερώτηση για το θέμα αυτό στα τέλη Νοεμβρίου. Και, επιτέλους, έστω και τώρα μας ακούσατε. Κάλλιο αργά, παρά ποτέ.

Θυμόμαστε όλοι, κύριε Πρωθυπουργέ, ότι το ελληνικό αίτημα, όπως προέκυψε από τη σύσκεψη των πολιτικών Αρχηγών, ήταν η αναθεώρηση, έστω και μεταβατικά, του Κανονισμού του Δουβλίνου. Αντί γι’ αυτό, εσείς τώρα πανηγυρίζετε γιατί θα μας επιστρέφονται από τον Μάρτιο του 2017 όλοι οι πρόσφυγες που θα περνούν από την Ελλάδα. Δεν είναι θετική είδηση αυτή. Είναι είδηση που προβληματίζει και τρομάζει με τις διαστάσεις που παίρνει το προσφυγικό-μεταναστευτικό όλο αυτό το τελευταίο διάστημα.

Σημείο τρίτο: Εγκατέλειψε η Κυβέρνηση, όχι μόνο τις προεκλογικές δεσμεύσεις της για το κούρεμα του επονείδιστου και επαχθούς χρέους αλλά και τις μεγαλοστομίες του κ. Τσίπρα για τη διάσκεψη για το χρέος. Να του υπενθυμίσω πως, και ως μνημονιακός πια Πρωθυπουργός, στις 30-7-2015, τόνιζε ότι ο μόνος τρόπος για να καταστεί βιώσιμο το χρέος είναι να κουρευτεί κατά 30% και να δοθεί εικοσαετής περίοδος χάριτος.

Εγκατέλειψε λοιπόν, η Κυβέρνηση απόλυτα όχι μόνο τις δικές της δεσμεύσεις και διακηρύξεις, αλλά και την ευκαιρία που έδινε η απόφαση του Eurogroup του 2012 για αξιόπιστη και βιώσιμη μείωση του χρέους στο 110% του ΑΕΠ το 2022. Βεβαίως, επιπλέον, χάρισε και στους Ευρωπαίους τραπεζίτες 6 δισεκατομμύρια από τα κέρδη των ελληνικών ομολόγων. Αποδεχθήκατε με λίγα λόγια να συνεχίσει ο κ. Σόιμπλε την απαράδεκτη τακτική του και να δημιουργεί τις συνθήκες για να οδηγηθεί ο ελληνικός λαός και η οικονομία της Ελλάδας σε νέες περιπέτειες. Αυτά κάνατε εσείς, κύριε Τσίπρα.

Και τώρα όλοι κατανοούν τι πέτυχε το ΠΑΣΟΚ τα προηγούμενα χρόνια, τη μεγάλη και σημαντική για τη χώρα απομείωση του δημοσίου χρέους που έγινε τον Φεβρουάριο του 2012.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Μια προσπάθεια που είχε ξεκινήσει από το 2011 και οδήγησε σε ονομαστική καθαρή μείωση του χρέους τον Φεβρουάριο του 2012 κατά 106 δισεκατομμύρια ευρώ, δηλαδή περίπου 52% του ΑΕΠ. Αυτό καταφέραμε και εσείς τότε λοιδορούσατε.

Τέταρτη αλήθεια: Και αυτή ακόμα η δεύτερη αξιολόγηση γίνεται χωρίς σχέδιο και χωρίς ουσιαστική παρέμβαση από την πλευρά της Κυβέρνησης, που αποδεικνύεται για άλλη μια φορά αδύναμη και ανίκανη να διαπραγματευτεί.

Δηλώνει τώρα η Κυβέρνηση ότι δεν πρόκειται να δεχθούν κανένα νέο μέτρο, λέει, μετά το 2018. Μα, τα έχετε ήδη δεχθεί με την απόφαση του Eurogroup. Είναι ολοφάνερο. Και μιλάμε για πολλά δισεκατομμύρια μέτρα μέχρι τουλάχιστον το 2020. Έχουν δεχθεί τον νέο ενισχυμένο και μόνιμο πια κόφτη. Μετά τη μόνιμη επιτροπεία, μετά την παραχώρηση του δημόσιου πλούτου στους δανειστές για έναν αιώνα, έρχεται ο νέος ενισχυμένος και μόνιμος πια κόφτης.

Και η αγωνία τους όλη ξέρετε ποια είναι; Να θολώσουν τα νερά και να μην αποτυπωθούν ακριβώς τα μέτρα που θα παρθούν για να μπορέσουν για άλλη μια φορά να εξαπατήσουν τους Έλληνες πολίτες. Γιατί μιλάμε για μόνιμα σκληρά μέτρα, όπως μειώσεις συντάξεων, μειώσεις αφορολόγητου και αύξηση των έμμεσων φόρων.

Ερωτώ, επίσης, ευθέως την Κυβέρνηση και καλώ τον κύριο Πρωθυπουργό να μας απαντήσει αν, όπως πληροφορούμαστε, προτίθεται να συμφωνήσει, στο πλαίσιο της δεύτερης αξιολόγησης, στην αύξηση του ορίου των ομαδικών απολύσεων και την επαναφορά της εργοδοτικής ανταπεργίας με άμεσο ή έμμεσο τρόπο, στην ολοκληρωτική κατάργηση του ΕΚΑΣ, στη μεγάλη μείωση του επιδόματος θέρμανσης, την κατάργηση ή περιορισμό της φοροαπαλλαγής για ιατρικές δαπάνες, την κατάργηση ή περιορισμό του επιδόματος τέκνων, που αφορά περίπου οκτακόσιες χιλιάδες τρίτεκνες οικογένειες, τη μείωση του φοιτητικού επιδόματος για τα παιδιά φτωχών οικογενειών και την κατάργηση του ειδικού φορολογικού καθεστώτος για τους ναυτικούς μας.

Περιμένουμε απαντήσεις, κύριοι της Κυβέρνησης.

Σημείο πέμπτο: Η αλήθεια είναι πως στην πραγματική οικονομία η κατάσταση χειροτερεύει καθημερινά. Τα χρέη των πολιτών κοντεύουν να φτάσουν τα 95 δισεκατομμύρια ευρώ. Η αγορά, πραγματικά, μαστίζεται από λουκέτα. Το 26% των καταστημάτων της Αθήνας κατέβασε ρολά. Η ιδιωτική κατανάλωση μειώθηκε κατά 5,5 δισεκατομμύρια ευρώ.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Για ποια ανάπτυξη, λοιπόν, και για ποιες επενδύσεις μιλάει η Κυβέρνηση με αυτή τη δυσβάσταχτη φορολόγηση; Και με ποιο κίνητρο θα έρθει κάποιος να επενδύσει τα χρήματά του, όταν βλέπει τι γίνεται με τις πελατειακές σχέσεις, με τις παρεμβάσεις στη δικαιοσύνη, με την υπονόμευση των μεταρρυθμίσεων, με τις απαγορευτικές εισφορές στο ασφαλιστικό για κάθε ειλικρινή φορολογούμενο επιχειρηματία;

Ακόμη και αν μας έδιναν γενναία μέτρα για το χρέος, η ανικανότητα της Κυβέρνησης και η αδυναμία της να πυροδοτήσει την ανάπτυξη λειτουργεί συνεχώς ως εμπόδιο απαγορευτικό, για να βγει η χώρα οριστικά από την κρίση.

Κυρίες και κύριοι Βουλευτές, μέσα σε αυτές τις συνθήκες έρχεται για συζήτηση ο προϋπολογισμός του 2017, ο προϋπολογισμός που αποτελεί, δυστυχώς, την τελική πράξη επίθεσης κατά της μεσαίας τάξης και οποιουδήποτε παράγει ακόμα σε αυτόν τον τόπο.

Πρώτον, οι νέοι φόροι για το 2017 φτάνουν τα 2,45 δισεκατομμύρια ευρώ και το κυριότερο είναι έμμεσοι φόροι που επιβαρύνουν τα ελληνικά νοικοκυριά και κυρίως τους λιγότερο προνομιούχους. Είναι χαρακτηριστικό ότι η σχέση άμεσης και έμμεσης φορολογίας επιδεινώνεται διαρκώς. Με λίγα λόγια, η φορολόγηση γίνεται περισσότερο κοινωνικά άδικη.

Δεύτερον, οι περικοπές των κοινωνικών δαπανών φτάνουν στο 1,83 δισεκατομμύριο ευρώ. Από αυτά, κυρίες και κύριοι Βουλευτές, το 1,6 δισεκατομμύρια ευρώ αφορά την κοινωνική ασφάλιση και μεταξύ άλλων ενδεικτικά τις συντάξεις του ιδιωτικού τομέα, του δημόσιου τομέα, τις συντάξεις χηρείας και τις αυξήσεις των εισφορών των αγροτών και των ελεύθερων επαγγελματιών. Αναρωτιέμαι, πραγματικά, τι θα γίνει με τους αγρότες, τους ελεύθερους επαγγελματίες και τους επιστήμονες, που θα αντιμετωπίσουν εξοντωτικές αυξήσεις εισφορών, ιδιαίτερα για όσους δηλώνουν τα εισοδήματά τους.

Ουσιαστικά, η Κυβέρνηση έρχεται με τις ρυθμίσεις της να δημιουργήσει ένα ισχυρό κίνητρο φοροδιαφυγής και εισφοροδιαφυγής με ορατό τον κίνδυνο να τινάξει στον αέρα τα ασφαλιστικά ταμεία.

Τρίτον, η Κυβέρνηση παίρνει από τους φτωχούς, για να δώσει στους ακόμα φτωχότερους. Καταργεί το ΕΚΑΣ. Βάζει νέους φόρους. Καταργεί φοροαπαλλαγές ευαίσθητων κοινωνικών ομάδων, για να δώσει με δύο χρόνια καθυστέρηση το εγγυημένο κοινωνικό εισόδημα, που τους το λέγαμε από την αρχή ότι έπρεπε να το πράξουν. Ήταν μια πολιτική, που ξεκινήσαμε εμείς με τον Βασίλη Κεγκέρογλου στο Υπουργείο και, δυστυχώς, επί δύο χρόνια τώρα σφύριζαν αδιάφορα. Αυτό, όμως, που κάνουν τώρα, δεν είναι κοινωνική πολιτική, είναι η αναδιανομή της φτώχειας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Σημείο τέταρτο. Οι δημόσιες επενδύσεις αθροιστικά παραμένουν στο ίδιο επίπεδο με το 2016.

Σημείο πέμπτο. Οι επιχορηγήσεις προς την υγεία μειώνονται δραστικά. Στον ΕΟΠΥΥ η μείωση φτάνει στο 38% περίπου έναντι του 2016. Για τα δημόσια νοσοκομεία η αύξηση είναι μηδενική και η κατάσταση δραματική για τους Έλληνες ασθενείς. Έχουμε γυρίσει στις εποχές πριν από το 1981 και τις μεγάλες μεταρρυθμίσεις του ΠΑΣΟΚ. Όποιος δεν έχει χρήματα σε αυτόν τον τόπο για να αντιμετωπίσει τα προβλήματα υγείας του, πεθαίνει. Δυστυχώς αυτή είναι άλλη μια μεγάλη σκληρή αλήθεια, κύριοι των ΣΥΡΙΖΑ–ΑΝΕΛ.

Συμπερασματικά ο προϋπολογισμός του 2017 αποτελεί το αποτύπωμα της συντηρητικής και φορομπηχτικής πολιτικής των ΣΥΡΙΖΑ-ΑΝΕΛ. Αποτελεί τροχοπέδη και άλλο ένα εμπόδιο για την ανάπτυξη και την έξοδο από την κρίση.

Η Δημοκρατική Συμπαράταξη καταψηφίζει τον προϋπολογισμό αυτόν με βαθύ αίσθημα ευθύνης απέναντι στους Έλληνες πολίτες.

Κυρίες και κύριοι Βουλευτές, είναι απόλυτα ξεκάθαρη η στάση μας απέναντι σε αυτή την Κυβέρνηση. Θα μας βρίσκουν δυναμικά απέναντι και στη Βουλή και στην κοινωνία.

Αλλά με το χέρι στην καρδιά θέλω να απευθυνθώ στους πολίτες που μας παρακολουθούν και ξέρω πως αυτή τη στιγμή ζουν με το άγχος, τον φόβο και την ανασφάλεια.

Υπάρχει άλλος δρόμος, ο δρόμος της εθνικής συνεννόησης, ο δρόμος της εθνικής γραμμής για την έξοδο από τα μνημόνια και την κρίση, ο δρόμος των επιταχυντών της ανάπτυξης και όχι του μόνιμου κόφτη, με τολμηρές ανατροπές στο κράτος, στη φορολογία, στα κόκκινα δάνεια, στις αγορές, στη δικαιοσύνη. Είναι τολμηρές αλλαγές, που μπορούν να δημιουργήσουν θέσεις εργασίας, γιατί θα φέρουν επενδυτές. Ένα αναπτυξιακό σοκ χρειάζεται η χώρα και το χρειάζεται άμεσα, μέσα από νέες σχέσεις, κράτους, κοινωνίας και αγοράς, σχέσεις συμπληρωματικές και όχι ανταγωνιστικές.

Υπάρχει ο δρόμος των τολμηρών τομών στην παιδεία και την υγεία, στις πολιτικές για την ανεργία, για τις συντάξεις, στη λογική της κοινωνικής δικαιοσύνης. Υπάρχει ο δρόμος της κοινωνικής αλληλεγγύης, που εξασφαλίζει το εγγυημένο κοινωνικό εισόδημα, το ΕΚΑΣ, αλλά και τη διάσταση της αναπηρίας σε όλες τις πολιτικές. Αυτός είναι ο δρόμος που εγγυάται η Δημοκρατική Συμπαράταξη, με νέες ολοκληρωμένες προτάσεις, με αυτόνομο λόγο και διακριτή πολιτική.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κάτι ακόμα. Ανεξάρτητα από τις δεσμεύσεις που θα αναλάβει και πάλι η Κυβέρνηση ΣΥΡΙΖΑ-ΑΝΕΛ, υπάρχει δυνατότητα διεξόδου από μια άλλη ισχυρή κυβέρνηση, μια κυβέρνηση εθνικής συνεννόησης με ευρύτατη κοινοβουλευτική πλειοψηφία όλων των φιλοευρωπαϊκών δυνάμεων, που μπορεί να πετύχει τρεις σημαντικούς στόχους για τον τόπο.

Πρώτον, να θέσει έγκαιρα και αποτελεσματικά ξανά στο τραπέζι των συζητήσεων το θέμα της απομείωσης και αναδιάρθρωσης του δημοσίου χρέους.

Δεύτερον, να εξασφαλίσει γρήγορα υψηλούς ρυθμούς ανάπτυξης, όχι μόνο μέσα από τις μεγάλες επενδύσεις που πρέπει να προσελκύσουμε και τις ιδιωτικοποιήσεις που πρέπει να προχωρήσουν αλλά και μέσα από την ενεργοποίηση όλων των δημιουργικών και παραγωγικών δυνάμεων αυτού του τόπου, μέσα από ένα σχέδιο παραγωγικής ανασυγκρότησης και μια εθνική, αναπτυξιακή και κοινωνική συμφωνία που θα εξασφαλίζει και τη δίκαιη διανομή του οφέλους της ανάπτυξης.

Τρίτον, μια κυβέρνηση ισχυρή που θα μπορεί να εγγυηθεί ότι οι αναγκαίες προοδευτικές μεταρρυθμίσεις, θα έχουν ευρύτατη κοινωνική συναίνεση. Θα τις αγκαλιάσουν οι Έλληνες πολίτες, γιατί θα νιώθουν ότι είναι αλλαγές υπέρ του πολίτη και όχι εναντίον τους. Δηλαδή θα δημιουργήσει συνθήκες πραγματικής εξόδου, από τα αδιέξοδα που έχουμε οδηγηθεί σήμερα.

Κυρίες και κύριοι Βουλευτές, αυτή η Κυβέρνηση ΣΥΡΙΖΑ-ΑΝΕΛ έκλεισε τον κύκλο της. Όσο πιο γρήγορα φύγουν τόσο καλύτερα για τον τόπο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αλλά η λύση για την Ελλάδα δεν είναι μια κυβέρνηση της δεξιάς, δεν είναι η δεξιά παλινόρθωση. Κοιτάξτε για παράδειγμα τη στάση τους στα εργασιακά. Ούτε φωνή ούτε ακρόαση! Ούτε εκφράζουν διαφωνία ούτε αναλαμβάνουν δεσμεύσεις για το μέλλον. Μιλούν για μεταρρυθμίσεις αλλά δεν δεσμεύονται ότι αυτές θα είναι προοδευτικές μεταρρυθμίσεις που θα έχουν τη συμφωνία, τη συναίνεση της κοινωνίας. Κάνουν κριτική αλλά δεν προτείνουν ποτέ τίποτα για την ασφάλιση, για την ανεργία, για την υγεία.

Φυσικά δεν έχουν να πουν ούτε μία λέξη για τις καταστροφικές ευθύνες της κυβέρνησης της Νέας Δημοκρατίας από το 2004 έως το 2009, τότε που εκτοξεύτηκε και το χρέος και το έλλειμμα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Αυτός δεν μπορεί να είναι ο δρόμος για το μέλλον για τις Ελληνίδες και τους Έλληνες.

Η συντηρητική στροφή, η δεξιά παλινόρθωση είναι στροφή – επιστροφή σε σκληρές, αντιλαϊκές, πελατειακές, υφεσιακές και αντιπαραγωγικές, τελικά, πολιτικές.

ΣΥΡΙΖΑ και Νέα Δημοκρατία αρνήθηκαν και αρνούνται την εθνική συνεννόηση και οι δύο επιχειρούν να επιβάλουν ένα δίπολο, γιατί αυτό τους εξυπηρετεί. Τίποτα δεν έχουν καταλάβει, από ό,τι συμβαίνει τα τελευταία έξι χρόνια σε αυτόν τον τόπο.

Κυρίες και κύριοι Βουλευτές, η αλλαγή κυβέρνησης και η αλλαγή πολιτικής είναι όρος επιβίωσης για την χώρα μας σήμερα. Όμως αυτό προϋποθέτει αλλαγή των πολιτικών συσχετισμών στην κοινωνία και στην Βουλή με την αποφασιστική ενίσχυση των δυνάμεων της Δημοκρατικής Συμπαράταξης για εθνική συνεννόηση και μια κυβέρνηση ευρείας πλειοψηφίας, που θα μπορέσει επιτέλους αποτελεσματικά να βελτιώσει αυτή την τόσο βαριά συμφωνία, που με την πλάτη στον τοίχο έκλεισε η Κυβέρνηση ΣΥΡΙΖΑ - ΑΝΕΛ πριν από έναν χρόνο, για να μπορέσουμε επιτέλους να αφήσουμε πίσω μας οριστικά τα μνημόνια και την κρίση και να αποκτήσουν και πάλι νόημα και ουσία οι λέξεις αυτοπεποίθηση, υπερηφάνεια, αξιοπρέπεια, εμπιστοσύνη σε αυτόν τον τόπο. Το χρωστάμε στον ελληνικό λαό για τις θυσίες που έχει κάνει όλα αυτά τα χρόνια.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει ο Πρόεδρος της Κοινοβουλευτικής Ομάδας της Χρυσής Αυγής, ο κ. Μιχαλολιάκος, για είκοσι πέντε λεπτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κυρία Πρόεδρε, κυρίες και κύριοι Βουλευτές, συζήτηση σήμερα επί του προϋπολογισμού, μια ιδιαίτερα σημαντική από πολιτικής πλευράς συζήτηση, η οποία όμως από τους προηγούμενους ομιλητές επικεφαλής των πολιτικών κομμάτων στόχευσε και σε άλλα ζητήματα. Μοιραία θα το κάνω και εγώ.

Θα αρχίσω από την σχετικά πρόσφατη επίσκεψη του Πρωθυπουργού της χώρας μας στην Κούβα, για να τιμήσει την μνήμη του Φιντέλ Κάστρο και ήταν, δυστυχώς, ο μοναδικός Πρωθυπουργός της Ευρώπης που πήγε στην Κούβα, για να τιμήσει έναν ηγέτη ενός κράτους κομμουνιστικού. Αλλά κατά τα άλλα δηλώνετε, κύριοι του ΣΥΡΙΖΑ και άπαντες οι αριστεροί, υπέρμαχοι της δημοκρατίας.

Ας δούμε τι είδους δημοκρατία, λοιπόν, είχε ο Φιντέλ Κάστρο. Οι εξόριστοι Κουβανοί είναι ένα ποσοστό μεγαλύτερο του 20%, άνω των δύο εκατομμυρίων από τα έντεκα εκατομμύρια. Το 1994, επτά χιλιάδες Κουβανοί βομβαρδίστηκαν στα πλοιάρια στα οποία ευρίσκοντο και πέθαναν προσπαθώντας να διαφύγουν από την Κούβα. Από δεκαπέντε έως δεκαεπτά χιλιάδες Κουβανοί πολιτικοί αντίπαλοι του καθεστώτος έχουν εκτελεστεί επί των ημερών του Κάστρο.

Όμως ο επικεφαλής μιας υποτίθεται δημοκρατικής κυβερνήσεως πήγε να τιμήσει αυτόν τον ηγέτη. Λυπάμαι πάρα πολύ, διότι το κόμμα το οποίο επαγγέλλεται την δεξιά –επαγγέλλεται την δεξιά, δεν είναι δεξιά- δεν έθεσε πολιτικό ζήτημα για την επίσκεψη αυτή.

Μάλιστα η περίπτωση της Κούβας είχε απασχολήσει και την ελληνική κοινή γνώμη το 1986, όταν ένας πολιτικός κρατούμενος του στυγνού μαρξιστικού καθεστώτος της Κούβας, ο Αρμάντο Βαλαντάρες, ο οποίος είχε σαπίσει επί είκοσι δύο χρόνια βασανιζόμενος στις φυλακές του κομμουνιστικού καθεστώτος, είχε λοιδορηθεί και είχε υβριστεί βάναυσα από τους ενταύθα υπερμάχους της μαρξιστικής δικτατορίας του Φιντέλ Κάστρο.

Με αφορμή, μάλιστα, ένα βιβλίο το οποίο εξέδωσε τότε, δημοσιεύθηκε μια συνέντευξή του στον «ΟΙΚΟΝΟΜΙΚΟ ΤΑΧΥΔΡΟΜΟ» και η συνέντευξη αυτή προκάλεσε καταιγισμό ύβρεων και ένα δημοσίευμα από την εφημερίδα «ΤΟ ΠΟΝΤΙΚΙ» ότι είναι έμμισθος πράκτορας της CIA. Τότε «ΤΟ ΠΟΝΤΙΚΙ» εμηνύθη από τον Κουβανό αυτόν διανοούμενο. Συνήγορος υπερασπίσεως της εφημερίδας «ΤΟ ΠΟΝΤΙΚΙ» ήταν ηγετικό στέλεχος της ανανεωτικής Αριστεράς, η οποία δήθεν υπερασπίζεται τη δημοκρατία και την οποία εκπροσωπεί ο ΣΥΡΙΖΑ.

Σιωπή, λοιπόν, και από τη Νέα Δημοκρατία, ανοχή στην Αριστερά. Δεν χάνει ευκαιρία, ο εκάστοτε επικεφαλής του κόμματος της Αξιωματικής Αντιπολιτεύσεως να λέει ότι σέβεται τους αγώνες της Αριστεράς. Μα τότε γιατί ζητά τους ψήφους της Δεξιάς; Δεν το έχω αντιληφθεί.

Ανοχή πλήρης γιατί ζούμε σαράντα δύο χρόνια ιδεολογικής και πολιτικής επιβολής της Αριστεράς και οι μόνοι που έχουν απομείνει και, επιτέλους, υπάρχει μια φωνή αντιστάσεως ενάντια στη μαρξιστική τυραννία είμαστε εμείς, οι εθνικιστές της Χρυσής Αυγής.

(Χειροκροτήματα από την πτέρυγα της Χρυσής Αυγής)

Έχουμε μια ιδιαίτερη ευαισθησία στα ζητήματα της ελληνικής ιστορίας και στον τρόπο με τον οποίον βάναυσα ο ΣΥΡΙΖΑ, εν ονόματι ενός εθνομηδενισμού, προσπαθεί να τα διαστρεβλώσει.

Ακολουθώντας αυτή τη γραμμή, λοιπόν, και ο Πρωθυπουργός, ο κ. Αλέξης Τσίπρας, λέγοντας τα μνημόσυνα λόγια στον Φιντέλ Κάστρο, είπε και το εξής: «Ελευθερία ή θάνατος ήταν το σύνθημα της ελληνικής Επαναστάσεως το 1821. Patria o muerte ήταν το σύνθημα της κουβανικής επαναστάσεως του 1959». Ούτε λίγο ούτε πολύ, δηλαδή, ο Πρόεδρος του ΣΥΡΙΖΑ παραλλήλισε την εξέγερση της Κούβας του 1959, που ήταν μια εξέγερση εναντίον ενός αντιλαϊκού καθεστώτος, με την εθνική επανάσταση του 1821.

Όμως στον κ. Τσίπρα απαντά ο ίδιος ο Γέρος του Μοριά, ο Θεόδωρος Κολοκοτρώνης –και καλό είναι να ακούγονται τα λόγια αυτά εδώ ενάντια στους διαστρεβλωτές της ελληνικής ιστορίας-, ο οποίος είχε πει: «Η επανάσταση η δική μας δεν ομοιάζει με καμμιά απ’ όσες γίνονται σήμερα εις την Ευρώπη. Της Ευρώπης οι επαναστάσεις εναντίον των διοικήσεών των είναι εμφύλιος πόλεμος. Ο δικός μας πόλεμος ήταν ο πλέον δίκαιος. Ήταν έθνος με έθνος». Στην Κούβα δεν ήταν έθνος με έθνος. Ήταν Κουβανοί εναντίον Κουβανών.

Είναι δεδομένο ότι αποτελεί μόνιμο στόχο των εθνομηδενιστών της Αριστεράς η διαστρέβλωση της εθνικής μας ιστορίας. Επειδή, όμως, είστε όπως δηλώνετε –και το πιστεύω- αριστεροί, καλό θα είναι, να σας αναγνώσω ένα απόσπασμα από το έργο του Γιάννη Κορδάτου, του ιστορικού της Αριστεράς, ο οποίος συγκεκριμένα αναφέρει για την ελληνική Επανάσταση του 1821, απαντώντας στον παραλληλισμό της με την κουβανική εξέγερση και ανατροπή τότε του Μπατίστα του 1959:

«Η ελληνική Επανάσταση του 1821 είναι ένας μεγάλος σταθμός. Ο εθνικοαπελευθερωτικός αγώνας των προγόνων μας από τη μια μεριά έδειξε τη ζωτικότητα της φυλής μας και από την άλλη το ξεχαρβάλωμα της Οθωμανικής Αυτοκρατορίας». Εθνικοαπελευθερωτικός αγώνας όμως.

Εκεί, όμως, όπου, πραγματικά, θα πρέπει να αναζητήσετε δικαιολογίες και να κάνετε τις γνωστές δογματικές συζητήσεις σας, για να βρείτε απάντηση στο ερώτημα σ’ αυτά που λέει ο Κορδάτος, είναι στο παρακάτω απόσπασμα από το βιβλίο του το «Αγροτικό Ζήτημα», που βρίσκεται στον τόμο 21 της «Ιστορίας του Ελληνικού Έθνους» του Κορδάτου, όπου γράφει χαρακτηριστικά:

«Δεν πρέπει να βλέπουμε την ελληνική Επανάσταση σαν κίνημα πολιτικοοικομικό και κοινωνικό και ούτε με τα σημερινά ιδεολογικά κριτήρια να ερμηνεύσουμε ορισμένα γεγονότα του 1821. Η επαναστατημένη Ελλάδα του 1821 δεν ήταν η Ρωσία του 1917. Εν ονόματι του αριστερισμού δεν πρέπει να γίνεται παραποίηση της ιστορίας».

Αυτό απευθύνεται σε όλους εσάς σύντροφοι του ΣΥΡΙΖΑ. Εν ονόματι του αριστερισμού μη διαστρεβλώνετε την ελληνική ιστορία. Το 1821 ήταν επανάσταση εθνική, των Ελλήνων και όχι κοινωνική!

(Χειροκροτήματα από την πτέρυγα της Χρυσής Αυγής)

Συζητάμε σήμερα για τον προϋπολογισμό. Την ίδια ώρα έχουμε ένα δημοσίευμα της «WALL STREET», που κρούει τον κώδωνα του κινδύνου για την ανεξέλεγκτη κατάσταση που υπάρχει στη χώρα μας σχετικά μας με τους λεγόμενους πρόσφυγες. Κάποιοι είναι όντως πρόσφυγες, κάποιοι άλλοι είναι παράτυποι μετανάστες. Δεν καταλαβαίνω τι εννοείτε παράτυποι. Ότι δεν έβαλαν σωστά τη σφραγίδα ή ότι δεν είχαν χαρτόσημο; Είναι παράνομοι μετανάστες, είναι λαθρομετανάστες!

Δεκατρείς χιλιάδες, λοιπόν, από αυτούς που καταγράφηκαν σε χώρους φιλοξενίας μεταναστών, αγνοούνται! Δεν ξέρετε πού βρίσκονται. Αυτά δεν είναι δυνατόν να συμβαίνουν σε μια πολιτισμένη πολιτεία.

Φαίνεται ότι η Ελλάδα έχει γίνει Φαρ Ουέστ, με ιθαγενείς, με Ινδιάνους, με καουμπόηδες. Άγρια Δύση έχετε κάνει την Ελλάδα! Αγνοούνται δεκατρείς χιλιάδες άτομα μια ολόκληρη πόλη!

Ενώ συμβαίνουν όλα αυτά, η Ευρωπαϊκή Επιτροπή κατέθεσε πρόταση επαναφοράς της Συνθήκης Δουβλίνο ΙΙ, σύμφωνα με την οποία, ως γνωστόν, όσοι περάσουν τα σύνορα της Ελλάδος από τον Μάρτιο του 2017 και μετά και βρεθούν στην Ευρώπη, θα πρέπει να επιστραφούν στην Ελλάδα.

Η κατάσταση αυτή θυμίζει αυτό που συμβαίνει στην Αυστραλία, όπου οι Αυστραλοί έχουν βρει ένα νησί κάπου τρεις χιλιάδες χιλιόμετρα μακριά από την Αυστραλία, τη Νήσο Muara, εάν θυμάμαι καλά το όνομά της, όπου εκεί προωθούν τους λαθρομετανάστες.

Την ίδια στιγμή οι Ευρωπαίοι λίγο μετά την απειλή του Ερντογάν ότι θα εξαπολύσει τρία εκατομμύρια πρόσφυγες και λαθρομετανάστες προς την Ευρώπη, τι έκαναν; Μερίμνησαν και ενεργοποίησαν τη Συνθήκη Δουβλίνο ΙΙ, με τη σύμφωνη γνώμη, κύριοι της Νέας Δημοκρατίας, του δικού σας στελέχους –ήταν Αντιπρόεδρος του κόμματός σας-, του Δημήτρη Αβραμόπουλου.

Γιατί τον Μάρτιο και όχι τον Ιανουάριο του 2017; Μα από τον Μάρτιο ανοίγει ο καιρός και θα αρχίσουν να έρχονται τα πλοία. Είστε έτοιμοι να αντιμετωπίσετε αυτή τη ζούγκλα; Πιστεύω όχι! Οι μόνοι που, ειλικρινά, αντιστέκονται σε αυτή την κατάσταση είναι οι χρυσαυγίτες, που λένε με κάθε τρόπο ότι η Ελλάδα ανήκει στους Έλληνες και όχι σε όλους αυτούς οι οποίοι έρχονται χωρίς ευθύνη της Ελλάδος!

(Χειροκροτήματα από την πτέρυγα της Χρυσής Αυγής)

Ταυτόχρονα με το μέγα αυτό εθνικό θέμα, έχουμε τις δηλώσεις Ερντογάν για διεκδίκηση των ελληνικών νήσων και για αναθεώρηση της Συνθήκης της Λωζάνης. Ας ειπωθεί στην Αίθουσα αυτή, ίσως για πρώτη φορά –μόνο στον Μεσοπόλεμο ίσως να είχε ακουστεί- ότι με τη Συνθήκη της Λωζάνης η Ελλάδα δεν κέρδισε. Έχασε περισσότερα, από αυτά που έχασε από στρατιωτικής πλευράς.

Τόσο ο Στρατηγός Πάγκαλος όσο και ο επικεφαλής του Πολεμικού μας Στόλου Χατζηκυριάκος, επέμεναν ότι πρέπει να διεκδικηθούν η Ίμβρος, η Τένεδος και η Ανατολική Θράκη. Εν αγνοία της ελληνικής Κυβερνήσεως ο Ελευθέριος Βενιζέλος –και γι’ αυτό είναι υπόλογος έναντι της ελληνικής ιστορίας- προχώρησε στην υπογραφή αυτής της συνθήκης, την οποία έχουν παραβιάσει οι Τούρκοι. Στην Ίμβρο και στην Τένεδο ζούσαν αποκλειστικά ελληνικοί πληθυσμοί και ελάχιστοι Τούρκοι. Σήμερα ζουν ελάχιστοι Έλληνες και δέκα χιλιάδες και πλέον Τούρκοι.

Είναι, πραγματικά, κατάντημα για μια υπερήφανη χώρα, να θεωρούμε εθνικό επίτευγμα, ότι θα λειτουργήσει και πάλι νηπιαγωγείο στην Ίμβρο με τρία παιδάκια.

Εκεί έχουμε καταντήσει, εκεί που άνθιζε ο Ελληνισμός, εκεί σήμερα να κυριαρχεί, τελείως, η Τουρκία.

Δημιούργησε αγανάκτηση και οργή η επίσκεψη των Βουλευτών της Χρυσής Αυγής στο Καστελλόριζο. Θα πρέπει να σας ενημερώσω, ότι οι Βουλευτές της Χρυσής Αυγής είχαν πάει στο Καστελλόριζο και τον Μάιο του 2016. Δεν πήγαν με αφορμή αυτή την επίσκεψη.

Εν ονόματι της εθνικής ενότητος θα πηγαίναμε με οποιονδήποτε στο Καστελλόριζο, γιατί το Καστελλόριζο που ο Ερντογάν λέει ότι είναι τουρκικό, είναι Ελλάδα, πολύ περισσότερο Ελλάδα από την Αθήνα, τη Θεσσαλονίκη, τις μεγαλουπόλεις. Στο Αιγαίο χτυπάει η καρδιά της Ελλάδος, εκεί όπου έδωσαν τη ζωή τους οι τρεις γενναίοι αξιωματικοί του Πολεμικού μας Ναυτικού, ο Γιαλοψός, ο Καραθανάσης και ο Βλαχάκος.

Εκεί βρέθηκαν οι Βουλευτές της Χρυσής Αυγής και βγήκε μια απαράδεκτη, υβριστική και συκοφαντική ανακοίνωση από την ομάδα των λεγομένων «53+» του κόμματος της Κυβερνήσεως του ΣΥΡΙΖΑ για την επίσκεψη στο Καστελλόριζο, στην οποία αναφέρεται χαρακτηριστικά, ότι «η επίσκεψη της Κυβέρνησης μαζί με τους νεοναζί της Χρυσής Αυγής στα ακριτικά νησιά ξεπλένει ένα υπόδικο κόμμα με εγκληματική δράση».

Σοβαρώς; Βγάλατε και δικαστική απόφαση, σύντροφοι του ΣΥΡΙΖΑ; Το τεκμήριο της αθωότητος για εσάς ίσχυε μόνο για τους δολοφόνους της «17 Νοέμβρη»; Γίνεται μια δίκη. Γιατί δεν σέβεστε την όποια απόφαση της δικαιοσύνης που θα προκύψει;

Συνεχίζει η ανακοίνωση: «Ο συναγελασμός μαζί τους σε ένα σόου τόσο εύκολης και πατριδοκάπηλης λογικής εντάσσεται στον τρόπο παραγωγής της πολιτικής». Δεν ήταν σόου η επίσκεψη των Βουλευτών της Χρυσής Αυγής στο Καστελλόριζο. Ίσως είναι σόου για εσάς και γιατί να μην είναι;

Ο επικεφαλής της ομάδος των «53+» από ό,τι ξέρω, ο Υπουργός των Οικονομικών έχει γεννηθεί στην Ολλανδία και έχει μεγαλώσει στην Αγγλία. Έχει υπηρετήσει στον Ελληνικό Στρατό; Εγώ, προσωπικά, φορώντας την τιμημένη στολή του Έλληνα αξιωματικού, έχω υπηρετήσει στο Κάστρο της Μυτιλήνης και έχω δει απέναντι τα φώτα στο Αϊβαλί, που ήταν μια ελληνική πόλη.

**ΑΘΑΝΑΣΙΟΣ ΜΙΧΕΛΗΣ:** Εγώ έχω υπηρετήσει είκοσι τέσσερις μήνες στα τεθωρακισμένα.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Εάν είχε υπηρετήσει, όπως μου λέτε, αγαπητέ κύριε, θα είχε υπηρετήσει ένα τρίμηνο, με έναν ειδικό σκανδαλώδη νόμο που είχαν κάνει ως…

**ΑΘΑΝΑΣΙΟΣ ΜΙΧΕΛΗΣ:** Εγώ έχω υπηρετήσει είκοσι τέσσερις μήνες στα τεθωρακισμένα.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Τι είπατε, κύριε;

**ΑΘΑΝΑΣΙΟΣ ΜΙΧΕΛΗΣ:** Είκοσι τέσσερις μήνες στα τεθωρακισμένα!

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Εύγε! Εσείς έχετε υπηρετήσει είκοσι τέσσερις μήνες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μιχαλολιάκο, συνεχίστε, σας παρακαλώ. Δεν κάνουμε τώρα διαγωνισμό για το ποιος έχει υπηρετήσει περισσότερο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Μάλιστα.

Μήπως ξέρετε τίποτα για το τμήμα δικαιωμάτων του ΣΥΡΙΖΑ, που είναι υπέρ των αρνητών στράτευσης και των λιποτακτών; Έχετε ακούσει τίποτα; Καμμία ανακοίνωση για το δίκτυο «Σπάρτακος» που είναι συνδεδεμένο με το κίνημά σας, το έχετε ακούσει ποτέ; Εμείς φορέσαμε την τιμημένη στολή του Έλληνα στρατιώτη και αξιωματικού και υπηρετήσαμε και στη Μυτιλήνη και στα Ελληνοβουλγαρικά σύνορα και παντού.

Ο Πρόεδρός σας αφού θέλετε να το χοντρύνουμε, ο ίδιος έχει δηλώσει ότι με βύσμα υπηρέτησε στο Πεντάγωνο, παίρνοντας ενδιάμεσα αναβολή.

Ας μη μιλάτε, λοιπόν, για πατριωτισμό. Ας μη μονοπωλείτε τον πατριωτισμό. Ο πατριωτισμός ανήκει σε όλους.

Μάλιστα για την επίσκεψη αυτή στο Καστελλόριζο η τουρκική εφημερίδα «YENI SAFAK» που απηχεί τις απόψεις του Ερντογάν, δημοσίευσε ένα άρθρο με τίτλο «Επικίνδυνο σόου των Ελλήνων» -συμφωνεί με τους «53+»- και ασκεί οξεία κριτική στην Ελλάδα και κατηγορείται η Χρυσή Αυγή ως ακραίο φασιστικό κόμμα.

Επίσης εξαίρεται η στάση της Νέας Δημοκρατίας, που χαρακτηρίζεται ως ώριμο κόμμα, που αποφεύγει να παίρνει φασιστικές θέσεις εναντίον της Τουρκίας αλλά και το Ποτάμι και το ΠΑΣΟΚ.

Θα ήθελα να πω προς τους συναδέλφους αυτών των κομμάτων, ότι όταν σας συγχαίρουν οι Τούρκοι, σας συλλυπείται ο ελληνικός λαός και η ιστορία!

(Χειροκροτήματα από την πτέρυγα της Χρυσής Αυγής)

Επιτέλους σε αυτή την κρίσιμη περίσταση που η τουρκική απειλή είναι ωμή και δεδομένη, έχουμε ένα casus belli που ψήφισε η τουρκική εθνοσυνέλευση, το οποίο λέει ότι αν η Ελλάς ασκήσει το νόμιμο από το Διεθνές Δίκαιο δικαίωμά της να επεκτείνει τα χωρικά της ύδατα στα δώδεκα μίλια, αυτό αποτελεί casus belli, δηλαδή αιτία πολέμου.

Μήπως θα έπρεπε, λοιπόν, τώρα που ο Ερντογάν απειλεί με πόλεμο, απειλεί με διεκδίκηση των ελληνικών νήσων, και εμείς από την πλευρά μας και η ελληνική Βουλή ομόφωνα να ψηφίσει το δικό της casus belli, ότι αν αφήσει να περάσουν στην Ελλάδα αυτά τα εκατομμύρια των προσφύγων και των λαθρομεταναστών, αποτελεί αυτό για την Ελλάδα casus belli;

Διακόσιοι σαράντα την Πέμπτη, διακόσια εξήντα έξι την Παρασκευή, τριακόσιοι τριάντα σήμερα πέρασαν. Τα καραβάνια του Ερντογάν έχουν αρχίσει να έρχονται! Σταματήστε τα! Είναι εθνικό σας χρέος.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Επιτέλους στα εθνικά θέματα θα πρέπει ολόκληρη η Βουλή να έχει μία γνώμη. Δυστυχώς, όμως, δεν έχει και πώς να έχει, όταν πολλοί από τους κυβερνητικούς Βουλευτές δεν έχουν καμμία αντίρρηση, να αποκαλούνται τα Σκόπια Μακεδονία, σκυλεύοντας την ελληνική ιστορία με την αλυτρωτική της αυτή πολιτική. Πολλοί από αυτούς υπήρξαν θαυμαστές του Ενβέρ Χότζα, ο οποίος είχε σκλαβώσει τη Βόρειο Ήπειρο, η οποία ακόμη παραμένει σκλαβωμένη.

Μια και είναι καυτό το θέμα του Κυπριακού, να πω ότι για εμάς σωστή είναι η θέση του Αρχιεπισκόπου της Κύπρου, ο οποίος είπε ότι προκειμένου να βρεθεί τέτοια λύση, όπως αυτή που μαγειρεύει ο Αναστασιάδης, καλύτερα να μη βρεθεί λύση.

Η σωτηρία θα έλθει από την Ευρώπη μας είπε η Νέα Δημοκρατία και συμφώνησε στη συνέχεια και το ΠΑΣΟΚ, η προγενεστέρα του ΣΥΡΙΖΑ κατάσταση στον χώρο της λεγομένης κεντροαριστεράς, και ότι με την ένταξή μας στην Ευρωπαϊκή Ένωση παύει ο τουρκικός κίνδυνος.

Απαντάει σε όλους αυτούς ο αείμνηστος καθηγητής Παναγιώτης Κονδύλης, προερχόμενος από την Αριστερά, με εξέχοντα πατριωτικό λόγο στα θέματα αυτά. Γράφει τα εξής:

«Ενώ η Ελλάδα προσανατολίστηκε ψυχή τε και σώματι στην Ευρώπη, για να διασφαλιστεί από τον τουρκικό κίνδυνο, ακριβώς ο ευρωπαϊκός τους προσανατολισμός θα μεταβληθεί σε όργανο de facto μετατροπής της σε δορυφόρο της Τουρκίας.

Η τουρκική επιρροή θα ασκείται πάνω στην Ελλάδα όχι άμεσα αλλά μετριασμένη μέσω των αμερικανικών και ευρωπαϊκών αγωγών και δεν αποκλείεται η ελληνική πλευρά, να αρχίσει κάποτε να θεωρεί και η ίδια τις υποχωρήσεις έναντι της Τουρκίας ως αυτονόητο μέρος και αυτονόητο καθήκον του εξευρωπαϊσμού της. Οι «πολιτισμένοι» άνθρωποι θα έχουν ξεπεράσει τους εθνικιστικούς αταβισμούς και δεν ξεκινούν πολέμους για πράγματα τόσο απαρχαιωμένα στον εκλεπτυσμένο μας κόσμο όσο είναι τα κυριαρχικά μας δικαιώματα.»

Εμείς δεν δεχόμαστε αυτόν τον εκλεπτυσμένο σας κόσμο. Δεν είμαστε πολιτισμένοι. Εν ονόματι της εθνικής τιμής αν χρειαστεί και πόλεμος με την Τουρκία, για να εξασφαλίσουμε την εθνική μας ελευθερία και κυριαρχία!

(Χειροκροτήματα από την πτέρυγα της Χρυσής Αυγής)

Αναζητάτε προστάτες και όταν στις 14 Αυγούστου του 2015 γινόταν εδώ η συζήτηση για τη συμφωνία, η οποία θα υπογραφόταν, που ήταν το νέο μνημόνιο, συμφωνήσατε απολύτως, κύριοι της Νέας Δημοκρατίας, λέγοντας ότι χωρίς το ευρώ η Ελλάδα καταστρέφεται.

Στο σημείο αυτό θα σας διαβάσω σχετικά με τους προστάτες, προστάτες που έχει εδώ και διακόσια χρόνια η Ελλάδα. Εσείς η Αριστερά που ήσασταν πάντα στη συνθηματολογία κατά των προστατών, τώρα σπεύδετε να απολαύσετε την εύνοιά τους. Δεν είναι τυχαίο. Είναι, πράγματι, τραγελαφικό. Λίγες ημέρες πριν επισκεφθεί την Κούβα ο Πρωθυπουργός σας, για να τιμήσει τον Φιντέλ Κάστρο, είχε υποδεχθεί στην Ελλάδα τον Μπαράκ Ομπάμα της καπιταλιστικής Αμερικής. Από τον Μπαράκ Ομπάμα στον Φιντέλ Κάστρο ένα μνημόνιο δρόμος ήταν μέσω του Ινστιτούτου Λεβί. Αυτοί είστε, λοιπόν.

Λέει, λοιπόν, ο Ανδρέας Κάλβος, τον οποίο θα χαρακτηρίζατε φανατικό: «Καλύτερα, καλύτερα διασκορπισμένοι οι Έλληνες να τρέχωσι τον κόσμον με εξαπλωμένην χείρα ψωμοζητούντες, παρά προστάτας να ’χωμεν. Το χέρι όπου προσφέρετε ως προστασίας σημείον εις ξένον έθνος έπνιξε και πνίγει τους λαούς πάλαι και ακόμα».

Μας πνίγει η προστασία όλων αυτών τις τελευταίες δεκαετίες και έτσι καταντήσατε την Ελλάδα στη σημερινή κατάσταση.

Έρχομαι στον προϋπολογισμό, σε έναν προϋπολογισμό που σε ό,τι φορά την εθνική άμυνα είναι θλιβερός. Το μνημόνιο, κύριοι, το πλήρωσαν ακριβά οι Έλληνες. Ήδη για την περίοδο 2009-2016 η εθνική άμυνα έχει υποστεί περικοπές συνολικές μειώσεις της τάξεως των 3,5 δισεκατομμυρίων ευρώ ποσοστό άνω του 52%.

Είναι εξοργιστικό η συντριπτική πλειοψηφία των Ελλήνων που υποφέρει, να βλέπει να προβλέπεται ένα ποσό 14 εκατομμυρίων ευρώ από το Πρόγραμμα Δημοσίων Επενδύσεων για την εθνική άμυνα και 25 εκατομμύρια ευρώ για το Υπουργείο του κ. Μουζάλα για τους πρόσφυγες και τους λαθρομετανάστες.

Πραγματικά θα έπρεπε, αν είχαμε μια εθνική κυβέρνηση, σήμερα στον προϋπολογισμό να υπάρχει μια εγγραφή, μια εγγραφή σημαντική και αυτή δεν είναι άλλη από το κατοχικό δάνειο. Οι Γερμανοί είχαν πληρώσει τρεις δόσεις και μετά -το είπε ο ιστορικός Χάγκεν Φλάισερ- είχαν εγγραφές στο 1945 ακόμη για το κατοχικό δάνειο.

Επί του θέματος σάς παραθέτω απόσπασμα από άρθρο του σημερινού Προέδρου της Δημοκρατίας, του κ. Παυλόπουλου στη δική σας εφημερίδα, την «ΑΥΓΗ», που λέει: «Οι σημερινοί ισχυρισμοί του Υπουργού Οικονομικών της Γερμανίας, κ. Σόιμπλε, αναφορικά με τις απαιτήσεις της Ελλάδος είναι προδήλως και προκλητικώς εσφαλμένοι. Όχι μόνο δεν υφίσταται ζήτημα παραγραφής ή προηγούμενης ρύθμισης, όπως ισχυρίζεστε, αλλά αντιθέτως οι ως άνω ελληνικές απαιτήσεις είναι πλήρως ενεργές από νομική άποψη».

Εμείς, λοιπόν, που μας λέτε ναζιστές, σας λέμε να ζητήσετε το κατοχικό δάνειο. εσείς, τελικά, που είστε υποτεταγμένοι στην πολιτική της Μέρκελ, δεν ζητάτε το κατοχικό δάνειο και είστε υπόλογοι απέναντι στον ελληνικό λαό που υποφέρει. Το ύψος αυτού του κατοχικού δανείου σύμφωνα με το «SPIEGEL» είναι όσο περίπου και το χρέος.

Περικοπές δαπανών από κάθε πλευρά και ανάμεσα σε όλα τα άλλα μια παροχή 300 ευρώ σε κάθε χαμηλοσυνταξιούχο. Πιστεύετε ότι με 300 ευρώ θα αγοράσετε και την ψήφο τους; Είστε πολύ μακριά νυχτωμένοι!

Επιπλέον έχουμε αύξηση δραματική των έμμεσων φόρων, δηλαδή στο πετρέλαιο, στη βενζίνη, στα τσιγάρα. Είναι φόροι άδικοι, τους οποίους θα πληρώσει ολόκληρος ο λαός.

Ο προϋπολογισμός σας αυτός είναι μνημονιακός και γι’ αυτό θα τον καταψηφίσουμε. Εκτός, όμως, από μνημονιακός είναι και παράλογος, δεν στέκει στη λογική, γιατί από τη στιγμή που οι Έλληνες έχουν ανεξόφλητες οφειλές στο δημόσιο 91 δισεκατομμυρίων ευρώ, εσείς τους ζητάτε να δώσουν άλλα 46 δισεκατομμύρια.

Η Χρυσή Αυγή θα καταψηφίσει τον προϋπολογισμό σας. Η Χρυσή Αυγή σηκώνει τη σημαία της εθνικής αντιστάσεως ενάντια στα μνημόνια και για τα εθνικά θέματα για τα οποία κανείς δεν ενδιαφέρεται. Η Χρυσή Αυγή θα αγωνιστεί με συνέπεια για να πάρουμε την πατρίδα μας πίσω.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις συνοδοί εκπαιδευτικοί από το 9ο Γυμνάσιο Καλαμαριάς Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν καλέσω στο Βήμα τον Αντιπρόεδρο κ. Γιάννη Δραγασάκη, θέλω να σας κάνω μια σημαντική κατά την γνώμη μου ανακοίνωση, που αφορά στη Βουλή και είμαι σίγουρος ότι τυγχάνει της έγκρισής σας και θα κατατεθεί στα Πρακτικά.

Αγαπητές και αγαπητοί συνάδελφοι, από την ορθολογική εκτέλεση του προϋπολογισμού της Βουλής του οποίου σήμερα είχαμε τα στοιχεία του οικονομικού έτους 2016, διαφαίνεται η δυνατότητα σημαντικά βελτιωμένου δημοσιονομικού αποτελέσματος της τάξης των 5 εκατομμυρίων ευρώ, δημιουργώντας έτσι χώρο για την χρηματοδότηση άλλων κοινωνικών προτεραιοτήτων. Το ποσό αυτό θα μπορούσε να αξιοποιηθεί άμεσα για την αντιμετώπιση, παραδείγματος χάριν, της προσφυγικής κρίσης και διερευνάται η δυνατότητά του από το αρμόδιο Υπουργείο Οικονομικών της Ελλάδας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό κατατίθεται για τα Πρακτικά η προαναφερθείσα ανακοίνωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 217)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Αντιπρόεδρος της Κυβέρνησης κ. Γιάννης Δραγασάκης για δεκαπέντε λεπτά.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Πρόεδρε, πρέπει να πούμε και να θυμίσουμε στους απερχόμενους εκπροσώπους της Χρυσής Αυγής, ότι τα μεγαλύτερα εγκλήματα ενάντια σε αυτή την πατρίδα και τη χώρα έγιναν στο όνομα της πατρίδας.

(Χειροκροτήματα από την πτέρυγα του ΣΥΡΙΖΑ)

Τα μεγαλύτερα εγκλήματα ενάντια στο ελληνικό έθνος έγιναν στο όνομα του έθνους και η προδοσία της Κύπρου ακόμα έγινε στο όνομα της πατρίδας.

(Χειροκροτήματα από την πτέρυγα του ΣΥΡΙΖΑ)

Εκπροσωπείτε, λοιπόν, την πατριδοκαπηλία. Αυτή είναι η ιδεολογία σας, που είναι μια από τις πιο τυχοδιωκτικές ιδεολογίες που υπήρξαν στη χώρα μας. Όπως το γερμανικό έθνος καταστράφηκε από τον γερμανικό φασισμό, όπως το ιταλικό έθνος επλήγη από τον ιταλικό φασισμό, έτσι και η χώρα αυτή κινδυνεύει, όχι από την Αριστερά, αλλά από τους πατριδοκάπηλους, όπως είστε εσείς.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι, ο προϋπολογισμός τού ελληνικού κράτους για το 2017 συζητείται σε ένα διεθνές και ευρωπαϊκό περιβάλλον αυξανόμενης αβεβαιότητας. Οι εστίες αστάθειας και έντασης πληθαίνουν και πολλές είναι κοντά μας.

Το αποτέλεσμα του δημοψηφίσματος στην Ιταλία, οι εκλογές στις Ηνωμένες Πολιτείες της Αμερικής, η ψήφος υπέρ του Brexit στη Βρετανία και πλήθος άλλων γεγονότων δείχνουν την ανάγκη ριζικών αλλαγών, που αν δεν γίνουν, ο κόσμος και η Ευρώπη ειδικότερα οδηγούνται σε συστημικά αδιέξοδα.

Κάνουν λάθος όσοι και όσες αποδίδουν τις εξελίξεις στους δημαγωγούς. Ο δεξιός λαϊκισμός, όπως άλλωστε, η ξενοφοβία και ο ρατσισμός δεν είναι η αιτία αλλά είναι το στρεβλό αποτέλεσμα βαθύτερων κοινωνικών αιτιών και έχουν αυταπάτες όσοι, ειδικά στην Ευρώπη, εμμένουν στην ίδια πολιτική και εμμένουν στο δόγμα «business as usual», κλείνοντας τα μάτια στον πόνο που σκορπάει η αυξανόμενη ανισότητα και στην ανασφάλεια που προκαλεί η απουσία ελπίδας και προοπτικής.

Πρόκειται για αυταπάτες, διότι οι εξελίξεις που ζούμε, δείχνουν ότι παρά τις μεγάλες διαφορές που υπάρχουν από χώρα σε χώρα, αναδύεται ένα κοινό στοιχείο. Το κοινό αυτό στοιχείο είναι ότι ο νεοφιλελευθερισμός, τόσο στην άγρια πινοσετική του μορφή όσο και στην πιο ήπια του εκδοχή, έχει χάσει παντού προ πολλού την αρχική του δύναμη. Δεν μπορεί να υποσχεθεί πλέον τίποτα εκτός από ανισότητες και ανασφάλεια.

Γι’ αυτό και διευρύνεται παντού το χάσμα εμπιστοσύνης προς τις κυρίαρχες ελίτ. Αυτό δεν συμβαίνει μόνο στις περιφερειακές χώρες του καπιταλισμού, όπως γνωρίζαμε, αλλά συμβαίνει τώρα στα υπερανεπτυγμένα κέντρα του καπιταλισμού. Από το Λονδίνο ως τη Ρώμη, λοιπόν, και από την Ευρώπη έως τις Ηνωμένες Πολιτείες διευρύνεται η απόσταση ανάμεσα στους κυριαρχούμενους και τους κυρίαρχους, ανάμεσα στους λαούς και τις ελίτ, ανάμεσα στους φτωχούς και τους πλούσιους, ανάμεσα στην εργασία και το κεφάλαιο.

Οι εξελίξεις αυτές απαιτούν προβληματισμό, στοχασμό και επανακαθορισμό των προτεραιοτήτων. Στην προκειμένη περίπτωση επιβάλλουν μια εξισορρόπηση των προτεραιοτήτων, όπως είναι σε εμάς, παραδείγματος χάριν, η συνεπής εφαρμογή της συμφωνίας, από την οποία εξαρτάται η χρηματοδότηση της χώρας μέχρι να βγούμε στις αγορές αλλά και η ταυτόχρονη ενίσχυση της συνοχής της κοινωνίας, από την άλλη.

Διότι και οι κοινωνίες έχουν όρια και αν τα όρια των κοινωνιών παραβιάζονται, τότε δημιουργούνται τέρατα και τερατογεννέσεις.

Σ’ αυτή τη λογική υπακούουν οι εξαγγελίες του Πρωθυπουργού. Δεν έχουν καμμία σχέση με εκλογές ή με προεκλογικούς σχεδιασμούς. Αποτελούν ουσιώδη πλευρά της στρατηγικής της Κυβέρνησης για μια έξοδο από την κρίση με την κοινωνία όρθια και για έναν τρόπο υλοποίησης της συμφωνίας με τους δανειστές που παρά το πλαίσιο δημοσιονομικών περιορισμών που υπάρχει, θέλουμε και προσπαθούμε, να υπηρετεί η πολιτική μας ταυτόχρονα την κοινωνική δικαιοσύνη και τη συνοχή.

Αυτή ακριβώς είναι μια διακριτή διαφορά από τις προηγούμενες κυβερνήσεις, αυτή είναι μια ουσιώδης διαφορά από τη Νέα Δημοκρατία. Τα μέτρα που ανακοίνωσε ο Πρωθυπουργός, δεν παραβιάζουν καμμιά συμφωνία, όπως βιάστηκαν να πουν ορισμένα στελέχη της Νέας Δημοκρατίας. Αντίθετα αξιοποιούν περιθώρια που οι ίδιες οι θυσίες του λαού δημιουργούν.

Εκείνο το οποίο κάνει η δική μας Κυβέρνηση, είναι κάθε ευρώ που μπορεί να εξοικονομηθεί, να πάει σε αυτούς που το έχουν ανάγκη και αυτό είναι το καινούργιο που θέλουμε να εισάγουμε στην πολιτική της χώρας. Η αναστολή της αύξησης του ΦΠΑ στα νησιά που βρίσκονται στην πρώτη γραμμή της προσφυγικής κρίσης, η έκτακτη οικονομική ενίσχυση των χαμηλοσυνταξιούχων αλλά και άλλα μέτρα που βρίσκονται ήδη σε ισχύ, όπως η πρόσβαση των ανασφάλιστων στο δημόσιο σύστημα υγείας, η εφαρμογή του κοινωνικού εισοδήματος αλληλεγγύης και άλλα, είναι μέτρα που δεν βοηθούν μόνο τις κοινωνικές ομάδες που βρίσκονται στην πιο αδύναμη θέση αλλά είναι μέτρα που βοηθούν ολόκληρη την κοινωνία, διότι συμβάλλουν στην κοινωνική συνοχή και συμβάλλουν και στην ανάκαμψη της οικονομίας. Είναι συστατικό μέρος της πολιτικής μας και του θετικού σχεδίου που έχουμε υποσχεθεί στον ελληνικό λαό για την έξοδο από την κρίση.

Κρίσιμος σταθμός αυτού του σχεδίου, κρίσιμος σταθμός της πορείας προς την ολοκλήρωση του προγράμματος, ούτως ώστε να υπάρξουν δυνατότητες δανεισμού από τις αγορές, είναι ακριβώς η φάση που διανύουμε. Από την έκβαση των διαπραγματεύσεων, από το σύντομο κλείσιμο της δεύτερης αξιολόγησης, κάτι το οποίο μπορεί να γίνει όπως έχουν διαβεβαιώσει και οι αρμόδιοι Υπουργοί και από την αλληλουχία των μέτρων που θα ακολουθήσουν, τη γρήγορη ένταξή μας στο πρόγραμμα αγοράς ομολόγων της Ευρωπαϊκής Κεντρικής Τράπεζας και άλλα, από αυτά θα εξαρτηθεί, το αν πότε και πόσο γρήγορα θα βγούμε σε ένα ξέφωτο, το οποίο δεν θα είναι, βέβαια, το οριστικό τέλος της κρίσης, αλλά θα μας επιτρέψει με όρους πολιτικής αυτονομίας να σχεδιάσουμε τη δράση μας στα πλαίσια των ευρωπαϊκών και των παγκόσμιων θεσμών.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Με συγχωρείτε, κύριε Αντιπρόεδρε.

Παρακαλώ πολύ, κύριοι συνάδελφοι, καθήστε και κάντε ησυχία.

Συνεχίστε, κύριε Αντιπρόεδρε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Το σχέδιο αυτό παρά τη διαρκή και διαρκώς διαψευδόμενη καταστροφολογία της Νέας Δημοκρατίας προχωρά προς την τελική φάση της υλοποίησής του. Η επιτυχής ολοκλήρωση του σχεδίου μας ακριβώς ακυρώνει κάθε συζήτηση για τέταρτο μνημόνιο προς θλίψη ορισμένων κέντρων, εντός και εκτός της χώρας μας, τα οποία πιστεύουν ότι αυτή η χώρα δεν μπορεί να κυβερνηθεί χωρίς μνημόνια, χωρίς τρόικες και χωρίς επιβολή.

Τέσσερις παράγοντες, νομίζω, μεταξύ άλλων καθιστούν την υλοποίηση αυτού του σχεδίου απολύτως εφικτή. Ο πρώτος, είναι η υλοποίηση της ίδιας της συμφωνίας η οποία έχει ολοκληρωθεί κατά το μεγαλύτερο μέρος της και η δυνατότητα ολοκλήρωσης της δεύτερης αξιολόγησης εφόσον γίνει σεβαστό το ευρωπαϊκό πλαίσιο σε ό,τι αφορά τα εργασιακά θέματα.

Δεύτερος ενισχυτικός παράγοντας, είναι οι εξελίξεις στην πραγματική οικονομία. Σπάει ο φαύλος κύκλος της ύφεσης και όσοι μιλούν ακόμα για ύφεση, πολύ απλά θα διαψευστούν.

Ο τρίτος παράγοντας, είναι η ανακοίνωση των βραχυπρόθεσμων μέτρων για το χρέος, που παρ’ όλο ότι αποτελούν μόνο ένα μέρος της συνολικής ρύθμισης, είναι σημαντικά, διότι παρέχουν ισχυρή προστασία έναντι του κινδύνου αύξησης των επιτοκίων, σε μια φάση που νομίζουμε, ότι είναι πολύ πιθανό αυτή η αύξηση να υπάρξει.

Η σύγκριση που γίνεται από ορισμένους με το PSI, δηλαδή την προηγούμενη αναδιάρθρωση του χρέους, είναι άστοχη και παραπλανητική, διότι εκείνο που έμεινε από το PSI και το δεύτερο μνημόνιο, δεν ήταν κάποια ελάφρυνση του χρέους, όπως δείχνουν και οι αριθμοί, αλλά η χρεοκοπία των τραπεζών, η εξαέρωση των αποθεματικών των ασφαλιστικών ταμείων, το βάθεμα της ύφεσης και η αύξηση της ανεργίας.

Ο τέταρτος υποστηρικτικός παράγοντας, είναι ότι σε συνθήκες εντεινόμενης αβεβαιότητας και αστάθειας, ο γεωπολιτικός ρόλος της χώρας μας ενισχύεται και η πολιτική μας, ακριβώς, προσπαθεί να ενισχύσει περαιτέρω τη διεθνή θέση και τον ρόλο της χώρας μας.

Η χώρα, λοιπόν, διαθέτει σαφές σχέδιο. Αυτό το σχέδιο είναι σε τροχιά υλοποίησης και ολοκλήρωσης. Οι καταστροφολογίες της Νέας Δημοκρατίας για μία ακόμα φορά θα διαψευστούν.

Όμως βασική προϋπόθεση για την επιτυχή ολοκλήρωση του σχεδίου μας είναι ο χρόνος. Δεν αρκεί να βγούμε κάποτε στις αγορές. Δεν αρκεί να ολοκληρωθεί κάποτε η δεύτερη αξιολόγηση. Δεν αρκεί να μπούμε κάποτε στο πρόγραμμα ποσοτικής χαλάρωσης. Όλα αυτά πρέπει να γίνουν στην ώρα τους και πάντως πρέπει να έχουν ολοκληρωθεί όλες οι διαδικασίες τους πρώτους μήνες του 2017, για να μπορέσουμε να βγούμε δοκιμαστικά στις αγορές πριν λήξει το πρώτο εξάμηνο του 2017, για να μην επαναληφθούν τα λάθη που έγιναν το 2014.

Πρέπει να θυμίσω εδώ, επειδή άκουσα πολλά για το 2014, ότι εκείνο που έγινε τότε, ήταν ότι στήθηκε ένα σχέδιο ενταγμένο εξ αρχής σε μία εκλογικίστικη λογική. Το θέμα που αντιμετώπιζε η τότε κυβέρνηση, ήταν πώς να αποφύγει την ήττα στις ευρωεκλογές και όταν η ήττα ήρθε, πώς να μπορέσει να ανακάμψει από την ήττα εκείνη.

Αυτό ήταν το δήθεν success story του κ. Σαμαρά. Γι’ αυτό οργανώθηκε μία όπως-όπως έκδοση ομολόγων τον Απρίλιο του 2014. Το ομόλογο, πράγματι, πουλήθηκε αν και σε υψηλό επιτόκιο. Το αμέσως επόμενο, όμως, ομόλογο που επιχειρήθηκε να εκδοθεί το καλοκαίρι του 2014, δεν μπόρεσε να πουληθεί, διότι η ευνοϊκή συγκυρία στο μεταξύ είχε αλλάξει. Αναβλήθηκαν και όλες οι επόμενες εκδόσεις που είχαν προγραμματιστεί και η κρίση –που ποτέ δεν είχε φύγει- επανήλθε δριμύτερη.

Κυρίες και κύριοι συνάδελφοι της Νέας Δημοκρατίας και του ΠΑΣΟΚ, είναι η κρίση που μάταια επιχειρείτε να φορτώσετε σε μας, κρύβοντας ότι είχε αρχίσει ήδη από τότε η επιδείνωση της κατάστασης.

Η Αντιπολίτευση κατηγορεί τη σημερινή Κυβέρνηση, ότι δήθεν δεσμεύει τη χώρα σε μεγάλα πλεονάσματα. Πρόκειται για ένα ακόμα ψέμα. Η αλήθεια είναι ότι η σημερινή Κυβέρνηση προσπαθεί να απαλλάξει τη χώρα από τα, πράγματι, ανέφικτα πλεονάσματα, για τα οποία είχαν δεσμευτεί οι προηγούμενοι. Με βάση το δεύτερο μνημόνιο το βασικό σενάριο προέβλεπε πλεόνασμα 4% για την περίοδο 2016-2020 και 4% για την περίοδο 2021-2030. Σας φαίνονται τώρα πολλά το 0,5% του 2016, το 1,7% του 2017 και το 3,8% που αποτελεί την οροφή, το ταβάνι, για τις συζητήσεις που γίνονται;

Την ίδια στιγμή, βεβαίως, το Διεθνές Νομισματικό Ταμείο προτείνει 1,5%, υπό την προϋπόθεση ότι θα υπάρξει ανάλογη ελάφρυνση του χρέους. Το παράδοξο –και πρέπει να το πούμε εδώ- με τη στάση του Διεθνούς Νομισματικού Ταμείου είναι ότι στην περίπτωση που οι δανειστές δεν δεχθούν να προχωρήσουν τώρα σε επαρκή ελάφρυνση του χρέους, τότε το Διεθνές Νομισματικό Ταμείο ζητά από εμάς πρόσθετα μέτρα 4 με 4,5 δισεκατομμύρια ευρώ, σαν να είναι υπεύθυνη η Ελλάδα, επειδή οι δανειστές δεν μειώνουν το χρέος, όπως κι εμείς ζητούμε.

Σε κάθε περίπτωση, όμως, η Κυβέρνηση έχει καταστήσει σαφές προς όλες τις κατευθύνσεις, ότι δεν συζητά μέτρα, εφόσον αυτά είναι έξω από τη συμφωνία και έξω από την εντολή που μας έχει δώσει ο ελληνικός λαός. Οι όποιες καθυστερήσεις και αντιφάσεις χαρακτηρίζουν τη διαπραγμάτευση στην παρούσα φάση, δεν οφείλονται σε καθυστερήσεις της ελληνικής πλευράς ούτε σε άλλα εμπόδια που θέτουμε εμείς. Οφείλονται αποκλειστικά σε αποκλίνουσες και αντιφατικές επιδιώξεις ορισμένων από τους δανειστές.

Ορισμένες χώρες, παραδείγματος χάριν, ευρωπαϊκές θέλουν οπωσδήποτε το Διεθνές Νομισματικό Ταμείο στο ελληνικό πρόγραμμα αλλά δεν αποδέχονται τους όρους που το Διεθνές Νομισματικό Ταμείο θέτει, προκειμένου να συμμετάσχει.

Το Διεθνές Ταμείο, πάλι, θεωρεί προϋπόθεση όπως είπα για την επιτυχία του ελληνικού προγράμματός, όχι την περισσότερη λιτότητα όπως λέει αλλά την περισσότερη ελάφρυνση του χρέους.

Όταν, όμως, αυτή η δεύτερη απαίτηση για περισσότερη ελάφρυνση του χρέους δεν πραγματοποιείται, τότε έρχεται σε αυτό που λέει ότι δεν θέλει, δηλαδή έρχεται σε μέτρα, που οδηγούν σε περισσότερη λιτότητα. Δηλαδή επιχειρεί σε εκείνο που το ίδιο αντιλαμβάνεται ως ανορθολογισμό, να απαντήσει με έναν άλλο ανορθολογισμό. Δυστυχώς, όμως, οι δύο ανορθολογισμοί δεν οδηγούν σε κάποια λογική εκδοχή.

Η διέξοδος, ωστόσο, υπάρχει και ο χώρος για προωθητικές λύσεις μπορεί να υπάρξει, αν η συζήτηση μετατοπιστεί από τα πλεονάσματα στις προϋποθέσεις για την επίτευξή τους και ειδικότερα στους ρυθμούς οικονομικής μεγέθυνσης και στην κατανομή του πλεονάσματος.

Όλοι οι αριθμοί που αναφέρονται, έχουν μεγάλους βαθμούς αυθαιρεσίας. Ακόμα και το πλεόνασμα 2% ή 1,5% είναι αυθαίρετο, διότι δεν θα μπορέσει ούτε αυτό να επιτευχθεί, αν έχουμε αναιμική ανάκαμψη ή η οικονομία περιέλθει σε ύφεση. Αντίστροφα υψηλότερα πλεονάσματα μπορεί να αποδειχθούν εφικτά, εάν η οικονομία επιτύχει υψηλότερους ρυθμούς ανάκαμψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης)

 Θα χρειαστώ την ανοχή σας για ένα το πολύ δύο λεπτά, κύριε Πρόεδρε.

Ας συζητήσουμε, λοιπόν, πόση ανάπτυξη μπορούμε να πετύχουμε και πώς να την ενισχύσουμε και στη βάση αυτή να δούμε τι πλεονάσματα μπορούμε να πετύχουμε. Αυτό, κατά την άποψή μου, αποτελεί την πρώτη βάση, για να βρεθεί προωθητική διέξοδος από τις αντιφάσεις που παρουσιάζονται σε αυτή τη συγκυρία.

Η δέσμευση για την επίτευξη ενός ορισμένου ύψους πλεονάσματος έχει νόημα, μόνο αν συνοδεύεται από συγκεκριμένες πολιτικές, που θα διασφαλίζουν ένα αντίστοιχο επίπεδο οικονομικής μεγέθυνσης.

Η δεύτερη βάση για να υπάρξει προωθητική λύση και διέξοδος, είναι η διάθεση -όπως έχει προτείνει ο Υπουργός Οικονομικών, ο κ. Τσακαλώτος- μέρους του πλεονάσματος που θα συμφωνήσουμε να πετύχουμε, για τη χρηματοδότηση στοχευμένων και κοινωνικά δίκαιων φοροαπαλλαγών, για τη χρηματοδότηση δράσεων εξωστρέφειας, επενδύσεων και ενίσχυσης του κοινωνικού κράτους.

Αν, δηλαδή, μέρος του πλεονάσματος επιστρέψει στην κοινωνία και στην οικονομία, αυτό θα συμβάλει στη δημιουργία περαιτέρω προϋποθέσεων, για να συνεχιστεί η αναπτυξιακή διαδικασία. Διαφορετικά θα ανακοπεί.

Η Κυβέρνηση, λοιπόν, έχει σχέδιο. Η θετική ολοκλήρωσή του είναι απολύτως εφικτή. Το σχέδιο αυτό ανταποκρίνεται στις ανάγκες, όχι μόνο της χώρας μας αλλά και της Ευρώπης. Το σχέδιο αυτό υποστηρίζεται από την πορεία της οικονομίας, που έπειτα από μια μακροχρόνια και βαθιά ύφεση έχει τις προϋποθέσεις να εισέλθει σε αναπτυξιακή τροχιά.

Ο προϋπολογισμός του 2017 υπηρετεί ακριβώς αυτό το σχέδιο. Διασφαλίζει την επίτευξη των αναγκαίων δημοσιονομικών πλεονασμάτων, χωρίς τη λήψη νέων μέτρων. Διασφαλίζει, επίσης, τη μετάβαση από την ύφεση στην ανάκαμψη και στην απασχόληση και, παρά τους δημοσιονομικούς περιορισμούς, ενισχύει το κοινωνικό κράτος και τις επενδύσεις.

Σας καλώ να τον υπερψηφίσουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ τον κ. Δραγασάκη.

Τον λόγο έχει ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, πριν από δύο χρόνια στη συζήτηση για τον προϋπολογισμό του 2015, από αυτό ακριβώς το Βήμα ο κ. Τσίπρας ζητούσε επιτακτικά να φύγει η τότε κυβέρνηση.

Με τη σύμπραξη της Χρυσής Αυγής και τη βοήθεια των τότε, αλλά και σήμερα παρατρεχάμενών του, έσυρε τη χώρα σε εκλογές και μαζί με αυτές σε μια μεγάλη περιπέτεια.

Ήρθε η ώρα, λοιπόν, δύο χρόνια μετά να κάνουμε, κύριε Τσίπρα, έναν απολογισμό της κυβερνητικής σας θητείας.

Η οπισθοχώρηση της χώρας αυτά τα δύο χρόνια δεν έχει προηγούμενο. Από τη Μεταπολίτευση και μετά, καμμία εκλεγμένη κυβέρνηση δεν έχει προκαλέσει στην πατρίδα τόσο μεγάλη ζημιά σε τόσο σύντομο χρονικό διάστημα.

Ο ΣΥΡΙΖΑ και οι ΑΝΕΛ έταξαν τα πάντα στους πάντες, διχάζοντας και δηλητηριάζοντας την ελληνική κοινωνία και φουντώνοντας ένα ακραίο κύμα δημαγωγίας, το οποίο κόντεψε να τινάξει τη χώρα στον αέρα. Υπονόμευσαν με συκοφαντίες και με λάσπη κάθε προσπάθεια ανάταξης της χώρας την περίοδο 2012-2014. Πήραν μια οικονομία σε ανάπτυξη και την επέστρεψαν στην ύφεση. Ακύρωσαν μια σειρά από σημαντικές μεταρρυθμίσεις σε κρίσιμους τομείς, όπως είναι η παιδεία και η δημόσια διοίκηση, μόνο για να ικανοποιήσουν την κομματική τους πελατεία.

Και σήμερα πανηγυρίζετε, κυρίες και κύριοι του ΣΥΡΙΖΑ, για το ενδεχόμενο να επιστρέψουμε σε επίπεδο δημοσιονομικών δεικτών -αν όλα πάνε καλά- κάποια στιγμή το 2017, εκεί που ήμασταν το 2014. Όμως, και αυτό είναι μάλλον το αισιόδοξο σενάριο. Γιατί τι πήγε καλά αυτά τα δύο χρόνια, για να αισιοδοξούμε ότι θα πάει καλά και τώρα;

Η πραγματικότητα, όμως, είναι αμείλικτη και οι αριθμοί δεν λένε ψέματα. Είμαστε εδώ για να σας τη θυμίσουμε. Ξέρετε, τα γεγονότα είναι ξεροκέφαλα.

Το 2014 η χώρα παρουσίασε, μετά από έξι χρόνια ύφεσης, θετικό ρυθμό ανάπτυξης. Οι προβλέψεις της Κομισιόν, οι ίδιες προβλέψεις που ο Υπουργός σας επικαλείται σήμερα, έλεγαν στο τέλος του 2014, ότι θα είχαμε ανάπτυξη 2,9% το 2015 και 3,7% το 2016. Αντ’ αυτού, η χώρα κύλησε πάλι στην ύφεση.

Το 2014 η χώρα πέτυχε για δεύτερη συνεχόμενη χρονιά πρωτογενές πλεόνασμα υψηλότερο από αυτό του 2015, παρ’ ό,τι χρειάστηκε η Κυβέρνηση ΣΥΡΙΖΑ να πάρει πολλά δισεκατομμύρια επιπρόσθετα μέτρα λιτότητας. Και βέβαια, το 2014 είχαμε μειώσεις φορολογικών συντελεστών, χωρίς τότε τη σύμφωνη γνώμη της τρόικας. Μειώθηκε ο ΦΠΑ στην εστίαση από το 23% στο 13%, μειώθηκε κατά 30% ο ειδικός φόρος κατανάλωσης, μειώθηκε η έκτακτη εισφορά αλληλεγγύης 30% και 5% μειώθηκαν οι ασφαλιστικές εισφορές.

Βέβαια, το 2014 οι ληξιπρόθεσμες οφειλές του δημοσίου είχαν μειωθεί συνολικά κατά 6 δισεκατομμύρια ευρώ. Σήμερα έχουν αυξηθεί κατά 60%. Το 2014 η χώρα είχε ένα τραπεζικό σύστημα, το οποίο ναι, είχε τα προβλήματά του, αλλά ήταν λειτουργικό. Σήμερα η αξία των τραπεζών έχει εκμηδενιστεί, δυνατότητα ρευστότητας δεν υπάρχει, τα capital controls είναι ακόμα εδώ και είναι άγνωστο για πόσο θα μείνουν.

Και στο πεδίο της ανταγωνιστικότητας η χώρα οπισθοχωρεί. Την περίοδο 2012-2014 είχαμε καταφέρει να κερδίσουμε σαράντα δύο θέσεις. Από την εκατοστή θέση πήγαμε στην πεντηκοστή όγδοη. Επί δικών σας ημερών πέσαμε τρεις θέσεις.

Το 2016 κατεγράφη ο μεγαλύτερος αριθμός λουκέτων στα χρόνια της κρίσης. Οι διαγραφές επιχειρήσεων -προσέξτε!- από τον Ιανουάριο μέχρι τον Σεπτέμβριο του 2016 αυξήθηκαν κατά 33% σε σχέση με πέρυσι.

Και όσον αφορά την ανεργία, έχουμε για πρώτη φορά μια μεγάλη ανατροπή στην αγορά εργασίας. Οι ευέλικτες μορφές απασχόλησης υπερτερούν της πλήρους απασχόλησης και η δε αποκλιμάκωση της ανεργίας, για την οποία είστε τόσο υπερήφανοι, είναι εξαιρετικά αργή.

Να σας θυμίσω ποιες ήταν οι προβλέψεις της επιτροπής στο τέλος του 2014; Ανεργία 19,5% στο τέλος του 2016. Πού είναι σήμερα η ανεργία, κύριε Τσίπρα; Είναι στο 23,7%! Τι σημαίνει αυτό στην πράξη; Σημαίνει διακόσιες χιλιάδες θέσεις εργασίας οι οποίες δεν δημιουργήθηκαν!

(Χειροκροτήματα από την πτέρυγα της Νέας Δημοκρατίας)

Την ίδια ώρα τα κόκκινα δάνεια των νοικοκυριών και των επιχειρήσεων πολλαπλασιάζονται και η οικονομία έχει γεμίσει ωρολογιακές βόμβες. Τα ασφαλιστικά ταμεία αιμορραγούν. Η ΔΕΗ έχει τεράστιο πρόβλημα ρευστότητας, σοβαρό ενδεχόμενο να καταρρεύσει πλήρως το επόμενο καλοκαίρι. Οι αστικές συγκοινωνίες καταρρέουν ήδη.

Το κόστος, λοιπόν, το οποίο αφήνετε πίσω σας, κύριε Τσίπρα, μετά από δυο χρόνια, είναι τεράστιο. Δεν το λέμε μόνο εμείς. Το έχουν πει πολλοί άλλοι. Σε 86 δισεκατομμύρια ευρώ το εκτιμά ο Διοικητής της Τράπεζας της Ελλάδας, 100 δισεκατομμύρια το εκτιμά ο κ. Ρέγκλινγκ.

**ΝΙΚΟΛΑΟΣ ΞΥΔΑΚΗΣ:** Αμάν πια με την εκτίμηση Στουρνάρα. Σιγά το σοβαρό στοιχείο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας ενοχλούν αυτοί οι αριθμοί, βλέπω.

**ΠΡΟΕΔΡΟΣ (Νικόλαος Βούτσης):** Μην αντιδράτε, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είκοσι ένα δισεκατομμύρια ευρώ χαμένος εθνικός πλούτος τα δυο χρόνια τα οποία κυβερνάτε, κυρίες και κύριοι. Κι αυτά είναι νούμερα, ξέρετε, τα οποία είναι αναμφισβήτητα, κυρίες και κύριοι συνάδελφοι του ΣΥΡΙΖΑ. Αυτά είναι τα έργα και οι ημέρες σας. Υποσχεθήκατε ελπίδα και προκαλέσατε απογοήτευση και κατάθλιψη. Υποσχεθήκατε αξιοπρέπεια και επιφέρατε κοινωνική καταρράκωση. Υποσχεθήκατε αλλαγή και κρατάτε τη χώρα κολλημένη στο παρελθόν, ναρκοθετώντας, όμως, ταυτόχρονα το μέλλον της.

Ανεβήκατε στην εξουσία, λέγοντας ψέματα και κρατιέστε, ψελλίζοντας δικαιολογίες, διχάζοντας την κοινωνία και χρεώνοντας την δική σας ανικανότητα στους πολιτικούς σας αντιπάλους. Με μεγάλο ενδιαφέρον άκουσα πολλές από τις ομιλίες των Βουλευτών του ΣΥΡΙΖΑ. Είδα ότι ασχολήθηκαν περισσότερο μαζί μου απ’ ό,τι με τον προϋπολογισμό.

Είστε η πρώτη Κυβέρνηση που κατηγορεί όχι την προηγούμενη, αλλά την επόμενη κυβέρνηση για τις δικές σας παραλείψεις.

(Χειροκροτήματα από την πτέρυγα της Νέας Δημοκρατίας)

Γι’ αυτό και σήμερα είστε απαξιωμένοι στη συνείδηση των πολιτών. Είστε μια Κυβέρνηση με μηδενική αξιοπιστία, ανύπαρκτο πολιτικό κεφάλαιο, μια Κυβέρνηση χωρίς σχέδιο που άγεται και φέρεται από τους δανειστές. Η ιστορία θα είναι πολύ αμείλικτη μαζί σας. Αναρωτιέμαι, πραγματικά, ποια θα είναι η παρακαταθήκη σας όταν θα φύγετε από την εξουσία.

Όμως, ένα είναι βέβαιο: Το κεφάλαιο του μεταπολιτευτικού λαϊκισμού κλείνει οριστικά μαζί σας. Η κοινωνία δεν θα εμπιστευθεί ξανά έναν πολιτικό ο οποίος έκανε το ψέμα τρόπο ζωής και την εξαπάτηση, το κυρίαρχο στοιχείο της πολιτικής του διαδρομής.

(Χειροκροτήματα από την πτέρυγα της Νέας Δημοκρατίας)

Όταν, κύριε Τσίπρα, χτίζατε το προεκλογικό σας αφήγημα, είχατε δυο θέματα ως σημαία. Πρώτον, ότι θα δώσετε τέλος στη λιτότητα, δεύτερον ότι θα διαγράψετε το χρέος. Αποτύχατε και στα δύο. Σε ό,τι αφορά στο ζήτημα της λιτότητας, ξεπεράσατε κάθε αρνητική πρόβλεψη. Για να αναστρέψετε την καταστροφική πορεία του πρώτου εξαμήνου του 2015, πήρατε τόσα μέτρα που εξαντλήσατε τα νοικοκυριά και εξοντώσατε την πραγματική οικονομία.

Και σήμερα έρχεστε με την απόφαση του Eurogroup και ναρκοθετείτε το μέλλον της χώρας. Αποδέχεστε πολύ υψηλά πρωτογενή πλεονάσματα για χρονική διάρκεια που ξεπερνά κατά πολύ την χρονική περίοδο του τρίτου μνημονίου.

Το κείμενο των συμπερασμάτων του Eurogroup που έχω εδώ, έχει την υπογραφή του κ. Τσακαλώτου. Για πάμε, λοιπόν, να δούμε, κυρίες και κύριοι, τι λέει ακριβώς αυτό το κείμενο.

Πρώτον, αποδέχεται δημοσιονομικό κενό για το 2018, το οποίο πρέπει να καλυφθεί με πρόσθετα μέτρα λιτότητας.

Δεύτερον, επιβεβαιώνει ότι οι δημοσιονομικοί στόχοι θα παραμείνουν υψηλοί στο 3,5% του ΑΕΠ για μετά το 2018.

Τρίτον, δεσμεύεται στην λήψη πρόσθετων, διαρθρωτικών μέτρων και στη μονιμοποίηση του κόφτη.

Κι αυτά έχουν την υπογραφή σας, κύριε Τσίπρα.

Αυτό που μένει ασαφές, αυτό που δεν γνωρίζουμε από την απόφαση του Eurogroup, είναι για πόσα χρόνια θα μας δεσμεύουν αυτά τα πρωτογενή πλεονάσματα. Όμως, είτε είναι για πέντε είτε είναι για δέκα, η ζημιά είναι τεράστια και η λιτότητα είναι πιο σκληρή παρά ποτέ.

Ανεβήκατε στην εξουσία με σημαία ότι θα καταργήσετε τη λιτότητα «με έναν νόμο και ένα άρθρο» και επιβάλατε λιτότητα μακράς διαρκείας, ναρκοθετώντας όχι μόνο τις επόμενες κυβερνήσεις αλλά και την ίδια τη χώρα.

Υποσχεθήκατε ότι θα σκίσετε τα μνημόνια και έχετε ήδη υπογράψει και εφαρμόζετε το τρίτο μνημόνιο, το συμπληρωματικό μνημόνιο και έχετε μονογράψει το τέταρτο μνημόνιο.

Τα μέτρα για το χρέος ισοδυναμούν με μνημόνιο μετά το τρίτο μνημόνιο. Δεν το λέω εγώ. Το λέει η πρώην Αναπληρώτρια Υπουργός Οικονομικών, η κ. Βαλαβάνη, με σημερινή συνέντευξή της στα «ΝΕΑ». Το είπε και ο διάδοχός της, ο κ. Χουλιαράκης, ομολογώντας χθες σε αυτή την Αίθουσα ότι το ΔΝΤ σας ζητά πρόσθετα μέτρα 4,5% για το 2019, για τον επόμενο χρόνο μετά τη λήξη του προγράμματος δηλαδή.

Πάμε τώρα στον δεύτερο μεγάλο σας στόχο, στη ρύθμιση του χρέους. Ξεκινήσατε να μην σας θυμίσω από πού τη διαγραφή του χρέους, μέσα από διεθνείς διασκέψεις και άλλα ενδιαφέροντα σχέδια επί χάρτου, και καταλήξατε μετά από δύο χρόνια, αφού η χώρα έχει υποστεί μεγάλη οικονομική βλάβη, σε μια προβληματική συμφωνία. Τι κερδίσατε; Ελάχιστα αυτονόητα πράγματα, ούτως ή αλλιώς συμφωνημένα εδώ και πολύ καιρό. Αποτύχατε, όμως, στα σημαντικά για τη χώρα.

Θέλω να ξεκαθαρίσω για άλλη μια φορά, ότι εμείς ως Νέα Δημοκρατία θα στηρίζουμε κάθε προσπάθεια απομείωσης του χρέους. Εξάλλου, αυτή είναι μια συμφωνία την οποία οι Ευρωπαίοι εταίροι την είχαν αναλάβει από τον Νοέμβριο του 2012. Αυτό, όμως, κυρίες και κύριοι συνάδελφοι, δεν αρκεί. Η μείωση του χρέους είναι αναγκαία, αλλά όχι ικανή συνθήκη για να πάρει μπροστά η χώρα.

Βέβαια, δεν μπορεί κανείς να μην συγκρίνει τη δικιά σας «επιτυχία» με προηγούμενες αποφάσεις απομείωσης του χρέους. Η διπλή αναδιάρθρωση του 2012-2013 μείωσε το χρέος κατά 132 δισεκατομμύρια ευρώ και μείωσε τους τόκους κατά 6 δισεκατομμύρια ευρώ το χρόνο. Ευτυχώς το αναγνωρίζετε και εσείς οι ίδιοι, γιατί αυτός είναι ο πίνακας, ο οποίος συμπεριλαμβάνεται στον προϋπολογισμό, στη σελίδα 131.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πείτε το, όμως, και στους Βουλευτές σας, κύριε Τσίπρα, γιατί η βελόνα έχει κολλήσει στην εποχή όπου λέγατε πόσο καταστροφικό ήταν το PSI. Και θυμίστε τους, βέβαια, ότι η δική σας Κυβέρνηση είναι αυτή η οποία υπερασπίστηκε τη νομιμότητά του στα ευρωπαϊκά δικαστήρια. Αρκετά πια με την υποκρισία σε αυτή εδώ πέρα την Αίθουσα!

(Χειροκροτήματα από την πτέρυγα της Νέας Δημοκρατίας)

Τι πετύχατε, λοιπόν, με αυτή την απόφαση; Δεν μειώνεται το χρέος σε ονομαστικές τιμές. Δεν μειώνεται η αποπληρωμή του χρέους τα πρώτα χρόνια – αντιθέτως, ελαφρά επιβαρύνεται- και επιφέρονται κάποιες ελαφρύνσεις, κυρίως μετά το 2040. Και όλα αυτά με τι αντίτιμο; Με τι κόστος; Πολυετή λιτότητα και πολύ υψηλά πρωτογενή πλεονάσματα, τα οποία έχετε ήδη αποδεχθεί.

Αντί η Κυβέρνηση να επιμείνει και να εξασφαλίσει άμεση ελάφρυνση του χρέους ώστε να εξοικονομηθούν πόροι τώρα που τους έχουμε ανάγκη για να αναπνεύσει η οικονομία, πανηγυρίζετε για μια ρύθμιση η οποία έχει βραχυπρόθεσμο κόστος και μεταφέρει τα οφέλη μέχρι και σαράντα πέντε χρόνια μετά. Ξέρετε, είναι σαν να πάτε σε ένα υπερχρεωμένο νοικοκυριό, σε έναν νοικοκύρη και να του πείτε: «Για πέντε χρόνια θα πληρώνεις περισσότερους τόκους, ώστε να δεις κάποια στιγμή, στο απώτατο μέλλον, μια ελάφρυνση, που θα αφορά στα εγγόνια σου».

Κυρίες και κύριοι συνάδελφοι, ο φετινός προϋπολογισμός αποτυπώνει και συμπυκνώνει όλα τα αδιέξοδα της κυβερνητικής πολιτικής. Αποδεικνύει έμπρακτα ότι δεν έχετε κανένα αξιόπιστο, κανένα ρεαλιστικό σχέδιο εξόδου από την κρίση. Αναδεικνύει τις ιδεολογικές σας εμμονές, κατάλοιπα αριστερών φαντασιώσεων. Όπου δοκιμάστηκαν, απέτυχαν παταγωδώς.

Ξέρετε ποιο είναι το πρόβλημά σας; Το πρόβλημά σας είναι ότι την ώρα που ο γύρω κόσμος εξελισσόταν, την ώρα που η τεχνολογία, η εκπαίδευση, η καινοτομία, η οργάνωση της παραγωγής προχωρούσε με άλματα, εσείς ήσασταν απασχολημένοι.

Ήσασταν απασχολημένοι να διαχειρίζεστε τις συνιστώσες του ΣΥΡΙΖΑ, να λύνετε λογαριασμούς με το παρελθόν, να ονειρεύεστε την επανάσταση του Φιντέλ, να κυνηγάτε ανεμόμυλους.

Το αποτέλεσμα ξέρετε ποιο ήταν; Όταν προσγειωθήκατε απότομα στην πραγματικότητα, όταν συγκρουστήκατε με την πραγματικότητα, δεν σας είχε μείνει απολύτως τίποτα! Κανένα σχέδιο για τη χώρα, καμμία αναπτυξιακή αντιπρόταση στις προτάσεις των δανειστών. Οποιαδήποτε σοβαρή κυβέρνηση θα είχε ένα επεξεργασμένο σχέδιο. Εσείς δεν έχετε κανένα απολύτως. Δεν ξέρετε τίποτα για το πώς δουλεύει η πραγματική παραγωγή και την οικονομία ακόμα τη μαθαίνετε από κάποια αραχνιασμένα μαρξιστικά συγγράμματα. Το μόνο που ξέρετε είναι να βάζετε φόρους. Αυτό το ξέρετε πολύ καλά.

**ΝΙΚΟΛΑΟΣ ΞΥΔΑΚΗΣ:** Και η Οξφόρδη…

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και η Οξφόρδη έχει μπόλικους μαρξιστές οικονομολόγους.

Φέρνετε 2,6 δισεκατομμύρια νέους φόρους, φόροι που κατά τον Υπουργό σας δεν υπονομεύουν την ανταγωνιστικότητα των ελληνικών επιχειρήσεων. Το ακούσαμε αυτό. Και, βέβαια, οι πιο πολλοί φόροι είναι έμμεσοι, αυτοί είναι οι φόροι που εσείς αναγνωρίζατε ότι είναι οι πιο κοινωνικά άδικοι.

Οι αδύναμοι, λοιπόν -να τα υπενθυμίσουμε τα νούμερα, γιατί έχουν μία αξία- θα πληρώσουν τα 437 εκατομμύρια από την αύξηση του ΦΠΑ, τα 422 εκατομμύρια της αύξησης των φόρων στην ενέργεια, 62 εκατομμύρια στα ποτά, 62 εκατομμύρια στον καφέ. Και να μου πείτε ότι αυτοί οι φόροι έχουν και κάποιο ουσιαστικό αντίκρισμα; Οι Έλληνες πολίτες πληρώνουν φόρους επιπέδου Σκανδιναβίας και παίρνουν σε αντάλλαγμα τις υπηρεσίες υγείας του κ. Πολάκη, την ασφάλεια του κ. Τόσκα, τις συντάξεις του κ. Κατρούγκαλου και την παιδεία του κ. Φίλη.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να σταθώ λίγο στον χώρο της παιδείας, ο οποίος είναι ενδεικτικός της τεράστιας ζημιάς που έχετε προκαλέσει στη χώρα. Διαβάσατε την έκθεση της Ευρωπαϊκής Επιτροπής που διαπίστωνε υποβάθμιση σε όλες τις βαθμίδες της παιδείας;

**ΝΙΚΟΛΑΟΣ ΞΥΔΑΚΗΣ:** Μείωση των δαπανών λέει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Διαβάσατε;

(Θόρυβος από την πτέρυγα του ΣΥΡΙΖΑ)

Αρκετά παρακαλώ, κύριοι! Αρκετά!

**ΠΡΟΕΔΡΟΣ (Νικόλαος Βούτσης):** Κύριε Ξυδάκη, σας παρακαλώ!

(Θόρυβος – διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ακούστε και λίγο τα επιχειρήματα. Συγκρατηθείτε λίγο.

**ΠΡΟΕΔΡΟΣ (Νικόλαος Βούτσης):** Σας παρακαλώ! Μη διακόπτετε, μην παρεμβαίνετε και μην κάνετε αντιδικία επί επιχειρημάτων. Επί πέντε μέρες έχουν ακουστεί όσοι ήταν να ακουστούν. Τώρα μιλάει μόνο ο Αρχηγός της Αξιωματικής Αντιπολίτευσης.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η έκθεση PISA κατατάσσει πολύ χαμηλά τους Έλληνες μαθητές με βάση τις επιδόσεις στα μαθηματικά και στην κατανόηση κειμένου.

Εσείς, κύριε Τσίπρα, βάζατε «20» στον κ. Φίλη μέχρι που σας υποχρέωσαν άλλες δυνάμεις να τον αλλάξετε.

Έρχομαι, τώρα, στο ζήτημα των προχθεσινών εξαγγελιών του κ. Τσίπρα για το έκτακτο βοήθημα στους χαμηλοσυνταξιούχους. Δεν μπορώ να μην μπω στον πειρασμό να θυμίσω στο Σώμα τι λέγατε, κύριε Τσίπρα, στα Γιάννενα τον Μάρτιο του 2014, με αφορμή το κοινωνικό μέρισμα που είχε διανείμει η κυβέρνηση του κ. Σαμαρά τότε. Διαβάζω και ακούστε, γιατί ο Πρόεδρός σας τα έλεγε αυτά: «Θεωρούμε πράξη ντροπής, πράξη καταισχύνης, πράξη ταπείνωσης του κάθε πολίτη αυτής της χώρας, κύριε Τσίπρα».

Αν αυτό δεν είναι ο απόλυτος πολιτικός ξεπεσμός, τότε οι λέξεις έχουν χάσει το νόημά τους. Πρόκειται για μια πράξη βαθιά ανήθικη, που δείχνει τον φόβο τους μπροστά στις κάλπες. Πώς πετάει αυτό το ξεροκόμματο της άγνοιας και της περιφρόνησης στα μούτρα των Ελλήνων, επιχειρώντας έτσι να τους αφαιρέσει το τελευταίο που τους έχει απομείνει, την αξιοπρέπειά τους;

Η ιστορία εκδικείται, κύριε Τσίπρα. Και επαναλαμβάνεται σαν φάρσα στο πρόσωπό σας.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Αφού κόψατε τις συντάξεις, αυξήσατε τις εισφορές υγείας, καταργήσατε το ΕΚΑΣ, επιστρέφετε, πράγματι, ένα ποσό πίσω στους συνταξιούχους για να τους το ξαναπάρετε του χρόνου με τα μέτρα που δρομολογείτε.

Την ίδια στιγμή που το κάνετε αυτό και κάνετε αυτήν τη συγκεκριμένη επιλογή, οι ληξιπρόθεσμες οφειλές του δημοσίου εκτινάσσονται. Οι νέοι συνταξιούχοι περιμένουν έως και τρία χρόνια να πάρουν τη σύνταξή τους. Το ελάχιστο εγγυημένο εισόδημα, αυτό που απευθύνεται στους πραγματικά φτωχούς πολίτες αυτής της χώρας, δεν έχει χρηματοδοτηθεί πλήρως. Το Πρόγραμμα των Δημοσίων Επενδύσεων έχει συρρικνωθεί. Το κοινωνικό κράτος παραπαίει και τα επιδόματα ανεργίας –προσέξτε- καλύπτουν ένα πολύ μικρό ποσοστό των ανέργων.

Και το κάνετε αυτό σε ποια χρονική συγκυρία, κύριε Τσίπρα; Πρώτον, πριν οριστικοποιηθούν τα στοιχεία για το πλεόνασμα του 2016 και, δεύτερον, πριν ολοκληρώσετε τη δεύτερη κρίσιμη αξιολόγηση.

Δεν σας πέρασε από το μυαλό ότι η υπέρβαση του στόχου του πλεονάσματος είναι το καλύτερο διαπραγματευτικό όπλο, το οποίο έχετε στα χέρια σας, για να πετύχετε στο μέλλον λιγότερα μέτρα και χαμηλότερα πλεονάσματα; Υπονομεύετε με τις κινήσεις σας την αξιοπιστία της χώρας. Και θυσιάζετε τις τεράστιες προσπάθειες όλου του ελληνικού λαού στον βωμό ενός εφήμερου επικοινωνιακού πυροτεχνήματος.

Ο ορισμός του δημαγωγού, κύριε Τσίπρα, είναι αυτός που προτιμά να είναι πρόσκαιρα ευχάριστος παρά μακροπρόθεσμα χρήσιμος. Εκτός, κύριε Τσίπρα, αν έχετε κάποιο άλλο σχέδιο στο μυαλό σας, να αποδράσετε από την εξουσία πάνω σε ένα κρεσέντο παροχών, δρομολογώντας μια τεχνητή σύγκρουση με τους πιστωτές μας, για να φορτώσετε τον λογαριασμό στους επόμενους.

Σας το λέω, λοιπόν, ξεκάθαρα το «Τσοβόλα δώσ’ τα όλα» το πλήρωσε πολύ ακριβά η χώρα, κύριε Τσίπρα. Όσο πιο γρήγορα φύγετε, τόσο καλύτερα θα είναι για τον τόπο. Αποδείξατε για άλλη μια φορά πόσο ανεύθυνος είστε.

(Χειροκροτήματα από την πτέρυγα της Νέας Δημοκρατίας)

Εμείς είμαστε έτοιμοι να αναλάβουμε ευθύνες. Όμως, εμείς ούτε φοβόμαστε ούτε κοροϊδεύουμε κανέναν. Έχουμε και το σχέδιο και τη βούληση να δρομολογήσουμε διαδικασία ανόρθωσης της χώρας. Κι αν νομίζετε ότι με ένα χριστουγεννιάτικο πακέτο παροχών θα κερδίσετε την εμπιστοσύνη αυτών που ανερυθρίαστα κοροϊδέψατε, πλανάστε, κυρίες και κύριοι συνάδελφοι. Και άλλοι υποσχέθηκαν παροχές και μετά μας έβαλαν σε μνημόνια και σήμερα δεν είναι καν σε αυτήν εδώ την Αίθουσα.

**ΓΕΩΡΓΙΟΣ ΠΑΝΤΖΑΣ:** Ποιοι είναι αυτοί;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξέρετε πολύ καλά σε ποιους αναφέρομαι.

**ΓΕΡΑΣΙΜΟΣ ΜΠΑΛΑΟΥΡΑΣ:** Ονόματα!

**ΠΡΟΕΔΡΟΣ (Νικόλαος Βούτσης):** Ησυχία παρακαλώ.

Κύριε Μπγιάλα, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι συνάδελφοι, με τον κρατικό προϋπολογισμό που θα ψηφιστεί σήμερα, δεν υπάρχει Ελληνίδα και Έλληνας που δεν έχει σοβαρούς λόγους να ανησυχεί.

(Θόρυβος στην Αίθουσα)

Κύριε Πρόεδρε, θα επιβάλετε την τάξη στην Αίθουσα;

**ΠΡΟΕΔΡΟΣ (Νικόλαος Βούτσης):** Ναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κάντε το, λοιπόν. Θα περιμένω.

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όλοι οι Έλληνες ανησυχούν, με εξαίρεση βέβαια τους κομματικούς σας ευνοούμενους, οι οποίοι συνεχίζουν να αυξάνονται. Για τους άνεργους δεν υπάρχει καμμιά ελπίδα. Με τους περισσότερους φόρους, δουλειές δεν πρόκειται να δημιουργηθούν. Για τους χαμηλόμισθους εργαζόμενους ουσιαστική προοπτική βελτίωσης των εισοδημάτων τους δεν υπάρχει. Τα εισοδήματα θα μειώνονται και οι θέσεις εργασίας θα είναι πιο επισφαλείς.

Για τους ελεύθερους επαγγελματίες το 2017 προβλέπεται να είναι εφιαλτικό. Με φόρο 29%, συν 100% προκαταβολή φόρου, συν σημαντικά αυξημένες ασφαλιστικές εισφορές, συν αυξημένη έκτακτη εισφορά αλληλεγγύης πώς θα αντέξουν;

Είστε, κύριε Τσίπρα, ο ζωντανός εφιάλτης της παραγωγικής Ελλάδος και από τότε που ήρθατε έχετε κλειδώσει τη χώρα σε μια κατάσταση ατελείωτης παραλυτικής εκκρεμότητας.

Και βέβαια, ήδη από πολλές μεριές επισημαίνεται ότι οι υποθέσεις στις οποίες βασίζεται ο προϋπολογισμός είναι υπερβολικά αισιόδοξες. Δεν το λέμε εμείς. Σας το λέει ο ΟΟΣΑ, σας το λέει το Γραφείο Προϋπολογισμού της Βουλής, το επισημαίνει το Ελληνικό Δημοσιονομικό Συμβούλιο. Ακόμα κι εσείς οι ίδιοι στην εισηγητική σας έκθεση γράφετε για μια σειρά από σημαντικούς κινδύνους που μπορούν να επηρεάσουν τις προβλέψεις. Ούτε εσείς οι ίδιοι δεν πιστεύετε τις δικές σας εκτιμήσεις. Καταθέτω το σχετικό απόσπασμα στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα εισηγητική έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάτε για ανάπτυξη 2,7%. Μακάρι να την πετύχετε, αλλά την συνδέετε με αύξηση της κατανάλωσης κατά 1,8% και των επενδύσεων κατά 9,1%. Εγώ δεν ξέρω κανένα νοικοκυριό να ετοιμάζεται να αυξήσει την κατανάλωσή του το 2017. Και βέβαια, για τις επενδύσεις μάλλον θα αστειεύεστε, αν με αυτή την Κυβέρνηση θα αυξηθούν κατά 9%. Όχι γιατί η Ελλάδα δεν έχει δυνατότητα προσέλκυσης επενδύσεων, κάθε άλλο. Θα μπορούσε η Ελλάδα να μετατραπεί σε ένα πραγματικό επενδυτικό «El Dorado», αλλά η Κυβέρνησή σας είναι αυτή η οποία τορπιλίζει κάθε νέα επένδυση και υποσκάπτει κάθε υφιστάμενη.

Η έννοια του επενδυτή στην Ελλάδα έχει γίνει ανέκδοτο. Δείτε ΔΕΣΦΑ, «ΕΛΛΗΝΙΚΟΣ ΧΡΥΣΟΣ», επενδύσεις στη Ζάκυνθο, ακόμα και το Ελληνικό, η μεγαλύτερη και πιο σημαντική παραγωγική επένδυση, καρκινοβατεί σήμερα εγκλωβισμένη στις δικές σας ιδεοληψίες.

Άλλωστε, να θυμίσω και στο Σώμα τα αποτελέσματά σας στο μέτωπο των ιδιωτικοποιήσεων. Είχατε προϋπολογίσει έσοδα 2,5 δισεκατομμύρια ευρώ, τα πραγματικά έσοδα δεν ξεπέρασαν τα 123 εκατομμύρια.

Και να προσθέσω και κάτι ακόμα. Αν υπάρχει μία ελπίδα για μικρή ανάκαμψη φέτος, εκτός από τον φυσιολογικό κύκλο της οικονομίας, ξέρετε πού θα οφείλεται; Θα οφείλεται σε όλες τις επενδύσεις που κάποτε εσείς πολεμήσατε, στα περιφερειακά αεροδρόμια, στο Ελληνικό, στην «COSCO», στα μεγάλα οδικά έργα, τα οποία εμείς σχεδιάσαμε, εμείς ψηφίσαμε, εμείς σώσαμε το 2012, όταν εσείς τα καταψηφίζατε. Και βέβαια, σε όποιες μεταρρυθμίσεις και ανοίγματα επαγγελμάτων φέρνει η περιβόητη εργαλειοθήκη του ΟΟΣΑ, την οποία εσείς καταγγείλατε, σήμερα δυο-δυο τις παραγγέλνετε τις εργαλειοθήκες από τον ΟΟΣΑ, κυρίες και κύριοι.

(Χειροκροτήματα από την πτέρυγα της Νέας Δημοκρατίας)

Όλα αυτά τα πολεμήσατε, αλλά ηττηθήκατε και ευτυχώς η ιδεολογική σας ήττα τουλάχιστον είναι ένα μεγάλο κέρδος για την Ελλάδα.

Κυρίες και κύριοι συνάδελφοι, αυτό το οποίο χρειάζεται σήμερα επιτακτικά η χώρα είναι αυτό το οποίο η δικιά σας Κυβέρνηση αδυνατεί να προσφέρει, ένα συνεκτικό εθνικό σχέδιο εξόδου από την κρίση, ένα δικό μας ελληνικό σχέδιο.

Παρουσίασα αυτό το σχέδιο στη Διεθνή Έκθεση της Θεσσαλονίκης. Είμαστε έτοιμοι και αποφασισμένοι να το υλοποιήσουμε, για να προσελκύσουμε επενδύσεις, να πάρει μπροστά η οικονομία, να δημιουργηθούν δουλειές. Είναι ακριβώς αυτό το οποίο η σημερινή Κυβέρνηση ούτε ξέρει ούτε θέλει ούτε μπορεί να κάνει.

Πράγματι, οι στόχοι που πρέπει να θέσουμε -το άκουσα κι από άλλα κόμματα της Αντιπολίτευσης- είναι φιλόδοξοι. Πρέπει να θέσουμε στόχο την επίτευξη ρυθμών ανάπτυξης της τάξης του 4% και δημιουργία εκατόν είκοσι χιλιάδων καινούργιων θέσεων απασχόλησης τον χρόνο. Γιατί αυτές είναι οι πραγματικές δυνατότητες της οικονομίας.

Και βέβαια, εμείς -δεν θα κουραστούμε να το λέμε- εισηγούμαστε ένα διαφορετικό μείγμα δημοσιονομικής πολιτικής, με στοχευμένες μειώσεις στις κρατικές δαπάνες και μειώσεις στους φόρους. Θα τα ακούσετε, μη βιάζεστε.

Εμείς μειώνουμε, μεσοσταθμικά, τον ΕΝΦΙΑ 30% σε δύο χρόνια και εισηγούμαστε τη μείωση του φορολογικού συντελεστή στα κέρδη των επιχειρήσεων από το 29% στο 20%, εντός δύο ετών. Επαναφέρουμε τον ΦΠΑ στα αγροτικά εφόδια στο 13%, καταργούμε τον ειδικό φόρο κατανάλωσης στο κρασί και αυξάνουμε το όριο υπαγωγής ΦΠΑ από τις 10 χιλιάδες στις 25 χιλιάδες ευρώ. Κι έχουμε καταθέσει δέκα συγκεκριμένα πεδία περικοπών κρατικών δαπανών, για να μην διαταραχθεί η δημοσιονομική ισορροπία.

Και κανείς δεν αμφισβητεί ότι αυτή η πολιτική είναι η πιο δίκαιη και η πιο αποτελεσματική. Το λένε διακεκριμένοι οικονομολόγοι, το λέει και πάλι το Γραφείο Προϋπολογισμού της Βουλής, το λέει η Τράπεζα της Ελλάδος.

Εσείς δεν ακούτε τίποτα. Γιατί στο μεγάλο κράτος, το οποίο οραματίζεστε, βρίσκουν βολικό καταφύγιο οι κομματικοί σας φίλοι. Έχετε υιοθετήσει, ξέρετε, τις χειρότερες συνήθειες της Μεταπολίτευσης, την οποία στα λόγια κατακρίνετε, αλλά στην πράξη σπεύδετε να αντιγράφετε.

Τι έχετε κάνει, αλήθεια, κύριε Τσίπρα, για να μειώσετε το κράτος και να μαζέψετε τις κρατικές δαπάνες; Γιατί προσλαμβάνετε σωρηδόν συμβασιούχους, υποσχόμενοι και πάλι μονιμοποίηση από την πίσω πόρτα; Γιατί δημιουργείτε εκατοντάδες αχρείαστες κρατικές δομές; Γιατί έχετε τινάξει στον αέρα, κύριε Τσίπρα, τις αστικές συγκοινωνίες, με τεράστιο κόστος για τον Έλληνα φορολογούμενο; Γιατί δεν έχετε κάνει τίποτα για να βελτιώσετε το σύστημα δημοσίων προμηθειών, να ελέγξετε την υπερσυνταγογράφηση, που και σήμερα υπάρχει ακόμα στο φάρμακο; Δεν έχετε προωθήσει ούτε μία δράση ηλεκτρονικής διακυβέρνησης.

Βεβαίως, λοιπόν, υπάρχουν περιθώρια περιορισμού των κρατικών δαπανών χωρίς απολύσεις και χωρίς εκπτώσεις στην ποιότητα των παρεχόμενων υπηρεσιών. Εσείς δεν μπορείτε και δεν θέλετε να τα διερευνήσετε.

Κυρίες και κύριοι συνάδελφοι, η εφαρμογή ενός εμπροσθοβαρούς και τολμηρού προγράμματος μεταρρυθμίσεων ελληνικής έμπνευσης, σχεδιασμού και ιδιοκτησίας είναι η βασική, απαραίτητη προϋπόθεση για την ανάκτηση της αξιοπιστίας της χώρας. Μόνο έτσι θα μπορέσουμε να πείσουμε τους πιστωτές μας ότι πράγματι η ελληνική οικονομία χρειάζεται περισσότερο δημοσιονομικό χώρο για να υποστηρίξει μια διατηρήσιμη ανάπτυξη.

Εμείς πιστεύουμε ότι μπορούμε να το πετύχουμε. Διότι, όταν οι δανειστές διαπιστώσουν τη συνέπεια και την αποφασιστικότητα μιας αποτελεσματικής κυβέρνησης, θα στηρίξουν αυτήν την προσπάθεια. Δεν θα έχουν λόγο να επιμείνουν σε πρωτογενή πλεονάσματα της τάξεως του 3,5%, που καμμία οικονομία δεν μπορεί να πετύχει για μεγάλο χρονικό διάστημα.

Αλλά, αυτό τον δημοσιονομικό χώρο εσείς δοκιμάσατε, κύριε Τσίπρα, να τον διεκδικήσετε και αποτύχατε. Μόνο μια σοβαρή και αξιόπιστη κυβέρνηση μπορεί να τον διεκδικήσει. Και εσείς σίγουρα δεν είστε αυτοί.

(Χειροκροτήματα από την πτέρυγα της Νέας Δημοκρατίας)

Μια κυβέρνηση η οποία θα υλοποιήσει με συνέπεια, με αποφασιστικότητα, με αποτελεσματικότητα ένα τολμηρό πρόγραμμα μεταρρυθμίσεων εθνικής ιδιοκτησίας, με μεταρρυθμίσεις που θα πηγαίνουν πάνω και πέρα από τις δεσμεύσεις που εσείς έχετε αναλάβει στο τρίτο πρόγραμμα. Μεταρρυθμίσεις που θα προωθούν την ανταγωνιστικότητα, την εξωστρέφεια, την επιχειρηματικότητα στην οικονομία. Μεταρρυθμίσεις που θα πολεμούν τις πελατειακές λογικές, τη δημόσια διοίκηση, θα επιβάλουν την αξιοκρατία, την αξιολόγηση –αυτήν την απαγορευμένη λέξη για εσάς- την κινητικότητα, τη διαφάνεια, τη λογοδοσία. Μεταρρυθμίσεις που θα αναβαθμίζουν το δημόσιο σχολείο και το δημόσιο πανεπιστήμιο και βέβαια θα επιτρέπουν επιτέλους και την ίδρυση ιδιωτικών πανεπιστημίων. Μεταρρυθμίσεις που θα ανασυγκροτούν το Εθνικό Σύστημα Υγείας, θα επιταχύνουν την απονομή της δικαιοσύνης και θα διασφαλίζουν τη δημόσια τάξη ως απαραίτητη προϋπόθεση ελευθερίας και μεταρρυθμίσεις που θα ανασχεδιάζουν ουσιαστικά την κοινωνική πολιτική με επίκεντρο τους πραγματικά ξεχασμένους Έλληνες, αυτούς που αισθάνονται σήμερα ότι καμμία εξουσία δεν τους λογαριάζει.

Ένα τέτοιο πρόγραμμα, ναι, θα κέρδιζε όχι μόνο την εμπιστοσύνη των Ελλήνων πολιτών, αλλά και τον σεβασμό των Ευρωπαίων εταίρων. Εμείς, ξέρετε, δεν πάμε στην Ευρώπη ούτε ως εκβιαστές ούτε ως το μαύρο πρόβατο της ευρωπαϊκής οικογένειας. Αρκετά πια με τους πολιτικούς που με τα μεγάλα λόγια μικραίνουν την Ελλάδα, προσβάλλουν την ιστορία μας και αδικούν τον ελληνικό λαό.

Κυρίες και κύριοι Βουλευτές, οι αλλαγές που πρέπει να πραγματοποιηθούν υπερβαίνουν τον ορίζοντα μιας ορθολογικής τεχνοκρατικής διαχείρισης. Στην πραγματικότητα συνιστούν μια δραστική αλλαγή του συνολικού τρόπου λειτουργίας του κράτους και της οικονομίας. Στηρίζονται, όμως, πάνω απ’ όλα σε μια συμφωνία αλήθειας, σε ένα καινούργιο κοινωνικό συμβόλαιο εμπιστοσύνης. Και η εφαρμογή ενός τέτοιου μεταρρυθμιστικού προγράμματος είναι απολύτως αναγκαία για να πετύχουμε μια δυναμική επανεκκίνηση της ελληνικής οικονομίας.

Δεν έχω αυταπάτες ότι θα χρειαστεί πολύ σοβαρή προσπάθεια απ’ όλους. Οι αλλαγές είναι ώριμες στην κοινωνία. Δεν έχω, όμως, αμφιβολία ότι πρέπει να νικήσουμε αντιλήψεις και αδράνειες του χθες, να νικήσουμε την απογοήτευση, την παραίτηση που προκάλεσε αυτή η Κυβέρνηση και να βάλουμε στην άκρη διαχωριστικές γραμμές του παρελθόντος. Αποδεικνύουμε κάθε μέρα στην πράξη ότι μπορούμε να το κάνουμε.

Οι Ελληνίδες και οι Έλληνες δεν φοβούνται τη σκληρή δουλειά, ούτε τις θυσίες. Αυτό που ενοχλεί, αυτό το οποίο δεν αντέχει ο λαός μας είναι να μην πιάνουν τόπο οι θυσίες τους, να καταβάλλουν μεγάλο κόπο χωρίς κανένα αποτέλεσμα εξαιτίας των αλλοπρόσαλλων πολιτικών αυτής της Κυβέρνησης.

Αλλά αφού, όπως λένε πολλοί, έπρεπε να πάθουμε για να μάθουμε, δεν υπάρχει λόγος να πάθουμε πιο πολλά. Χόρτασε ο λαός με απάτες και αυταπάτες. Η κοινωνία απαιτεί αλήθεια και ρεαλισμό και τη θαρραλέα αναμέτρηση με την πραγματικότητα. Οι πολίτες πια το ξέρουν, το βίωσαν. Το ψέμα έφερε την απελπισία. Η αλήθεια είναι αυτή που φέρνει ελπίδα.

Και η Νέα Δημοκρατία, πιστή στην ιστορική αποστολή που έχει υπηρετήσει από την ίδρυσή της, για μια φορά ακόμα, θα ενώσει όλους τους Έλληνες, που θέλουν να υπερβούν την παρακμή, που θέλουν να κατακτήσουν το μέλλον. Κι η σημερινή Κυβέρνηση θα είναι η τελευταία η οποία θα ανεμίζει κουρελιασμένες σημαίες του παρελθόντος, για να κρύψει από τους πολίτες την ελπίδα του μέλλοντος.

Κυρίες και κύριοι Βουλευτές, η Ελλάδα σήμερα έχει ανάγκη από μια δυναμική επανεκκίνηση, μία επανεκκίνηση η οποία μπορεί να προκύψει μόνο από μια πολιτική αλλαγή. Η πολιτική αλλαγή, την οποία ζητάμε, δεν αφορά μόνο στην ανάληψη της εξουσίας με την στενή διαχειριστική της έννοια, είναι απαραίτητη προϋπόθεση σήμερα για να ξεκολλήσει η χώρα, είναι η ρήξη με το επώδυνο, με το τραυματικό παρελθόν.

Η σημερινή Κυβέρνηση δεν το γνωρίζει ούτε μπορεί να το κάνει. Ο κ. Τσίπρας απευθύνεται πλέον σ’ ένα 10% της κοινωνίας, σ’ αυτούς που δεν θέλουν καμμία αλλαγή, που αρνούνται να δουν τι έχει συμβεί στη χώρα, που επιρρίπτουν μεγάλη ευθύνη στους άλλους, σ’ αυτούς που έχουν κάποιο προσωπικό όφελος από τη σημερινή Κυβέρνηση. Στους υπόλοιπους 90% της κοινωνίας δεν λέτε τίποτα πια. Και δεν μπορείτε να κατανοήσετε -πόσω μάλλον να εκφράσετε- ανθρώπους που ξέρουν τι σημαίνει να ξεκινάς μια επιχείρηση και να αγωνίζεσαι σήμερα να την κρατάς ζωντανή, ανθρώπους που έχουν παλέψει να κρατήσουν εργαζόμενους, όταν οι δουλειές τους συρρικνώνονται, όταν οι δουλειές τους εξαφανίζονται και όταν το κράτος τους χρωστά.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

Παρακαλώ, κύριε Λάππα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ξέρω, σας είναι πολύ ξένα όλα αυτά! Το καταλαβαίνω!

(Χειροκροτήματα από την πτέρυγα της Νέας Δημοκρατίας)

Είναι ένας άλλος κόσμος, ξέρετε, αυτός με τον οποίο δεν επικοινωνείτε.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μισθωτοί του ιδιωτικού τομέα που βλέπουν το εισόδημά τους να καταρρέει κι η δουλειά τους να απειλείται την προοπτική ανάκαμψης να εξανεμίζεται και δεν μπορείτε να κατανοήσετε, πόσω μάλλον να εκφράσετε επαγγελματίες και αυτοαπασχολούμενους οι οποίοι βλέπουν ότι με τους φόρους που εσείς έχετε επιβάλλει χάνουν το 75% του εισοδήματός τους και αναρωτιούνται σήμερα αν έχουν πραγματικό λόγο να δουλεύουν.

Και βέβαια δεν μπορείτε να πείτε απολύτως τίποτα στο 1,2 εκατομμύριο των ανέργων που αναζητούν να βρουν δουλειά, διότι τόσο κυβερνάτε εσείς κι όσο κυβερνάτε εσείς πιο πολλές επιχειρήσεις θα κλείνουν απ’ ότι θα ανοίγουν.

Κυρίες και κύριοι συνάδελφοι Βουλευτές, κλείνω με την εξής σκέψη: η πολιτική αλλαγή είναι αναγκαία, να γεννηθεί ξανά η αισιοδοξία κι η αυτοπεποίθηση στον τόπο μας. Η πατρίδα μας χρειάζεται σήμερα την ευρύτερη δυνατή συσπείρωση όλων των δυνάμεων της δημιουργίας, του μέτρου της αληθινής προόδου της μεσαίας τάξης. Κι αυτές οι δυνάμεις της δημοκρατίας, της συνεννόησης, της Ευρωπαϊκής πολιτικής συγκροτούν μια μεγάλη πολιτική, αλλά και κοινωνική πλειοψηφία η οποία είναι ακατανίκητη. Είναι μια πλειοψηφία ικανή να ανατάξει την Ελλάδα. Κι εμείς ζητάμε την στήριξη των πολιτών για να εκφράσουμε τα όνειρα των πολλών, τις ελπίδες των πολλών. Κι η ώρα που μια ικανή κι αποτελεσματική κυβέρνηση θα αναλάβει την τύχη του τόπου είναι κοντά. Κι όλοι οφείλουμε να σταθούμε στο ύψος των ιστορικών μας ευθυνών.

Είναι πολλοί πολίτες –ξέρετε- οι οποίοι μας λένε και στους συναδέλφους Βουλευτές της Νέας Δημοκρατίας, γιατί βιαζόμαστε, αφού βλέπετε τι γίνεται. Να τα χρεωθούν και να τα φορτωθούν οι ίδιοι. Πράγματι, οι δυσκολίες που αναλαμβάνουμε είναι τεράστιες και κάθε μέρα θα γίνονται και μεγαλύτερες, όμως, τριγυρίζουν πάντα τα λόγια του Νίκου Καζαντζάκη: «Το χρέος καθενός να σώζει και να σώζεται και πάντα να αντικρύζει πρόσωπο με πρόσωπο την αγέλαστη και αδάκρυτη θεά, την ευθύνη».

Εμείς, δεν την φοβόμαστε την ευθύνη ούτε εγώ ούτε η παράταξη την οποία έχω την μεγάλη τιμή να ηγούμαι.

(Χειροκροτήματα από την πτέρυγα της Νέας Δημοκρατίας)

Ούτε φοβούμαι τις δύσκολες αποφάσεις που πρέπει να πάρουμε για να ανατάξουμε την χώρα. Κι αυτή είναι η μεγάλη μας διαφορά κύριε Τσίπρα.

Και με πλήρη συναίσθηση των προκλήσεων που θα αντιμετωπίσω, αλλά με πλήρη συναίσθηση και της πραγματικότητας και της κρισιμότητας των στιγμών σας κοιτάω ευθέως, κύριε Τσίπρα, και σας λέω: H παραμονή σας στην εξουσία ζημιώνει την χώρα.

(Χειροκροτήματα από την πτέρυγα της Νέας Δημοκρατίας)

Δώστε τη δυνατότητα στις Ελληνίδες και στους Έλληνες να αποφασίσουμε για το πώς θα προχωρήσουμε μπροστά. Όσο συντομότερα φύγετε τόσο καλύτερα θα είναι για την πατρίδα. Εδώ που έχουμε φτάσει, οι εκλογές δεν είναι πρόβλημα για τον τόπο, είναι η μόνη λύση στο πρόβλημα του τόπου.

Σας ευχαριστώ πάρα πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Επειδή υπήρξαν προσωπικές αναφορές, οι οποίες όμως αφορούσαν την πολιτική Υπουργών, ήταν σαφές, με αυτήν την έννοια, παρ’ ότι προφανώς θα μπορούσαν οι προσωπικά αναφερόμενοι να ζητήσουν διευκρινίσεις, θα παρακαλούσα να προχωρήσουμε με τη διαδικασία έτσι όπως είναι. Δεν έχει θιγεί κάποιος στην προσωπικότητά του.

Καλώ στο Βήμα τον Ευκλείδη Τσακαλώτο, Υπουργό Οικονομικών, για τριάντα λεπτά.

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Θα ήθελα να ξεκαθαρίσω για τα Πρακτικά ότι και στα αθλητικά και στα στρατιωτικά είμαι «μαύρος», και παοκτζής και μαυροσκούφης. Έτσι για τα Πρακτικά.

(Χειροκροτήματα από την πτέρυγα του ΣΥΡΙΖΑ)

Η ομιλία μου σήμερα θέλει να συγκρίνει δύο ιστορίες. Το success story και το true story. Έχουμε ακούσει από τη Νέα Δημοκρατία πολλά για το success story, που ανατράπηκε –υποτίθεται- το 2014. Τώρα ακούσαμε μια νέα εκδοχή αυτής της ιστορίας: Χαμηλή φορολογία, επενδύσεις, ανάπτυξη. Δεν μας είπαν τίποτα για τον κόσμο της εργασίας, για τις εργασιακές σχέσεις ή τουλάχιστον μας λένε ότι αυτό είναι ένα πρόβλημα που μπορούμε να το κοιτάξουμε στο μέλλον. Όταν η πίτα μεγαλώσει, μπορούμε να τη μοιράσουμε.

Άρα, αυτή η ιστορία, αυτό το success story, δεν μας λέει πόσες θέσεις εργασίας θα χαθούν στον δημόσιο τομέα. Οι πεντακόσιες χιλιάδες του Φιγιόν είναι λίγες, πολλές; Θέλουμε περισσότερες; Και αν τις χάσουμε, πού θα τις χάσουμε; Στην υγεία, στην παιδεία;

Άκουσα και τον κ. Θεοδωράκη να λέει για τους ήρωες του ιδιωτικού τομέα. Πρέπει να πω και στον κ. Μητσοτάκη και στον κ. Θεοδωράκη ότι υπάρχουν και πολλοί ήρωες και ηρωίδες και στον δημόσιο τομέα. Θα τους καλούσα και τους δύο να έρθουν στο σχολείο των παιδιών μου, στο δημόσιο σχολείο, και το γυμνάσιο και το λύκειο, για να δείτε τι αγώνα δίνουν και τι σεβασμό χρειάζονται και όχι να είναι πάντα μόνο ιδιωτικός τομέας.

(Χειροκροτήματα από την πτέρυγα του ΣΥΡΙΖΑ)

Με λίγα λόγια το success story κρύβει πολλά. Όμως, και το true story είναι μια δύσκολη υπόθεση. Η δική μας η υπόθεση, που είναι το true story, η πραγματική ιστορία, έχει πολλές δυσκολίες. Βέβαια, δεν είναι μια ιστορία που θα την ακούσετε ούτε στο μέλλον στις εφημερίδες, ούτε θα την ακούσατε και στο παρελθόν. Κάνω μια σύγκριση με το παρελθόν και την πρώτη αξιολόγηση. Τα «ΝΕΑ» στις 4 Μαΐου έγραφαν «Ω, πικρό μου έαρ…», ότι δηλαδή δεν θα κλείσει η πρώτη αξιολόγηση. Τα «ΝΕΑ» έγραφαν λίγο πριν «Ψυχρολουσία, δεν πήραν τίποτα» πάλι για την πρώτη αξιολόγηση. Η «ΝΑΥΤΕΜΠΟΡΙΚΗ» στις 7 Σεπτεμβρίου είχε τίτλο «Το δημόσιο ταμείο είναι μείον», όταν ξέρουμε ότι έχουμε υπέρβαση 1 δισεκατομμυρίου. Η «ΗΜΕΡΗΣΙΑ» δεν πάει πίσω και στις 6 Μαΐου έγραφε «Σοκ και δέος στο δημόσιο, ψαλίδα στους μισθούς και τριάντα χιλιάδες απολύσεις». Ο «ΕΠΕΝΔΥΤΗΣ» στις 4 Ιουνίου είχε τίτλο «Κόφτης από τον Σεπτέμβρη». Τα καταθέτω για τα Πρακτικά.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά έγραφαν οι εφημερίδες, για να μην μπορεί ο κόσμος να καταλάβει ποια είναι τα επιχειρήματα.

 Το true story λέει ότι τα πράγματα είναι δύσκολα. Δεν θριαμβολογεί. Ούτε ο Πρωθυπουργός Αλέξης Τσίπρας θριαμβολόγησε για τα μέτρα που ανακοίνωσε πριν από δυο ημέρες. Εγώ δεν το άκουσα αυτό. Άκουσα ότι είπε ότι είναι το ελάχιστο δυνατό που μπορούμε να δώσουμε και κατάλαβα από τον κ. Μητσοτάκη ότι και αυτό το ελάχιστο δεν έπρεπε να το δώσουμε.

Και καλά, δεν ξέρει ο κ. Μητσοτάκης ότι για τις συντάξεις ή θα τα ξοδεύαμε τώρα ή θα χάνονταν, γιατί δεν θα μπορούσαμε λογιστικά να τα ξοδέψουμε στον καινούργιο χρόνο -θα σας το εξηγήσει ο κ. Σταϊκούρας- αλλά για τα νησιά, εκεί όπου υπάρχει κρίση, που είναι το προσφυγικό, ούτε αυτό; Και αυτό έπρεπε να το καθυστερήσουμε;

Δεν θριαμβολογούμε ούτε για την ανεργία. Ξέρουμε ότι έχει μειωθεί κατά διακόσιες χιλιάδες καθαρά από την 1η Γενάρη του 2015, αλλά ούτε και γι’ αυτό θριαμβολογούμε.

Ξέρουμε ότι είναι δύσκολα και τα πράγματα στην Ευρώπη. Ξέρουμε ότι μετά από το Brexit, μετά από το δημοψήφισμα στην Ιταλία, με την άνοδο της λαϊκίστικης δεξιάς, η Ευρώπη δεν δουλεύει και δεν λύνει τα προβλήματα ή δεν τα λύνει αρκετά γρήγορα. Και όσο δεν τα λύνει, θα έχουμε πρόβλημα, ειδικά όσο δεν τα λύνει με δίκαιο τρόπο.

Γι’ αυτό βάζουμε στο επίκεντρο τις συλλογικές συμβάσεις, όπως ακούσατε από την Έφη Αχτσιόγλου την προηγούμενη ημέρα, που σας είπε ότι δεν είναι ιδεοληψία της Αριστεράς, αλλά είναι ένα ελάχιστο μέτρο για να αισθάνονται οι εργαζόμενοι και οι εργαζόμενες ότι αυτοί μπορεί να έχασαν στην κρίση, αλλά τουλάχιστον θα μπορούν να συμμετέχουν στην άνοδο και στην ανάκαμψη. Και χωρίς συλλογικές συμβάσεις, χωρίς τη δυνατότητα να διαπραγματευθεί, δεν θα μπορέσουν να έχουν αυτή την αίσθηση, όχι μόνο οι Έλληνες και οι Ελληνίδες εργαζόμενοι, αλλά όλοι οι Ευρωπαίοι.

Το true story, η πραγματική ιστορία, ψάχνει για μια διαφορετική Ελλάδα και για μια διαφορετική Ευρώπη. Και εμείς λέμε ξεκάθαρα ότι αν η Αριστερά δεν μπορεί να εξυπηρετήσει αυτή τη διαφορετικότητα, τότε δεν έχει λόγο ύπαρξης.

Έχουμε, όμως, και μια ειλικρίνεια, για να είναι true story. Καταλαβαίνουμε ποια είναι τα προβλήματα. Ξέρουμε ποιους να βοηθάμε, ποιους δεν θέλουμε να βοηθήσουμε και ποιους θέλουμε να βοηθήσουμε και δεν μπορούμε γιατί έχουμε περιορισμούς.

Να σας πω δύο περιορισμούς που μας δυσκολεύουν για μια συγκεκριμένη τάξη. Ο πρώτος περιορισμός είναι ότι είχαμε την απόλυτη ευθύνη να βοηθήσουμε τους πιο φτωχούς, τους πιο αδύναμους, τους πιο ευάλωτους. Και γι’ αυτό αρχίσαμε την πολιτική μας με την ανθρωπιστική κρίση.

Γι’ αυτό, σ’ αυτή τη φάση ξετυλίγουμε το GMI, το ελάχιστο εγγυημένο εισόδημα, που θα κοστίσει 750 εκατομμύρια. Γι’ αυτό, το προηγούμενο καλοκαίρι κάναμε μια προοδευτική αλλαγή του φόρου εισοδήματος, που έφερε μεγάλα οφέλη στους φτωχούς. Γι’ αυτό και αυξήσαμε στον προϋπολογισμό τις δαπάνες για την υγεία και την παιδεία.

Και με τον κ. Οικονόμου, που είχαμε μία διαφορά χθες, του εξηγήσαμε με πολύ μεγάλη προσοχή και επιμονή ότι δεν είναι οι μόνες δαπάνες για την υγεία εκείνες, που είναι κάτω από το Υπουργείο Υγείας, αλλά βρίσκονται και αλλού, αν κοιτάξει αυτά τα έξοδα.

Σήμερα το πρωί, μάλιστα, όταν ξύπνησα, είχα ένα δώρο σπίτι μου: Μια τεράστια πορτοκαλόπιτα από μια γιαγιά, που ο εγγονός της είναι συμμαθητής του γιου μου, που μου είπε πως «όταν και όσες φορές μιλάς έτσι στον κ. Οικονόμου, θα παίρνεις μία τέτοια πίτα».

(Γέλωτες στην Αίθουσα)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Βεβαίως, επειδή και εγώ και ο κ. Οικονόμου προσέχουμε τη σιλουέτα μας, δεν θα του μιλάω έτσι πολύ συχνά, του το υπόσχομαι.

Ποιος είναι ο δεύτερος περιορισμός; Η φοροδιαφυγή, το λαθρεμπόριο, είναι μια δύσκολη υπόθεση και το true story κάνει και αυτοκριτική. Είναι αλήθεια ότι από την αρχή δεν είχαμε σωστή εκτίμηση για το πόσο δύσκολη είναι αυτή η υπόθεση. Άρα, κάνουμε αυτοκριτική γι’ αυτά τα θέματα.

Όμως, για τις λίστες Λαγκάρντ και Μπόργιανς, που μας λέτε ότι δεν γίνεται τίποτα, να σας θυμίσω μερικά πράγματα. Το 2014 το σύνολο βεβαίωσης ήταν 23,4 εκατομμύρια ευρώ και ο αριθμός ολοκληρωμένων υποθέσεων τριάντα οχτώ. Το 2015 το σύνολο βεβαίωσης ήταν 173 εκατομμύρια ευρώ, ενώ ο αριθμός ολοκληρωμένων υποθέσεων ήταν σχεδόν εκατό.

Ούτε ξεχάσαμε τη λίστα Μπόργιανς, που άκουσα εδώ. Οι έλεγχοι ξεκίνησαν αμέσως μετά την παραλαβή της λίστας και ήδη έχει σήμερα πραγματοποιηθεί πληθώρα ελέγχων πάρα πολλών στοιχείων από τους οικονομικούς εισαγγελείς και τις φορολογικές υπηρεσίες και υπογράψαμε κοινή δήλωση προθέσεων με το αντίστοιχο κρατίδιο της Ρηνανίας-Βεστφαλίας.

Στη λίστα Μπόργιανς, μέσα σε τρεις εβδομάδες, είχαμε ταυτοποιήσει εκατοντάδες ονόματα. Στη λίστα Λαγκάρντ πέρασαν τρία χρόνια για να ταυτοποιηθεί το πρώτο όνομα.

Όμως, το πιο σημαντικό είναι ότι όλα τα ονόματα, που βρίσκονται στις λίστες θα ελεγχθούν το επόμενο διάστημα μέσα από την εξαιρετικά σημαντική δουλειά του Υπουργείου Οικονομικών, που ξεκίνησε ο ΣΥΡΙΖΑ μαζί με τους ΑΝΕΛ και η οποία βρίσκεται σε εξέλιξη για τη διασταύρωση φορολογικών δηλώσεων τραπεζικών καταθέσεων. Ουσιαστικά, ενοποιούμε όλες τις λίστες και προσθέτουμε χιλιάδες υπόπτων για φοροδιαφυγή. Όλοι αυτοί θα ελεγχθούν.

Ποια είναι τα κακά νέα; Ότι όλα αυτά τα έσοδα, που θα πάρουμε από τη φοροδιαφυγή, δεν πιάνονται για να κλείσουν τα δημοσιονομικά κενά. Οι θεσμοί τα θεωρούν μη παραμετρικά μέτρα.

Ποια είναι τα καλά νέα; Τα καλά νέα είναι πως, ό,τι κερδίσουμε από αυτά, θα μπορούμε να τα ξοδέψουμε για τους ανθρώπους που θέλουμε να βοηθήσουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

 Όμως, γιατί τα είπα όλα αυτά; Γιατί είπα τους δύο περιορισμούς; Είχαμε τον περιορισμό των φτωχών, των πιο ευάλωτων και είχαμε και τον περιορισμό ότι ήταν δύσκολο να πιάσουμε τους πλούσιους γρήγορα και άρα, γι’ αυτό έχουμε χτυπήσει τους μεσαίους. Το ομολογούμε αυτό. Υπάρχει ένα μεγάλο κομμάτι των μεσαίων στρωμάτων, των αυτοαπασχολούμενων και των μικρομεσαίων επιχειρήσεων, που πραγματικά τους έχουμε χτυπήσει και είναι πάρα πολύ δύσκολη η κατάστασή τους.

Όμως, τους λέμε να ακούσουν προσεχτικά, αν θεωρούν ότι το success story, που βασίζεται μόνο σε μειωμένη φορολογία, θα τους βοηθήσει. Τους λέμε να ακούσουν προσεχτικά με ποιους θέλουν να πάνε και ποιους θέλουν να αφήσουν. Τους λέμε, κοιτάξτε τι γίνεται σε όλη την Ευρώπη, όπου τα μεσαία στρώματα εγκαταλείπουν τον νεοφιλελευθερισμό είτε στην κεντροαριστερή εκδοχή είτε στην κεντροδεξιά εκδοχή, γιατί καταλαβαίνουν ότι είναι πολύ ευάλωτα και στην παγκοσμιοποίηση και στον νεοφιλελευθερισμό.

Και είναι ευάλωτα, γιατί η μεγάλη υπόσχεση της παγκοσμιοποίησης, ότι θα επηρεάσει μόνο ναυτεργάτες ή μόνο αυτούς που θα δούλευαν στα υφαντουργεία, δεν επιβεβαιώθηκε. Η ανισότητα της παγκοσμιοποίησης κτυπά και τα μεσαία στρώματα.

Άρα, αυτό, που έπρεπε να κάνουμε εδώ, είναι να δούμε με ποιο σχέδιο μπορούν αυτές οι μεσαίες τάξεις να πάρουν τα πάνω τους: με ένα γενικά επενδυτικό πρόγραμμα, που λέει να μειώσουμε τους φόρους, να μειώσουμε και τους μισθούς ή με ένα αναπτυξιακό σχέδιο, που βγήκε από τον κ. Σταθάκη και από τον κ. Χαρίτση στην προηγούμενη κυβέρνηση, όπου άλλαξαν τελείως το πρότυπο, τελείως τη στόχευση, τελείως το αναπτυξιακό μοντέλο και τώρα λένε ότι πρέπει να πάμε πέρα από τα μεγάλα έργα, τους δρόμους;

Βεβαίως, χρειάζονται και μεγάλα έργα υποδομών, αλλά αυτό που χρειαζόμαστε παραπάνω σε μια χώρα σαν την Ελλάδα είναι πολλά μικρά έργα. Αν διαβάζατε από εδώ, από τη δεξιά μεριά μου, τι λέει το EIB, τι λέει το BRD,τι λένε οι ξένοι οίκοι, θα βλέπατε ότι λένε ότι ραγδαία η ελληνική Κυβέρνηση έχει αναπτυξιακό μοντέλο, στρέφεται σε αυτά τα μεσαία στρώματα.

Και πραγματικά, δεν βλέπω κανένα λόγο να μην με πιστέψουν αυτά τα μεσαία στρώματα. Τους λέω ξεκάθαρα ότι με τη Νέα Δημοκρατία δεν έχετε μέλλον, όπως δεν έχετε μέλλον με κανένα κόμμα της ευρωπαϊκής λαϊκής οικογένειας. Όπου έχετε πάει εκεί, έχετε καταστραφεί.

Πάμε τώρα στο αν είναι ρεαλιστικοί οι στόχοι του προϋπολογισμού και το 2,7. Πολλοί μας είπαν ότι ο ΟΟΣΑ μας λέει 1,8, κάποια τράπεζα λέει 0,9. Υπάρχουν διαφορές. Το ΔΝΤ, που δεν μας έχει τσακίσει σε αισιόδοξες προβλέψεις, λέει 2,8, για παράδειγμα. Η Κομισιόν λέει 2,7, η Τράπεζα της Ελλάδος λέει 2,5, η BRD λέει 2. Υπάρχουν πολλές εκτιμήσεις, αλλά δεν έιναι τόσο εξαιρετικά δύσκολο, όπως νομίζετε.

Αναρωτιέστε πώς είναι δυνατόν να αυξηθεί η κατανάλωση, όταν ο κόσμος έχει λιγότερα λεφτά. Και εν μέρει έχετε δίκιο. Ξεχνάτε, όμως, ότι μειώνεται συνεχώς η ανεργία και αυτοί οι άνθρωποι θα αρχίσουν να μπορούν να ξοδεύουν. Ξεχνάτε ότι με τη δική μας κοινωνική πολιτική –βλέπω τον κ. Πολάκη αριστερά, την κ. Φωτίου, τον κ. Ξανθό- με αυτήν την πολιτική που κάνουν ελευθερώνουν πράγματα για τα εισοδήματα. Ξεχνάτε αυτό που σας είπα για τις επενδύσεις και τον καθαρό διάδρομο, που ήταν από την αρχή η στρατηγική αυτής της Κυβέρνησης.

Και μου είπατε ότι δεν έγινε και τίποτα και ο κ. Βορίδης μού είπε: «Πώς θα βοηθήσουν τα βραχυπρόθεσμα μέτρα σε αυτήν τη στρατηγική στο υπόλοιπο Αττικής;».

Πρώτα, να ξεκαθαρίσουμε κάτι. Έχουμε μπροστά μας και σας έκανα μια εισήγηση για τη διαπραγμάτευση πριν από δύο μέρες, που είπα ξεκάθαρα ότι τα βραχυπρόθεσμα μέτρα –δεν θα επαναλάβω τι είπα εκεί- είναι μέρος του παζλ, δεν είναι όλο το παζλ. Δεν έχουμε παρουσιάσει, δεν έχουν συμφωνηθεί τα μεσοπρόθεσμα και τα μακροπρόθεσμα μέτρα για το χρέος. Αλλά δεν μπορούμε να συγκρίνουμε τι έχει γίνει τώρα, που είναι ένα βήμα για να μειωθεί το ρίσκο του ελληνικού χρέους και άρα να μπορούν οι επενδυτές να έχουν ξεκάθαρο διάλογο. Και βεβαίως, δεν μπορεί να συγκριθεί με το PSI.

Δεν θα μπω στον πειρασμό να έχω μια άλλη αντιπαλότητα με τον κ. Βενιζέλο, που λέει ότι με το δικό του PSI, 1 τρισεκατομμύριο θα σωνόταν μέχρι το 2040. Τα μαθηματικά του κ. Βενιζέλου δεν είναι θέμα ότι σπρώχνουν πίσω τα σύνορα της μαθηματικής γνώσης. Είναι πέρα από την επιστήμη των μαθηματικών.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τι λέει το true story; Το true story λέει ότι μπορούμε το 2017 και το 2018 να έχουμε ανάπτυξη. Φτάνει αυτό; Όχι. Το true story ξέρει ότι είναι πολύ δύσκολα τα πράγματα. Δεν κοροϊδεύει κανέναν. Κοιτάει τον κόσμο και του λέει: «Θα έχουμε ανάπτυξη το ’17 και το ’18. Μπορεί να μην έχουμε το ’19 και το ’20, αν δεν αλλάξουμε πολλά πράγματα».

Το true story γι’ αυτό επιμένει σε ένα άλλο αναπτυξιακό μοντέλο. Το true story γι’ αυτό δημιουργεί το ταμείο, που δεν μας άρεσε, αλλά του αλλάζει μορφή, για να έχει και βιομηχανική πολιτική μέσα από τις δημόσιες επιχειρήσεις, που θα συνδέονται με την κλαδική πολιτική και τη γενική αναπτυξιακή πολιτική. Και γι’ αυτό, το true story μέσα στο ταμείο δημιουργεί για πρώτη φορά τη δυνατότητα, τα ακίνητα της ελληνικής κοινωνίας να χρησιμοποιηθούν για το καλό της ελληνικής οικονομίας.

Και γι’ αυτό, συνάδελφοι και συναδέλφισσες, πρότεινα το 2,5 συν 1 μέσα στο Eurogroup ως μια λύση. Το 2,5 συν 1 είναι να μειωθεί το πρωτογενές πλεόνασμα μετά το ’19 στο 2,5% και το 1% να πάει στην ανάπτυξη. Αφού ο κ. Σόιμπλε μάς λέει ότι το θέμα δεν είναι το χρέος, αλλά είναι η ανάπτυξη, τι καλύτερο από μια πρόταση συμβιβαστική, που λέει ότι θα μειωθούν τα πρωτογενή πλεονάσματα μετά από το ’18 στο 2,5% και το 1% θα χρησιμοποιηθεί με συμφωνία με τους θεσμούς, μόνο για τις μικρομεσαίες επιχειρήσεις;

Κάτι τέτοιο θα είχε διπλό κέρδος. Απ’ τη μια μεριά θα ήταν πιο εύκολο να φτάσεις τον στόχο του 2,5%, γιατί θα είχες περισσότερη ανάπτυξη, αλλά, προσέξτε, θα ήταν πιο εύκολο να φτάσεις τον στόχο του 3,5%. Γιατί οι επενδυτές και οι οικονομικοί δρώντες βλέπουν μπροστά. Κι αν δουν μπροστά ότι θα υπάρχει φοροελάφρυνση μετά από το ’19, θα αλλάξουν τις οικονομικές αποφάσεις τους τώρα.

Πάμε τώρα στο θέμα των πρωτογενών πλεονασμάτων μετά από το 2018, με λίγο μεγαλύτερη λεπτομέρεια. Άκουσα με τα δικά μου αυτιά ότι η Αξιωματική Αντιπολίτευση και η υπόλοιπη Αντιπολίτευση έχει σοκαριστεί για τα μεγάλα πλεονάσματα, πρώτον, και, δεύτερον, ότι θέλουμε να δεσμεύσουμε τις μελλοντικές κυβερνήσεις.

Διαβάζω από το πρώτο μνημόνιο, που υπέγραψαν Παπακωνσταντίνου, Βενιζέλος, Λοβέρδος, που λέει «το μείγμα πολιτικών της Κυβέρνησης στοχεύει στη δημιουργία από το 2014 και μετά πρωτογενών πλεονασμάτων της τάξεως άνω του 6,0% του ΑΕΠ». Στη σελίδα 53 είχαν και ένα διάγραμμα που έδειχνε το πρωτογενές πλεόνασμα του 2013 στο 4% και του 2014 στο 6,7%. Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, διαβάζω από τη συμφωνία του Προγράμματος Αναπροσαρμογής, που ήταν η βάση του 2012. Λέει εδώ: «Μετά το 2014, όταν η Ελλάδα θα καταγράψει τελικά ένα συνολικό έλλειμμα κάτω από το όριο της συνθήκης του 3% του ΑΕΠ, το πρωτογενές πλεόνασμα αναμένεται να παραμείνει υψηλό, αν και σταδιακά…» -φαντάζεστε το πόσο ψηλό-, «…μειώνεται στο 4% το 2021 και 3,5% το 2030». Αυτό δεν ήταν δέσμευση! Δεν θα ήταν λιγότερο από 3,5%! Θα έφθανε στο 3,5%!

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ο κ. Βορίδης, ο οποίος ξέρει πόσο τον εκτιμάω, είπε ότι δεν είναι θέμα οικονομικών, αλλά δεν είναι και σωστό δημοκρατικά να δεσμεύεις την επόμενη Κυβέρνηση. Και επειδή του έχω μεγάλη εμπιστοσύνη, είμαι σίγουρος ότι το φθινόπωρο του 2014, όταν ο κ. Σαμαράς είχε την επιλογή να πάρει έξι μήνες επέκταση του προγράμματος, σκυλίσια πάλεψε να πάρει τους έξι μήνες και όχι τους δύο μήνες, που μας άφησαν τελικά μόνο έναν μήνα για διαπραγμάτευση. Και όταν το Υπουργείο Οικονομικών μάς άφησε με άδεια ταμεία τον Γενάρη του 2015, είμαι σίγουρος –κόβω το κεφάλι κάποιου που δεν συμπαθώ– ότι πολεμούσε σκυλίσια. Δεν είναι σωστό, κύριε Χαρδούβελη, να αφήσουμε την επόμενη Κυβέρνηση χωρίς ταμεία! Δεν γίνονται αυτά στη δημοκρατία!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλω, κύριε Δένδια, να μου επιτρέψετε μια πιρουέτα προς το Κομμουνιστικό Κόμμα Ελλάδας, όπως είπατε στη δική σας ομιλία. Κοιτάξτε ποια είναι η άποψή μου για τη δέσμευση επόμενων κυβερνήσεων. Είναι στον κορμό του καπιταλισμού αυτό. Δηλαδή, η εικόνα που έχουμε οι αριστεροί πολλές φορές, ότι είναι ένας μονομάχος το κεφάλαιο και η Δεξιά και ένας άλλος μονομάχος η εργασία και η Αριστερά είναι λάθος. Ο μονομάχος του κεφαλαίου τι κάνει; Προσπαθεί να αλλάξει το πεδίο της μάχης. Αυτός είναι ο στόχος του καπιταλισμού. Να δημιουργήσει, δηλαδή όχι μόνο κέρδη τώρα, όχι μόνο τη δυνατότητα για εκμετάλλευση τώρα, αλλά να μπορέσει να δέσει τις επόμενες κυβερνήσεις. Και γι’ αυτό είναι μεγάλη ζημιά για την Αριστερά να είσαι αδιάφορος για το ποιος κυβερνά και αν δημιουργήσει θέσεις που δυσκολεύουν την Αριστερά.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Γι’ αυτό σας δένουν χειροπόδαρα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αλλά, να μη στεναχωρήσω τον κ. Παφίλη, που μου έκανε μια άλλη ερώτηση.

**ΑΘΑΝΑΣΙΟΣ ΠΑΦΙΛΗΣ:** Την καταλαβαίνουμε την αυτοκριτική σας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μα, σας είπα. Η αυτοκριτική είναι στην ουσία του true story.

Συνεχίζω. Ρώτησε ο κ. Παφίλης, υπάρχει κάποιος σοβαρός οικονομολόγος –νομίζω ότι δεν βάζω λόγια στο στόμα σας- που πιστεύει ότι μπορεί να έχουμε πρωτογενή πλεονάσματα 3,5% για πολλά χρόνια; Και σας απάντησα τότε ότι δεν υπάρχει.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Γιατί δηλαδή; Με 2% τι θα γίνει; Θα λυθεί το πρόβλημα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κι εμείς αισθανόμαστε προδομένοι από το Διεθνές Νομισματικό Ταμείο. Γιατί το Διεθνές Νομισματικό Ταμείο έπρεπε να έχει το θάρρος της γνώμης του. Η ανάλυση του Διεθνούς Νομισματικού Ταμείου λέει –και το έχει πει η κ. Λαγκάρντ πολλές φορές- ότι η ελληνική οικονομία δεν μπορεί να αντέξει μεγάλα πλεονάσματα, μετά από το 2018. Μάλιστα, σε ένα γράμμα που έχω από την κ. Λαγκάρντ λέει ότι μόνο με ηρωικές προσπάθειες θα φθάσετε το 3,5% το 2018 και μετά θα είναι πολύ δύσκολο.

Και αντί να πάει και να πει στους Ευρωπαίους: «με καλέσατε σ’ ένα πάρτι να βοηθήσω τη δική σας Ευρωζώνη» και να πει «εγώ έρχομαι στο πάρτι με τα πιστεύω και τις αναλύσεις μου» και να πει «εγώ δεν έρχομαι, δεν συμμετέχω, αν δεν μειώσετε τα πλεονάσματα», ζητάει από μας, όπως εξήγησα στον κ. Δένδια, σε μια ερώτηση που μου έκανε διευκρινιστικά, περισσότερα μέτρα. Τέτοιο διμέτωπο αγώνα σπανίως έχω δει, να είναι τόσο μπαταρισμένος σε μια μεριά.

Παρ’ όλα αυτά, εμείς θεωρούμε ότι η δική μας πρόταση για το 2,5% συν 1% είναι μια πρόταση, που μπορεί να μας βγάλει απ’ αυτό το αδιέξοδο. Λέμε στους Ευρωπαίους ότι η Ευρωπαϊκή Ένωση, που δεν αποφασίζει, μια πολιτική οντότητα, που δεν λύνει προβλήματα είναι σε πολύ δύσκολη θέση. Οι άνθρωποι που ψηφίζουν λαϊκίστικα ακροδεξιά κόμματα βλέπουν μια Ευρώπη που δεν δίνει λύσεις, αλλά βλέπουν ότι πρέπει να υπάρξει μια αλλαγή και μια διαφορετική πολιτική.

Εμείς θα είμαστε εδώ όσο μπορούμε, για να υπηρετήσουμε από την Ελλάδα με την Αριστερά, με συζήτηση με άλλες δυνάμεις, το πώς μπορούμε να αλλάξουμε την Ευρώπη. Να είσαστε απόλυτα σίγουροι ότι αυτή η Ευρώπη σε ένα-δύο χρόνια μπορεί να είναι πολύ διαφορετική.

Πρέπει να σταθούμε όρθιοι με τις αξίες μας, πρέπει να σταθούμε όρθιοι με τις προτεραιότητές μας, πρέπει να σταθούμε όρθιοι με τις αναλύσεις μας, πρέπει να σταθούμε όρθιοι, γιατί μόνο έτσι μπορούμε να αλλάξουμε αυτόν τον κόσμο.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Κύριε Βενιζέλε, με συγχωρείτε.

**ΕΥΑΓΓΕΛΟΣ ΒΕΝΙΖΕΛΟΣ:** Δεν θα λέει ό,τι θέλει ο κ. Τσακαλώτος με ακατανόητα ελληνικά. Θα μιλήσουμε με μαθηματικά…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ένα λεπτό. Μην κάνετε φασαρία. Παρακαλώ.

Θα εξηγήσω κάτι στον κ. Βενιζέλο. Πριν από μισή ώρα ακριβώς, επειδή τρεις ή τέσσερις συνάδελφοι Υπουργοί αναφέρθηκαν ονομαστικά για τις πολιτικές και τα αποτελέσματά τους, συμφωνήσαμε όλοι στην Αίθουσα ότι η συζήτηση είναι πολιτική, δεν αφορά προσωπικούς προβληματισμούς ούτε θίγεται κανείς προσωπικά.

**ΕΥΑΓΓΕΛΟΣ ΒΕΝΙΖΕΛΟΣ:** Βεβαίως και αφορά …

**ΠΡΟΕΔΡΟΣ (Νικόλαος Βούτσης):** Είναι σε επίπεδο Αρχηγών και κλείνει …

**ΕΥΑΓΓΕΛΟΣ ΒΕΝΙΖΕΛΟΣ:** …και θα λάβει απάντηση.

**ΠΡΟΕΔΡΟΣ (Νικόλαος Βούτσης):** Όχι, όχι. Δεν υπάρχει απάντηση.

**ΕΥΑΓΓΕΛΟΣ ΒΕΝΙΖΕΛΟΣ:** Θα λάβει απάντηση αυτού του επιπέδου, μαθηματικού, επιστημονικού επιπέδου.

**ΠΡΟΕΔΡΟΣ (Νικόλαος Βούτσης):** Τον λόγο έχει ο Πρωθυπουργός κ. Αλέξης Τσίπρας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΕΥΑΓΓΕΛΟΣ ΒΕΝΙΖΕΛΟΣ:** Ωραία, κύριε Πρόεδρε. Καλύπτετε τον κ. Τσακαλώτο.

**ΠΡΟΕΔΡΟΣ (Νικόλαος Βούτσης):** Κύριε Πρωθυπουργέ, έχετε τον λόγο. Παρακαλώ πολύ.

**ΕΥΑΓΓΕΛΟΣ ΒΕΝΙΖΕΛΟΣ:** Χειροκροτούν οι γαλοπούλες τα Χριστούγεννα!

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ! Κάντε ησυχία.

**ΕΥΑΓΓΕΛΟΣ ΒΕΝΙΖΕΛΟΣ:** Ντροπή σας! Φιμώνετε την Αντιπολίτευση.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάνετε ησυχία, σας παρακαλώ. Το λογοπαίγνιο περί μαθηματικών ορίων ήταν στο πλαίσιο μιας πολιτικής αντιπαράθεσης επί της ουσίας για το PSI και νομίζω ότι δεν θίγει καθόλου προσωπικά τον κ. Βενιζέλο.

Ο κύριος Πρωθυπουργός έχει τον λόγο. Ευχαριστώ.

**ΕΥΑΓΓΕΛΟΣ ΒΕΝΙΖΕΛΟΣ:** Φοβάστε την απάντηση και τα επιχειρήματα.

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, καθ’ όση ώρα άκουγα τον κ. Μητσοτάκη, ήλθε στο μυαλό μου η γνωστή λαϊκή ιστορία με τον βοσκό και τον λύκο. Φώναζε ο βοσκός: «Λύκος στα πρόβατα! Λύκος στα πρόβατα!». Μαζεύονταν όλο το χωριό, πουθενά ο λύκος. Ξαναφώναζε ο βοσκός την άλλη μέρα: «Λύκος στα πρόβατα! Λύκος στα πρόβατα!». Όλοι οι χωριανοί μαζεύονταν, πουθενά ο λύκος. Δυο φορές, τρεις φορές, τέσσερις φορές. Ξανά τα ίδια. Στο τέλος, από ένα σημείο και μετά κανένας δεν του έδινε σημασία του βοσκού. Το ίδιο θα πάθετε κι εσείς, κύριε Μητσοτάκη. Το ίδιο θα πάθετε.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Πέρσι τέτοιο καιρό, σε αυτήν εδώ την Αίθουσα, ψηφίζαμε τον προϋπολογισμό του 2016. Το κόμμα σας τότε φώναζε ότι ο προϋπολογισμός αυτός είναι εικονικός, ότι τα νούμερα δεν βγαίνουν και ότι δεν υπάρχει καμμιά περίπτωση να πιάσουμε τους στόχους. Παρεμπιπτόντως, τα ίδια περίπου προεξοφλούσε και το Διεθνές Νομισματικό Ταμείο, διότι συμπίπτετε στις προβλέψεις, ίσως και στις προτάσεις.

Εμείς, όχι μόνο πιάσαμε τους στόχους, αλλά και τους ξεπεράσαμε κατά πολύ. Και προς πολύ μεγάλη σας απογοήτευση, απ’ ό,τι είδα σήμερα, μες στο 2016 η ελληνική οικονομία, όχι μόνο σταθεροποιήθηκε, αλλά επέστρεψε από το δεύτερο κιόλας τρίμηνο σε θετικούς ρυθμούς ανάπτυξης. Μάλιστα, το τρίτο τρίμηνο καταγράφηκε αύξηση του ακαθάριστου εγχώριου προϊόντος της τάξης του 1,8% του ΑΕΠ, η μεγαλύτερη από την αρχή της κρίσης.

Να σας θυμίσω ότι λίγο αργότερα από τη συζήτηση για τον προϋπολογισμό πέρσι, μόλις εκλεγήκατε Πρόεδρος της Νέας Δημοκρατίας, αρχίσατε να αμφισβητείτε ευθέως και ανοιχτά τη δυνατότητα να κλείσει η ελληνική Κυβέρνηση την πρώτη και πιο δύσκολη, πράγματι, αξιολόγηση.

Μιλούσατε τότε για νέα επιπρόσθετα μέτρα, τα οποία έρχονται, για δεδομένη καταστροφή. Και τότε, όχι μόνο ζητούσατε εκλογές, πριν από τη δύσκολη αξιολόγηση, αλλά τις προεξοφλούσατε κιόλας, ενώ ακόμα δεν είχατε προλάβει να αναλάβετε τα καθήκοντά σας. Οι εξελίξεις σάς διέψευσαν κατηγορηματικά. Και η αξιολόγηση έκλεισε και οι απαιτήσεις και ταυτόχρονα οι αδήλωτοι πόθοι σας για νέα μέτρα δεν ικανοποιήθηκαν. Εσείς, όμως, από τα παθήματα δεν μαθαίνετε. Μυαλό δεν βάζετε. Ξανά μανά το ίδιο τροπάρι.

Λίγο αργότερα, όταν κλείσαμε την αξιολόγηση, δηλώνατε σχεδόν βέβαιοι ότι δεν πρόκειται να πιάσουμε τους στόχους για τα έσοδα το 2016 και ότι ο κόφτης θα ενεργοποιηθεί, ακόμα και μέσα στο 2016. Πιστεύω να τα θυμάστε αυτά. Τα λέγατε ως σύγχρονοι προφήτες της καταστροφής. Φυσικά, δεν τα λέγατε μονάχα εσείς. Τα έλεγαν και τα πρωτοσέλιδα των έγκριτων, κατά τα άλλα, εφημερίδων που σας στηρίζουν και που κατά καιρούς τα φέρνετε στο Βήμα της Βουλής και μας τα επιδεικνύετε. Το καλοκαίρι, θυμίζω πρωτοσέλιδα που έλεγαν ότι θα ενεργοποιηθεί ο κόφτης, διότι έχουμε αποτύχει εντελώς στα έσοδα και ότι έχουμε πέσει έξω.

Τελικά, όχι μόνο ο κόφτης δεν ενεργοποιείται, αλλά υπερκαλύψαμε τον στόχο των εσόδων στο διπλάσιο, από 0,5% στο 1,1%. Μάλιστα, υπερκαλύπτουμε στόχους για δεύτερη συνεχόμενη χρονιά, δείχνοντας αξιοπιστία στα δημόσια οικονομικά της χώρας.

Έτσι, λοιπόν, πάλι προς μεγάλη σας απογοήτευση, αντί να ενεργοποιείται ο κόφτης, τώρα ενεργοποιείται ο «δότης». Δίνουμε αντί να κόβουμε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είδα ότι σήμερα σας έχει πιάσει μελαγχολία, λέει, διότι θέτουμε σε κίνδυνο τη δεύτερη αξιολόγηση. Μάλιστα, συγκρίνατε δύο πράγματα ανόμοια, διότι εμείς δεν μοιράζουμε πλεόνασμα.

Έχουμε μια υπεραπόδοση των εσόδων το 2016 έναντι στόχων, η οποία προφανώς, δεν προέκυψε από θαύμα. Προέκυψε, διότι κάνουμε μια πολύ σκληρή και εντατική δουλειά σε ό,τι αφορά την αξιοποίηση των λιστών της φοροδιαφυγής, που εσείς ποτέ δεν αξιοποιήσατε, σε ότι αφορά τους ελεγκτικούς μηχανισμούς και το λαθρεμπόριο, σε ό,τι αφορά την απόδοση της φορολογίας και του ΦΠΑ και έχουμε πράγματι αποτελέσματα. Και γι’ αυτό, αυτή η απόδοση δεν είχε προβλεφθεί στον προϋπολογισμό που ψηφίζαμε πέρυσι, πριν από ένα χρόνο.

Εμείς μοιράζουμε χρήματα, που υπάρχουν στο δημόσιο ταμείο. Δεν κόβουμε έντοκα γραμμάτια του δημοσίου λίγο πριν από μια εκλογική αναμέτρηση, για να δώσουμε στοχευμένα σε κάποιους που θεωρούμε πελάτες μας, γιατί αυτό είναι προσβολή πράγματι, αλλά οριζόντια σε αυτούς που εδώ και πέντε χρόνια από την κρίση έχουν υποστεί από τις δικές σας κυβερνήσεις μειώσεις ύψους συνολικά 44 δισεκατομμυρίων ευρώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ερχόμαστε οριζόντια και αντισυμμετρικά, απ’ αυτούς με τις μικρότερες συντάξεις προς αυτούς με τις μεγαλύτερες μέχρι 850 ευρώ, να δώσουμε 617 εκατομμύρια. Και έρχεστε εσείς σήμερα και λέτε ότι θέτουμε σε διακινδύνευση.

Και ενώ στην πραγματικότητα γνωρίζετε ότι δεν είναι πλεόνασμα αλλά είναι υπεραπόδοση των εσόδων και άρα είναι μια έκτακτη δαπάνη εντός του 2016, την οποία μπορούμε και έχουμε τη δυνατότητα με ασφάλεια να προβλέψουμε, πριν κλείσει το έτος, ότι δεν θα δημιουργήσει πρόβλημα στον στόχο που με βάση τη συμφωνία για το πλεόνασμα είναι 0,5% του ΑΕΠ, έρχεστε και μας λέτε «καλύτερα να μην τα δίνατε». Δηλαδή, «καλύτερα να τα κρατάγατε και να χάνατε τη δυνατότητα», γιατί δεν θα υπήρχε η δυνατότητα μετά. Αυτό μας λέτε.

Αναρωτιέμαι τι μπορεί να καταλάβει ο μέσος Έλληνας και κυρίως οι συνταξιούχοι που σας ακούνε; Προφανώς, ότι αυτό που έχετε στο μυαλό σας είναι ότι θα πρέπει να συνεχιστεί η πολιτική, που ακολουθήσατε για πέντε χρόνια και λεηλάτησε τις ασθενείς κοινωνικά τάξεις.

Θα έπρεπε, λοιπόν, να είχατε τον νου, την ευφυία να γίνετε πιο υπεύθυνοι και πιο σοβαροί. Σας δημιουργεί, όμως, μεγάλη ανησυχία το γεγονός ότι καταφέραμε, παρά τις προβλέψεις, να φέρουμε ανάπτυξη για πρώτη φορά στην ελληνική οικονομία και να έχουμε μια εξαιρετικά σημαντική υπεραπόδοση των στόχων, την οποία διανέμουμε με δικαιοσύνη.

Και έρχεστε εδώ και συνεχίζετε τα ίδια. Μας λέτε για καταστροφή, μας λέτε για το τέταρτο μνημόνιο, το οποίο έρχεται και, φυσικά, μας λέτε για τις εκλογές, τις οποίες, προφανώς ως νέος Νοστράδαμος, προφητεύετε εδώ κι έναν χρόνο, από τότε που εκλεγήκατε, μαζί με την απόλυτη καταστροφή, φυσικά, της χώρας.

Και σας ρωτώ, κύριε Μητσοτάκη: Αλήθεια, έχετε αναρωτηθεί ότι αν συνεχίσετε έτσι, να ζητάτε διαρκώς εκλογές και να προφητεύετε καταστροφές, που δεν έρχονται, κινδυνεύετε να γίνετε γραφικός; Σας ρωτώ: Αλήθεια, μετά το κλείσιμο και της δεύτερης αξιολόγησης, τι θα λέτε; Τι θα ζητάτε; Εκλογές πάλι φυσικά, όχι από πεποίθηση, αλλά έτσι από συνήθεια. Αλίμονο!

Θέλω, λοιπόν, να βάλετε καλά στο μυαλό σας ότι ο ελληνικός λαός, μας ανέθεσε με πλατιά εμπιστοσύνη τη μεγάλη ευθύνη να βγάλουμε τη χώρα από την κρίση, στην οποία εσείς την οδηγήσατε. Και μας έδωσε εντολή τετραετίας, την οποία θα εξαντλήσουμε μέχρι κεραίας, μέχρι και την τελευταία ημέρα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κάλπες θα στηθούν στη χώρα για πρώτη φορά τον Ιούνιο του 2019 και θα είναι οι κάλπες των ευρωεκλογών, των δημοτικών και περιφερειακών εκλογών και οι εθνικές εκλογές θα γίνουν το φθινόπωρο του 2019.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα από την πτέρυγα της Νέας Δημοκρατίας)

**ΒΑΣΙΛΕΙΟΣ ΚΙΚΙΛΙΑΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Αλήθεια, είστε και ο νέος εκπρόσωπος της Νέας Δημοκρατίας, της Αξιωματικής Αντιπολίτευσης, και λέτε ότι αυτός, που θέλει να εξαντλήσει τη συνταγματική θητεία, είναι κάτι που εσείς θεωρείτε δικτάτορα. Αυτή είναι η αντίληψή σας για τη δημοκρατία!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλω, όμως, να σας επισημάνω, κυρίες και κύριοι συνάδελφοι, ότι ο ελληνικός λαός, στο τέλος της τετραετίας, θα έχει τη δυνατότητα να κρίνει και να συγκρίνει, ανάμεσα σε δύο σχεδόν όμοια διαστήματα διακυβέρνησης, την καταστροφική πενταετία 2010-2015, όπου πρώτα το ΠΑΣΟΚ και μετά η Νέα Δημοκρατία μαζί με το ΠΑΣΟΚ κυβέρνησε τον τόπο, αφού τον οδήγησε σε μια τρομακτική δίνη και είχε ως αποτέλεσμα να συρρικνωθεί ο δημόσιος πλούτος κατά 25%, το ένα τέταρτο σχεδόν του ΑΕΠ, να εκτοξευθεί η ανεργία από το 7% στο 27%, να καταρρεύσουν σχεδόν τα δημόσια νοσοκομεία, να κλείσουν σχολεία, να διαλυθεί η κοινωνική προστασία.

Θα μπορέσει, λοιπόν, να συγκρίνει αυτήν την καταστροφική δική σας πενταετία με τη δική μας θητεία των τεσσεράμισι χρόνων, κατά την οποία θα έχει βγει οριστικά η κοινωνία από την κρίση και η οικονομία από το τέλμα και τότε θα δούμε για πόσο ακόμη θα αντέχετε και μετά το 2019 να καταψηφίζετε από τα έδρανα της Αντιπολίτευσης προϋπολογισμούς αναπτυξιακούς των κυβερνήσεών μας, αλλά και για πόσο θα επιμένετε σε μια παρωχημένη καταστροφολογία

(Χειροκροτήματα από τις πτέρυγες του ΣΥΡΙΖΑ και των ΑΝΕΛ).

Επιτρέψτε μου να δώσω ορισμένα μόνο στοιχεία της πραγματικότητας, που βεβαίως δεν είναι μια εύκολη πραγματικότητα. Όλη τη βιώνουμε, όλοι ξέρουμε τις δυσκολίες, αλλά βεβαίως δεν είναι και η καταστροφή, την οποία περιγράφετε, ιδίως εσείς που τη φέρατε στον τόπο.

Οι επενδύσεις, για τις οποίες μιλήσατε, κύριε Μητσοτάκη, θεωρώντας ότι εσείς τάχα μου μπορείτε να τις φέρετε, διότι γοητεύετε τους επενδυτές -σαράντα πέντε χρόνια που κυβερνήσατε ήταν χρόνια μοναδικής στην ιστορία αποεπένδυσης στον τόπο- το 2016 αυξήθηκαν κατά 3,3%, ενώ το δεύτερο και το τρίτο τρίμηνο του 2016 είχαμε μια έκρηξη πάνω από 10%, ενώ το 2017 αναμένεται να αυξηθούν κατά 9,1%.

Το ισοζύγιο τρεχουσών συναλλαγών και το εμπορικό ισοζύγιο έχουν διορθωθεί σε σχέση με την εικόνα που παρουσίαζαν στην αρχή της κρίσης. Οι ρυθμοί αύξησης των πραγματικών εξαγωγών αγαθών και υπηρεσιών προβλέπονται στο 5,3 για το 2017, ενώ και φέτος κινήθηκαν θετικά, εκτίμηση που συμβαδίζει και με την πρόβλεψη της Κομισιόν.

Ο τουρισμός κατέγραψε για δεύτερη συνεχή χρονιά ρεκόρ: Ξεπέρασε τα 27 εκατομμύρια αφίξεις, επιδόσεις, οι οποίες ήταν ανήκουστες στα προηγούμενα χρόνια.

Στον τομέα των επενδύσεων εγκρίθηκαν προς χρηματοδότηση, μέσω του Προγράμματος Γιούνκερ, επενδύσεις ύψους 2 δισεκατομμυρίων ευρώ, από τις οποίες θα ωφεληθούν περισσότερες από χίλιες τετρακόσιες ελληνικές επιχειρήσεις.

Επανεκκινήσαμε στρατηγικά έργα υποδομών στα δίκτυα και τις μεταφορές, που είχαν μείνει στη μέση και κινδύνευαν με πλήρη απαξίωση, παρά το γεγονός ότι είχατε μεταφέρει μπουλντόζες και φορτηγά στην Εθνική Οδό, για να τα εγκαινιάσετε, δήθεν. Έμειναν στη μέση, αλλά τώρα τελειώνουν. Μέχρι την άνοιξη ολοκληρώνονται.

Προωθούμε σημαντικές επενδύσεις στον τομέα της ενέργειας και του διαμετακομιστικού εμπορίου και εξελισσόμαστε σε κύριο ενεργειακό παίκτη στην ευρύτερη περιοχή της Νοτιοανατολικής Μεσογείου.

Και σε ό,τι αφορά τα δημοσιονομικά, προχωράμε στην τρίτη συνεχόμενη χρονιά, κατά την οποία η Κυβέρνηση θα πετύχει τους στόχους της. Ο στόχος του πλεονάσματος ύψους 1,75% του ΑΕΠ, που προβλέπει η συμφωνία χρηματοδοτικής διευκόλυνσης για το 2017, αναμένεται να υπερκαλυφθεί κι αυτός. Το πρωτογενές πλεόνασμα αναμένεται να αγγίξει το 2%. Αυτό μας επιτρέπει στο εξής να επεκτείνουμε, όχι να μειώσουμε, την κοινωνική προστασία και ιδιαίτερα την προστασία αυτή, που δικαιωματικά ανήκει στις ευπαθείς κοινωνικά ομάδες.

Εγκαινιάζουμε, επομένως, μια νέα παράδοση στα ελληνικά πράγματα. Από τους προϋπολογισμούς παρωδία, που συνηθίσαμε στα χρόνια της Μεταπολίτευσης, περνάμε σε προϋπολογισμούς αξιόπιστους και με ρεαλιστικές παραδοχές. Αυτό είναι το true story έναντι, βεβαίως, του success story που εσείς πανηγυρίζατε, χωρίς να έχετε πιάσει κανέναν στόχο όλο το προηγούμενο διάστημα. Ενώ τα όποια δημοσιονομικά οφέλη που θα προκύπτουν θα μεταφέρονται αυτούσια σε κοινωνικές και αναπτυξιακές παρεμβάσεις.

Σε πρώτη φάση, λοιπόν, όπως εξαγγείλαμε προχθές, θα αποδοθεί δέκατη τρίτη σύνταξη 617 εκατομμύρια σε ένα εκατομμύριο εξακόσιους συνταξιούχους που λαμβάνουν συντάξεις κάτω των 850 ευρώ. Και ξέρετε κάτι; Πρόκειται για ποσό συνολικά 4,7 φορές μεγαλύτερο από το ποσό που, δυστυχώς, το 2016 πάρθηκε από τους δικαιούχους τους ΕΚΑΣ, εξαιτίας του γεγονότος ότι είχατε δεσμευτεί στην άμεση περικοπή του ΕΚΑΣ κι εμείς, παρά τη σκληρή διαπραγμάτευση, δεν καταφέραμε να το αποτρέψουμε.

Μοιράζουμε αυτά τα χρήματα –επαναλαμβάνω- με κλιμακωτό τρόπο, ώστε οι πλέον ευπαθείς από τους απόμαχους της εργασίας να είναι αυτοί που θα λάβουν το μεγαλύτερο μερίδιο στην παροχή αυτή.

Στο ίδιο πνεύμα, αποφασίσαμε να αναστείλουμε την αύξηση του ΦΠΑ, να διατηρήσουμε σταθερό τον ΦΠΑ στα νησιά της πρώτης γραμμής, που δέχονται τις προσφυγικές ροές, τα νησιά του βόρειου και ανατολικού Αιγαίου, που επλήγησαν από την παρατεταμένη προσφυγική κρίση. Μήπως κι αυτή η εξαγγελία σάς βρίσκει αντίθετο, κύριε Μητσοτάκη; Μήπως κι αυτό θέτει σε διακινδύνευση την πορεία της χώρας; Πείτε το δυνατά, να το ακούσουν και οι νησιώτες μας εκεί.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ. Όχι ερωτήσεις, διότι θα προκαλούνται απαντήσεις.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τα νησιά αυτά, κυρίες και κύριοι συνάδελφοι, δεν είναι απλώς τα σύνορα της πατρίδας μας με την Τουρκία. Είναι το ανατολικό σύνορο της Ευρωπαϊκής Ένωσης. Και είναι αυτή η πρώτη γραμμή που κράτησε ψηλά της ευρωπαϊκές αξίες της αλληλεγγύης και της αξιοπρέπειας.

Και βεβαίως, είναι το ελάχιστο που μπορούμε να κάνουμε στους νησιώτες και στις νησιώτισσές μας, που με προσωπικές θυσίες σε μια περίοδο οικονομικής δυσχέρειας έδωσαν το παράδειγμα της φιλοξενίας και της αλληλεγγύης, το παράδειγμα της ανθρωπιάς.

Σημαντικοί πόροι, όμως, προβλέπονται και για το 2017 στην κοινωνική μας πολιτική. Στην παράδοση των μέτρων, που μέχρι τώρα έχουμε πάρει για την αντιμετώπιση της ανθρωπιστικής κρίσης, προχωρούμε σε μέτρα που αμβλύνουν τις κοινωνικές ανισότητες και τον κοινωνικό αποκλεισμό.

Ειδικότερα, από τον προϋπολογισμό του 2017 προβλέπονται 300.000.000 ευρώ επιπλέον για τη στήριξη της υγείας και της εκπαίδευσης, 760.000.000 ευρώ για την εφαρμογή του Κοινωνικού Εισοδήματος Αλληλεγγύης σε όλη τη χώρα, 250.000.000 ευρώ για την αύξηση των δημόσιων επενδύσεων και τη χρηματοδότηση της έρευνας, αλλά και προγραμμάτων παλιννόστησης νέων ερευνητών, 100.000.000 ευρώ για τη διευθέτηση στεγαστικών δανείων σε φτωχούς οφειλέτες, που δεν μπορούν να εξυπηρετήσουν τα δάνειά τους.

Διότι είμαστε υποχρεωμένοι -ιδιαίτερα όταν η ανεργία παραμένει σε υψηλά επίπεδα, παρά τη σταθερή μείωσή της τα δυο τελευταία χρόνια- να απλώσουμε έναν ουσιαστικό δείκτη κοινωνικής προστασίας.

Με το Κοινωνικό Εισόδημα Αλληλεγγύης προσπαθούμε, όχι μόνο να παρέχουμε στοιχειώδη υποστήριξη στις πλέον ευπαθείς κοινωνικά ομάδες, αλλά και να βελτιώσουμε τη διαπραγματευτική ισχύ των συμπολιτών μας, που αναζητούν εργασία, τονώνοντας τις αμοιβές. Διότι, αντίθετα με όσα φαίνεται να πιστεύετε, κύριοι της Αντιπολίτευσης, ξέρετε, δεν αρκεί να βελτιώνονται οι αριθμοί και οι μακροοικονομικοί δείκτες. Άλλωστε, η εμπειρία από τις δικές σας κυβερνήσεις αποδεικνύει ότι συχνά αυτό μπορεί να συμβαίνει, ενώ οι άνθρωποι δυστυχούν.

Κυρίες και κύριοι συνάδελφοι, τα παραπάνω είναι εφικτά, όχι μονάχα επειδή υπήρξε αυτή η θετική στροφή στην οικονομία, αλλά είναι εφικτά, κυρίως επειδή υπάρχει πολιτική βούληση κι επειδή υπήρξαν συντονισμένες ενέργειες στο ζήτημα της ρευστότητας του τραπεζικού συστήματος, των φορολογικών κριτηρίων και κινήτρων και της επενδυτικής πολιτικής.

Θέλω να γίνω συγκεκριμένος. Κατευθύνουμε τα διαθέσιμα χρηματοδοτικά εργαλεία σε στοχευμένες αναπτυξιακές δράσεις. Εντός του Δεκέμβρη υπογράφεται η συμφωνία χρηματοδότησης από το Ευρωπαϊκό Ταμείο Επενδύσεων για το Ταμείο Συμμετοχών το λεγόμενο «fund of funds», που ευνοεί τις τεχνολογικά εξειδικευμένες μικρομεσαίες επιχειρήσεις.

Και θέλω να επισημάνω πόσο σημαντικό είναι για εμάς να επενδύσουμε στις νέες τεχνολογίες και στη μικρομεσαία επιχειρηματικότητα με startup επιχειρήσεις, στην καινοτομία, στις νέες τεχνολογίες. Είναι το μέλλον.

Ενεργοποιούνται, επίσης, ακόμα δυο νέα εργαλεία: Το Ταμείο Επιχειρηματικότητας ΙΙ μέσω του ΕΤΕΑN και το Πρόγραμμα «Εξοικονομώ Κατ’ Οίκον». Τα τρία αυτά χρηματοδοτικά εργαλεία αναμένεται μεσοπρόθεσμα να διοχετεύσουν στην πραγματική οικονομία πάνω από 2 δισεκατομμύρια ευρώ.

Το τραπεζικό μας σύστημα έχει πλήρως σταθεροποιηθεί και προσελκύει ξανά καταθέσεις, ενώ σταδιακά αυξάνει τις χορηγήσεις και αρχίζει δειλά να διοχετεύει ρευστότητα στην ελληνική οικονομία. Και η σταθεροποίηση του τραπεζικού συστήματος, μέσω της ανακεφαλαιοποίησής του, που πραγματοποιήθηκε πέρσι τέτοια εποχή, έγινε με τρόπο υποδειγματικό. Δεν επιβάρυνε το δημόσιο χρέος, ενώ διασφάλισε τα συμφέροντα του δημοσίου. Σε αντίθεση με αντίστοιχες προσπάθειες που κάνατε, επί των ημερών των κυβερνήσεων της Νέας Δημοκρατίας και του ΠΑΣΟΚ και ιδιαίτερα, κύριε Μητσοτάκη, όταν για άλλη μια φορά σήμερα αναφερθήκατε στο εγκληματικό για την ελληνική οικονομία PSI, το οποίο κατέστρεψε τα ασφαλιστικά ταμεία, κατέστρεψε τους μικροομολογιούχους και ταυτόχρονα οδήγησε τις ελληνικές τράπεζες σε αυτή τη δίνη των διαρκών ανακεφαλαιοποιήσεων.

Καταλαβαίνω, βέβαια, τους λόγους για τους οποίους το κάνετε. Οι λόγοι είναι εδώ. Βρίσκονται σε αυτήν εδώ την Αίθουσα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και θέλουν διακαώς να πάρουν τον λόγο, την ώρα που μιλούν οι πολιτικοί Αρχηγοί, αλλά νομίζω ότι δεν σας δίνει πόντους στην ελληνική κοινωνία να αναφέρεστε με λόγια μεγάλα και να χαίρεστε για τα αποτελέσματα του PSI.

Τους επόμενους μήνες, λοιπόν, αναμένεται, με το κλείσιμο της δεύτερης αξιολόγησης και τα μέτρα για το χρέος, η ένταξη και της χώρας μας στο Πρόγραμμα Ποσοτικής Χαλάρωσης της Ευρωπαϊκής Κεντρικής Τράπεζας. Είναι ένα γεγονός που θα συμβάλει στην αποκατάσταση της κανονικότητας, οδηγώντας και στη σταδιακή άρση όλων των περιορισμών στη μεταφορά κεφαλαίων.

Να θυμίσω ότι, πριν από λίγους μήνες ψηφίσαμε έναν πραγματικά φιλοεπενδυτικό αναπτυξιακό νόμο, που συνδέει για πρώτη φορά τα επενδυτικά κίνητρα με τις ανάγκες ενός νέου παραγωγικού υποδείγματος, που δίνει έμφαση στις εξωστρεφείς και καινοτόμες επενδύσεις υψηλής προστιθέμενης αξίας.

Διευρύνουμε, επίσης, τους αποδέκτες των ενισχύσεων, σε αντίθεση με το παρελθόν, όπου το 44% αυτών κατευθύνονταν μόλις στο 4% των επιχειρήσεων. Γιατί, για εμάς, η ενίσχυση της επιχειρηματικότητας δεν μπορεί να θεωρείται ένας πακτωλός χρημάτων, που ποτέ, όμως, δεν φτάνει στις μικρομεσαίες επιχειρήσεις, που το έχουν ανάγκη.

Επιπλέον, για τις μεγάλες ξένες και εγχώριες επενδύσεις άνω των 20 εκατομμυρίων ευρώ, παρέχεται για πρώτη φορά στη χώρα μας δωδεκαετές σταθερό φορολογικό περιβάλλον.

Αυξήσαμε, για δεύτερη συνεχόμενη χρονιά, το Πρόγραμμα Δημόσιων Επενδύσεων στο μέγιστο ύψος από την αρχή της κρίσης, στα 6,75 δισεκατομμύρια ευρώ, ενώ η επιστροφή των ληξιπρόθεσμων οφειλών του δημοσίου, ίση με το 2% του ΑΕΠ το 2016, και η άντληση εμπροσθοβαρώς των πόρων του ΕΣΠΑ, αναμένεται να ενισχύσουν το επόμενο διάστημα, το 2017, την ελληνική οικονομία, την πραγματική οικονομία, με 10 δισεκατομμύρια ευρώ. Και υπολογίζουμε και άλλα 4 δισεκατομμύρια ευρώ από τις επιστροφές ληξιπρόθεσμων, που είναι προγραμματισμένα να γίνουν μέσα στο 2017. Συνολικά, δηλαδή, 14 δισεκατομμύρια ευρώ.

Να, λοιπόν, πώς αναμένεται να έρθει αυτός ο υψηλός, πράγματι, ρυθμός ανάπτυξης, που προβλέπεται στον προϋπολογισμό, 2,7%, για το 2017 -και αποτελεί, ταυτόχρονα, πρόβλεψη όλων των θεσμών, ευρωπαϊκών και μη- και να πώς αναμένεται να αναζωογονηθεί η οικονομία και να δημιουργηθούν δουλειές, νέες θέσεις εργασίας. Γιατί αυτός είναι ο μόνος τρόπος να βγούμε από την κρίση, όχι, δηλαδή, με λόγια, όχι με υποσχέσεις, αλλά με σχέδιο, με σκληρή δουλειά, υπομονή, αλλά και επιμονή και, φυσικά, με διαρκή έγνοια στη δίκαιη διανομή του παραγόμενου αγαθού, του παραγόμενου πλούτου. Γιατί αυτό, για εμάς, σημαίνει δίκαιη ανάπτυξη.

Κυρίες και κύριοι Βουλευτές, αυτά που σας ανέφερα είναι τα πρώτα δείγματα του παραγωγικού αναπροσανατολισμού της χώρας, από ένα κλειστό, προστατευμένο μοντέλο, προς ένα διεθνώς ανταγωνιστικό παραγωγικό πρότυπο, που θα δίνει έμφαση στο ανθρώπινο κεφάλαιο και στην καινοτομία.

Και ξέρετε, είμαστε αποφασισμένοι, προκειμένου αυτό να το πετύχουμε, να σπάσουμε το ολιγαρχικό καρτέλ, με τις προνομιακές προσβάσεις στην τραπεζική χρηματοδότηση για τις οικονομικές και πολιτικές ελίτ του τόπου, όπως συνέβαινε όλα τα προηγούμενα χρόνια, και τα χρόνια των μεγάλων ρυθμών ανάπτυξης, αλλά και τα χρόνια της κρίσης. Ήταν ένα καρτέλ, που πλούτισε με δημόσιο χρήμα, με πιστώσεις στο όνομα του ελληνικού δημοσίου και τώρα έχει τα κέρδη του σε τράπεζες του εξωτερικού. Και την ίδια ώρα, αυτό το καρτέλ που πλούτιζε, βύθισε τη χώρα στην ύφεση και στη φτωχοποίηση.

Και μόνο έτσι πιστεύουμε ότι μπορεί να ανοίξει, με όρους δικαιοσύνης και ισότητας, το πεδίο για τις δημιουργικές δυνάμεις της υγιούς επιχειρηματικότητας, που θέλουν να πάρουν την παραγωγή στα χέρια τους, να δημιουργήσουν πραγματικό πλούτο και να επενδύσουν στο μέλλον της χώρας, με σεβασμό στις δυνάμεις της εργασίας και στο περιβάλλον.

Ο μεγαλύτερος, όμως, εθνικός στόχος για τον τόπο, από τη στιγμή που η ανεργία τα χρόνια της καταστροφικής πενταετίας πήγε από το 7% στο 27% και σήμερα έχει πέσει στο 23%, -το 23%, βέβαια, είναι ένα εξαιρετικά υψηλό νούμερο- δεν είναι άλλος από την ανάκτηση της εργασίας και κυρίως, από την ανακοπή ενός φαινομένου καταστροφικού για το μέλλον του τόπου μας, της μεγάλης διαρροής ανθρώπινου δυναμικού, υψηλά εξειδικευμένου, δηλαδή, των νέων επιστημόνων στο εξωτερικό.

Και θέλω να ξεκινήσω από το δεύτερο. Το πρώτο πράγμα που επιχειρήσαμε σε συνθήκες ασφυξίας, όταν αναλάβαμε τη διακυβέρνηση, ήταν να διπλασιάσουμε το ποσοστό που προέβλεπε ο δικός σας προϋπολογισμός για την έρευνα και την καινοτομία. Και καταφέραμε να συγκεντρώσουμε πόρους, που πήγαν στο 1% του ΑΕΠ από το 0,5% σχεδόν, που είχατε εσείς, για την προώθηση της έρευνας και της καινοτομίας μέσα από το Πρόγραμμα Δημοσίων Επενδύσεων, μέσα από το ΕΣΠΑ μέσα από το Ευρωπαϊκό Ταμείο Επενδύσεων.

Πιστεύω ότι το ελάχιστο χρέος μας προς το μέλλον αυτού του τόπου είναι οι νέοι επιστήμονες -το πιο δυναμικό και παραγωγικό κομμάτι αυτού του τόπου, το πιο παραγωγικό δυναμικό- να αναλάβουν την παραγωγική ανασυγκρότηση του τόπου. Και αυτό, βεβαίως, δεν γίνεται με λόγια, μόνο εάν καταφέρουμε να τους στηρίξουμε έμπρακτα. Και αυτό επιχειρούμε να κάνουμε.

Βεβαίως, αυτό έχει σχέση και με τον εθνικό στόχο για μείωση της ανεργίας. Δίκαιη ανάπτυξη, δουλειές, θέσεις εργασίας, επένδυση στα ανταγωνιστικά πλεονεκτήματα αυτού του τόπου, όπου πέρα από την τοποθεσία μας, που μας δίνει τη δυνατότητα να έχουμε τουρισμό, τον ενεργειακό και διαμετακομιστικό κόμβο –αυτό είναι από τη γεωγραφική μας τοποθεσία- είναι και το ανθρώπινο κεφάλαιο, στο οποίο πρέπει να επενδύσουμε.

Έλεγα, λοιπόν, πιο πριν ότι η ανεργία επί των ημερών μας μειώθηκε από το 27% στο 23%. Και η πτωτική της τάση αναμένεται -όπως όλες οι προβλέψεις λένε- να διατηρηθεί και το 2017. Από το 2015 που αναλάβαμε, έχουν δημιουργηθεί πάνω από διακόσιες χιλιάδες νέες θέσεις εργασίας, ενώ σήμερα έχουμε την καλύτερη αναλογία προσλήψεων-απολύσεων της τελευταίας δεκαπενταετίας.

Προφανώς, αυτό δεν σημαίνει ούτε εφησυχασμό ούτε success story. Αντιθέτως, σημαίνει ότι πρέπει να δουλέψουμε σκληρά, να σηκώσουμε τα μανίκια με σχέδιο, για να γίνει όσο πιο γρήγορα πράξη το όραμα της δίκαιης ανάπτυξης, που θα φέρει δουλειές, θα μειώσει ξανά την ανεργία σε συνθήκες κανονικότητας. Και ένας εφικτός στόχος για τον τόπο είναι, το 2021 να έχουμε φτάσει στον μέσο όρο των χωρών της ευρωζώνης στο επίπεδο της ανεργίας.

Κυρίες και κύριοι συνάδελφοι, η Αξιωματική Αντιπολίτευση μέσα στην αμήχανη αντιπολιτευτική της ρητορική απέναντι στην Κυβέρνηση τη μια μας κατηγορεί ότι δεν εφαρμόζουμε τη συμφωνία εξαιτίας των αριστερών ιδεοληψιών μας, την άλλη ότι τα δεχόμαστε όλα, τα έχουμε ξεπουλήσει όλα και είμαστε ανάλγητοι. Τη μια μας κατηγορεί ότι είμαστε λαϊκιστές επειδή νοιαζόμαστε για τους πιο φτωχούς και δίνουμε δέκατη τρίτη σύνταξη, διακινδυνεύοντας τη συμφωνία. Την άλλη ότι έχουμε γίνει σκληροί μνημονιακοί.

Νομίζω, όμως, ότι το πιο παράδοξο απ’ όλα όσα λέει είναι ότι είμαστε μια κυβέρνηση που έχουμε αλλεργία στις μεταρρυθμίσεις, μία φράση που επανέλαβαν απ’ αυτό εδώ το Βήμα πολλοί από τους Βουλευτές της Αντιπολίτευσης.

Και το λέτε αυτό παρά το γεγονός ότι όχι εμείς, αλλά ο ίδιος ο ΟΟΣΑ κατέταξε την Ελλάδα πρώτη στην εφαρμογή μεταρρυθμίσεων και αλλαγών για το 2015-2016.

Όμως πράγματι, πιστεύω ότι υπάρχει μία μεγάλη διαφορά στο τι πιστεύετε εσείς ότι είναι μεταρρυθμίσεις και στο τι πιστεύουμε εμείς ότι είναι μεταρρυθμίσεις. Εσείς λέγοντας μεταρρυθμίσεις εννοείτε οτιδήποτε διαλύει και κατεδαφίζει κοινωνικές κατακτήσεις, εμείς μεταρρυθμίσεις εννοούμε οτιδήποτε εκσυγχρονίζει το κράτος και δίνει με δικαιοσύνη, παραγωγική ώθηση στην πραγματική οικονομία.

Τέτοιες μεταρρυθμίσεις είναι για εμάς πολλές από αυτές που ήδη προωθήσαμε, όπως: Η αναμόρφωση του φορολογικού συστήματος. H διεύρυνση της φορολογικής βάσης. H ενίσχυση της εισπραξιμότητας και τα μέτρα για την πάταξη του λαθρεμπορίου, που εσείς διαρκώς ματαιώνατε. Τα μέτρα αυτά ήδη αποδίδουν και γι’ αυτό τα έσοδα είναι 6,4% πάνω από τον στόχο. Η αυστηροποίηση του ποινικού πλαισίου για τη φοροδιαφυγή και το ξέπλυμα. Tο νομοσχέδιο για τις ηλεκτρονικές πληρωμές, μία δράση που θα μεταβάλει το πλαίσιο των συναλλαγών στην αγορά και θα περιορίσει ακόμα περισσότερο τη φοροδιαφυγή. Η αποκάλυψη των αδήλωτων κεφαλαίων για να αντιμετωπιστεί επιτέλους, η διακίνηση μαύρου χρήματος, ο εκσυγχρονισμός του δημόσιου τομέα με την ενίσχυση της λογοδοσίας και της οικονομικής αποτελεσματικότητας. Οι παρεμβάσεις για την αξιοκρατία στη στελέχωση του δημόσιου τομέα και για την διαρκή ποιοτική αναβάθμισή του. Η εισαγωγή σύγχρονων συστημάτων προμηθειών και παρακολούθησης δαπανών στο σύστημα υγείας.

Άλλες μεταρρυθμίσεις είναι οι εξής: Η μείωση του κόστους των φαρμάκων και η εξασφάλιση υψηλής ποιότητας ιατρικής φροντίδας για όλους τους πολίτες, αλλά και για τους ανασφάλιστους, γιατί δυόμισι εκατομμύρια συμπολίτες μας, που εξαιτίας των πολιτικών σας δεν είχαν τη δυνατότητα πρόσβασης στο δημόσιο σύστημα υγείας μετά από τη δική μας παρέμβαση, τώρα μπορούν να έχουν πρόσβαση. Η εφαρμογή, επίσης, του ελάχιστου εγγυημένου εισοδήματος σε όλους τους δήμους της χώρας. Το κοινωνικό δίχτυ προστασίας για τη μείωση της φτώχειας και του κοινωνικού αποκλεισμού. Η λύση που επιχειρούμε να δώσουμε στο ζήτημα των κόκκινων δανείων με επιδότηση της δόσης του δανείου των φτωχότερων νοικοκυριών από το κράτος, που συμβιβάζει επιτυχημένα την προτεραιότητα να προστατευθούν οι πραγματικά αδύναμοι με την ανάγκη σταθεροποίησης του τραπεζικού συστήματος.

Για πρώτη φορά θεσμοθετείται στη χώρα μας το πλαίσιο του εξωδικαστικού συμβιβασμού, επιτρέποντας σε βιώσιμες επιχειρήσεις, που αντιμετωπίζουν, όμως, προβλήματα υπερχρέωσης, να ρυθμίσουν αποτελεσματικά και οριστικά το σύνολο των παλαιών οφειλών τους τόσο στις τράπεζες, όσο και προς το δημόσιο.

Δίνουμε, λοιπόν, σε πολύ μικρές, μεσαίες και μεγάλες επιχειρήσεις την ευκαιρία να κοιτάξουν μπροστά, συμβάλλοντας στην ανάπτυξη της χώρας και δημιουργώντας απασχόληση.

Την προηγούμενη εβδομάδα ψηφίστηκε ο νόμος για τις αδειοδοτήσεις. Μειώνεται σημαντικά ο χρόνος αδειοδότησης και τα γραφειοκρατικά κόστη. Με ένα e-mail, πλέον, μπορεί να ανοίξει κάποιος επιχείρηση, όταν κάποτε χρειάζονταν τρεις μήνες μόνο για τις υπογραφές. Και ξέρετε πόσα χρόνια ακούμε ότι θα γίνει πράξη αυτό. Και δεν έγινε ποτέ.

Η δημόσια περιουσία για πρώτη φορά δεν αντιμετωπίζεται ως βάρος που πρέπει να ξεφορτωθούμε. Αναβαθμίζουμε τις δημόσιες εγκαταστάσεις και τις αξιοποιούμε με τον βέλτιστο δυνατό τρόπο, πολλές φορές αποδίδοντας και στην τοπική αυτοδιοίκηση ανοικτούς δημόσιους χώρους. Γιατί για εμάς αξιοποίηση της δημόσιας περιουσίας δεν σημαίνει το ξεπούλημα όσο-όσο, αλλά αναβάθμιση και αξιοποίησή της με διαρκή έσοδα για το δημόσιο και συνεργασίες με τον ιδιωτικό τομέα, όπου αυτό μπορεί να οδηγήσει σε αμοιβαία επωφελείς συνέργειες.

Τέλος, υιοθετούμε ένα πλήρες στρατηγικό πλάνο για την ταχύτερη και αποτελεσματικότερη λειτουργία των δικαστηρίων, όπου συστήσαμε Γενική Γραμματεία κατά της Διαφθοράς.

Κυρίες και κύριοι συνάδελφοι, η Νέα Δημοκρατία, απ’ όσα άκουσα από τον αρχηγό της, τον κ. Μητσοτάκη, δυστυχώς αποτυγχάνει να συγχρονιστεί με τις ιστορικές αλλαγές που έχει ανάγκη ο τόπος και για άλλη μια φορά δεν έχει να προτείνει καμμία ουσιαστική πρόταση, καμμία θετική πρόταση. Αντιπολιτευτικές κορόνες ακούσαμε πολλές. Αντιπροτάσεις, όμως, για το πώς αλλιώς μπορούσε να φύγει ο τόπος από την κρίση δεν ακούσαμε, αλλά ούτε θετικές προτάσεις ακούσαμε.

Βεβαίως, ξέρετε κάτι; Οι αντιπολιτευτικές κορόνες, ιδίως όταν ακούγονται από εσάς, είναι εξαιρετικά τετριμμένες, γιατί δεν μπορεί να ξεχάσει ο λαός μας που ήσασταν και τι κάνατε μέχρι προχθές. Και πώς να σας πάρει σοβαρά ως κόμμα διαμαρτυρίας, όταν διαμαρτύρεστε ενάντια σ’ αυτά που εσείς δημιουργήσατε;

Θέλω να σας θυμίσω, κυρίες και κύριοι συνάδελφοι της Αντιπολίτευσης, αλλά και του ΠΑΣΟΚ, ότι κυβερνούσατε για σαράντα χρόνια σ’ αυτόν τον τόπο. Χρεωκοπήσατε τη χώρα, λεηλατήσατε τον δημόσιο πλούτο, καταστρέψατε την κοινωνική συνοχή και τώρα έρχεστε και μας κουνάτε και το δάκτυλο; Μας λέτε ψεύτες, μας λέτε άχρηστους που δεν καταφέραμε σε ενάμιση χρόνο να συμμαζέψουμε όσα εσείς διαλύσατε μέσα σε σαράντα χρόνια!

Και μας λέτε μάλιστα ότι χρεώσαμε τη χώρα με τη διαπραγμάτευση. Ποιος, αλήθεια, χρέωσε τη χώρα; Αναγκαστήκαμε να πάρουμε χαμηλότοκο δάνειο, για να αποπληρώσουμε τα χρέη που εσείς μας κληρονομήσατε. Μέσα σε πέντε χρόνια, τα χρόνια της καταστροφικής πενταετίας, πήγατε το δημόσιο χρέος από το 124% στο 180%. Εμείς χρεώσαμε τη χώρα;

Καταστρέψατε τα ασφαλιστικά ταμεία με το PSI, τις τράπεζες, τους μικρομολογιούχους. Φεσώσατε μέχρι και τα δισέγγονά μας και έχετε το θράσος να δηλώνετε ότι εμείς χρεώσαμε τη χώρα!

Και ενόσω κυβερνούσατε και υλοποιούσατε αυτήν την πρωτοφανή κοινωνική καταστροφή, είχατε τότε το θράσος να λέτε ότι δεν είναι πρόβλημα το χρέος της χώρας, ότι το χρέος είναι βιώσιμο. Τώρα, που εμείς για πρώτη φορά παίρνουμε ουσιαστική απομείωση για το χρέος 45 δισεκατομμυρίων ευρώ, χωρίς επιπλέον βάρη, έρχεστε και μας λέτε: «Σιγά και τι πετύχατε; Σιγά το δύσκολο!».

Ευκολάκι ήταν αυτό, αυτονόητο! Μα, αν ήταν τόσο αυτονόητο, γιατί εσείς τόσα χρόνια ούτε το πετύχατε ούτε καν το διεκδικήσατε;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ξέρετε, όμως, δεν είναι μόνο θράσος, είναι και μιζέρια. Δεν τολμάτε να αναγνωρίσετε ακόμη και κάποιες αυτονόητες επιτυχίες, όπως για παράδειγμα το κλείδωμα του επιτοκίου που μετατρέπεται σε σταθερό σε μια αβέβαιη περίοδο που έχουμε μπροστά μας για την παγκόσμια οικονομία.

Δεν μας πειράζει, όμως, που εσείς δεν το αναγνωρίζετε. Μας αρκεί που αναγνωρίζεται διεθνώς και έτσι δίνεται ένα ισχυρό σήμα στη διεθνή επενδυτική κοινότητα και στις αγορές για την προοπτική αυτοδύναμου δανεισμού της χώρας.

Όμως το ίδιο θράσος επιδεικνύετε και σε ό,τι αφορά το ζήτημα των πρωτογενών πλεονασμάτων. Σας έπιασε μεγάλος πόνος, είδα, για τα πρωτογενή πλεονάσματα και σήμερα έρχεστε εδώ και μας κάνετε κριτική για τη συμφωνία του καλοκαιριού του 2015. Σήμερα σας πειράζει το πρωτογενές πλεόνασμα 0,5% που έλεγε αυτή η συμφωνία για το 2016, το 1,75% για το 2017 και μας λέτε για προϋπολογισμό λιτότητας και υπερφορολόγησης, ενώ όλοι γνωρίζουν -και εσείς πολύ καλά- ότι εάν εφαρμοζόταν η δική σας σωτήρια συμφωνία, θα είχαμε στόχο πρωτογενούς πλεονάσματος 4,5% για το 2017.

Τι θα είχαμε; Προϋπολογισμό ευημερίας; Το 4,5% είναι τουλάχιστον 8 δισεκατομμύρια ευρώ, κύριε Μητσοτάκη. Από πού θα τα βρίσκατε αυτά; Θα τα κόβατε από τα δέντρα!

Κυρίες και κύριοι συνάδελφοι, είναι πράγματι υποκριτικό από τη Νέα Δημοκρατία να γίνεται αναφορά στο θέμα των πρωτογενών πλεονασμάτων. Και θέλω να επαναλάβω αυτό το οποίο είπε πριν ο Υπουργός Οικονομικών. Η πρώτη συμφωνία προέβλεπε πρωτογενή πλεονάσματα πάνω από 5%. Η δεύτερη συμφωνία πάνω από 4%. Συγκεκριμένα, προέβλεπε 4,5% για τη χρονιά που έρχεται, το 2017, και πάνω από 4% για πολύ-πολύ μεγάλη χρονική περίοδο.

Θέλω πράγματι να αναρωτηθώ: Λέτε διαρκώς ότι οι εκλογές του 2015 ήταν αυτές που έκοψαν την πορεία της χώρας προς την ανάπτυξη του 3,5%. Πώς μπορεί να συμβαδίσει ανάπτυξη 3,5% με στόχο πρωτογενούς πλεονάσματος 4,5%; Όπως δεν υπήρχε success story το 2014, όταν αποφασίσατε να ρίξετε στα βράχια…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία! Η ερώτηση είναι ρητορική, όπως και προηγουμένως τέθηκε σειρά ρητορικών ερωτήσεων.

(Θόρυβος από την πτέρυγα της Νέας Δημοκρατίας)

Παρακαλώ, μην εξανίστασθε και μην απαντάτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Το αυτονόητο ρωτάει.

**ΠΡΟΕΔΡΟΣ (Νικόλαος Βούτσης):** Ούτε τα αυτονόητα. Τα αυτονόητα είναι για τον καθένα αυτονόητα, αλίμονο! Είναι μέρος της αγόρευσης. Σας παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, ρωτώ τα αυτονόητα και πράττουμε τα αυτονόητα, που επί πέντε χρόνια που κυβερνούσαν, αυτά τα αυτονόητα δεν μπορούσαν ούτε να τα πράξουν ούτε να τα διερωτηθούν. Και τώρα τους ενοχλεί, που ακούν τα αυτονόητα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Το θέμα, λοιπόν, είναι, κυρίες και κύριοι συνάδελφοι, ότι ο ελληνικός λαός έχει μνήμη και δεν μπορεί να δεχθεί τα κροκοδείλια δάκρυα περί υψηλών πρωτογενών πλεονασμάτων, όταν εσείς είχατε συμφωνήσει και υπογράψει πλεονάσματα 6%, 5% και 4% για μακρά χρονική περίοδο.

Πρόθεσή μας, κυρίες και κύριοι συνάδελφοι, είναι η δεύτερη αξιολόγηση να κλείσει όσο το δυνατόν γρηγορότερα, ώστε να προετοιμάσουμε τη σταδιακή μας έξοδο στις αγορές, ήδη από την αρχή του 2017.

Προσερχόμαστε στο τραπέζι της διαπραγμάτευσης με σαφείς θέσεις και χωρίς τακτικισμούς. Η Ελλάδα θα ολοκληρώσει τη συμφωνία εγκαίρως και στο ακέραιο, αλλά δεν θα εφαρμόσει επιπρόσθετα της συμφωνίας μέτρα λιτότητας και δεν θα αποδεχθεί παρεμβάσεις στην αγορά εργασίας, που τη θέτουν εκτός ευρωπαϊκού κεκτημένου.

Οι Ευρωπαίοι εταίροι νομίζω ότι οφείλουν να τοποθετηθούν ξεκάθαρα σ’ αυτό το κοινωνικό ζήτημα, στο θέμα των εργασιακών σχέσεων.

Για την Κυβέρνησή μας, το ζήτημα αυτό είναι καθαρό. Δεν μπορεί να γίνει στην Ελλάδα αποδεκτό πλαίσιο εργασιακών σχέσεων, έξω από το μοντέλο του ευρωπαϊκού κεκτημένου.

Γνωρίζω ότι σ’ αυτή μας τη θέση η πλειοψηφία των εταίρων μας, αλλά, θα έλεγα, και οι ευρωπαϊκοί θεσμοί είναι μαζί μας, γιατί οι ευρωπαϊκοί θεσμοί δεσμεύονται από το ευρωπαϊκό κεκτημένο.

Το Διεθνές Νομισματικό Ταμείο, βέβαια, είναι γνωστό ότι δεν συγκινείται και πολύ απ’ αυτό το ευρωπαϊκό κεκτημένο. Δεν θα όφειλε άλλωστε. Η Ευρωπαϊκή Ένωση και οι θεσμοί της, όμως, είναι αυτοί που οφείλουν να βάλουν τα σαφή όρια. Και είμαι βέβαιος ότι θα το πράξουν.

Από εκεί και πέρα, νομίζω ότι θα πρέπει και το Διεθνές Νομισματικό Ταμείο να αποκτήσει το θάρρος της γνώμης του. Να πει ξεκάθαρα αν θέλει να μείνει ή θέλει να φύγει από την Ευρώπη.

Το ίδιο, όμως, οφείλει πριν από το Διεθνές Νομισματικό Ταμείο να κάνει και η Νέα Δημοκρατία. Θα μας πείτε επιτέλους την άποψή σας;

**ΒΑΣΙΛΕΙΟΣ ΓΙΟΓΙΑΚΑΣ:** Εκλογές.

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Στην ομιλία του ο κ. Μητσοτάκης, εκτός από εκλογές, βεβαίως, που το λέει διαρκώς εδώ και ένα χρόνο, είπε ότι η Νέα Δημοκρατία –μάλιστα, θυμήθηκε και τον Καζαντζάκη για να το πει αυτό, δεν μπορούσε να το πει μόνος του, με δικά του λόγια, θυμήθηκε τα λόγια του Καζαντζάκη- είναι η παράταξη της ευθύνης. Και θέλω πράγματι να αναρωτηθώ, εφόσον είναι η παράταξη της ευθύνης, θα συνεχίσετε για πολύ να κρύβεστε πίσω από τις θέσεις του Διεθνούς Νομισματικού Ταμείου; Η δική σας η άποψη ποια είναι; Ποια είναι η άποψή σας;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Βγείτε με παρρησία και με ευθύνη απέναντι στον ελληνικό λαό -είναι κρίσιμες οι στιγμές- και πείτε την άποψή σας. Το ερώτημα, που σας θέτουμε, είναι ερώτημα σαφές. Θα συνταχθείτε στην προσπάθειά μας για ενεργοποίηση των συλλογικών διαπραγματεύσεων; Ή θα ταυτιστείτε για άλλη μια φορά με τις πιο σκληρές, αντεργατικές απόψεις, που έχουν ακουστεί στο τραπέζι της διαπραγμάτευσης;

Θα ήθελα να πω και κάτι ακόμα σε αυτό το θέμα. Είπατε σε παλαιότερες δηλώσεις σας, κύριε Μητσοτάκη, ότι πρόκειται για αριστερές ιδεοληψίες.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ένα λεπτό, κύριε Πρωθυπουργέ.

Κύριοι συνάδελφοι, σας παρακαλώ να γίνει ησυχία. Δεν θέλω να αναφερθώ σε ονόματα.

Κύριε Πρωθυπουργέ, προχωρήστε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Η υπεράσπιση του ευρωπαϊκού κεκτημένου, κύριε Μητσοτάκη, δεν είναι αριστερές ιδεοληψίες. Άλλωστε, θα ήθελα να σας θυμίσω ότι γι’ αυτό το θέμα το καλοκαίρι του 2015 είχα υπογράψει κοινή δήλωση με τον πρόεδρο Γιούνκερ για την επιστροφή και στη χώρα μας των συλλογικών διαπραγματεύσεων, που οι δικές σας κυβερνήσεις συναίνεσαν να καταργηθούν. Και φυσικά, ο Πρόεδρος Γιούνκερ δεν φαντάζομαι να θεωρείτε ότι διακατέχεται από αριστερές ιδεοληψίες. Ανήκει στο Ευρωπαϊκό Λαϊκό Κόμμα, όχι στη δική μας πολιτική οικογένεια.

Θα ήθελα, λοιπόν, κυρίες και κύριοι συνάδελφοι, να επισημάνω ότι έχουμε πια εμπειρία από διαπραγματεύσεις γι’ αυτό και δεν ανησυχούμε.

(Γέλωτες από την πτέρυγα της Νέας Δημοκρατίας)

Βρισκόμαστε πράγματι μπροστά σε παράλογες απαιτήσεις, όπως ακριβώς συνέβη και τον περασμένο Μάιο. Αλλά θέλω να σας θυμίσω ότι τον περασμένο Μάιο, παρά το γεγονός ότι και τότε κρυφτήκατε πίσω από το Διεθνές Νομισματικό Ταμείο, παρά το γεγονός ότι και τότε δεν υποστηρίξατε την προσπάθεια της Κυβέρνησης να μην επιβληθούν επιπρόσθετα μέτρα 4 δισεκατομμυρίων ευρώ, προχωρήσαμε χωρίς να επιβληθούν. Το ίδιο πιστεύουμε ότι θα συμβεί και τώρα, γιατί γνωρίζουμε και εμείς και οι εταίροι μας, κυρίως, ότι το ελληνικό ζήτημα έχει πια ωριμάσει και μπορεί να λήξει σύντομα, αν όλες οι πλευρές επιδείξουν μια ελάχιστη βούληση καλής θέλησης. Και πιστεύω ότι αυτό είναι πια μονόδρομος, ιδιαίτερα αν αναλογιστεί κανείς το νέο και ιδιαίτερα ασταθές ευρωπαϊκό, αλλά και παγκόσμιο περιβάλλον που διαμορφώνεται.

Επιτρέψτε μου, κύριε Πρόεδρε, να αναφερθώ πολύ σύντομα σε αυτό το περιβάλλον, το ασταθές, γιατί η Ελλάδα πράγματι βρίσκεται για πρώτη φορά στο κατώφλι της ανάκαμψης, αλλά ταυτόχρονα βρίσκεται και μπροστά σε πολύ σοβαρές προκλήσεις, τις οποίες οφείλουμε να αντιμετωπίσουμε με ψυχραιμία και αποφασιστικότητα.

Τα τελευταία δυο χρόνια καταφέραμε από το μαύρο πρόβατο, τον παρία της Ευρώπης, η Ελλάδα να γίνει μια υπολογίσιμη και σημαντική χώρα, οχυρό σταθερότητας σε μια ευρύτερα αποσταθεροποιημένη περιοχή, αλλά εγώ θα πρόσθετα και κάτι ακόμα: Καταφέραμε να γίνουμε και φάρος πανανθρώπινων αξιών: της δημοκρατίας, της αλληλεγγύης, της υπεράσπισης των ανθρωπίνων δικαιωμάτων.

Και ξέρετε, αυτό δεν έγινε τυχαία. Αυτό έγινε τόσο με τη στάση αρχών που επιδείξαμε στη διαχείριση μιας πανευρωπαϊκής και παγκόσμιας κρίσης, όπως αυτή του προσφυγικού, όσο και με την ενεργητική και πολυδιάστατη εξωτερική μας πολιτική, που καταφέραμε να ξανακάνουμε την πατρίδα μας, την Ελλάδα, πρωταγωνιστή και όχι ουραγό στην ευαίσθητη περιοχή μας.

Αυτό, άλλωστε, αποδεικνύει το γεγονός ότι ποτέ άλλοτε σε τόσο σύντομο χρονικό διάστημα δεν έσπευσαν στην πατρίδα μας τόσοι πολλοί και τόσο σημαντικοί ηγέτες. Και έσπευσαν για να ενισχύσουν τον ρόλο και την παρουσία της Ελλάδας ως δύναμη ειρήνης και σταθερότητας, αλλά και ως δύναμη υπεράσπισης αξιών, από τους ηγέτες του Νότου, που ήρθαν εδώ στην Αθήνα για να στείλουν το μήνυμα για την ανάγκη τερματισμού της λιτότητας, έως τον Πάπα Φραγκίσκο, που ήρθε για να εξάρει τη στάση των Ελλήνων απέναντι στους πρόσφυγες και από τον Πρόεδρο Πούτιν ως τον Πρόεδρο Ομπάμα, που επιβεβαίωσαν τον κρίσιμο γεωπολιτικό ρόλο της Ελλάδας, αλλά και τον μοναδικό, θα έλεγα, τόπο όπου μεγάλες αξίες γεννήθηκαν και παραμένουν ζωντανές στην καθημερινή πάλη του λαού μας.

Τις επόμενες μέρες, όμως –και επιτρέψτε μου να αναφερθώ σε αυτό, δεν αφορά τα οικονομικά πράγματα, αφορά όμως κρίσιμες διαπραγματεύσεις που έχουμε μπροστά μας, αυτή τη φορά όχι για την οικονομία, αλλά για το κρίσιμο θέμα που ταλανίζει τον τόπο εδώ και σαράντα δύο χρόνια, το Κυπριακό ζήτημα- έχουμε μπροστά μας την εντατικοποίηση της τελικής φάσης των συνομιλιών για το Κυπριακό.

Θέλω με την ευκαιρία να τονίσω για άλλη μια φορά τη συμπαράστασή μου στον Πρόεδρο Αναστασιάδη, με τον οποίο έχουμε μια εξαιρετική συνεργασία, αλλά και τη συμπαράστασή μου, την ενθάρρυνσή μου μάλλον και στον ηγέτη της τουρκοκυπριακής κοινότητας, τον Μουσταφά Ακιντζί. Γιατί πιστεύω ότι για πρώτη φορά έχουμε μια θετική συγκυρία, να έχουμε δύο ηγέτες που θέλουν επίλυση του προβλήματος. Και αυτό πρέπει να το καταλάβουν καλά και οι γείτονές μας στην Τουρκία.

Οι διαρκείς δηλώσεις αμφισβήτησης των διεθνών Συνθηκών και της διεθνούς νομιμότητας δεν βοηθάνε καθόλου στη δημιουργία ενός θετικού κλίματος για την επίλυση του Κυπριακού προβλήματος. Άποψή μου είναι ότι δεν βοηθάνε καθόλου και την ίδια την Τουρκία.

Η Ελλάδα δεν είναι μια μικρή χώρα που θα φοβηθεί, αλλά ούτε και θα αντιδράσει σπασμωδικά σε παρόμοιες προκλήσεις. Η Ελλάδα και η Κύπρος, μην το ξεχνάμε αυτό, είναι χώρες της Ευρωπαϊκής Ένωσης. Τα σύνορα της Ελλάδας με την Τουρκία, είναι ταυτόχρονα τα σύνορα της Ευρώπης με την Τουρκία. Επιμένουμε, λοιπόν, να υποστηρίζουμε τη θετική ατζέντα και στις ευρωτουρκικές αλλά και στις ελληνοτουρκικές σχέσεις. Θα έλεγα, μάλιστα, ότι είμαστε από τους πιο ένθερμους υποστηρικτές της θετικής ατζέντας, όταν σχεδόν σε όλη την Ευρώπη διαμορφώνεται δυστυχώς ένα αρνητικό κλίμα. Τείνουμε διαρκώς το χέρι της φιλίας και της συνεργασίας, αλλά ταυτόχρονα δεν πρόκειται να κάνουμε πίσω σε θέματα αρχών που απορρέουν από το Διεθνές Δίκαιο.

Το Κυπριακό δεν είναι ελληνοτουρκική διαφορά. Είναι διεθνές πρόβλημα που εδώ και σαράντα δύο έτη προκύπτει από την παράνομη εισβολή και κατοχή του βόρειου τμήματος της νήσου.

Αν, λοιπόν, θέλουμε βιώσιμη λύση, αυτή δεν μπορεί να προβλέπει τη συνέχεια ενός αναχρονιστικού πλαισίου εγγυήσεων, αλλά ούτε και την παρουσία και μάλιστα τη μόνιμη παρουσία των στρατευμάτων στο νησί. Αντιθέτως, πρέπει να προβλέπει την αποχώρησή τους. Αυτή τη θέση, θα έλεγα, και σας καλώ να τη συμφωνήσουμε. Διότι, εντάξει, είστε υπέρ της ευθύνης, αλλά το να λέει κανείς διαρκώς «η Κύπρος αποφασίζει η Ελλάδα συμπαρίσταται» είναι ένα κλισέ, όλοι το ξέρουμε αυτό να το λέμε. Στην κρίσιμη στιγμή, όμως, πρέπει να πούμε άποψη, γνώμη, να πούμε αν είμαστε υπέρ της λύσης, να πούμε τι θα κάνουμε για να τη διασφαλίσουμε και κυρίως να δούμε μαζί, θα έλεγα, και να επικροτήσουμε ως εθνική γραμμή τη θέση μας και τη στάση μας στις κρίσιμες εντατικές συνομιλίες και να καλέσουμε τους γείτονές μας…

(Θόρυβος στην Αίθουσα)

Δυστυχώς, φαίνεται ότι δεν έχετε την ικανότητα ακόμα και στα κρίσιμα αυτά θέματα να έχετε μια νηφαλιότητα και μια ψυχραιμία.

**ΠΡΟΕΔΡΟΣ (Νικόλας Βούτσης):** Ήσυχα, σας παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα σας καλούσα, λοιπόν -κι αυτή η πρόσκληση απευθύνεται προφανώς στο κόμμα της Αξιωματικής Αντιπολίτευσης, αλλά και σε όλα τα κόμματα-, να έχουμε τη δυνατότητα το επόμενο διάστημα να διαμορφώσουμε την εθνική μας θέση για το κρίσιμο αυτό θέμα και να καλέσουμε τους γείτονές μας να αναλογιστούν την ιστορική αλλαγή που θα επιφέρει στις σχέσεις μας -αλλά και στο αύριο των επόμενων γενεών, στους χώρες μας, στους λαούς μας, στην περιοχή μας- μια δίκαιη και βιώσιμη λύση του Κυπριακού προβλήματος. Να καλέσουμε τους γείτονες να χαμηλώσουν τους τόνους και να κάτσουν στο τραπέζι της διαπραγμάτευσης, με λογική και σύνεση. Και λογική και σύνεση σημαίνει ότι η κατοχή στην Κύπρο δεν μπορεί να συνεχιστεί και μόνο έτσι θα βρεθεί η χρυσή τομή για μια δίκαιη και βιώσιμη λύση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι συνάδελφοι, το 2017 πιστεύω ότι θα είναι ένα έτος ορόσημο για την ελληνική οικονομία. Με το κλείσιμο της δεύτερης αξιολόγησης θα έχει άλλωστε ολοκληρωθεί το μεγαλύτερο μέρος του προγράμματος. Η χώρα θα είναι έτοιμη, έχοντας ανακτήσει την αυτονομία της, να προχωρήσει με πιο αισιόδοξα βήματα στην επόμενη μέρα, με ένα νέο αξιακό παραγωγικό πρότυπο, αφήνοντας πίσω βλαπτικές νοοτροπίες του παρελθόντος, διαμορφώνοντας προϋποθέσεις για μια ισχυρή και βιώσιμη οικονομία, ικανή να ανταποκριθεί στις προκλήσεις παγκόσμιας οικονομίας. Μια οικονομία που θα κατανέμει δίκαια το παραγωγικό προϊόν της χώρας, με ισχυρό δείκτη για τους κοινωνικά πιο αδύναμους.

Πιστεύω ότι αυτό είναι μια εθνική επιταγή, που πρέπει να την υπηρετήσουμε μέχρι τέλους. Και πιστεύω ότι αυτό συμμερίζεται -κριτικά, με πικρίες, απογοητεύσεις, αλλά το συμμερίζεται- η μεγάλη πλειοψηφία του ελληνικού λαού που μας παρακολουθεί. Και είμαι βέβαιος ότι μπορούμε στο τέλος αυτής της κρίσιμης και δύσκολης πορείας να ικανοποιήσουμε, να καταφέρουμε να δικαιώσουμε τους πόθους αλλά και τις θυσίες αυτής της μεγάλης πλειοψηφίας, μιας πλειοψηφίας για την οποία αγωνιζόμαστε και θα συνεχίσουμε να αγωνιζόμαστε.

Το 2017 θα είναι ένα έτος ορόσημο για την έξοδο της χώρας από την κρίση. Και αυτός ο προϋπολογισμός είναι ο πρώτος προϋπολογισμός αισιοδοξίας, ανάπτυξης και ανάκαμψης της ελληνικής οικονομίας.

Σας καλώ, λοιπόν, με ανοιχτή την καρδιά να τον υπερψηφίσετε και να προχωρήσουμε μαζί στην επόμενη μέρα.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, η συζήτηση για τον Προϋπολογισμό για το έτος 2017 έφθασε στο τέλος της. Θα ήθελα να ακούσετε κάτι, διότι έχει σημασία. Είναι μια επιτυχία της διαδικασίας που αφορά στη συμπεριφορά των Βουλευτών όλων των κομμάτων και των Κοινοβουλευτικών Εκπροσώπων και ιδιαίτερα των διοικητικών υπαλλήλων της Βουλής.

Για πρώτη φορά, εκτός από τους οκτώ γενικούς εισηγητές και τους δεκαπέντε ειδικούς εισηγητές, μίλησαν οκτώ Κοινοβουλευτικοί Εκπρόσωποι και διακόσιοι ένας συνάδελφοι, δηλαδή εν συνόλω διακόσιοι τριάντα δύο συνάδελφοι εκτός από το ότι μίλησαν ο Αντιπρόεδρος της Κυβέρνησης, δεκαεπτά Υπουργοί, εννέα Αναπληρωτές Υπουργοί και έξι Υφυπουργοί, δηλαδή τριάντα τρία μέλη της Κυβέρνησης, καθώς και οκτώ Πρόεδροι των Κοινοβουλευτικών Ομάδων. Δηλαδή, μίλησαν όλοι και όλες, όσοι ήθελαν, επί επτά λεπτά χωρίς να κοπεί ο χρόνος, όπως συνήθως κάνουμε για πέντε ή έξι λεπτά.

(Χειροκροτήματα)

Οι συνεδριάσεις διήρκησαν πενήντα επτά ώρες και νομίζω ότι δόθηκε η ευκαιρία εν πλάτει για το κρίσιμο ζήτημα του Προϋπολογισμού, αλλά και για όλα τα άλλα θέματα να θιγούν οι απόψεις και να αντιπαρατεθούν.

Θα παρακαλούσα πολύ τον Αντιπρόεδρο κ. Κουράκη να επιταχύνει για τη διεξαγωγή της ψηφοφορίας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η συζήτηση επί του κρατικού προϋπολογισμού οικονομικού έτους 2017 και θα προχωρήσουμε στην ψηφοφορία.

Σύμφωνα με τον Κανονισμό της Βουλής, άρθρο 123 παράγραφος 6, η ψήφιση του προϋπολογισμού γίνεται με ονομαστική ψηφοφορία που διεξάγεται ταυτοχρόνως και με χωριστούς καταλόγους και ψηφολέκτες για τα έσοδα και τις δαπάνες κάθε Υπουργείου.

Όπως είναι γνωστό, όλα τα Υπουργεία έχουν μόνο έξοδα, εκτός από το Υπουργείο Οικονομικών, που έχει και έσοδα με τον προϋπολογισμό.

Συνεπώς για τα έσοδα του προϋπολογισμού θα διενεργηθεί ιδιαίτερη ψηφοφορία, ενώ για όλα τα Υπουργεία θα διενεργηθεί ψηφοφορία για τα έξοδά τους.

Επίσης, θα διενεργηθεί χωριστή ψηφοφορία για τα έξοδα της Προεδρίας της Δημοκρατίας.

Στον κρατικό προϋπολογισμό περιλαμβάνεται και ο προϋπολογισμός της Βουλής, ο οποίος δεν θα τεθεί και πάλι υπ’ όψιν του Σώματος, δεδομένου ότι ο προϋπολογισμός της Βουλής, όπως εγκρίθηκε από την Ολομέλεια του Σώματος στη συνεδρίαση ΚΣΤ΄/16-11-2016, είναι κατά τον Κανονισμό υποχρεωτικά εκτελεστός και έχει καταχωριστεί χωρίς καμμία μεταβολή στον γενικό προϋπολογισμό του κράτους, άρθρο 120 παράγραφος 6 του Κανονισμού της Βουλής.

Όπως προαναφέρθηκε, η ονομαστική ψηφοφορία θα διεξαχθεί, όπως επιβάλλει ο Κανονισμός, ταυτοχρόνως. Δηλαδή, κατά την εκφώνηση των ονομάτων των Βουλευτών από τους επί του καταλόγου συναδέλφους, οι ψηφολέκτες που θα οριστούν για τα έξοδα κάθε Υπουργείου, τα έξοδα της Προεδρίας της Δημοκρατίας και τα έσοδα του προϋπολογισμού, θα σημειώνουν την ψήφο που δίνεται από κάθε Βουλευτή στο χωριστό κατάλογο του Υπουργείου για το οποίο ορίστηκαν.

Εκείνοι που αποδέχονται τα έσοδα του προϋπολογισμού, καθώς και τα έξοδα κάθε Υπουργείου και της Προεδρίας της Δημοκρατίας, λέγουν «ΝΑΙ». Εκείνοι που δεν τα αποδέχονται λέγουν «ΟΧΙ». Όσοι θέλουν να απαντήσουν «ΝΑΙ» για ορισμένα Υπουργεία ή «ΟΧΙ» αντιστοίχως, το διευκρινίζουν κατά την εκφώνηση του ονόματός τους.

Σας ενημερώνω ότι έχουν έλθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους επί του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλούνται να προσέλθουν επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και κ. Απόστολος Βεσυρόπουλος από τη Νέα Δημοκρατία.

Κυρίες και κύριοι συνάδελφοι, θα παρακαλέσω τους συναδέλφους των έξι πρώτων σειρών να παραχωρήσουν τις θέσεις τους στους ψηφολέκτες.

Παρακαλούνται να προσέλθουν οι ψηφολέκτες:

Α) Για τα έσοδα του προϋπολογισμού, οι κύριοι Δημήτριος Βέττας και Εμμανουήλ Κόνσολας.

Β) Για τα έξοδα της Προεδρίας της Δημοκρατίας, οι κ.κ. Παναγιώτα Βράντζα και Ιωάννης Αντωνιάδης.

Για το Υπουργείο Εσωτερικών οι κύριοι Αλέξανδρος Μεϊκόπουλος και Αθανάσιος Καββαδάς.

Για το Υπουργείο Οικονομίας και Ανάπτυξης, οι κύριοι Ευστάθιος Γιαννακίδης και Κωνσταντίνος Βλάσης.

Για το Υπουργείο Ψηφιακής Πολιτικής, Τηλεπικοινωνιών και Ενημέρωσης, οι κύριοι Μάριος Κάτσης και Γεώργιος Γεωργαντάς.

Για το Υπουργείο Εθνικής Άμυνας, οι κύριοι Αστέριος Καστόρης και Στέργιος Γιαννάκης.

Για το Υπουργείο Παιδείας, Έρευνας και Θρησκευμάτων, οι κ.κ. Ζωή Λιβανίου και Κωνσταντίνος Καραγκούνης.

Για το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης, οι κ.κ. Κωνσταντίνος Μορφίδης και Γεωργία Μαρτίνου.

Για το Υπουργείο Εξωτερικών, οι κύριοι Θεμιστοκλής Μουμουλίδης και Κωνσταντίνος Καραμανλής.

Για το Υπουργείο Δικαιοσύνης, Διαφάνειας και Ανθρωπίνων Δικαιωμάτων, οι κ.κ. Γεώργιος Ουρσουζίδης και Μαρία Αντωνίου.

Για το Υπουργείο Οικονομικών, οι κύριοι Γεώργιος Πάλλης και Βασίλειος Γιόγιακας.

Για το Υπουργείο Υγείας, οι κύριοι Ανδρέας Ριζούλης και Ανδρέας Κατσανιώτης.

Για το Υπουργείο Διοικητικής Ανασυγκρότησης, οι κύριοι Νικόλαος Ηγουμενίδης και Αναστάσιος Δημοσχάκης.

Για το Υπουργείο Πολιτισμού και Αθλητισμού, οι κύριοι Ιωάννης Σαρακιώτης και Δημήτριος Κυριαζίδης.

Για το Υπουργείο Περιβάλλοντος και Ενέργειας, οι κύριοι Πάνος Σκουρολιάκος και Χρίστος Δήμας.

Για το Υπουργείο Υποδομών και Μεταφορών, οι κ.κ. Ολυμπία Τελιγιορίδου και Γεώργιος Κασαπίδης.

Για το Υπουργείο Μεταναστευτικής Πολιτικής, οι κ.κ. Μαρία Τριανταφύλλου και Χρήστος Κέλλας.

Για το Υπουργείο Ναυτιλίας και Νησιωτικής Πολιτικής, οι κ.κ. Ελένη Αυλωνίτου και Χρήστος Μπουκώρος.

Για το Υπουργείο Αγροτικής Ανάπτυξης και Τροφίμων, οι κ.κ. Αικατερίνη Ιγγλέζη και Γεώργιος Στύλιος.

Για το Υπουργείο Τουρισμού, οι κ.κ. Γεώργιος Ψυχογιός και Φωτεινή Αραμπατζή.

Κυρίες και κύριοι συνάδελφοι, προσέξτε αυτό το σημείο που θα πω. Ψηφίζοντας, να μην αποχωρήσετε, γιατί μετά την ονομαστική ψηφοφορία για τα Υπουργεία και την Προεδρία της Δημοκρατίας θα επακολουθήσει ψηφοφορία με έγερση για τους προϋπολογισμούς δημοσίων επενδύσεων και προσαρτημένων προϋπολογισμών, καθώς και για τους προϋπολογισμούς των αποκεντρωμένων διοικήσεων και των περιφερειακών υπηρεσιών Υπουργείων που αναφέρονται στο άρθρο 2 του νομοσχεδίου.

Κυρίες και κύριοι συνάδελφοι, αρχίζει η ψηφοφορία.

Παρακαλώ τους κυρίους συναδέλφους επί του καταλόγου να προχωρήσουν στην εκφώνηση των ονομάτων των συναδέλφων και η συνάδελφος κ. Αναστασία Γκαρά θα επαναλαμβάνει το «ΝΑΙ» ή «ΟΧΙ» κάθε συναδέλφου που ψηφίζει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

 (ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αναστάσιος Κουράκης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σ.335-337)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η ψηφοφορία επί του κρατικού προϋπολογισμού του οικονομικού έτους 2017.

Παρακαλούνται οι κύριοι ψηφολέκτες να προβούν στην καταμέτρηση των ψήφων και την εξαγωγή του αποτελέσματος και να υπογράψουν τα σχετικά πρωτόκολλα, τα οποία θα παραλάβουν υπηρεσιακοί παράγοντες, για να ανακοινώσουμε στη συνέχεια το αποτέλεσμα της ψηφοφορίας και να καταχωριστεί στα Πρακτικά.

(ΚΑΤΑΜΕΤΡΗΣΗ)

Στο μεταξύ, όμως, κυρίες και κύριοι συνάδελφοι, για τη συντόμευση του χρόνου της συνεδρίασης, εάν δεν έχετε αντίρρηση, θα παρακαλούσα να προχωρήσουμε στην ψηφοφορία με έγερση επί του προϋπολογισμού των δημοσίων επενδύσεων και προσαρτημένων προϋπολογισμών και επί των προϋπολογισμών των αποκεντρωμένων διοικήσεων και των περιφερειακών υπηρεσιών Υπουργείων.

Ερωτάται η Βουλή: Δέχεται τον προϋπολογισμό δημοσίων επενδύσεων και των προσαρτημένων προϋπολογισμών οικονομικού έτους 2017;

Παρακαλώ, όσοι τον αποδέχονται να εγερθούν.

(Εγείρονται οι αποδεχόμενοι)

Προφανώς ηγέρθησαν υπέρ της αποδοχής οι περισσότεροι.

Συνεπώς η Βουλή παρεδέχθη.

Ερωτάται, επίσης, η Βουλή: Δέχεται τον τακτικό προϋπολογισμό των αποκεντρωμένων διοικήσεων και περιφερειακών υπηρεσιών Υπουργείων οικονομικού έτους 2017;

Παρακαλώ όσοι τον αποδέχονται να εγερθούν.

(Εγείρονται οι αποδεχόμενοι)

Προφανώς ηγέρθησαν υπέρ της αποδοχής οι περισσότεροι.

Συνεπώς η Βουλή παρεδέχθη.

Επίσης, κυρίες και κύριοι συνάδελφοι, το Προεδρείο έλαβε επιστολές των συναδέλφων κ. Άννας Μισέλ Ασημακοπούλου και του κ. Ανδρέα Μιχαηλίδη, με τις οποίες μας ενημερώνουν ότι δεν θα παρευρεθούν στη σημερινή ονομαστική ψηφοφορία και μας γνωστοποιούν την ψήφο τους.

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές, έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 338-339)

ΑΛΛΑΓΗ ΣΕΛΙΔΑΣ

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά διακόσιοι ενενήντα οκτώ (298) Βουλευτές.

Τα έσοδα του προϋπολογισμού αποδέχθηκαν εκατόν πενήντα δύο Βουλευτές (152), ενώ εκατόν σαράντα έξι (146) Βουλευτές τα καταψήφισαν.

Τα έξοδα των Υπουργείων: Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού αποδέχθηκαν εκατόν πενήντα δύο (152) Βουλευτές, ενώ εκατόν σαράντα έξι (146) Βουλευτές τα καταψήφισαν.

Τα έξοδα της Προεδρίας της Δημοκρατίας αποδέχθηκαν εκατόν πενήντα δύο Βουλευτές (152), ενώ εκατόν σαράντα έξι (146) Βουλευτές τα καταψήφισαν.

Τα πρωτόκολλα ψηφοφορίας καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν τα πρωτόκολλα σελ. 340.1 έως 340.20)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Συνεπώς το σχέδιο νόμου του Υπουργείου Οικονομικών: «Κύρωση του κρατικού προϋπολογισμού οικονομικού έτους 2017» έγινε δεκτό, σε μόνη συζήτηση, κατά τον Κανονισμό της Βουλής και έχει ως εξής:

(Να καταχωριστεί το κείμενο του νομοσχεδίου σελ. 341α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, με την ψηφοφορία που διεξήχθη και την ανακοίνωση του αποτελέσματος περαιώθηκε η συζήτηση επί του κρατικού προϋπολογισμού.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των συνεδριάσεων της Τρίτης 6 Δεκεμβρίου 2016, της Τετάρτης 7 Δεκεμβρίου 2016, της Πέμπτης 8 Δεκεμβρίου 2016, της Παρασκευής 9 Δεκεμβρίου 2016 και του Σαββάτου 10 Δεκεμβρίου 2016, στις οποίες περιλαμβάνεται η συζήτηση και η ψήφιση του προϋπολογισμού του οικονομικού έτους 2017.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά των συνεδριάσεων της Τρίτης 6 Δεκεμβρίου 2016, της Τετάρτης 7 Δεκεμβρίου 2016, της Πέμπτης 8 Δεκεμβρίου 2016, της Παρασκευής 9 Δεκεμβρίου 2016 και του Σαββάτου 10 Δεκεμβρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 22.31΄ λύεται η συνεδρίαση για την προσεχή Δευτέρα 12 Δεκεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**